(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΘ΄

Τρίτη, 8 Φεβρουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επί διαδικαστικού θέματος, σελ.   
2. Επικύρωση Πρακτικών, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 29.7.2021 Επιμέρους Σύμβασης Δωρεάς - Έργο ΙΙ, Παράρτημα 11 της από 6.9.2018 κύριας Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας», σελ.

ΠΡΟΕΔΡΕΥΟΝΤΕ

ΑΒΔΕΛΑΣ Α., σελ.

ΚΑΚΛΑΜΑΝΗΣ Ν., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΒΡΟΥΤΣΗΣ Ι. , σελ.   
 ΚΑΚΛΑΜΑΝΗΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΙΖΙΟΥ Σ. , σελ.   
 ΜΠΟΥΡΑΣ Α. , σελ.   
 ΠΑΠΑΔΟΠΟΥΛΟΣ Α. , σελ.   
 ΣΑΚΟΡΑΦΑ Σ. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
  
Β. Επί του σχεδίου νόμου του Υπουργείου Υγείας:  
 ΑΔΑΜΟΠΟΥΛΟΥ Α. , σελ.   
 ΑΔΑΜΟΥ Κ. , σελ.   
 ΑΘΑΝΑΣΙΟΥ Μ. , σελ.   
 ΑΠΑΤΖΙΔΗ Μ. , σελ.   
 ΑΥΓΕΡΗ Θ. , σελ.   
 ΒΡΟΥΤΣΗΣ Ι. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΚΑΓΚΑ Α. , σελ.   
 ΔΕΛΗΣ Ι. , σελ.   
 ΘΡΑΨΑΝΙΩΤΗΣ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΟΓΛΟΥ Θ. , σελ.   
 ΚΕΦΑΛΑ Μ. , σελ.   
 ΚΟΥΡΟΥΜΠΛΗΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΛΙΟΥΠΗΣ Α. , σελ.   
 ΛΟΒΕΡΔΟΣ Ι. , σελ.   
 ΜΑΡΑΒΕΓΙΑΣ Κ. , σελ.   
 ΜΠΙΖΙΟΥ Σ. , σελ.   
 ΜΠΛΟΥΧΟΣ Κ. , σελ.   
 ΞΑΝΘΟΣ Α. , σελ.   
 ΞΕΝΟΓΙΑΝΝΑΚΟΠΟΥΛΟΥ Μ. , σελ.   
 ΠΑΠΑΔΟΠΟΥΛΟΣ Α. , σελ.   
 ΠΛΕΥΡΗΣ Α. , σελ.   
 ΠΟΥΛΑΣ Α. , σελ.   
 ΤΡΙΑΝΤΑΦΥΛΛΙΔΗΣ Α. , σελ.   
 ΦΑΜΕΛΛΟΣ Σ. , σελ.   
 ΦΡΑΓΓΙΔΗΣ Γ. , σελ.   
 ΧΗΤΑΣ Κ. , σελ.   
  
Γ. ΠΑΡΕΜΒΑΣΕΙΣ:  
 ΘΡΑΨΑΝΙΩΤΗΣ Ε. , σελ.   
 ΚΑΚΛΑΜΑΝΗΣ Ν. , σελ.   
 ΚΑΤΡΙΝΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΘ΄

Τρίτη 8 Φεβρουαρίου 2022

Αθήνα, σήμερα στις 8 Φεβρουαρίου 2022, ημέρα Τρίτη και ώρα 10.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, καλημέρα σας, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση της από 29.7.2021 Επιμέρους Σύμβασης Δωρεάς - Έργο ΙΙ, Παράρτημα 11 της από 6.9.2018 κύριας Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας».

Η Διάσκεψη των Προέδρων αποφάσισε στη συνεδρίασή της στις 3 Φεβρουαρίου 2022 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων.

Ως προς την οργάνωση της συζήτησης προτείνεται με φυσική παρουσία να συμμετέχουν οι εισηγητές, οι ειδικοί αγορητές και οι Κοινοβουλευτικοί Εκπρόσωποι, ένας κύκλος κατά προτεραιότητα που θα περιλαμβάνει έναν ομιλητή από κάθε Κοινοβουλευτική Ομάδα κι ένας δωδεκαμελής κύκλος ομιλητών με αναλογία πέντε από τη Νέα Δημοκρατία, τρεις από τον ΣΥΡΙΖΑ κι ένας από κάθε ένα από τα υπόλοιπα κόμματα. Οι Βουλευτές που θα μιλήσουν με υπηρεσία τηλεδιάσκεψης θα λάβουν τον λόγο στο τέλος της ομιλίας των παρισταμένων στην Αίθουσα ομιλητών. Τα ονόματα των ομιλητών έχουν οριστεί από τα κόμματα με σχετικές επιστολές και νομίζω ότι επί της βασικής διαδικαστικής αυτής πρότασης δεν υπάρχει αντίρρηση. Το Σώμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Το Σώμα συνεφώνησε ομοφώνως.

Ξεκινάμε με τη γενική εισηγήτρια από τη Νέα Δημοκρατία κ. Στεργιανή Μπίζιου.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, κυρία Μπίζιου.

Ορίστε, τι θέλετε, κύριε Παπαδόπουλε;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Επειδή θέλω να δώσω μια προσωπική εξήγηση στη Βουλή για τα ζητήματα που αφορούν την προσωπική μου συμμετοχή στην εξεταστική επιτροπή για τη διερεύνηση του σκανδάλου για την υγεία και το φάρμακο, νομίζω ότι θα μπορούσα να ζητήσω τον λόγο για δυο λεπτά, ώστε, αν δεν είμαι στην κατάσταση των ομιλητών που δίνει ο ΣΥΡΙΖΑ…

**ΠΡΟΕΔΡΕΥΩΝ (Νικήτας Κακλαμάνης):** Ένα λεπτό, να σας πω, κύριε συνάδελφε, περιμένετε. Δεν είστε, αλλά εάν έχω τη συναίνεση του Σώματος, να σας εγγράψω, γιατί είναι δεκαέξι ομιλητές.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Θέλω να τη δώσω στη Βουλή αυτή την εξήγηση και όχι σε τηλεοπτικά δίκτυα.

**ΠΡΟΕΔΡΕΥΩΝ (Νικήτας Κακλαμάνης):** Όχι, εάν θέλετε, μπορώ να σας εγγράψω ως ομιλητή κατ’ εξαίρεση πριν τις ομιλίες με Webex και να κάνετε και ομιλία επτά λεπτών, οπότε μπορείτε να πείτε και αυτό που θέλετε.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ευχαριστώ, κύριε Πρόεδρε.

**ΙΩΑΝΝΗΣ ΒΡΟΥΤΣΗΣ:** Κύριε Πρόεδρε, συγγνώμη, εγώ δεν κατάλαβα.

Κύριε Παπαδόπουλε, τι είναι; Ποιο είναι το θέμα; Δεν έχω καταλάβει.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ήμουν μέλος της εξεταστικής επιτροπής για τη διερεύνηση του σκανδάλου στην υγεία και στο φάρμακο και θέλω να τοποθετηθώ ενώπιον της Βουλής για τα συμπεράσματα που αφορούν την πορεία των αποφάσεων που έβγαλε η δικαιοσύνη και της δικής μου αντίληψης για το θέμα, για το αν υπάρχουν ευθύνες, τι είδους ευθύνες, πολιτικές, ενδεχόμενες ποινικές. Θέλω να δώσω μια καθαρή εξήγηση και δεν θα ήθελα να τη δώσω στα τηλεοπτικά δίκτυα, αλλά θα ήθελα να τη δώσω εδώ στη Βουλή και επειδή είναι η τελευταία φορά που βάζω υποψηφιότητα, δεν θα βάλω στις επόμενες εκλογές.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παπαδόπουλε, τυπικά ο κ. Βρούτσης έχει δίκιο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Έχει δίκιο, ναι, το καταλαβαίνω, γι’ αυτό το ζητάω.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, έχει δίκιο, αλλά νομίζω ότι στο τέλος, όπως είπαμε, της συνεδρίασης δεν χάλασε ο κόσμος. Βεβαίως, θα έχει το δικαίωμα ο κ. Βρούτσης, εφόσον το επιθυμεί, να δώσει μία απάντηση επί του θέματος. Και ούτως ή άλλως θα είναι μέσα στον χρόνο που δικαιούστε, δεν θα είναι παραπάνω. Το ξεκαθαρίζω από τώρα, έτσι;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ναι, κύριε Πρόεδρε, άλλωστε, διευκρινίσεις θα είναι.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κυρία Μπίζιου, έχετε τον λόγο.

**ΣΤΕΡΓΙΑΝΗ (ΣΤΕΛΛΑ) ΜΠΙΖΙΟΥ:** Ευχαριστώ, κύριε Πρόεδρε.

Κυρία και κύριε Υπουργέ, κυρίες και κύριοι συνάδελφοι, το σχέδιο νόμου του Υπουργείου Υγείας που συζητάμε σήμερα είναι η κύρωση της από 29-7-2021 Επιμέρους Σύμβασης Δωρεάς - Έργο ΙΙ Παράρτημα 11 της από 6-9-2018 κύριας Σύμβασης Δωρεάς μεταξύ του Ιδρύματος «Κοινωφελές Ίδρυμα Σταύρος Νιάρχος» και του ελληνικού δημοσίου και αφορά στη δημιουργία του Πανεπιστημιακού Παιδιατρικού Νοσοκομείου Θεσσαλονίκης.

Η επιμέρους αυτή σύμβαση που κυρώνουμε σήμερα είναι ένα κομμάτι μιας μεγαλύτερης, μιας εξαιρετικής, μιας φιλάνθρωπης, μεγαλόπνοης δράσης του Ιδρύματος «Σταύρος Νιάρχος».

Το Ίδρυμα «Σταύρος Νιάρχος» με το πρόγραμμα «Πρωτοβουλία για την Υγεία» ανέλαβε να ενισχύσει τη δημόσια υγεία μέσα από την αναβάθμιση των υφιστάμενων αλλά και τη δημιουργία νέων δομών. Η προσφορά αυτή του ιδρύματος υποστηρίζει με τον καλύτερο δυνατό τρόπο τη δημόσια υγεία και συμβάλλει στη δημιουργία των υποδομών που βελτιώνουν την ποιότητα των παρεχόμενων υπηρεσιών υγείας στους Έλληνες πολίτες. Είναι μια προσφορά στην ελληνική πολιτεία και στην ελληνική κοινωνία.

Η προσφορά είναι μια ευγενής πράξη το δίχως άλλο, η σημασία της, όμως, είναι επαυξημένη, είναι βαρύτερη τώρα που βιώνουμε αυτή την πρωτόγνωρη υγειονομική κρίση.

Η συνεργασία ανάμεσα στην πολιτεία και το ίδρυμα στο πλαίσιο του προγράμματος «Πρωτοβουλία για την Υγεία» αναδεικνύει με κάθε υλοποιούμενο έργο τα πολλαπλά οφέλη που μπορεί να έχει για την κοινωνία μία τέτοια συνέργεια του δημοσίου με τον ιδιωτικό τομέα.

Προτού, λοιπόν, αναφερθώ στο σημερινό σχέδιο νόμου, θέλω να επισημάνω τον κρίσιμο και σημαντικό ρόλο της ιδιωτικής πρωτοβουλίας και της ευεργεσίας στην ελληνική κοινωνία, τόσο σήμερα όσο και διαχρονικά, γιατί η Ελλάδα, οι Έλληνες έχουν παρελθόν και μακρά παράδοση στην ευεργεσία.

Η ευεργεσία είναι έμπρακτη αλληλεγγύη που προάγει την κοινωνική συνοχή και ενδυναμώνει τις δομές του κράτους. Η ευεργεσία είναι εθνική προσφορά που αναδεικνύει πως η ατομική δράση στοχοθετημένη υπηρετεί το συλλογικό καλό. Η ευεργεσία είναι ανιδιοτελής πράξη που από μόνη της διαμορφώνει μια κοινωνική πραγματικότητα, αφού έχει άμεσο αντίκτυπο τόσο στην καθημερινή ζωή των πολιτών όσο και στους κρατικούς θεσμούς.

Την περίοδο της πρωτοφανούς υγειονομικής κρίσης είδαμε πως μέσω σημαντικών δωρεών άνοιξαν δεκάδες κλίνες εντατικής θεραπείας και αυξημένης φροντίδας σε όλη τη χώρα, ενισχύθηκε η δυνατότητα των υγειονομικών φορέων να πραγματοποιούν μαζικά τεστ για τη διάγνωση του νέου κορωνοϊού. Αποδείχτηκε η σημασία της συμβολής του ιδιωτικού τομέα στην ενίσχυση της δημόσιας υγείας. Μα, πάνω από όλα, αναδεικνύεται η σημασία της προσφοράς.

Αυτή η προσφορά του Ιδρύματος «Σταύρος Νιάρχος» σε μια περίοδο μεγάλης κρίσης στηρίζει την κοινωνική συνοχή και ενισχύει τις δυνατότητες της χώρας να προσφέρει στους πολίτες της με τον καλύτερο δυνατό τρόπο καίριες υπηρεσίες υγείας.

Η ευεργεσία και η προσφορά είναι μια πράξη γενναιότητας και αγάπης που οφείλουμε εμείς να αναδεικνύουμε και να τιμούμε. Η πρωτοβουλία για την υγεία αγκαλιάστηκε και στηρίχτηκε από την πρώτη στιγμή από την Κυβέρνησή μας. Το δόγμα της Νέας Δημοκρατίας σχετικά με τη δημόσια υγεία ήταν γνωστό στους Έλληνες πολίτες ήδη προεκλογικά. Η έμφαση που δίνουμε, που δίνει ο ίδιος ο Πρωθυπουργός στη συνεργασία του δημοσίου με τον ιδιωτικό τομέα, προκειμένου να οικοδομηθεί ένα σύγχρονο εθνικό σύστημα υγείας, ήταν επίσης γνωστή και το δόγμα αυτό έλαβε την εμπιστοσύνη των συμπολιτών μας.

Η Κυβέρνηση είχε δεσμευτεί προεκλογικά για διαμόρφωση συνθηκών στον τομέα της υγείας εφάμιλλων του ευρωπαϊκού μέσου όρου, συνθηκών που θα περιέχουν και θα διαμορφώνουν αξιοπρεπή περίθαλψη για τους πολίτες.

Εμείς, λοιπόν, δεν έχουμε προκαταλήψεις αναφορικά με τη συνεργασία του δημοσίου με τον ιδιωτικό τομέα στον χώρο της υγείας. Αυτές τις συνέργειες που γίνονται για το συμφέρον του πολίτη και χωρίς την επιβάρυνση του πολίτη τις αγκαλιάζουμε και τις προωθούμε. Σε αυτό το πλαίσιο και προκειμένου να πετύχουμε τη βέλτιστη αξιοποίηση της συνολικής δωρεάς προχωράμε με fast track διαδικασίες στην άρση των γραφειοκρατικών εμποδίων, ώστε να ολοκληρωθούν τάχιστα οι απαιτούμενες διαδικασίες, να ενισχυθεί η δημόσια υγεία και, εν τέλει, να ωφεληθούν οι πολίτες.

Φέραμε ήδη στη Βουλή προς κύρωση τη σύμβαση δωρεάς του Γενικού Νοσοκομείου Κομοτηνής. Τροποποιήσαμε και κυρώσαμε τη σύμβαση για την προμήθεια και εγκατάσταση ιατρικού εξοπλισμού στα Νοσοκομεία Ηρακλείου, Ιωαννίνων, Λάρισας και Αλεξανδρούπολης. Επίσης, φέραμε στη Βουλή τη σύμβαση δωρεάς για την ενίσχυση και αναβάθμιση των υποδομών στον τομέα της υγείας για την αεροδιακομιδή ασθενών. Σήμερα φέρνουμε προς ψήφιση το Πανεπιστημιακό Παιδιατρικό Νοσοκομείο Θεσσαλονίκης. Κινούμαστε με ταχύτητα και διευκολύνουμε την υλοποίηση των έργων και κινητοποιούμε τους κρατικούς φορείς, ώστε να αρθούν το ταχύτερο τα όποια γραφειοκρατικά εμπόδια, γιατί αναγνωρίζουμε ότι τα έργα αυτά θα ωφελήσουν τους συμπολίτες μας, θα βελτιώσουν την καθημερινότητά τους και θα συμβάλουν στην αναβάθμιση των υπηρεσιών υγείας.

Όταν υπάρχει ιδιωτική πρωτοβουλία, όταν υπάρχει ένας ιδιώτης που θέλει να προσφέρει στο κοινωνικό σύνολο, είναι υποχρέωση του κράτους, είναι υποχρέωση της Κυβέρνησης να πράξει τα απαραίτητα στον ταχύτερο δυνατό χρόνο, προκειμένου αυτό το όφελος να φτάσει στους πολίτες. Είμαι βέβαιη ότι δεν υπάρχει ούτε ένας Έλληνας ούτε ένας κάτοικος της περιοχής της βορείου Ελλάδας που να μην ανυπομονεί για την ανέγερση του Παιδιατρικού Νοσοκομείου στη Θεσσαλονίκη.

Ο πολίτης δεν ενδιαφέρεται για τις λεπτομέρειες, για συναρμοδιότητες Υπουργείων, για συντελεστές δόμησης ή για το πώς θα γίνει ο διαγωνισμός για την κατασκευή των απαραίτητων έργων οδοποιίας ή οποιωνδήποτε συνοδών έργων. Ο πολίτης θέλει να δει το έργο, θέλει να εισπράξει το όφελος, θέλει όταν αρρωστήσει το παιδί του να έχει ένα σύγχρονο, μοντέρνο, άρτιο νοσοκομειακό συγκρότημα να προσφύγει και να λάβει περίθαλψη υψηλής ποιότητας.

Σήμερα, λοιπόν, κάνουμε το πρώτο, το πιο σημαντικό βήμα για την υλοποίηση αυτού του τόσο ζωτικού για τον τομέα της υγείας έργου στη βόρεια Ελλάδα. Το Πανεπιστημιακό Παιδιατρικό Νοσοκομείο Θεσσαλονίκης Ίδρυμα «Σταύρος Νιάρχος» θα παρέχει ευρύτατο φάσμα ιατρικών και νοσηλευτικών υπηρεσιών στα παιδιά και τους εφήβους της ευρύτερης περιοχής της Μακεδονίας και της Θράκης, όπως προβλέπονται μέσα από το εγκεκριμένο κλινικό και κτηριολογικό πρόγραμμα του Υπουργείου Υγείας.

Το Ίδρυμα «Σταύρος Νιάρχος» αναλαμβάνει το κόστος όλων των εργασιών, οι οποίες περιλαμβάνουν το κόστος εκπόνησης των μελετών, το κόστος κατασκευής των εγκαταστάσεων, το κόστος διαμόρφωσης του περιβάλλοντος χώρου και το κόστος αγοράς και τοποθέτησης του ιατρικού, ξενοδοχειακού εξοπλισμού και του εξοπλισμού που είναι απαραίτητος για τη συντήρηση των εγκαταστάσεων και του περιβάλλοντος χώρου.

Το συνολικό έργο για την κατασκευή και τον εξοπλισμό του νέου νοσοκομείου έχει προϋπολογισμό 160 εκατομμύρια ευρώ και θα χρηματοδοτηθεί εξ ολοκλήρου από τους πόρους του Ιδρύματος.

Η περιοχή ανέγερσης απέχει επτά χιλιόμετρα από την πόλη της Θεσσαλονίκης και βρίσκεται στον οικισμό Φιλύρου του Δήμου Πυλαίας στην καρδιά της βορείου Ελλάδας. Η δε ολοκλήρωση του έργου προβλέπεται να γίνει σε πενήντα έξι μήνες, μετά από την κύρωση της σύμβασης.

Η πολιτεία από τη μεριά της έχει αναλάβει την υποχρέωση να το στελεχώσει και ήδη έχουμε ξεκινήσει τις διαδικασίες. Από τον πρώτο χρόνο λειτουργίας θα απασχολεί επτακόσια άτομα και στην πλήρη λειτουργία του θα απασχολεί περισσότερα από χίλια άτομα.

Από τα πλέον εντυπωσιακά και πρωτοποριακά χαρακτηριστικά του νοσοκομείου είναι αναμφίβολα η πλήρης ψηφιοποίησή του και η χρήση τεχνολογίας και σύγχρονων πληροφοριακών συστημάτων. Οι νέες εγκαταστάσεις θα δώσουν τη δυνατότητα ανάπτυξης της ψηφιακής λειτουργίας των κλινικών υπηρεσιών, της σύγχρονης διαχείρισης και συντήρησης του νοσοκομείου και της διασύνδεσής του με άλλες συνεργαζόμενες μονάδες υγείας και φορείς, τόσο εθνικούς όσο και διεθνείς.

Η σύμβαση διασφαλίζει ότι ο εξοπλισμός των εγκαταστάσεων, ο ιατρικός, γραφειακός, ξενοδοχειακός, θα είναι σύγχρονης τεχνολογίας και αρίστης ποιότητας, σύμφωνα με τις διεθνείς προδιαγραφές και με την έγκριση του Υπουργείου.

Προβλέπεται η λειτουργία σύγχρονου ψηφιακού περιβάλλοντος στο σύνολο των ιατρικών, νοσηλευτικών και διοικητικών υπηρεσιών του νοσοκομείου. Θα εφαρμοστούν επίσης μοντέλα πληροφορικής σύμφωνα με τα διεθνή πρότυπα, τα λεγόμενα «Health Care Information and Management Systems Society».

Προβλέπεται, επίσης, σύστημα ολοκληρωμένης διαχείρισης των εγκαταστάσεων, το λεγόμενο «Total Facility Management». Οι υπηρεσίες αυτές θα παρέχονται σε συνεχή βάση, τριακοσίων εξήντα πέντε ημερών και είκοσι τεσσάρων ωρών. Η χρήση τεχνολογίας αιχμής αποτελεί εγγύηση παροχής υψηλών υπηρεσιών φροντίδας σε χαμηλότερο κόστος.

Παράλληλα, θα αναπτυχθούν η εκπαίδευση και η έρευνα στις νέες τεχνολογίες, με στόχο τη συνεχή βελτίωση της δυναμικότητας, της ικανότητας και της αποτελεσματικότητας του προσωπικού προς την κατεύθυνση ενός σύγχρονου τριτοβάθμιου νοσοκομείου που ενσωματώνει τα πλεονεκτήματα της ψηφιακής τεχνολογίας στη βελτίωση της ποιότητας και λειτουργίας του νοσοκομείου και του δικτύου δευτεροβάθμιων και πρωτοβάθμιων μονάδων που αυτό θα εξυπηρετεί.

Το νοσοκομείο θα λειτουργήσει ως νομικό πρόσωπο ιδιωτικού δικαίου. Αυτή είναι η φιλοσοφία της δικής μας Κυβέρνησης. Είναι η πολιτική επιλογή της Νέας Δημοκρατίας. Τα σχήματα αυτά δίνουν μεγαλύτερη ευελιξία και προτιμώνται και εφαρμόζονται στις σύγχρονες χώρες.

Δεν είναι μυστικό ότι τα δημόσια νοσοκομεία παρουσιάζουν διαχρονικά προβλήματα ανορθολογικής κατανομής των υφιστάμενων πόρων -υλικών και ανθρώπινων- με αποτέλεσμα τη δημιουργία και διεύρυνση των ανισοτήτων και των ανικανοποίητων υγειονομικών αναγκών. Ο τύπος του νομικού προσώπου και το μοντέλο διοίκησης που επιλέγουμε να εμπιστευτούμε είναι πιο σύγχρονο κι έχει αποδειχθεί πιο αποτελεσματικό.

Εσείς, κυρίες και κύριοι συνάδελφοι της αντιπολίτευσης, έχετε επιλέξει να δαιμονοποιήσετε τον ιδιωτικό τομέα χωρίς καμμία διάκριση. Και αρνείστε εμπορικά να δείτε αυτό που βλέπουν όλα τα σύγχρονα κράτη. Παρόμοια είναι η νομική μορφή και λειτουργία του Νοσοκομείου Παπαγεωργίου στη Θεσσαλονίκη και είναι ένα από τα καλύτερα νοσοκομεία στη χώρα, πιθανώς και στα Βαλκάνια.

Θέλουμε ένα μοντέλο λειτουργίας και διοίκησης που θα κάνει πράξη το όραμά μας για καλύτερα νοσοκομεία και ποιοτικές υπηρεσίες για όλους τους πολίτες, χωρίς καμμία οικονομική τους επιβάρυνση. Το νοσοκομείο, λοιπόν, αυτό θα απολαμβάνει της διοικητικής και οικονομικής αυτοτέλειας, αλλά θα λειτουργεί με τους νόμους που διέπουν το εθνικό σύστημα υγείας.

Άρα, κύριοι συνάδελφοι, πρόκειται για ένα δημόσιο νοσοκομείο, του οποίου η νομική μορφή του νομικού προσώπου ιδιωτικού δικαίου απλώς εξασφαλίζει την ευέλικτη λειτουργία και την καλύτερη παροχή υπηρεσιών προς τους πολίτες. Σε καμμία περίπτωση δεν ιδιωτικοποιείται το νοσοκομείο και σε καμμία περίπτωση δεν εκχωρείται σε κανέναν άλλον η παροχή υπηρεσιών.

Αυτό που έχει σημασία -κι εκεί πρέπει να στεκόμαστε- είναι ότι η επιλογή του τύπου του νομικού προσώπου καθόλου δεν έχει συνέπεια ή αντίκτυπο στον ασθενή και την ποιότητα της περίθαλψής του. Η περίθαλψη θα εξακολουθεί να είναι δωρεάν.

Με την ολοκλήρωσή του, το νοσοκομείο θα αποτελεί ένα υπερσύγχρονο state of the art πανεπιστημιακό παιδιατρικό νοσοκομείο, που θα παρέχει όλες τις απαραίτητες εξειδικευμένες υπηρεσίες σε τριτοβάθμιο επίπεδο και με τη σειρά του θα υποστηρίζει ένα δίκτυο εγκαταστάσεων περίθαλψης όχι μόνο στην περιοχή της Θεσσαλονίκης, αλλά και στο σύνολο της βόρειας Ελλάδας.

Περαιτέρω, θα λειτουργεί ως κόμβος, υποστηρίζοντας άλλα τμήματα του δικτύου στη διαχείριση φροντίδας πολύπλοκων περιπτώσεων υγείας παιδιών και εφήβων, ενώ σκοπός είναι να συνιστά μεταξύ άλλων και πρότυπο κέντρο αναφοράς ψυχικής υγείας παιδιών και εφήβων στην περιοχή της βόρειας Ελλάδας.

Η δική μας υποχρέωση απέναντι σε αυτή την προσφορά είναι να διευκολύνουμε την υλοποίησή της. Εμείς είμαστε αποφασισμένοι να συμπράξουμε, όπως οφείλουμε, στην άρση των προσκομμάτων ώστε να μην υπάρχει ούτε μια μέρα καθυστέρησης.

Ήδη το Υπουργείο Μεταφορών έχει προκηρύξει τον διαγωνισμό για την ανάδειξη αναδόχου για την κατασκευή του οδικού δικτύου που συνδέεται με το νοσοκομείο, δηλαδή τη βελτίωση της οδικής σύνδεσης στην περιοχή Φιλύρου, καθώς και στα συνοδά έργα που είναι αναγκαία για την υλοποίηση και λειτουργία του νοσοκομείου.

Κι απέναντι σε ένα έργο τόσο σημαντικό, εμβληματικό θα έλεγα, αφού όμοιό του δεν θα υπάρχει στη βόρειο Ελλάδα, ένα έργο για το οποίο η τοπική κοινωνία αδημονεί, που κάθε γονιός, που το παιδί του πάσχει από κάποια ασθένεια, ανυπομονεί να το δει να ολοκληρώνεται, εσείς προκρίνετε τις ιδεοληπτικές εμμονές. Αρνείστε να το στηρίξετε με πρόφαση που είμαι σίγουρη ότι δεν κατανοώ και είμαι σίγουρη ότι κανένας συμπολίτης μας δεν κατανοεί, ότι εξυφαίνουμε, δηλαδή, κάποιο σκοτεινό σχέδιο κατάργησης της δημόσιας υγείας.

Εμείς αποδεικνύουμε έμπρακτα ότι δεν διακατεχόμαστε από εμμονές και αγκυλώσεις. Όταν υπάρχουν δράσεις και παρεμβάσεις που ωφελούν το σύνολο, τη χώρα, τις στηρίζουμε, δεν μας κυβερνούν οι εμμονές μας.

Το πρόγραμμα «Πρωτοβουλία για την Υγεία» είναι ένα πρόγραμμα του Ιδρύματος «Σταύρος Νιάρχος» που ξεκίνησε με την προηγούμενη κυβέρνηση. Εμείς το αγκαλιάσαμε, το στηρίξαμε, το «τρέχουμε» και το εξελίσσουμε. Με τη δική σας λογική, δηλαδή, θα έπρεπε να το σαμποτάρουμε.

Προφανώς θα έχει το δικό μας ιδεολογικό πρόσημο. Είναι αυτό τόσο μεγάλο, τόσο αξεπέραστο, που σας οδηγεί στην καταψήφιση του έργου; Τι μας λέτε, δηλαδή; Τι λέτε στον Έλληνα πολίτη; Ότι αν δεν γίνει με τον δικό σας τρόπο, ας μη γίνει καθόλου; Αφού η ιδεολογική ταυτότητα δεν ταυτίζεται με τη δικιά σας, ας μην έχουν τα παιδιά νοσοκομείο;

Κυρίες και κύριοι συνάδελφοι, το έργο θα υλοποιηθεί. Και όταν ολοκληρωθεί, η βόρεια Ελλάδα, η χώρα ολόκληρη θα έχει ένα υπερσύγχρονο δημόσιο νοσοκομείο, ανοικτό και προσβάσιμο σε όλους τους πολίτες που θα παρέχει ασφαλείς, αποτελεσματικές, υψηλού επιπέδου υπηρεσίες με κτηριακές υποδομές υψηλής αισθητικής μέσα σε έναν καταπράσινο χώρο.

Το κοινό όραμα του Υπουργείου Υγείας και του Ιδρύματος είναι η παροχή μιας ολοκληρωμένης περίθαλψης και φροντίδας μέσα από σύγχρονες υποδομές παροχών υγείας στους ασθενείς και στη συγκεκριμένη περίπτωση, σε παιδιά και σε εφήβους.

Η ποιοτική δημόσια υγεία, η αποτελεσματική διοίκηση των δημόσιων δομών υγείας και η αξιοποίηση της ιατρικής τεχνολογίας προς όφελος του πολίτη ήταν προεκλογική δέσμευση της Κυβέρνησής μας και η Κυβέρνηση είναι αποφασισμένη να αξιοποιήσει κάθε ιδιωτική πρωτοβουλία και να δώσει την ευκαιρία σε αυτούς που μπορούν και θέλουν να στηρίξουν το δημόσιο και την ελληνική κοινωνία.

Κυρίες και κύριοι συνάδελφοι, με την υπερψήφιση αυτού του νομοσχεδίου δίνουμε στη χώρα ένα νοσοκομείο πρότυπο, ένα νοσοκομείο πρωτοπόρο, που ο σχεδιασμός και η λειτουργία του θα αποτελέσουν παράδειγμα για την παροχή παιδιατρικής υγείας στην Ελλάδα. Σας καλώ όλους να είστε μέρος αυτού του έργου-ορόσημο για τη δημόσια υγεία. Σας καλώ όλους να υπερψηφίσετε το σχέδιο νόμου του Υπουργείου Υγείας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Μπράβο, κυρία Μπίζιου, για την τήρηση του χρόνου!

Καλείται στο Βήμα ο γενικός εισηγητής του ΣΥΡΙΖΑ κ. Αλέξανδρος Τριανταφυλλίδης, Βουλευτής Θεσσαλονίκης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, τα όσα ανήκουστα και αδιανόητα μεσολάβησαν από την περασμένη Τετάρτη στην επιτροπή, με υποχρεώνουν να ασχοληθώ με τα αυτονόητα.

Η πολιτική ηγεσία του Υπουργείου Υγείας με μια κραυγαλέα μετάθεση ευθυνών και έναν σαφή επικοινωνιακό αντιπερισπασμό στο εκκωφαντικό ερώτημα της κοινωνίας «Γιατί κάθε μέρα έχουμε εκατόμβη νεκρών;» και «Γιατί είμαστε τρεις φορές πάνω σε νεκρούς από το μέσο όρο της Ευρωπαϊκής Ένωσης;», επιχείρησε απελπισμένα και απεγνωσμένα να δείξει αλλού τον ένοχο.

Η χυδαία και αήθης παραπληροφόρηση -που διακινήθηκε, προφανώς, με τη γνωστή μέθοδο της διαρροής από το Υπουργείο Υγείας, διακινήθηκε στα μέσα ενημέρωσης ως fake news- ότι ο ΣΥΡΙΖΑ - Προοδευτική Συμμαχία δήθεν καταψηφίζει τη δωρεά του Ιδρύματος «Σταύρος Νιάρχος» για την κατασκευή παιδιατρικού νοσοκομείου στη Θεσσαλονίκη, μάς καθιστά μάρτυρες μιας αποκρουστικής αντιστροφής της πραγματικότητας. Δηλαδή, όσο πιο μεγάλο είναι το ψέμα, που κάνει το άσπρο μαύρο, τη μέρα νύχτα και αποτελεί ευθεία προσβολή στη νοημοσύνη των πολιτών, τόσο πιο πιστευτό γίνεται.

Το παιδιατρικό νοσοκομείο της Θεσσαλονίκης είναι έργο του ΣΥΡΙΖΑ - Προοδευτική Συμμαχία και η Θεσσαλονίκη το γνωρίζει. Ποια είναι η αλήθεια; Εκκινώ από τον ίδιο τον τίτλο του δικού σας σχεδίου νόμου, ο οποίος είναι: «Επιμέρους Κύρωση της από 29-7-2021 Επιμέρους Σύμβασης Δωρεάς - Έργο ΙΙ, Παράρτημα 11 της από 6-9-2018 κύριας Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας».

Ποια ήταν η κυβέρνηση στις 6 Σεπτεμβρίου του 2018 που έφερνε στη Βουλή το μνημόνιο της συνεργασίας και της κύριας σύμβασης; Η κυβέρνηση του Αλέξη Τσίπρα, η κυβέρνηση του ΣΥΡΙΖΑ - Προοδευτική Συμμαχία. Σε ποιον νόμο δημοσιεύθηκε το ΦΕΚ της επικυρωμένης κύριας σύμβασης από τη Βουλή των Ελλήνων στις 6 Σεπτεμβρίου; Νόμος υπ’ αριθμόν 4564/2018, ΦΕΚ 170/Α/21-09-2018.

Ο εν λόγω ν.4564/2018 αναφέρεται στο δικό σας σχέδιο νόμου πλην του τίτλου; Γίνεται σαφής αναφορά συγκεκριμένα στο «παιδιατρικό νοσοκομείο» της Θεσσαλονίκης;

Ρίξτε μια ματιά, κύριοι συνάδελφοι, στον νόμο της Κυβέρνησης Μητσοτάκη-Πλεύρη, σελίδα 3 της σύμβασης, παράγραφος 1. «Οι περιοχές του τομέα υγείας, οι οποίες χρήζουν σημαντικής προσοχής και έχουν περιληφθεί στον ν.4564/2018, εντοπίστηκαν σε συνεργασία με το Υπουργείο Υγείας και το Ίδρυμα προτίθεται να χρηματοδοτήσει πλήρως αυτά τα έργα. Σε αυτά περιλαμβάνεται και το «Πανεπιστημιακό Παιδιατρικό Νοσοκομείο Θεσσαλονίκης» που θα ανεγερθεί στο Φίλυρο της Θεσσαλονίκης». Το «Παιδιατρικό της Θεσσαλονίκης» είναι έργο του ΣΥΡΙΖΑ - Προοδευτική Συμμαχία και η Θεσσαλονίκη το γνωρίζει αυτό.

Επτά μήνες νωρίτερα, στις 21 Μαρτίου του 2018, στο Μέγαρο Μαξίμου ο πρώην Πρωθυπουργός της χώρας Αλέξης Τσίπρας υπέγραφε μαζί με τον πρόεδρο του Διοικητικού Συμβουλίου του Κοινωφελούς Ιδρύματος «Σταύρος Νιάρχος», τον κ. Ανδρέα Δρακόπουλο, μνημόνιο συνεργασίας μεταξύ της Ελληνικής Δημοκρατίας και του Ιδρύματος για την ενίσχυση και αναβάθμιση των υποδομών στον χώρο της υγείας.

Τι έγραψε άραγε τότε ο Τύπος της ημέρας, στις 21 Μαρτίου του 2018; «Πρώτο Θέμα»: «Το Ίδρυμα «Σταύρος Νιάρχος» δίνει 200 εκατομμύρια για δομές υγείας». «Θα κατασκευαστεί νοσοκομείο στην Κομοτηνή και νοσοκομείο Παίδων στη Θεσσαλονίκη. «Πιστεύω ότι η δωρεά στην υγεία θα έχει θετική έκβαση, παρά τις δυσκολίες», είπε ο πρόεδρος του Ιδρύματος». Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε καιρό μνημονίων, το 2018, εμείς ανοίγαμε νοσοκομεία στη Θεσσαλονίκη. Εσείς, η κυβέρνηση της Νέας Δημοκρατίας, το 2013, σε καιρό μνημονίων, με Υπουργό Υγείας τον Άδωνι Γεωργιάδη, κλείνατε νοσοκομεία στη Θεσσαλονίκη, όπως το «Λοιμωδών Νόσων» γιατί ήταν αχρείαστο, όπως λέγατε τότε και βέβαια με την εξέλιξη του κορωνοϊού επιβεβαιωθήκατε πλήρως, το «Δερματικών Νόσων και Παθήσεων», το οποίο εμείς ξανανοίξαμε και το «Παναγία» στην Καλαμαριά, το Νοσοκομείο του ΙΚΑ, το οποίο επίσης κλείσατε το 2013.

Είναι σαφές, η Θεσσαλονίκη το γνωρίζει. Εσείς κλείνατε νοσοκομεία. Εμείς ανοίγαμε νοσοκομεία στη Θεσσαλονίκη και αυτό η Θεσσαλονίκη και οι Θεσσαλονικείς το γνωρίζουν.

Έρχομαι στην «ΚΑΘΗΜΕΡΙΝΗ», 21 Μαρτίου του 2018, η οποία μας δίνει χρήσιμες πληροφορίες για το τι ακριβώς συμφωνήθηκε στο μνημόνιο συνεργασίας με την υπογραφή του Αλέξη Τσίπρα και του κ. Δρακόπουλου: εκατόν σαράντα τρία ασθενοφόρα, δέκα γραμμικοί επιταχυντές, ένας εκ των οποίων κατευθύνθηκε στο «Αντικαρκινικό Θεαγένειο Νοσοκομείο Θεσσαλονίκης». Το καταθέτω και αυτό στα Πρακτικά. Εδώ είναι η φωτογραφία. Αλέξης Τσίπρας, Δρακόπουλος και Παύλος Πολάκης.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω για τα Πρακτικά και το δημοσίευμα της «ΚΑΘΗΜΕΡΙΝΗΣ»: «Έπεσαν οι υπογραφές για τη δωρεά-μαμούθ μεταξύ του Ιδρύματος «Σταύρος Νιάρχος» και του ελληνικού δημοσίου». Αναφέρθηκε επίσης στον σχεδιασμό κατά την κατασκευή και τον εξοπλισμό του «Νοσοκομείου Παίδων Θεσσαλονίκης», το οποίο θα έχει τη δυνατότητα να καλύψει το σύνολο των αναγκών στη βόρεια Ελλάδα και τη Θεσσαλία.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω κάτι από τα «ΝΕΑ»: «Υπεγράφη η δωρεά του Ιδρύματος «Σταύρος Νιάρχος» για την υγεία». Καταθέτω κάτι από την «Εφημερίδα των Συντακτών»: «Παράδειγμα προς μίμηση η ενίσχυση της υγείας από το Ίδρυμα «Σταύρος Νιάρχος», 21-3-2018». Καταθέτω κάτι από το «Αθηναϊκό Πρακτορείο Ειδήσεων» και καταθέτω κάτι από την «ΑΥΓΗ»: «Η δωρεά είναι πράξη ευθύνης και μια μεγάλη επένδυση». Τα καταθέτω όλα για τα Πρακτικά, για να μην πω περισσότερα.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα τα παραπάνω θα αρκούσαν, κύριε Πλεύρη, για να χαρακτηριστεί ως η επιτομή και ο ορισμός της πιο χυδαίας και αήθους παραπληροφόρησης το ότι ο ΣΥΡΙΖΑ με το παρόν που ψηφίζει, δήθεν καταψηφίζει το «Παιδιατρικό της Θεσσαλονίκης».

Έρχομαι όμως -το έχω εδώ- σ’ ένα συγκλονιστικό ντοκουμέντο -αφήστε τι λέει ο ΣΥΡΙΖΑ, ξεχάστε τι λέει ο Τριανταφυλλίδης, ξεχάστε τι λέει ο οποιοσδήποτε- διά στόματος του πλέον και απόλυτα αξιόπιστου για το ποιος, πότε και πού εμπνεύστηκε, πρότεινε, σχεδίασε και νομοθέτησε το «Παιδιατρικό Θεσσαλονίκης». Είναι 12 Ιουλίου του 2018. Ο ιστότοπος protagon.gr δημοσιεύει συνέντευξη του Προέδρου του Ιδρύματος «Σταύρος Νιάρχος» κ. Ανδρέα Δρακόπουλου στη δημοσιογράφο Κατερίνα Ανέστη.

Ρωτάει μεταξύ άλλων η δημοσιογράφος: «Με αφορμή τη δωρεά των 200 και πλέον εκατομμυρίων ευρώ διάβασα στα μέσα κοινωνικής δικτύωσης πολλά σχόλια για τη συνεργασία σας, τη συνύπαρξη με τον Υφυπουργό Υγείας κ. Πολάκη». Απαντά ο κ. Δρακόπουλος. Ας κρατήσουν οι Θεσσαλονικείς αυτά που λέει στο protagon.gr, σε ανύποπτο χρόνο αυτός που δίνει τα 160 εκατομμύρια. «Θα σου απαντήσω ξεκάθαρα» λέει ο κ. Δρακόπουλος. «Έχουν περάσει από το γραφείο μου πολλοί Υπουργοί Υγείας. Πάντα λέγαμε: πείτε μας πώς μπορούμε να σας βοηθήσουμε. Οι μόνοι που ανταποκρίθηκαν αμέσως ήταν ο κ. Ξανθός και ο κ. Πολάκης. Έτσι είναι και δεν με νοιάζει τι λένε κάποιοι», λέει ο κ. Δρακόπουλος. «Ήρθαν εδώ στο Ίδρυμα, στον έκτο όροφο και κάναμε μια συζήτηση για τον «Ευαγγελισμό». Μετά μας είπαν: θα θέλατε να ακούσετε τι έχουμε να σας πούμε; Και μας ενημέρωσαν για την ανάγκη να αποκτήσει γενικό νοσοκομείο η Κομοτηνή και για το γεγονός ότι δεν υπάρχει νοσοκομείο παίδων στη Θεσσαλονίκη», λέει ο κ. Δρακόπουλος. «Ομολογώ», λέει στη συνέντευξη, «ότι δεν γνώριζα ότι εκτός Αθηνών δεν υπάρχει νοσοκομείο για παιδιά. Είπα επί τόπου: έχει κανείς αντίρρηση να το κάνουμε; Τα υπόλοιπα μέλη του διοικητικού συμβουλίου: εδώ και τώρα αν το αποφασίσουμε. Και στα δέκα λεπτά το αποφασίσαμε. Θέλω να σας πω», λέει ο Πρόεδρος του Ιδρύματος «Σταύρος Νιάρχος», «ότι η συνεργασία μας είναι άψογη».

Το καταθέτω στα Πρακτικά.

(Χειροκροτήματα από την πτέρυγα του ΣΥΡΙΖΑ)

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα τα παραπάνω θα αρκούσαν πραγματικά γιατί, όπως σας είπα στην επιτροπή, πριν το όργιο της παραπληροφόρησης που υπήρξε στο μεσοδιάστημα, η αναγνώριση της διαχρονικής συμβολής όλων των κυβερνήσεων στην προκοπή του τόπου που διασφαλίζει τη συνέχεια του ελληνικού κράτους είναι αρετή, πόσω μάλλον όταν αυτή αφορά τους πολιτικά και ιδεολογικά αντιπάλους. Εσείς όχι μόνο δεν ευχαριστήσατε την προηγούμενη κυβέρνηση για τη συμβολή της στην εν λόγω σύμβαση, όχι μόνο δεν κάνατε μια απλή αναφορά, όχι μόνο αποσιωπήσατε τα πραγματικά γεγονότα που μόλις σας περιέγραψα, αντίθετα βάλατε όλο το επικοινωνιακό σύστημα της γκεμπελικής σας προπαγάνδας για να πλήξετε τον εχθρό.

Ποιος είναι ο εχθρός; Αλέξης Τσίπρας και ΣΥΡΙΖΑ. Έχετε συναίσθηση της ευθύνης σας, κύριε Πλεύρη, ότι ζωτικές πρωτοβουλίες για την πατρίδα, για τη Θεσσαλονίκη, για το ύψιστο αγαθό της υγείας των παιδιών και ειδικότερα των βρεφών, που θα έπρεπε κανονικά να μας ενώνουν, εσείς τις ρίχνετε στην αρένα της πιο ευτελούς, της πιο χυδαίας και ανήθικης προπαγάνδας ενάντια στον πολιτικό σας αντίπαλο; Θα ζητήσετε μετά απ’ αυτές τις αποκαλύψεις εδώ και τώρα μια συγγνώμη;

Δεν είστε δεξιός. Είστε αδέξιος. Με φανατισμό και μισαλλοδοξία. Δεν σας ενδιαφέρει να ανταλλάξουμε επιχειρήματα, αλλά να εξοντώσετε με δολοφονίες χαρακτήρων τους πολιτικούς σας αντιπάλους. Όταν μια κυβέρνηση επιλέγει την τοξική αντιπαράθεση και την στρεψοδικία και φτάνει στο σημείο να εργαλειοποιεί μια δωρεά όπως αυτή του Ιδρύματος «Σταύρος Νιάρχος» για την επίτευξη νεοφιλελεύθερων ιδεοληψιών στον χώρο της υγείας, θα μπορούσε να αναγνωρίσει τη συμβολή της κυβέρνησης του ΣΥΡΙΖΑ; Σας αντιπαρέρχομαι και μένω σε επιχειρήματα που εξηγούν τη θέση μας απευθυνόμενος στο Προεδρείο και τους συναδέλφους Βουλευτές.

Ο ΣΥΡΙΖΑ - Προοδευτική Συμμαχία ξεκαθάρισε στην Επιτροπή Κοινωνικών Υποθέσεων της Βουλής ότι προφανώς στηρίζει τη δωρεά και την ανέγερση του νέου νοσοκομείου που είναι δική του έμπνευση, δική του σύλληψη, δική του νομοθέτηση. Δήλωσε όμως ότι ψηφίζει «παρών» και όχι υπέρ, γιατί η Κυβέρνηση υπονομεύοντας τον δημόσιο χαρακτήρα του εισηγείται ουσιαστικά το νοσοκομείο παίδων Θεσσαλονίκης να είναι νομικό πρόσωπο ιδιωτικού δικαίου και όχι νομικό πρόσωπο δημοσίου δικαίου. Δηλαδή, όπως το 99% των νοσοκομείων του ΕΣΥ.

Θέλετε να βγάλετε εκτός ΕΣΥ το παιδιατρικό νοσοκομείο Θεσσαλονίκης. Χωρίς να το έχει ζητήσει ο δωρητής. Το τονίζω. Σε αυτό διαφωνούμε. Εμείς θέλουμε το νέο πανεπιστημιακό παιδιατρικό νοσοκομείο της Θεσσαλονίκης να είναι νοσοκομείο του ΕΣΥ. Τελεία και παύλα.

Πριν εξηγήσω την εργαλειοποίηση διαβάζω στη σελίδα 32, λέτε: «Στόχος είναι η ενίσχυση στον τομέα της υγείας, ο εκσυγχρονισμός, κ.λπ.». Είναι τουλάχιστον υποκριτικό να κάνετε λόγο για προάσπιση της δημόσιας υγείας εσείς που όπως ανακοινώσατε σχεδιάζατε συγχωνεύσεις, κλείσιμο νοσοκομείων και άνοιγμα δημόσιων δομών της υγείας σε ιδιώτες επενδυτές με τον νέο χάρτη της υγείας.

Αυτή η θεμελιώδης, ουσιαστική μας διαφορά αποτυπώνεται πλήρως και στο παρόν νομοσχέδιο χωρίς -επισημαίνω ξανά- να το έχει απαιτήσει ο δωρητής. Δημιουργείτε αυτό το νομικό πρόσωπο και το ερώτημα είναι: Είναι αθώα αυτή η μόνη και αποκλειστική αλλαγή; Γιατί επιμένετε τόσο πολύ σε αυτό;

Θέλετε -αυτή είναι η απάντησή μας, το είπατε, κύριε Πλεύρη, στην επιτροπή- να δημιουργήσετε τον προθάλαμο της ιδιωτικοποίησης όλων των νοσοκομείων του ΕΣΥ. Ήδη, η κ. Γκάγκα σε ανακοίνωσή της στην ενημέρωση των πολιτών προετοιμάζει τους πολίτες λέγοντας ότι στη Σουηδία οι πολίτες πληρώνουν 40 και 50 ευρώ για την επίσκεψή τους στα νοσοκομεία. Λησμόνησε, βέβαια, να μας πει ποιοι είναι οι μισθοί στη Σουηδία. Το μοντέλο σας είναι σαφές. Έχεις λεφτά; Ζεις. Δεν έχεις λεφτά; Εν τόπω χλοερώ, εν τόπω αναψύξεως!

Και έχετε την απαίτηση η Βουλή και τα κόμματα να βάλουν πλάτη στις νεοφιλελεύθερες εμμονές σας σε ένα ΕΣΥ κέλυφος, που στο εσωτερικό του τα διαγνωστικά κέντρα και τα outsourcing για φύλαξη, καθαριότητα, σίτιση θα κάνουν πάρτι. Αυτό κάνατε με τον ΕΟΔΥ, αυτό κάνετε με το ΕΚΑΠΥ, όπου οι μόνες αλλαγές ήταν η αλλαγή του νομικού προσώπου.

Σπεύδω, γιατί μου μένει μόνο μισό λεπτό, να πω ότι αυτός ακριβώς ο τρόπος, το νομικό πρόσωπο δημοσίου δικαίου είναι που, εάν υπήρχε, δεν θα είχαμε τις αμαρτωλές ιστορίες του ΚΕΕΛΠΝΟ.

Και έρχομαι και σε μια εξειδικευμένη συγκεκριμένη αναφορά που βγαίνει από την εμπειρία της κυβερνητικής θητείας του ΣΥΡΙΖΑ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αν έχετε την καλοσύνη θα πάρω κάποια λεπτά από τη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ συνεχίστε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ πολύ, κύριε Πρόεδρε.

Όταν η κυβέρνηση του ΣΥΡΙΖΑ το 2016 με νόμο διέγραψε τις οφειλές των ανασφάλιστων συμπολιτών μας, ύψους 28 εκατομμυρίων προς το δημόσιο για νοσηλεία τους το μόνο νοσοκομείο που συνέχισε να διεκδικεί τα ποσά από ανθρώπους άνεργους και άπορους, ανασφάλιστους, ήταν το Νοσοκομείο «Παπαγεωργίου» με το επιχείρημα πως αν δεν το κάνει θα διωχθεί για απιστία. Γιατί; Γιατί ήταν νομικό πρόσωπο ιδιωτικού δικαίου.

(Χειροκροτήματα από την πτέρυγα του ΣΥΡΙΖΑ)

Προφανώς όταν μιλάμε για πολιτικά πρόσωπα, πρώην Πρωθυπουργούς, πρώην Υπουργούς, λοιπούς συγγενείς, από όλους αυτούς που μπορούν να νοσηλεύονται δωρεάν στο «Ερρίκος Ντυνάν» κανείς δεν τους ζητάει τα χρήματα πίσω. Όταν όμως νοσηλεύονται άποροι, άνεργοι, άστεγοι, ανασφάλιστοι, αυτοί δεν δικαιούνται να νοσηλεύονται δωρεάν. Μας χωρίζει άβυσσος!

Επίσης και ο αυτοδίκαιος έλεγχος από το Ελεγκτικό Συνέδριο των δαπανών όλων των νοσοκομείων του ΕΣΥ, που είναι νομικά πρόσωπα δημοσίου δικαίου και που αυτός ο έλεγχος από το Ελεγκτικό Συνέδριο δεν είναι αυτονόητος εάν δεν ορίζεται ρητά στο καταστατικό λειτουργίας. Προθάλαμος ιδιωτικοποίησης το δήθεν αθώο και ανώδυνο ΝΠΙΔ που προωθείτε.

Λοιπόν, για να έχουμε καθαρούς λογαριασμούς, πλάτη στην ιδιωτικοποίηση της υγείας θέλετε με εργαλείο και όχημα το παιδιατρικό. Πλάτη στην ιδιωτικοποίηση της υγείας εμείς δεν βάζουμε, είμαστε απέναντι. Και μάλιστα έχοντας και την τραυματική εμπειρία του κορωνοϊού, της πανδημίας και το κατά πόσο ο ιδιωτικός τομέας έβαλε πλάτη για να ανακουφίσει τον λαό μας. Το γνωρίζουν οι πολίτες. Υπήρξαν ιδιωτικές κλινικές που αρνήθηκαν τις δικές τους ΜΕΘ, όταν καθημερινά είχαμε εκατόν πενήντα διασωληνωμένους μεν, αλλά εκτός ΜΕΘ, ιδιωτικές κλινικές που έκαναν διαλογή ασθενών -θα σας μιλήσουν μετά οι συνάδελφοί μου από τον ΣΥΡΙΖΑ για τη διαλογή ασθενών- για να νοσηλεύσουν ήπιες περιπτώσεις νοσούντων με COVID.

Επικαλείστε στη Θεσσαλονίκη την «Αρωγή», που δεν είναι ιδιωτική κλινική, είναι κέντρο αποκατάστασης, όχι κλινική νοσηλείας ούτε, βέβαια, ΜΕΘ. Μιλάμε για τη Θεσσαλονίκη με τους τέσσερις χιλιάδες έντεκα νεκρούς και την κεντρική Μακεδονία που αναλογικά με τον πληθυσμό είναι στην πρώτη θέση.

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ, κύριε συνάδελφε, να ολοκληρώσετε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κύριε Πρόεδρε και σας ευχαριστώ πολύ για την κατανόησή σας.

Χάρη, λοιπόν, στη δωρεά η Θεσσαλονίκη θα αποκτήσει τον Οκτώβριο του 2026, όπως ορίζει το άρθρο 4.1, που λέει ότι η ολοκλήρωση του Έργου ΙΙ θα γίνει σε πενήντα έξι μήνες.

Άκουσα από συνάδελφο δημοσιογράφο σε ραδιόφωνο της Αθήνας να λέει ότι «Ο ΣΥΡΙΖΑ δεν θέλει το νοσοκομείο, για να αντιμετωπιστεί η πανδημία στα παιδιά». Το νοσοκομείο, που θα ολοκληρωθεί το 2026, θα αντιμετωπίσει τον κορωνοϊό του 2022! Πώς θα γίνει; Πρέπει να φέρουμε κάτω το 2026, γιατί αλλιώς πώς θα υλοποιηθεί η χυδαία και η αήθης παραπληροφόρηση;

Για τους οδικούς άξονες μίλησα επισταμένως στην επιτροπή με τους σχετικούς καταλόγους.

**ΠΡΟΕΔΡΕΥΩΝ (Νικήτας Κακλαμάνης)**: Κύριε Τριανταφυλλίδη, πρέπει να κλείσετε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, κλείνω, και σας ευχαριστώ. Θα μιλήσω και στη δευτερομιλία μου, αν μου δώσετε τη δυνατότητα.

Θα κάνω μόνο μία αναφορά για την τροπολογία για τη μοριοδότηση των παιδιών αυτών, που έδωσαν τη μάχη φάτσα-κάρτα με τον κορωνοϊό, των συμβασιούχων και των επικουρικών. Θα τα πουν αναλυτικότερα και ο τομεάρχης υγείας, ο Ανδρέας Ξανθός, και η τομεάρχης εργασίας, η Μαριλίζα Ξενογιαννακοπούλου, ειδικότερα για την τροπολογία που φέρατε την τελευταία στιγμή.

**ΠΡΟΕΔΡΕΥΩΝ (Νικήτας Κακλαμάνης)**: Ολοκληρώστε, σας παρακαλώ. Δεν μπορώ άλλο, θα σας κλείσω.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κλείνω, κύριε Πρόεδρε, και σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης)**: Κλείστε, όμως. Τρεις φορές το είπατε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μας δεσμεύει η αναφορά του Αλέξη Τσίπρα στην παρουσίαση του προγράμματος για την υγεία: Μονιμοποίηση στο ΕΣΥ του συνόλου του υγειονομικού προσωπικού που έδωσε τη μάχη της πανδημίας στην πρώτη γραμμή.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, δεν άκουσα τι ψήφισε τελικά ο ΣΥΡΙΖΑ.

**ΠΡΟΕΔΡΕΥΩΝ (Νικήτας Κακλαμάνης)**: Θα έρθει η ώρα που θα μιλήσετε και θα βάλετε τα ερωτήματά σας και θα πείτε ό,τι θέλετε και εσείς ελευθέρως.

**ΑΝΔΡΕΑΣ ΞΑΝΘΟΣ:** Αρχίσατε τους εξυπνακισμούς;

**ΠΡΟΕΔΡΕΥΩΝ (Νικήτας Κακλαμάνης)**: Υποθέτω ότι θα ψηφιστεί αυτή η τροπολογία.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης)**: Καλείται στο Βήμα ο κ. Φραγγίδης, ο ειδικός αγορητής από το Κίνημα Αλλαγής.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ξεκινήσω με τη διαπίστωση ότι πάλι χθες είχαμε σχεδόν είκοσι χιλιάδες νέα κρούσματα και πάνω από εκατό θανάτους από κορωνοϊό. Μακάβρια και πικρή η διαπίστωση, αφού μιλάμε για συνανθρώπους μας που χάνονται αδικαιολόγητα, ενώ υπάρχει το εμβόλιο.

Η αυξημένη θνητότητα είναι κάτι που πρέπει να διερευνηθεί σε βάθος. Ευθύνεται ο ελλιπής εμβολιασμός; Η παραμονή δεκάδων διασωληνωμένων ασθενών εκτός ΜΕΘ; Η διαφορά ποιότητας παροχής υπηρεσιών υγείας στα περιφερειακά νοσοκομεία; Η υποστελέχωση του Εθνικού Συστήματος Υγείας; Η εξάντληση των εργαζομένων; Η ηλικία των νοσηλευομένων;

Τα αίτια πρέπει να αναζητηθούν, κύριοι Υπουργοί. Όλα δείχνουν ότι μια ύφεση της πανδημίας δεν θα υπάρξει πριν την άνοιξη. Θα πρέπει να προετοιμαστούμε και για άλλα κύματα, έστω και πιο ήπια.

Παράπλευρα θύματα της συγκυρίας οι ασθενείς άλλων ασθενειών, που λόγω της πίεσης στο εθνικό σύστημα υγείας και του φόβου τους να προσεγγίσουν θεραπευτικούς χώρους αμελούν την υγεία τους και δεν λαμβάνουν έγκαιρη διάγνωση.

Η δημόσια υγεία, άρρηκτα δεμένη με την αντιμετώπιση της πανδημίας, χρειάζεται να ενισχυθεί. Στόχος μας οφείλει να είναι η ανθεκτικότητα του συστήματος υγείας, που θα πραγματοποιηθεί μόνο μέσω της ενίσχυσής του σε όλα τα επίπεδα.

Σε σχέση με το νομοσχέδιο, η συγκεκριμένη δωρεά του Ιδρύματος «Νιάρχος» προς το ελληνικό δημόσιο θα δώσει τη δυνατότητα στη Θεσσαλονίκη αλλά και σε ολόκληρη τη βόρεια Ελλάδα να αποκτήσει επιτέλους ένα σύγχρονο παιδιατρικό νοσοκομείο υψηλών προδιαγραφών, τόσο σε λειτουργικό, επιστημονικό όσο και σε αισθητικό επίπεδο.

Θα είναι ένα πανεπιστημιακό νοσοκομείο που θα καλύψει ένα ευρύ φάσμα υγειονομικών αναγκών του παιδικού και εφηβικού πληθυσμού σε μια μεγάλη γεωγραφική περιοχή, ενώ παράλληλα θα λειτουργεί ως κυψέλη έρευνας και γνώσης.

Αν και υπάρχουν παιδιατρικά τμήματα μέσα σε άλλα νοσοκομεία, από τη βόρειο Ελλάδα απουσίαζε ένα εξειδικευμένο παιδιατρικό νοσοκομείο με όλες τις κλινικές.

Το Ίδρυμα «Σταύρος Νιάρχος» με τη διαχρονική προσφορά του παρέχει όλη τη στήριξη και τη χρηματοδότηση, 160 εκατομμύρια ευρώ, για να υλοποιηθεί το έργο, ενώ το ελληνικό δημόσιο αναλαμβάνει επιμέρους δράσεις, όπως οι οικοδομικές άδειες, χωροθέτηση χρήσεων, στελέχωση των νοσοκομείων και άλλα.

Χωρίς αμφιβολία, με βάση τις υψηλές προδιαγραφές κατασκευής και λειτουργίας του, το Πανεπιστημιακό Παιδιατρικό Νοσοκομείο Θεσσαλονίκης θα αποτελέσει υπόδειγμα νοσηλευτικού ιδρύματος.

Όσο για τις δωρεές, ειδικά στα χρόνια των αλλεπάλληλων κρίσεων που βιώνουμε, αναγνωρίζουμε ότι καλύπτουν σημαντικά κενά του συστήματος υγείας, που προκύπτουν από την ελλιπή κρατική χρηματοδότηση. Ωστόσο, η λειτουργία τους είναι συμπληρωματική και σε καμμία περίπτωση δεν υποκαθιστούν την κρατική δαπάνη.

Η Κυβέρνηση από την πλευρά της οφείλει να ιεραρχεί τις ανάγκες και να εντάσσει τις δωρεές σε έναν γενικότερο σχεδιασμό, ώστε να προκύπτει το μέγιστο δυνατό όφελος για τον άμεσο αποδέκτη, που είναι το κράτος, και τον τελικό αποδέκτη, που είναι η κοινωνία.

Δυστυχώς, μέχρι τώρα, παρά τις συνεχείς προτάσεις μας, δεν έχει δημιουργηθεί ένας μηχανισμός αξιοποίησης των δωρεών με βάση τη σωστή αξιολόγηση των αναγκών, την ορθή και αποτελεσματική διαχείριση και τη διαφάνεια. Αντιθέτως, δεν γνωρίζουμε την τύχη πολλών δωρεών που πραγματοποιήθηκαν μέσα στην πανδημία από ιδιώτες προς το σύστημα υγείας.

Συμπερασματικά, είμαστε θετικοί ως προς τη δωρεά και ευγνώμονες στο Ίδρυμα «Σταύρος Νιάρχος» για το εμβληματικό έργο που αποδίδεται στην ελληνική κοινωνία και θα προσδώσει προστιθέμενη αξία στο Εθνικό Σύστημα Υγείας.

Τρία θέματα μόνο. Ευελπιστούμε ότι η Κυβέρνηση θα τηρήσει τα χρονοδιαγράμματα που ορίζονται από τη σύμβαση, ώστε να μην έχουμε δυσάρεστες καθυστερήσεις στην υλοποίηση ενός τόσο σημαντικού έργου, που μπορούν να επιφέρουν την αναστολή των εργασιών και οικονομική επιβάρυνση στο ελληνικό δημόσιο ή ακόμα και λύση της επιμέρους σύμβασης, αν οι καθυστερήσεις είναι πάνω από έξι μήνες, σύμφωνα με το άρθρο 4.

Επίσης, θα ήθελα να επισημάνω εκ νέου το ζήτημα της έλλειψης κατάλληλου και ασφαλούς οδικού δικτύου για την προσέγγιση του χώρου του νοσοκομείου, το οποίο έχουν θέσει με κοινό υπόμνημα τρεις Δήμαρχοι, Νεαπόλεως - Συκεών, Παύλου Μελά και Πυλαίας - Πανοράματος, καθώς επίσης και ο σεβασμιότατος Μητροπολίτης Νεαπόλεως και Σταυρουπόλεως κ. Βαρνάβας, στο οποίο μάλιστα εισηγούνται προτάσεις για επιβεβλημένα έργα υποδομής. Το εν λόγω θέμα έχει τεθεί και μέσω κοινοβουλευτικού ελέγχου από τους Βουλευτές της περιοχής όλων των κομμάτων. Σύμφωνα δε με το χθεσινό δελτίο Τύπου του Δημάρχου Νεαπόλεως - Συκεών, ελάχιστα έχουν συμπεριληφθεί από τις προτάσεις τους στη μελέτη και στα τεύχη δημοπράτησης για το έργο των οδικών προσβάσεων προς το Παιδιατρικό Νοσοκομείο στο Φίλυρο.

Τα θέματα που εγείρονται είναι δύο. Πρώτον, κάποια έργα που πραγματοποιούνται είναι μικρής κλίμακας βελτιώσεις και δεν εξασφαλίζουν την ασφαλή προσέγγιση του υπό κατασκευή νοσοκομείου. Τα προβλήματα θα είναι πολλαπλάσια όταν το νοσοκομείο τεθεί σε πλήρη λειτουργία και θα γίνεται χρήση του εν λόγω επικίνδυνου οδικού δικτύου από πλήθος ασθενοφόρων και οχημάτων εργαζομένων, επισκεπτών, προμηθευτών, απορριμματοφόρων κ.λπ..

Δεύτερον, κάποιες εργασίες που προβλέπεται να πραγματοποιηθούν είναι παράνομες και εκτός ρυμοτομικής γραμμής, που σημαίνει ότι, αν κάποιος κάνει μία προσφυγή, κινδυνεύει να σταματήσει η εκτέλεση του έργου και μπορεί, αν καθυστερήσει, ο δωρητής να πάρει πίσω τη δωρεά, γιατί το άρθρο 4 το προβλέπει, όταν καθυστερήσει πάνω από έξι μήνες.

Οι προαναφερθέντες θεσμικοί φορείς επισημαίνουν συγκεκριμένα τα σημεία και τις εργασίες που αποτελούν ρυμοτομικές αυθαιρεσίες και τα οποία μπορούν να θέσουν σε άμεσο κίνδυνο την έναρξη, την εξέλιξη και την ολοκλήρωση των εργασιών. Πρέπει να ληφθούν υπ’ όψιν οι απόψεις των τοπικών φορέων, που γνωρίζουν την περιοχή και τα προβλήματά της.

Σε σχέση με τη στελέχωση του παιδιατρικού νοσοκομείου, την οποία αναλαμβάνει το ελληνικό δημόσιο, ελπίζουμε να μην έχει τη μοίρα των υπολοίπων τραγικά υποστελεχωμένων νοσοκομείων του Εθνικού Συστήματος Υγείας. Το επίπεδο της ποιότητάς του και των παρεχόμενων ιατρικών υπηρεσιών εξαρτώνται, σε σημαντικό βαθμό, από το προσωπικό. Διαφορετικά, θα μείνουν οι σύγχρονες εγκαταστάσεις και ο ιατροτεχνολογικός εξοπλισμός χωρίς ανθρώπους να το λειτουργήσουν.

Προχωρώ τώρα στην τροπολογία.

Κύριε Υπουργέ, σαφώς δεν μπορούμε να καταψηφίσουμε, αφού οι διατάξεις της τροπολογίας έχουν να κάνουν με την πανδημία και την αντιμετώπισή της. Το θέμα είναι ότι εξακολουθείτε να επιλέγετε λάθος τρόπο νομοθέτησης. Αντί να λάβετε μια συνολική νομοθετική πρωτοβουλία, που θα οδηγήσει σε πιο ριζικές λύσεις αντιμετώπισης όχι μόνον της πανδημίας, αλλά και των χρόνιων παθογενειών και ελλείψεων του Εθνικού Συστήματος Υγείας, εσείς προτιμάτε τις εμβαλωματικές και πρόχειρες λύσεις, που διαιωνίζουν τα προβλήματα. Δύο χρόνια τώρα νομοθετείτε χωρίς συγκεκριμένη διαφαινόμενη φιλοσοφία, σχέδιο και οράματα, χωρίς χαρτογράφηση των αναγκών και, φυσικά, όπου μπορείτε, εξυπηρετείτε τα συμφέροντα που επιθυμείτε.

Με την επίφαση της πανδημίας μένετε στις παρατάσεις και κατά παρέκκλιση διατάξεις και στην αδιαφάνεια. Εφαρμόζετε το «ουδέν μονιμότερο του προσωρινού». Πρέπει να λάβετε υπ’ όψιν ότι έχουμε τεράστιες ελλείψεις σε ιατρονοσηλευτικό προσωπικό και το υπάρχον βρίσκεται στα όρια της εξάντλησης.

Όσον αφορά στο άρθρο 1, «Μοριοδότηση νοσηλευτικού και λοιπού, πλην των ιατρών, προσωπικού», είμαστε θετικοί σε οποιαδήποτε ρύθμιση έχει να κάνει με την αναγνώριση της προσφοράς του υγειονομικού προσωπικού, που βρέθηκε στην πρώτη γραμμή αντιμετώπισης της πανδημίας. Συμφωνούμε με την αυξημένη μοριοδότηση του εν λόγω προσωπικού στις επόμενες τρεις προκηρύξεις του ΑΣΕΠ. Ωστόσο, ο Υπουργός Υγείας έχει προαναγγείλει μόνο μία προκήρυξη τεσσάρων χιλιάδων θέσεων νοσηλευτών και εννιακοσίων δέκα θέσεων λοιπού προσωπικού. Σκεφτείτε ότι οι νοσηλευτές και μόνο που βρέθηκαν να εργάζονται στο σύστημα υγείας κατά τη διάρκεια της πανδημίας είναι επτάμισι χιλιάδες. Άρα η αναγνώριση δεν ισχύει για όλους, αντίθετα με τις αρχικές υποσχέσεις της Κυβέρνησης. Ουσιαστικά πρόκειται για ανακύκλωση του ήδη υπάρχοντος προσωπικού και αλλαγή του είδους σύμβασης εργασίας και όχι για νέες προσλήψεις.

Στο άρθρο 2 είμαστε θετικοί, εφόσον οι ανάγκες νοσηλείας λόγω πανδημίας παραμένουν αυξημένες.

Στο άρθρο 3 είμαστε σύμφωνοι.

Στο άρθρο 4 συμφωνούμε. Οι ανάγκες εμβολιασμού ειδικά των κατοίκων και του πληθυσμού που κατοικεί σε περιοχές μακριά από τα αστικά κέντρα εξακολουθούν να είναι μεγάλες και πρέπει να συνεχιστεί η δυνατότητα διενέργειάς του από ένα ευρύ φάσμα φορέων -ιδιώτες γιατροί, ιδιωτικά διαγνωστικά εργαστήρια, κλινικές και ιδιωτικά θεραπευτήρια μέσω του ιατρονοσηλευτικού τους προσωπικού-, ώστε να είναι όσο το δυνατόν περισσότερο προσβάσιμος στους πολίτες.

Στο άρθρο 5, με δεδομένη την έλλειψη προσωπικού και, μάλιστα, σε κρίσιμες για την αντιμετώπιση της πανδημίας ειδικότητες, αλλά και τα εξαντλητικά ωράρια εργασίας του ιατρικού δυναμικού των νοσοκομείων, όχι μόνο των άλλων περιφερειών, αλλά και της Περιφέρειας Αττικής, καθίσταται απαραίτητη η εν λόγω ρύθμιση.

Στο άρθρο 6 θεωρούμε σημαντική την ανάπτυξη και παροχή ψηφιακών υπηρεσιών υγείας προς τους πολίτες, όχι μόνο για την περίπτωση του COVID, αλλά και γενικότερα. Στην Ελλάδα είμαστε πολύ πίσω σε σχέση με τον μέσο όρο της Ευρώπης σε αυτόν τον τομέα. Η συμμετοχή των οικογενειακών γιατρών της πρωτοβάθμιας φροντίδας υγείας και των ιδιωτών γιατρών στο σύστημα αυτό είναι σημαντική. Θα θέλαμε μια ενημέρωση σχετικά με το αν θα αξιολογηθεί τόσο η ποιότητα και η αποτελεσματικότητα της λειτουργίας του συγκεκριμένου συστήματος παροχής υπηρεσιών υγείας όσο και η ποιότητα διαχείρισης των ασθενών με COVID από το εν λόγω προσωπικό.

Εκτιμάται έγκαιρα η μεταβολή των συμπτωμάτων του ασθενούς, ώστε να αναζητηθεί έγκαιρα νοσοκομειακή φροντίδα; Υπάρχει ανταπόκριση από τους ασθενείς; Είναι διαλειτουργικό το σύστημα;

Στο άρθρο 7 συμφωνούμε.

Στο άρθρο 8 δεν διαφωνούμε με την παράταση παραμονής των ειδικευόμενων νοσηλευτών στις συγκεκριμένες ειδικότητες νοσηλευτικής, αφού μάλιστα καλύπτουν κενά του συστήματος υγείας και ανάγκες της πανδημίας. Δεν μπορούμε όμως να μη σχολιάσουμε ότι στην ουσία πρόκειται για παραδοχή της αποτυχίας τόσο της εκπαιδευτικής πολιτικής στην υγεία όσο και της στελέχωσης του συστήματος υγείας, εν προκειμένω σε νοσηλευτές. Είναι γνωστό ότι δεν υπάρχει ενδιαφέρον και συμμετοχή στις συγκεκριμένες ειδικότητες, αφού δεν υπάρχει κίνητρο, παραδείγματος χάριν μοριοδότησης, πρόσληψης για όσους το επιλέξουν.

Στο άρθρο 9 παρατείνονται οι συμβάσεις πάσης φύσεως επικουρικού προσωπικού μέχρι το τέλος του 2022. Είμαστε θετικοί στην παράταση του επικουρικού προσωπικού. Το θέμα που τίθεται είναι τι θα γίνει με αυτούς τους εργαζόμενους που προσφέρουν τις υπηρεσίες τους επί χρόνια στο δημόσιο σύστημα υγείας και μάλιστα στις πιο δύσκολες φάσεις του, καλύπτοντας ουσιαστικές ανάγκες, και οι συμβάσεις τους θα λήξουν στο τέλος του έτους;

Η προκήρυξη για τέσσερις χιλιάδες προσλήψεις μόνιμων νοσηλευτών και λοιπού προσωπικού με αυξημένη μοριοδότηση όσων υπηρέτησαν ή υπηρετούν μέσα στην πανδημία δεν αρκεί. Υπάρχει ένα πλήθος επικουρικών του δημοσίου συστήματος υγείας για τους οποίους δεν προβλέπεται τίποτα και των οποίων η ομηρία συνεχίζεται. Το πρόβλημα της στελέχωσης του δημόσιου συστήματος υγείας είναι ένα θέμα που πρέπει να αντιμετωπιστεί, μέσω μιας ολοκληρωμένης νομοθετικής πρωτοβουλίας που θα βασίζεται σε έναν ρεαλιστικό χάρτη των αναγκών.

Οι εμβαλωματικές λύσεις πρέπει κάποια στιγμή να σταματήσουν. Ο κορωνοϊός θα παραμείνει μαζί μας για πολύ καιρό. Ήδη μετράει δύο χρόνια και πρέπει να σταματήσουμε να επικαλούμαστε τις έκτακτες ανάγκες.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Νικήτας Κακλαμάνης):** Τον λόγο τώρα έχει ο ειδικός αγορητής από το Κομμουνιστικό Κόμμα Ελλάδας, ο συνάδελφος κ. Γεώργιος Λαμπρούλης, ο Θεσσαλιάρχης του Κάμπου!

Ορίστε, κύριε Λαμπρούλη, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Και πριν περάσουμε στα του νομοσχεδίου, στα της σύμβασης, επιτρέψτε μου για ένα λεπτό μια αναφορά από το κόμμα μας σε ό,τι αφορά τους αγρότες και τους εργαζόμενους που αυτό το διάστημα βρίσκονται σε κινητοποιήσεις.

**ΠΡΟΕΔΡΕΥΩΝ (Νικήτας Κακλαμάνης):** Κάτι ήξερα. Το ψυλλιάστηκα!

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ναι, κάτι ξέρατε και αναφερθήκατε προηγουμένως!

Έτσι, λοιπόν, στεκόμαστε αλληλέγγυοι στους αγωνιζόμενους βιοπαλαιστές αγρότες που βρίσκονται στους δρόμους του αγώνα και τα μπλόκα, διεκδικώντας την ικανοποίηση συγκεκριμένων αιτημάτων που αφορούν την επιβίωσή τους ενάντια στο ξεκλήρισμα που τους οδηγεί η αντιλαϊκή πολιτική όλων των κυβερνήσεων, Ευρωπαϊκής Ένωσης και κεφαλαίου.

Στεκόμαστε δίπλα και κοντά στους απεργούς εργαζόμενους της «COSCO», οι οποίοι διεκδικούν συλλογικές συμβάσεις εργασίας, ένταξη στα βαρέα και ανθυγιεινά, επαναπρόσληψη των συμβασιούχων, μόνιμη και σταθερή δουλειά για όλους.

Και συγχρόνως θέλουμε να εκφράσουμε την αλληλεγγύη μας και λέμε στους εργαζόμενους της «ΛΑΡΚΟ» πως το ΚΚΕ είναι κοντά τους στον αποφασιστικό και σκληρό αγώνα που δίνουν ενάντια στους εγκληματικούς σχεδιασμούς της Κυβέρνησης, όπως και όλων των άλλων κυβερνήσεων, ενάντια στο ξεπούλημα της επιχείρησης και τις απολύσεις. Όλοι τους, εργαζόμενοι, αγρότες, έχουν την καθολική αλληλεγγύη και συμπαράσταση εργαζομένων, σωματείων, φορέων, όλων των λαϊκών στρωμάτων, που αυτές τις μέρες ξεδιπλώνεται. Γιατί τα αιτήματά τους είναι δίκαια και πρέπει να νικήσουν. Είμαστε, λοιπόν, δίπλα τους, στο πλευρό τους, στον αγώνα που δίνουν τώρα.

Σε ό,τι αφορά τη σύμβαση για το Παιδιατρικό Νοσοκομείο Θεσσαλονίκης και το Ίδρυμα «Σταύρος Νιάρχος», η συγκεκριμένη σύμβαση αποτελεί εξειδίκευση των όσων προέβλεπε η αρχική σύμβαση για τον σχεδιασμό, κατασκευή και εξοπλισμό του συγκεκριμένου νοσοκομείου ήδη με νόμο του 2008, επί κυβέρνησης ΣΥΡΙΖΑ.

Στην αρχική σύμβαση, αλλά και στις άλλες επιμέρους που κατά διαστήματα έρχονται, είχαμε αναδείξει πως ως κόμμα δεν είμαστε αντίθετοι σε μέτρα που βελτιώνουν τις συνθήκες περίθαλψης και τις παροχές του λαού στην κατεύθυνση της έγκαιρης διάγνωσης και θεραπείας. Επισημάναμε και επισημαίνουμε ξανά πως τέτοια μέτρα πρέπει να αποτελούν αποκλειστικά ευθύνη του κράτους, να χρηματοδοτούνται πλήρως από τον κρατικό προϋπολογισμό, με εξασφάλιση της στελέχωσης με μόνιμο προσωπικό πλήρους και αποκλειστικής απασχόλησης, σύγχρονο ιατρομηχανολογικό εξοπλισμό και όλα αυτά να αποτελούν μέρος του πανελλαδικά αναπτυγμένου δημόσιου συστήματος υγείας, προκειμένου να παρέχονται έγκαιρα, με ασφάλεια και απολύτως δωρεάν όλες οι προληπτικές, διαγνωστικές, θεραπευτικές πράξεις σε όσους έχουν ανάγκη, χωρίς όρους και προϋποθέσεις.

Συνεπώς η ανάπτυξη και η απολύτως και καθολική αξιοποίηση των δημόσιων υπηρεσιών υγείας από τον λαό δεν μπορεί να εξαρτώνται από τη φιλανθρωπία, τον εθελοντισμό και την ατομική διάθεση προσφοράς. Διότι αποτελούν λαϊκό δικαίωμα και ευθύνη του κράτους, που απορρέουν από τον χαρακτήρα που πρέπει να έχουν αυτές οι υπηρεσίες και επιπλέον από το γεγονός ότι οι εργαζόμενοι και τα άλλα λαϊκά στρώματα είναι αυτοί που παράγουν τον πλούτο και στη χώρα μας. Έτσι οι όποιες τυχόν προσφορές μόνο επικουρικά και συμπληρωματικά θα μπορούσαν να αξιοποιούνται.

Γιατί αυτό που παράγουν οι εργαζόμενοι και πολύ περισσότερο όσα εμποδίζονται να παράξουν, λόγω της καπιταλιστικής ιδιοκτησίας, φτάνουν και περισσεύουν για την ανάπτυξη ενός δημόσιου, σύγχρονου, καθολικού και δωρεάν συστήματος υγείας σε όλες του τις βαθμίδες.

Άλλωστε τα χρήματα που διαθέτει το ίδρυμα στην ουσία αποτελούν ένα πολύ μικρό μέρος των κερδών που προκύπτουν από την άγρια εκμετάλλευση των εργαζομένων, από τον απλήρωτο χρόνο εργασίας τους που δημιουργεί τα κέρδη. Μάλιστα στην περίπτωση που σήμερα συζητάμε αφορά ένα κοινωφελές ίδρυμα που έχει την έδρα του στις Βερμούδες, που εκτός από τόπος διακοπών των χλιδάτων είναι και τόπος φοροδιαφυγής για τα κέρδη και σε βάρος του εργαζόμενου λαού και στην Ελλάδα αλλά και αλλού όπου δραστηριοποιούνται.

Συγχρόνως αυτές οι συμφωνίες αξιοποιούνται από όλες τις κυβερνήσεις και για βαθύτερη ιδεολογική επίδραση των εργαζομένων και των λαϊκών στρωμάτων. Επιδιώκουν, αξιοποιώντας τα σοβαρά όντως προβλήματα των λαϊκών οικογενειών, να εξωραΐσουν το ίδιο το σύστημα, τον καπιταλισμό, το δήθεν «ανθρώπινο πρόσωπο» του συστήματος της εκμετάλλευσης, και παράλληλα να συμφιλιωθεί ο λαός μας με την αντίληψη ότι όσο περισσότερο πάει καλά η κερδοφορία των επιχειρηματιών μπορεί να περισσεύει και κανένα ψίχουλο, αλλά και να εθίζονται οι εργαζόμενοι με την αντίληψη των κοινωνικών υπηρεσιών και παροχών όχι ως δικαίωμα, αλλά ως φιλανθρωπία.

Γιατί αν κάτι επιβεβαιώθηκε και επιβεβαιώνεται καθημερινά από την ίδια την πραγματικότητα -και εδώ υπάρχει μεγάλη πείρα πλέον- είναι πως και στην περίοδο των αυξημένων ρυθμών ανάπτυξης το κράτος και το κεφάλαιο, με όλες τις κυβερνήσεις που υποχρηματοδοτούσαν το σύστημα υγείας, δεν ανέπτυσσαν τις αναγκαίες υποδομές. Έπαιρναν μέτρα περικοπών των δημόσιων παροχών και οι ασθενείς πλήρωναν και πληρώνουν πολλά περισσότερα. Όλα αυτά σήμερα επιταχύνονται και πολλαπλασιάζονται.

Και αυτό συμβαίνει, διότι η ανάπτυξη με ατμομηχανή τους επιχειρηματικούς ομίλους είναι σε πλήρη αντίθεση με τις λαϊκές κοινωνικές ανάγκες. Έτσι το κράτος ποτέ δεν έχει λεφτά για τις ανάγκες των λαϊκών στρωμάτων, ούτε στη φάση της καπιταλιστικής ανάπτυξης ούτε στη φάση της καπιταλιστικής οικονομικής κρίσης. Και αυτό συμβαίνει, διότι αποτελεί πολιτική επιλογή όλων των κυβερνήσεων η παντός είδους στήριξη των μεγαλοεπιχειρηματιών μέσω φοροαπαλλαγών, φοροελαφρύνσεων, πακτωλό χρημάτων, ζεστό χρήμα και άλλα, για την εξασφάλιση υψηλής κερδοφορίας τους.

Αυτή είναι η αιτία, για παράδειγμα, που για δεκαετίες η Θεσσαλονίκη είναι χωρίς παιδιατρικό νοσοκομείο. Αντίστοιχα, τα δημόσια νοσοκομεία και τα κέντρα υγείας που φτιάχτηκαν, όλο και πιο πολύ ενισχύουν τα επιχειρηματικά και εμπορευματικά τους χαρακτηριστικά, όπως και όσα φτιαχτούν, όπως το Παιδιατρικό Νοσοκομείο στη Θεσσαλονίκη, στην Κομοτηνή ή αυτά που λειτουργούν σε αυτό το καθεστώς, όπως στη Σαντορίνη και λοιπά.

Αυτή είναι η αιτία, για παράδειγμα, που ολόκληρη η ανατολική Αττική διαθέτει ορισμένα μισολειτουργούντα κέντρα υγείας, αλλά ούτε ένα δημόσιο νοσοκομείο.

Αυτή, επίσης, είναι η αιτία που οι δημόσιες μονάδες υγείας είναι υποστελεχωμένες και με σταθερά αυξανόμενο τον αριθμό των υγειονομικών που εναλλάσσονται μεταξύ της ανεργίας και της φθηνής προσωρινής εργασίας.

Αυτή είναι η βασική αιτία που, ανεξάρτητα των επιμέρους συνταγών διαχείρισης που ακολούθησαν διαχρονικά όλες οι κυβερνήσεις, τα αποτελέσματα όλων των σχεδίων οδηγούν από το κακό στο χειρότερο τους όρους ζωής και υγείας του λαού μας, γεγονός που αναδείχθηκε σε πολύ πιο οξυμμένο βαθμό την περίοδο της πανδημίας, με τα τραγικά αποτελέσματα για τον λαό, αφήνοντάς τον σε μεγάλο βαθμό απροστάτευτο όχι μόνο απέναντι στην πανδημία, αλλά πολύ περισσότερο σε όλες σχεδόν τις άλλες ανάγκες του σε υπηρεσίες πρόληψης, θεραπείας και αποκατάστασης.

Αυτή είναι η αιτία που δεν γίνονται μαζικές προσλήψεις μόνιμου προσωπικού στα δημόσια νοσοκομεία στην πρωτοβάθμια φροντίδα υγείας, ενώ προωθείται η εμπλοκή του ιδιωτικού τομέα μέσω ΣΔΙΤ, με εργολάβους κ.λπ. στις ιατρικές, νοσηλευτικές, εργαστηριακές και υποστηρικτικές υπηρεσίες των δημόσιων νοσοκομείων. Παράλληλα, παραμένουν κλειστά νοσοκομεία που κλείσατε και διατηρήσατε έτσι όλες οι τελευταίες κυβερνήσεις. Έχει γίνει κατάργηση χιλιάδων κλινών σε αυτά τα νοσοκομεία, αφού αποτελούσαν κόστος για το κράτος και το κεφάλαιο που αυτό υπηρετεί.

Την ίδια ώρα, όμως, όλοι αυτοί οι επιχειρηματικοί όμιλοι και το αστικό κράτος που εσείς υπηρετείτε θεωρούν αιτία πολέμου ακόμα και τη διεκδίκηση μιας στοιχειώδους αύξησης στο μισθό -μιλάμε για «COSCO», «ΛΑΡΚΟ» και πάει λέγοντας-, ενώ έχουν διαμορφώσει από κοινού συνθήκες δουλειάς και ζωής των εργαζομένων ενός αιώνα πίσω.

Από την άλλη, έρχονται και εμφανίζονται σαν μεγάλοι ευεργέτες και μάλιστα διαγκωνίζεστε μεταξύ σας ποιος κατάφερε να συνάψει σύμβαση ή κατάφερε να πείσει τον μονοπωλιακό όμιλο ή τον επιχειρηματία, τον «ευεργέτη» όπως λέτε, να συνδράμει στον τομέα της υγείας και όχι μόνο. Έτσι, λοιπόν, εμφανίζονται ως μεγάλοι ευεργέτες υπέρ του λαού, διαθέτοντας όμως είτε οι ίδιοι είτε μέσω του κράτους ένα μέρος των κερδών από τη δουλειά των εργαζομένων, για να εξασφαλίσουν πολλαπλάσιο κέρδος, επιδιώκοντας την ενσωμάτωση του λαού και τη λεγόμενη «κοινωνική ειρήνη».

Όμως, την ίδια στιγμή που συνεχίζετε διαχρονικά όλες οι κυβερνήσεις να κόβετε τα κονδύλια για τη δημόσια υγεία του λαού στη λογική του κόστους-οφέλους και τον αναγκάζετε να βάζει βαθιά το χέρι στην τσέπη ή, αν δεν έχει, να περιορίζεται σε ένα ανεπαρκές βασικό πακέτο παροχών, δίνετε 4 δισεκατομμύρια ετησίως για τις νατοϊκές στρατιωτικές δαπάνες και επιπλέον αρκετά δισεκατομμύρια για φρεγάτες και αεροπλάνα, προκειμένου να εξυπηρετηθούν οι ιμπεριαλιστικοί ανταγωνισμοί και σχεδιασμοί για συμμετοχή στο πλιάτσικο των μονοπωλίων όπου γης. Για τη λαϊκή υγεία, όμως, δεν περισσεύει ούτε ένα ευρώ.

Έτσι η σημερινή σύμβαση που έρχεται να εξειδικεύσει τα ζητήματα του Παιδιατρικού Νοσοκομείου στη Θεσσαλονίκη όχι μόνο επιβεβαιώνει τις επιφυλάξεις που είχαμε διατυπώσει το 2018, δηλαδή στην αρχική συνολική σύμβαση για την απόκτηση ισοβίως από το ίδρυμα του δικαιώματος ελέγχου όλων των βασικών πλευρών της λειτουργίας των έργων, με πρόβλεψη ποινών, ακόμα και με επιστροφή ποσών που διέθεσε, το γεγονός πως σύμφωνα με τη σύμβαση για οποιονδήποτε λόγο αδυναμίας του δημοσίου -που δεν ήταν καθόλου απίθανο, όπως είχαμε τονίσει, με την εμπειρία που υπάρχει- να χρηματοδοτήσει και να στελεχώσει επαρκώς τα νοσοκομεία, ακριβώς η αδυναμία αυτή μπορεί να αποτελέσει αφορμή είτε για επιστροφή χρημάτων ή, αν το δημόσιο δεν έχει τη δυνατότητα επιστροφής χρημάτων, να βρεθεί λύση παραχώρησης του νοσοκομείου στους ιδιώτες, εφόσον είναι ή μπορεί να γίνει κερδοφόρο.

Ταυτόχρονα, η κριτική μας αφορούσε στο γεγονός ότι με τους όρους της σύμβασης το ίδρυμα αποκτά με έμμεσο τρόπο δικαίωμα ελέγχου και παρέμβασης στους τομείς που αφορούν τη δωρεά. Όχι μόνο, λοιπόν, επιβεβαιώνει τις επιφυλάξεις μας, αλλά αυτά που προβλέπονται για το νέο παιδιατρικό νοσοκομείο έχουν σαφή προσανατολισμό στην ενίσχυση του εμπορευματικού και επιχειρηματικού του χαρακτήρα.

Επιβεβαιώνεται πως οι γενικές αναφορές της αρχικής σύμβασης περί αναβάθμισης των παρεχόμενων υπηρεσιών στον παιδικό πληθυσμό της ευρύτερης περιοχής της Θεσσαλονίκης που υπέγραψε ο ΣΥΡΙΖΑ επέτρεψε σήμερα να γίνει ένα ουσιαστικό βήμα στην κατεύθυνση ίδρυσης ενός νοσοκομείου-επιχείρηση στο πλαίσιο του δημοσίου.

Πιο συγκεκριμένα, θεωρούμε κρίσιμο ζήτημα που καθορίζει φυσικά και την ψήφο μας -όχι μόνο αυτό, αλλά αυτό είναι ένα βασικό κριτήριο- ότι το Πανεπιστημιακό Παιδιατρικό Νοσοκομείο Θεσσαλονίκης - Ίδρυμα «Σταύρος Νιάρχος» δεσμεύεται από τη σύμβαση να είναι και να λειτουργεί ως νομικό πρόσωπο ιδιωτικού δικαίου, δηλαδή κανονικά ως επιχείρηση του δημοσίου, όπως και το «Παπαγεωργίου» ή το Νοσοκομείο της Σαντορίνης. Έτσι δεν είναι τυχαίο που δεν γίνεται αναφορά στο δημόσιο σύστημα υγείας, αλλά γίνεται αναφορά για τη σύμβαση του έργου γενικότερα στον ελληνικό τομέα υγείας.

Το ζήτημα, όμως, δεν είναι ότι πράγματι μπορεί να αναπτυχθεί ως σύγχρονο νοσοκομείο σε υποδομές, εξοπλισμό και παροχές, αλλά οι όροι παροχής και η δυνατότητα αξιοποίησής τους από τον λαό, αφού ως επιχειρηματική μονάδα θα εξαρτάται ακόμα πιο πολύ από τις έμμεσες -ασφαλιστικά ταμεία- αλλά και τις άμεσες πληρωμές από τον λαό.

Το γεγονός, όπως προβλέπεται, ότι μετά την παράδοση του νοσοκομείου η πλήρης κατοχή, νομή, δικαιώματα και λοιπά θα ανήκουν στο νομικό πρόσωπο ιδιωτικού δικαίου και όχι στο Υπουργείο δείχνει την ενίσχυση της αυτοτελούς δράσης του νοσοκομείου, σύμφωνα με τους κανόνες της επιχειρηματικής δράσης που χαρακτηρίζουν ένα νομικό πρόσωπο ιδιωτικού δικαίου. Στις προβλέψεις της σύμβασης υπάρχουν τα κριτήρια της επιχειρηματικής δράσης, όπως η οικονομική αποδοτικότερη λειτουργία του, η εφαρμογή των βέλτιστων διεθνών πρακτικών οι οποίες αφορούν σε ό,τι έχει σχέση με την προσαρμογή στους κανόνες της αγοράς, αλλά και η ύπαρξη του CEO, του γενικού διευθυντή, ο οποίος διεθνώς στο καπιταλιστικό σύστημα αποτελεί το διοικητικό στέλεχος μιας επιχείρησης, συνήθως ιδιωτικού δικαίου.

Επίσης, το ότι προβλέπεται η μεταφορά-μετεγκατάσταση κλινικών, μονάδων και τμημάτων από τα άλλα νοσοκομεία στο νέο νοσοκομείο σημαίνει ότι αυτές οι υποδομές, οι μονάδες που υπήρχαν σε δημόσια νοσοκομεία και λειτουργούσαν ως τέτοιες αυτόματα μετατρέπονται σε υποδομές του νοσοκομείου-επιχείρηση, με την αντίστοιχη λειτουργία.

Ακόμα και οι πατέντες για τα έγγραφα που συνοδεύουν το έργο ως προϊόν πνευματικής ιδιοκτησίας, που το δημόσιο δεν θα μπορεί να τα αξιοποιήσει για κάποια άλλη μονάδα δημόσια και ιδιωτική, παρά μόνο για τις ανάγκες του νέου παιδιατρικού νοσοκομείου, αποτελούν πρόβλεψη για το ανταγωνιστικό πλεονέκτημα του συγκεκριμένου νοσοκομείου έναντι όλων των άλλων.

Το ίδρυμα διατηρεί το δικαίωμα του ελέγχου ετήσια και σε έκτακτη περίπτωση που θα το κρίνει για όλα τα ζητήματα που αφορούν τα οικονομικά του νοσοκομείου, τη λειτουργία του, τη συντήρησή του και άλλα, με παροχή προς αυτό, προς το ίδρυμα δηλαδή, όλων των εγγράφων και του δικαιώματος του ελέγχου τους.

Είναι φανερό, λοιπόν, πως δεν πρόκειται απλά για μια δωρεά που κατά διαστήματα γίνεται από τους καπιταλιστές ή στήνουν τα διάφορα κοινωφελή ιδρύματα, αλλά πρόκειται για ένα ευρύτερο σχέδιο, που με προβολή και επίκληση των υπαρκτών λαϊκών αναγκών προωθεί το σύστημα των αντιλαϊκών αναδιαρθρώσεων στον τομέα της υγείας και με κατεύθυνση την παραπέρα εμπορευματοποίηση των παροχών υγείας και την ενίσχυση των επιχειρηματικών κριτηρίων στη λειτουργία των μονάδων υγείας.

Να, λοιπόν, πώς οι επιχειρηματικοί όμιλοι, οι ευεργέτες όπως τους λέτε -οι οποίοι στηρίζονται με παντός είδους προνόμια και κίνητρα από το αστικό κράτος και τις κυβερνήσεις που το υπηρετούν και που είναι η αιτία της ουσιαστικής επιδείνωσης των λαϊκών αναγκών στην υγεία και της υποβάθμισης ακόμα παραπέρα της δημόσιας υγείας-, κάνουν προσφορές που όχι μόνο δεν λύνουν το πρόβλημα, αλλά το επιδεινώνουν περαιτέρω.

Εμείς λέμε ένα μεγάλο ναι, λοιπόν, ένα μεγάλο ναι στο Παιδιατρικό Νοσοκομείο στη Θεσσαλονίκη, ενταγμένο όμως στο δημόσιο, με πλήρη στελέχωση, με το αναγκαίο προσωπικό όλων των βαθμίδων όλων των κατηγοριών και αντίστοιχα εξοπλισμό με 100% χρηματοδότηση από τον κρατικό προϋπολογισμό και με απολύτως δωρεάν όλες τις παροχές προς όλους. Κάντε το.

Τα ίδια λέγαμε και επί ΣΥΡΙΖΑ, που όψιμα τώρα έρχεστε και λέτε για το Νοσοκομείο Σαντορίνης, όταν λέγαμε εμείς να το εντάξετε στο δημόσιο σύστημα υγείας.

Αυτά όλα, λοιπόν, όχι μόνο δεν υπάρχουν, αλλά με τη σύμβαση αυτή και τις προβλέψεις της επιδεινώνεται για τις λαϊκές οικογένειες η ήδη άσχημη κατάσταση για την περίθαλψη των παιδιών της.

Να γιατί, λοιπόν, απέναντι στα ανταλλάγματα των καπιταλιστών και του επιχειρούμενου καθαγιασμού της αντιλαϊκής πολιτικής ως πράξη κοινωνικής αλληλεγγύης Κυβέρνησης αλλά και των άλλων αστικών κομμάτων, οι εργαζόμενοι οφείλουν και χρειάζεται να δυναμώσουν την πάλη τους, την αντίστασή τους, στα αντιλαϊκά μέτρα, να οργανώσουν την αντεπίθεσή τους, που θα αλλάξει τους πολιτικούς συσχετισμούς, με δυνατό ΚΚΕ, για ριζικές αλλαγές, για έναν δρόμο ανάπτυξης, όπου τα μέσα παραγωγής είναι κοινωνική ιδιοκτησία, με κεντρικό σχεδιασμό, εργατικό έλεγχο και πραγματική αλληλεγγύη.

Σε αυτόν τον δρόμο ανάπτυξης μπορεί να ικανοποιηθεί το σύνολο των σύγχρονων και διευρυνόμενων λαϊκών αναγκών και στην υγεία, την πρόνοια, το φάρμακο, να εξαλειφθούν η φτώχεια, η ανέχεια και μαζί τους και η φιλανθρωπία.

Καταψηφίζουμε το νομοσχέδιο.

Και σε ό,τι αφορά την τροπολογία του Υπουργείου Υγείας, κύριε Πρόεδρε, θα έχουμε τη δυνατότητα στη δευτερολογία να τοποθετηθούμε.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Βεβαίως. Ευχαριστούμε πολύ.

Καλείται στο Βήμα η συνάδελφος από την Ελληνική Λύση κ. Μαρία Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, ο πληθωρισμός στην Ελλάδα καταγράφει αλματώδη αύξηση, με την Κυβέρνηση να μην παρεμβαίνει. Η Ελληνική Λύση είχε έγκαιρα προειδοποιήσει ότι, αν δεν μειωθεί ο ΦΠΑ στα βασικά αγαθά και η εξωφρενική φορολογική επιβάρυνση στο κόστος ενέργειας, η οικονομία και η κοινωνία θα μπουν σε ένα σπιράλ κατάρρευσης. Τα μέτρα που λαμβάνονται είναι αποσπασματικά. Εκτός φυσικά από τους κερδοσκόπους, οι οποίοι φαίνεται ότι χαίρουν πρωτοφανούς ασυλίας από τη Νέα Δημοκρατία, οι συνέπειες για τους υπόλοιπους Έλληνες προβλέπονται ολέθριες.

Δεν φτάνει όμως η ενεργειακή κρίση με τα επακόλουθά της. Έχουμε και τη συνεχιζόμενη εσφαλμένη πολιτική που υιοθετείτε για να αντιμετωπίσετε και την υγειονομική κρίση. Την ώρα που πλήθος ευρωπαϊκών χωρών αίρουν τους περιορισμούς, η Κυβέρνηση μετατρέπει ακόμα και τους ως χθες πλήρως, με τις δύο δόσεις, εμβολιασμένους σε ανεμβολίαστους.

Όλη η Ευρώπη αλλάζει, εκτός από την Ελλάδα, που αλλάζει, αλλά προς το χειρότερο. Η μία χώρα της Ευρωπαϊκής Ένωσης μετά την άλλη αίρει τους περιορισμούς και τα αυστηρά μέτρα προς τους ανεμβολίαστους, δίνοντας το σύνθημα για αλλαγή εποχής.

Χαρακτηριστικότερο παράδειγμα είναι η Αυστρία, η χώρα που επέβαλε πρώτη τα πιο αυστηρά μέτρα της Ευρώπης στους ανεμβολίαστους πολίτες και ταξιδιώτες της, προκειμένου να προλάβει ενδεχόμενη έξαρση. Εντούτοις, ανακοίνωσε τη λήξη όλων των περιοριστικών μέτρων για τους ανεμβολίαστους από τις 12 Φεβρουαρίου. Νωρίτερα είχαν προηγηθεί η Ολλανδία, η Δανία, το Βέλγιο, η Γαλλία, οι οποίες επίσης την προηγούμενη βδομάδα άρχισαν να αίρουν τους περιορισμούς για τους ανεμβολίαστους.

Μάλιστα η Δανία ανακοίνωσε πως πλέον ο κορωνοϊός δεν θα πρέπει να κατηγοριοποιείται ως μία κοινωνικά κρίσιμη ασθένεια. Παρ’ όλο που τα κρούσματα της «Όμικρον» εξακολουθούν να είναι πολύ υψηλά, οι επιστήμονες αξιολογώντας την ηπιότερη νόσηση, που οδηγεί σε χαμηλότερο ποσοστό σοβαρών νοσηλειών, σύστησαν την άρση των περιορισμών για όλους, ισότιμα, χωρίς διαχωρισμούς και οι κυβερνήσεις συναίνεσαν.

Αντίθετα, η Κυβέρνηση της Νέας Δημοκρατίας εξακολουθεί να μετακυλίει τις ευθύνες στους πολίτες, αντί να έχει αναλάβει τις ευθύνες της και να έχει θωρακίσει εδώ και δύο χρόνια το Εθνικό Σύστημα Υγείας, διατηρώντας τον βηματισμό της, πρώτη στα αρνητικά και τελευταία στα θετικά.

Οι δήθεν άριστοι δεν φέρνουν μονοκλωνικά αντισώματα, δεν φέρνουν τις θεραπευτικές αγωγές που έχουν ήδη εγκριθεί από τον EMA, απολύουν υγειονομικούς, την ώρα που το ΕΣΥ στενάζει, λειτουργούν ως ντίλερ συμφερόντων εις βάρος του εθνικού συμφέροντος.

Η Νέα Δημοκρατία με τα εγκληματικά της λάθη μετέτρεψε την πανδημία σε εθνική τραγωδία. Είμαστε η πιο χρεωμένη χώρα του δυτικού κόσμου, είμαστε η τρίτη χώρα σε θνησιμότητα στη Δυτική Ευρώπη, με αυξητικές, μάλιστα, τάσεις. Πλέον είμαστε και όγδοη χώρα στον κόσμο στο κόστος καυσίμων. Η Κυβέρνηση της Νέας Δημοκρατίας οδηγεί την Ελλάδα σε εθνική καταστροφή. Κάθε μέρα που παραμένει στην εξουσία υποθηκεύει ακόμα και το μέλλον των παιδιών μας και των παιδιών των παιδιών μας.

Από την αρχή της πανδημίας έχουμε ήδη φτάσει στην απώλεια είκοσι τριών χιλιάδων ανθρωπίνων ζωών. Και ενώ χάθηκαν τόσοι άνθρωποι, πώς το αντιμετωπίσατε; Τι έχετε κάνει εδώ και δύο χρόνια για να μη φτάσουμε σε αυτόν τον τραγικό απολογισμό; Τίποτα περισσότερο από μονοδιάστατες και αποσπασματικές ενέργειες! Εξακολουθήσατε και ακόμα επιμένετε να κρατάτε ανύπαρκτη την πρωτοβάθμια φροντίδα υγείας, υποστελεχωμένη και υποβαθμισμένη τη δευτεροβάθμια και τριτοβάθμια φροντίδα, ενώ δίνετε βάρος εμμονικά, αποκλειστικά και μόνο στον ζωηρώς αμφισβητούμενης αποτελεσματικότητας εμβολιασμό, τον οποίο καθιστάτε υποχρεωτικό και, μάλιστα, με σκληρές ποινές για όσους εκφράζουν αντίθετη άποψη ή έστω απλά προβληματισμό. Δεν αντέχετε την έκφραση αντίθετων απόψεων.

Από την άλλη πλευρά, στερήσατε στον κόσμο εγκεκριμένα ήδη από τα τέλη του 2020 μονοκλωνικά φάρμακα, περιμένοντας τα αντιιικά φάρμακα που κυκλοφορούν τώρα, μετά από τόσον καιρό. Και τούτο, επειδή δεν επιθυμούσατε να κάνετε απευθείας παραγγελία, κατά το παράδειγμα άλλων χωρών, γιατί, δυστυχώς, προτεραιότητά σας δεν ήταν η δημόσια υγεία, αλλά η επικοινωνιακή πολιτική, με διάθεση υπέρογκων ποσών στα κανάλια. Δώσατε άλλα 5 εκατομμύρια ευρώ τώρα.

Προτιμήσατε, λοιπόν, να περιοριστείτε απλά και μόνο στις δύο χιλιάδες δόσεις οι οποίες ορίστηκε ότι μας αναλογούσαν και οι οποίες δεν κάλυπταν παρά ελάχιστες περιπτώσεις ασθενών από αυτές που θα μπορούσαν να έχουν διασωθεί με τη χορήγησή τους. Οι λοιποί αφέθηκαν στην τύχη τους και στο έλεος του Θεού.

Σε κάθε περίπτωση, ήδη από τον Μάρτιο του 2020, όπου εκδηλώθηκε στη χώρα μας η πανδημία, γνωρίζατε πολύ καλά ότι το ΕΣΥ έπασχε, λόγω ελλιπούς στελέχωσης.

Επιπροσθέτως, προκειμένου να υποστηρίξετε το αφήγημα των δήθεν θαυματουργών αποτελεσμάτων του εμβολιασμού, τον κάνατε υποχρεωτικό, θέσατε σε αναστολή επτά χιλιάδες υγειονομικούς, τους οποίους είστε αποφασισμένοι να απολύσετε, αν δεν εμβολιαστούν, σαν να έχουν πράξει κακούργημα. Εκτός, βέβαια, αν η ελευθερία επιλογής είναι κακούργημα για εσάς. Είστε έτοιμοι να απολύσετε τόσους υγειονομικούς, των οποίων η πολύτιμη εμπειρία και προσφορά θα μπορούσε να έχει σώσει χιλιάδες συμπολίτες μας οι οποίοι κατέληξαν άδικα, αβοήθητοι και εγκαταλελειμμένοι και σίγουρα όχι εξαιτίας αμέλειας των σκληρά εργαζομένων εναπομεινάντων υγειονομικών, τους οποίους η αδιαφορία και η αναλγησία σας έχει φέρει σε βιολογικά και ψυχολογικά όρια.

Άλλωστε, κατά την οικονομική κρίση πολλοί γιατροί μας αναζήτησαν θέσεις εργασίας στο εξωτερικό, ωθούμενοι από την απαξίωση την οποία τους επιφυλάσσατε στην πατρίδα τους, αντιμετωπίζοντάς τους με αναξιοπρέπεια ως προς τη σπουδαιότητα των υπηρεσιών τις οποίες δύνανται και προθυμοποιούνται να προσφέρουν στο Εθνικό Σύστημα Υγείας. Στις νέες πατρίδες όπου τους εξωθήσατε, όμως, όχι μόνο τυγχάνουν αποδοχών αντάξιων των σπουδών τους, αλλά χαίρουν κοινωνικής αναγνώρισης και σεβασμού ως αρμόζει.

Η Ελλάδα διώχνει τα παιδιά της και ο Πρωθυπουργός επιχαίρει ότι επίκειται αναπλήρωση του πληθυσμού με εισροή ξένων, αδιάφορο αν είναι ακόμα και παράνομοι μετανάστες.

Όταν λέτε «ξένοι», κύριοι της Κυβέρνησης, γιατί αποκρύπτετε ότι είναι ξένοι ως προς την παιδεία, την κουλτούρα, τη γλώσσα, τη θρησκεία μας, αλλά, και το σημαντικότερο, ότι είναι τελείως απρόθυμοι να ενταχθούν στην ελληνική κοινωνία και να μετέχουν της ελληνικής παιδείας; Δεν έχουν κανέναν σκοπό να γίνουν Έλληνες ως προς την παιδεία και την κουλτούρα. Απλώς εκμεταλλεύονται την ελευθερία που τους παρέχετε αφειδώς, αυτή την οποία στερούνται από την πατρίδα από την οποία προέρχονται και αυτή την οποία στερείτε εσείς τόσο απροκάλυπτα και βάναυσα από τους Έλληνες.

Νέο προκλητικό επεισόδιο είχαμε πάλι την Κυριακή με τους Πακιστανούς. Μάλιστα, αποδιώχνετε τους Έλληνες, με τα έργα σας τους κάνετε να αισθάνονται ως ανεπιθύμητοι, γι’ αυτό και έφυγαν στο εξωτερικό.

Στη δεδομένη περίοδο της υγειονομικής κρίσης που μαστίζει τόσον καιρό τη χώρα μας, τι κίνητρα δώσατε σε αυτούς οι οποίοι έφυγαν για να επαναπατριστούν; Κανένα!

Και ενώ γνωρίζατε πολύ καλά ότι το δημόσιο σύστημα υγείας μας με τόσες ελλείψεις σε υποδομές και σε προσωπικό δεν ήταν καθόλου εφάμιλλο με τα αντίστοιχα συστήματα υγείας προηγμένων ευρωπαϊκών χωρών, εσείς, κύριοι της Κυβέρνησης, αφήσατε τον χρόνο να κυλήσει άσκοπα. Και εξηγούμαι: Πείτε μας, από τα τόσα νομοσχέδια του Υπουργείου Υγείας που έχετε φέρει προς ψήφιση πόσα αφορούσαν την αναδιάρθρωση και ενίσχυση του ρόλου της πρωτοβάθμιας φροντίδας υγείας; Σε πόσα και σε ποια επικεντρώσατε πραγματικά το ενδιαφέρον σας στην ουσιαστική ενίσχυση του ρόλου της;

Εν τέλει, ενημερώστε μας αν υπήρξε ποτέ σχέδιο και, αν ναι, ποιο ήταν το ακριβές και επί της ουσίας σχέδιό σας συγκεκριμένα για την πρωτοβάθμια φροντίδα υγείας, διότι ως τώρα κανένα δεν έχουμε δει.

Αυτό που σίγουρα δεν μπορούμε να παραβλέψουμε είναι ότι επί των ημερών σας αυξήθηκαν οι κλίνες ΜΕΘ -ναι, τις αυξήσατε!- και μάλιστα ορισμένες από αυτές με χρηματοδότηση της ίδιας της ελληνικής Βουλής, χωρίς ωστόσο εξειδικευμένο προσωπικό για να λειτουργήσουν.

Το ίδιο συνέβη και με τη δωρεά του «200 χρόνια Ελλάδα» της κ. Αγγελοπούλου, με την οποία κατασκευάστηκαν δεκαοκτώ ΜΕΘ στο Νοσοκομείο «Παπανικολάου», οι οποίες μένουν αναξιοποίητες ελλείψει προσωπικού. Γιατί; Δεν είναι απαραίτητες πια; Τουναντίον, αυτό είναι και το απογοητευτικό σημείο, ότι δηλαδή, ενώ γνωρίζετε την ανάγκη να υπάρχει πραγματικά έμπειρο προσωπικό να τις λειτουργήσει, λόγω της πολυανθεκτικότητας των μικροβίων, για παράδειγμα, ώστε να αποφευχθούν λοιμώξεις και θάνατοι, εσείς συστήνατε ΜΕΘ εκ των ενόντων, για να κερδίσετε πολιτικά τη μάχη των εντυπώσεων και τη διατήρηση των ποσοστών σας. Έτσι η απώλεια ανθρώπινων ζωών έγινε, δυστυχώς, φυσική συνέπεια ανακολουθίας των εξαγγελιών και των πράξεών σας ως συνέπεια της ολιγωρίας, του λανθασμένου σχεδιασμού και των εσφαλμένων προτεραιοτήτων σας. Τις δυσλειτουργίες και την προχειρότητα πλήρωσαν και πληρώνουν ασθενείς που έχασαν και χάνουν εντελώς άδικα τη ζωή τους.

Επιπρόσθετα, πείτε μας το εξής: Μετά από τόσα κονδύλια για την αντιμετώπιση της πανδημίας που λάβατε από την Ευρωπαϊκή Ένωση, μετά από τόσες δωρεά του Ιδρύματος «Σταύρος Νιάρχος» και άλλων, ποια μέτρα λάβατε για να συμβάλετε στην ανάπτυξη όλων όσα προηγούνται των ΜΕΘ; Εννοώ πώς συμβάλατε στη βελτίωση των χώρων, των δομών, των τμημάτων, της στελέχωσης και της τεχνογνωσίας; Πώς αντιμετωπίσατε την έλλειψη υποδομών, ειδικά στα νοσοκομεία της περιφέρειας, που δεν διαθέτουν, παραδείγματος χάριν, τμήμα λοιμώξεων ή ακόμα και πνευμονολογικό;

Σε όλο αυτό το διάστημα το μόνο που είδαμε είναι οι μετακινήσεις γιατρών από εδώ και από εκεί, για να καλύψουν τις ανάγκες του εμβολιασμού. Εκεί συνοψίζεται και ολοκληρώνεται η προσπάθειά σας. Ακόμα και τώρα που φτάνουμε στο τέλος, όπως φαίνεται, εσείς εμμένετε στην ισχύ του πιστοποιητικού εμβολιασμού, στην υποχρεωτικότητα και συνεχίζετε να παραλαμβάνετε εμβόλια, τετρακόσιες εβδομήντα χιλιάδες δόσεις «NOVAVAX» και «SANOFI». Για ποιους και για να αντιμετωπίσετε τι; Την «Όμικρον», που δεν την πιάνουν αυτά τα εμβόλια; Άλλωστε, το ποσοστό εμβολιασμών έχει φτάσει περίπου στο 90%. Ακόμα δεν σας αρκεί; Ακόμα προσπαθείτε να πείσετε, αν και μάταια, για την ανύπαρκτη ανοσία της αγέλης;

Σε σχέση με το παρόν νομοσχέδιο, όπου προβλέπεται η κατασκευή και ο εξοπλισμός νοσοκομείου που θα λέγεται «Πανεπιστημιακό Παιδιατρικό Νοσοκομείο Θεσσαλονίκης - Ίδρυμα “Σταύρος Νιάρχος”», στεκόμαστε κυρίως στη νομική μορφή του νέου παιδιατρικού νοσοκομείου. Γιατί ιδιωτικού δικαίου και όχι δημοσίου δικαίου; Μήπως διότι τούτο εξυπηρετεί τις νεοφιλελεύθερες απόψεις σας για μόνιμη σύμπραξη ιδιωτικού και δημόσιου τομέα με αντικείμενο τη δημόσια υγεία; Μήπως σκοπεύετε να θέσετε τη δημόσια υγεία στη διάθεση ιδιωτών κερδοσκόπων και επιχειρηματιών, οι οποίοι με γνώμονα το κέρδος θα επενδύουν είτε θα αποσύρουν τις επενδύσεις τους κατά το δοκούν, αφήνοντας εκτεθειμένους τους πολίτες στις επιλογές των επιχειρηματικών τους σχεδίων; Παρακινδυνευμένες και επισφαλείς οι επιλογές σας.

Ακολούθως, η προοπτική υλοποίησης του έργου είναι πενήντα έξι μήνες και ο προϋπολογισμός του 160 εκατομμύρια ευρώ. Ωστόσο, η πρώτη προθεσμία, όπως αναφέρει η σύμβαση στο άρθρο 4 παράγραφος 2, αφορά την υποχρέωση του ελληνικού δημοσίου να ολοκληρώσει στις 31 Ιουλίου του 2022, σε έξι μήνες από σήμερα δηλαδή, τις παροχές υδροδότησης και ηλεκτροδότησης των εργοταξίων. Σε αντίθετη περίπτωση, θα μπορεί το ίδρυμα να αποσύρει την υποστήριξή του. Αλήθεια, έχετε αναλογιστεί τον κίνδυνο που ελλοχεύει; Μπορεί η Κυβέρνησή σας να είναι συνεπής σε αυτά τα χρονοδιαγράμματα; Έχετε εκπονήσει τις απαιτούμενες μελέτες ή θα βρεθείτε εκτεθειμένοι μπροστά στα εκατομμύρια των κατοίκων της βόρειας Ελλάδας, που στερούνται νοσοκομείου αμιγώς παίδων και περιμένουν με λαχτάρα την υλοποίηση αυτού του σχεδίου;

Επιπροσθέτως, έχετε λάβει υπ’ όψιν σας τη θέση του νέου νοσοκομείου και την προσβασιμότητά του; Η κάκιστη και άκρως επικίνδυνη κατάσταση του οδικού δικτύου που οδηγεί στο Φίλυρο και στη συγκεκριμένη περιοχή που θα κατασκευαστεί το παιδιατρικό νοσοκομείο καθιστούν άμεση την ανάγκη αποκατάστασης του οδικού δικτύου, ούτως ώστε οι διακομιδές των περιστατικών να είναι άμεσες και απολύτως ασφαλείς. Φανταστείτε την τραγικότητα πιθανού τροχαίου συμβάντος κατά τη διακομιδή παιδιού ή βρέφους. Ούτε να το φανταστούμε! Έχει γίνει πρόβλεψη διακομιδής από αέρος; Υπάρχει ελικοδρόμιο; Υπάρχουν, επίσης, οι υπόλοιπες προϋποθέσεις ασφαλούς λειτουργίας σε περίοδο χιονιά;

Επίσης, στα σημεία 15 και 17 της σύμβασης φαίνεται ότι το ίδρυμα αποκτά ισοβίως το δικαίωμα ελέγχου όλων των βασικών πλευρών της λειτουργίας των έργων, με πρόβλεψη συγχρόνως ποινών, ακόμα και με επιστροφή των ποσών που δαπάνησε.

Φυσικά είναι κατανοητή η επιδίωξη να διασφαλιστεί η σωστή λειτουργία των έργων και για τον σκοπό για τον οποίο διατέθηκαν τα χρήματα της δωρεάς. Όμως τι θα γινόταν στην περίπτωση -καθόλου απίθανη, με την εμπειρία που υπάρχει- που το δημόσιο, για οποιονδήποτε λόγο, δεν χρηματοδοτεί ή δεν στελεχώνει επαρκώς τα νοσοκομεία; Αυτό, σύμφωνα με τη σύμβαση, μπορεί να αποτελέσει αφορμή είτε για επιστροφή των χρημάτων ή, εάν το δημόσιο δεν έχει τη δυνατότητα να τα επιστρέψει, να βρεθεί λύση με την παραχώρηση του νοσοκομείου στους ιδιώτες, εφόσον είναι ή μπορεί να γίνει κερδοφόρο. Μήπως ετούτο εξυπηρετεί τελικώς τον σκοπό σας για σταδιακή ιδιωτικοποίηση της δημόσιας υγείας;

Επίσης, προβλέπεται η μεταφορά είτε η μετεγκατάσταση κλινικών, μονάδων, τμημάτων από άλλο νοσοκομείο προς το νέο νοσοκομείο. Προϋπόθεση βέβαια αποτελεί να παραμείνουν οι υποδομές του δημοσίου. Ως Ελληνική Λύση θεωρούμε ότι οι δωρεές είναι από τη μία καλοδεχούμενες, μόνο όταν είναι προς την κατεύθυνση ενίσχυσης της λειτουργίας του δημόσιου συστήματος υγείας, έτσι ώστε να αποτελούν ταυτόχρονα αποκλειστικά ευθύνη του κράτους, να χρηματοδοτούνται πλήρως από τον κρατικό προϋπολογισμό και, αντίστοιχα, να εξασφαλίζεται η στελέχωση με μόνιμο προσωπικό πλήρους και αποκλειστικής απασχόλησης και, αντίστοιχα, να εξασφαλίζεται επαρκής και σύγχρονος ιατρομηχανολογικός εξοπλισμός.

Οι δωρεές είναι χρήσιμες για το δημόσιο σύστημα υγείας. Άλλωστε η συνεχιζόμενη δεκαετής οικονομική «πανδημία» των μνημονίων, η οποία προηγήθηκε της πανδημίας του κορωνοϊού, οδήγησε στην αποδυνάμωση, εγκατάλειψη και απαξίωση του ΕΣΥ. Σε τελική ανάλυση, αποτελεί παραδοχή της αδυναμίας της πολιτείας να διασφαλίσει τα δικαιώματα των πολιτών σε ένα τόσο κρίσιμο ζήτημα, όπως είναι η υγεία τους, εν μέσω μάλιστα της πανδημικής κρίσης.

Παράλληλα φανερώνει και ιδεολογική αποτυχία της Κυβέρνησης η επιλογή της καταφυγής σε ιδιώτες δωρητές, προκειμένου να καλυφθούν οι ελλείψεις που φανερώθηκαν για ακόμη μια φορά στον τομέα της υγείας στην Ελλάδα. Αποτελεί παραδοχή της μεγάλης αποτυχίας του μικρότερου κράτους, δηλαδή της ιδεολογίας της Νέας Δημοκρατίας, ότι οφείλουμε στη γενναιοδωρία των ιδιωτών δωρητών και δεν μπορεί να προσμετρηθεί ως επιτυχία του κράτους και της Κυβέρνησης.

Ευελπιστούμε ότι η Κυβέρνηση θα τηρήσει τα χρονοδιαγράμματα που ορίζονται από τη σύμβαση, ώστε να μην έχουμε δυσάρεστες καθυστερήσεις στην υλοποίηση ενός τόσο σημαντικού έργου και να μην υπάρξει επιβάρυνση του ελληνικού δημοσίου, όπως προβλέπεται στο άρθρο 4 του παρόντος.

Κύριοι, είναι κοινή ομολογία ότι ζούμε μια πραγματικά πρωτοφανή υγειονομική, οικονομική και κοινωνική κρίση. Η χώρα μας χρειάζεται ένα ολοκληρωμένο σχέδιο ενίσχυσης του Εθνικού Συστήματος Υγείας με δημόσιο χαρακτήρα τόσο στις ελλείψεις του στο προσωπικό όσο και στις υποδομές. Έχει ανάγκη από ολική ανασυγκρότηση και εκσυγχρονισμό των παρεχόμενων υπηρεσιών υγείας, έτσι ώστε να συμβαδίζουν με τις ανάγκες που προκύπτουν και να συμβαδίζουν παράλληλα με τις κατακτήσεις της ιατρικής επιστήμης.

Είναι η στιγμή να ξεπεραστούν οι κομματικές ιδεοληψίες και να επιτευχθούν ευρύτερες συναινέσεις για να αλλάξουμε τον χώρο της δημόσιας υγείας, με το βλέμμα στο μέλλον. Περιμένουμε επιτέλους ένα συγκεκριμένο στοχευμένο σχεδιασμό για το πού θα διοχετευτούν οι ευρωπαϊκοί πόροι. Περιμένουμε τα λόγια να γίνουν πράξεις. Δεν θέλουμε να δούμε να χάνεται μία ακόμα ευκαιρία για τη χώρα μας και ιδίως, για τη δημόσια υγεία εξαιτίας είτε πολιτικής ατολμίας είτε κακής προτεραιοποίησης των αναγκών.

Γι’ αυτό περιμένουμε από εσάς να ανταποκριθείτε προτού να είναι αργά στις προσδοκίες των πολιτών για παροχή επαρκών υπηρεσιών υγείας που θα εμπνέουν εμπιστοσύνη και ασφάλεια.

Η Ελληνική Λύση ψηφίζει «ναι» για το Παιδιατρικό Θεσσαλονίκης.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Νικήτας Κακλαμάνης):** Δηλαδή «ναι» στο νομοσχέδιο.

**ΜΑΡΙΑ ΑΘΑΝΑΣΙΟΥ:** Ναι.

**ΠΡΟΕΔΡΕΥΩΝ (Νικήτας Κακλαμάνης):** Εντάξει.

Απλά να υπενθυμίσω ότι τουλάχιστον σε ό,τι αφορά τη δωρεά της Βουλής για τις πενήντα κλίνες ΜΕΘ στο «Σωτηρία», είχε μπει απαραίτητη προϋπόθεση να στελεχωθούν. Και βεβαίως, μπορεί να μη στελεχώθηκαν στο 100%, αλλά και γιατροί προσελήφθηκαν και νοσηλευτικό προσωπικό, εξ ου και οι πενήντα κλίνες ΜΕΘ στο «Σωτηρία» με τη δωρεά της Βουλής λειτούργησαν και λειτουργούν.

Τον λόγο θα πάρει η τελευταία εισηγήτρια, η συνάδελφος κ. Μαρία Απατζίδη από το ΜέΡΑ25.

Είναι τέσσερις οι κατά προτεραιότητα συνάδελφοι, διότι δύο κόμματα δεν έχουν δώσει, και προτείνω από κει και πέρα να ρωτήσω τους Υπουργούς εάν θέλουν να παρέμβουν, αλλιώς να μπούμε στον κατάλογο και όποτε μιλήσουν οι Υπουργοί να μιλήσουν και βεβαίως, το ίδιο ισχύει και για τους Κοινοβουλευτικούς Εκπροσώπους, όποτε θελήσουν να πάρουν τον λόγο, θα τον πάρουν.

Ορίστε, κυρία Απατζίδη.

**ΜΑΡΙΑ ΑΠΑΤΖΙΔΗ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, όπως γνωρίζουμε, η υγεία είναι ένα ανελαστικό αγαθό. Αυτό σημαίνει πρακτικά ότι κάποιος μπορεί να περικόψει πάρα πολλά από τα πράγματα που χρειάζεται καθημερινά για τα προς το ζην, αλλά δεν μπορεί να μην πάει το παιδί του στο νοσοκομείο.

Αντίστοιχα, κανένας άνθρωπος -θεωρώ- εκτός από αυτούς που πραγματικά έχουν τη δυνατότητα οικονομικά να χρησιμοποιούν τα ιδιωτικά νοσοκομεία, δεν μπορεί να καταλάβει τις ιδεοληψίες της Νέας Δημοκρατίας.

Τώρα, το υπό συζήτηση νομοσχέδιο κυρώνει τις επιμέρους συμβάσεις δωρεάς που αφορούν στον σχεδιασμό, την κατασκευή, τον ιατροτεχνολογικό και ξενοδοχειακό εξοπλισμό του Πανεπιστημιακού Παιδιατρικού Νοσοκομείου Θεσσαλονίκης - Ίδρυμα «Σταύρος Νιάρχος» που θα ανεγερθεί στη Θεσσαλονίκη, με τη δαπάνη ολοκλήρωσης του έργου να υπολογίζεται στο ποσό των 160 εκατομμυρίων ευρώ και με ένα χρονοδιάγραμμα υλοποίησης πενήντα έξι μηνών, σύμφωνα με το άρθρο 4.

Ένα σημαντικό προβληματικό σημείο που βρίσκουμε εμείς πάνω στο νομοσχέδιο είναι ότι, σύμφωνα με την επιμέρους σύμβαση, το Πανεπιστημιακό Νοσοκομείο Θεσσαλονίκης θα λειτουργεί με τι άλλο; Με νομικό πρόσωπο ιδιωτικού δικαίου, κατά το δεύτερο άρθρο. Μάλιστα, προβλέπεται ότι η μετατροπή νομικής μορφής ή η αντικατάσταση του νομικού προσώπου επιτρέπεται μόνο με την προηγούμενη έγγραφη συναίνεση του ιδρύματος.

Το νομοσχέδιο εκφράζει τη συνεχή υποβάθμιση του ρόλου του δημοσίου που βλέπουμε από την απαρχή των μνημονίων μέχρι και σήμερα, εδώ και δώδεκα χρόνια. Αυτό το βλέπουμε σε όλες τις κοινωνικές δαπάνες στην υγεία, στην παιδεία, στον πολιτισμό, στο ασφαλιστικό και τα λοιπά, με διαρκή μείωση κονδυλίων προς όφελος του ιδιωτικού τομέα και με την παράλληλη ανάδειξη των κατά όνομα εθνικών ευεργετών και χορηγών, όπως το Ίδρυμα «Σταύρος Νιάρχος», το Ίδρυμα «Ωνάση», το Ίδρυμα «Λάτση» και λοιπά.

Ως ΜέΡΑ25 μας βρίσκει απόλυτα αντίθετους αυτή η πορεία ιδρυματοποίησης της δημόσιας ζωής της χώρας, όπως και η απόσυρση του δημοσίου από τις στοιχειώδεις λειτουργίες υπέρ του κοινωνικού συνόλου. Το δημόσιο περιορίζεται σε ρόλο τροχονόμου των διαπλεκόμενων ολιγαρχών, με παράλληλη γιγάντωση των μηχανισμών καταστολής. Η αναφορά μου για τους μηχανισμούς καταστολής είναι και για το Παιδιατρικό Πεντέλης, μιας που εξυπηρετεί και ανθρώπους από την ανατολική Αττική, αλλά ανήκει στον Βόρειο Τομέα. Πρόκειται, δηλαδή, για ένα ξέπλυμα ολιγαρχών με απαίσιο παρελθόν, που πλέον παρουσιάζονται ως εθνικοί ευεργέτες, με τα ιδρύματά τους να απολαμβάνουν απόλυτη φορολογική ασυλία. Έρχονται, δηλαδή, να υποκαταστήσουν τον ρόλο που θα έπρεπε να έχει το ελληνικό δημόσιο.

Κάτι τέτοιο ταιριάζει απόλυτα στον νεοφιλελεύθερο χαρακτήρα της Νέας Δημοκρατίας, αλλά, δυστυχώς, συνάδελφοι του ΣΥΡΙΖΑ, κι εσείς έχετε ένα τεράστιο μερίδιο ευθύνης, αφού καθ’ όλη την πενταετία, σχεδόν, της διακυβέρνησής σας ακολουθήσατε την ίδια πολιτική υπογράφοντας εσείς τη συμφωνία στο πλαίσιο του 2018, που είναι η βάση δηλαδή της συμφωνίας η οποία έρχεται σήμερα προς κύρωση με το παρόν νομοσχέδιο.

Δεν θα συζητήσω, σαφέστατα, τη γενικότερη αξία της συμβολής του ιδρύματος ως προς το Πανεπιστημιακό Παιδιατρικό Νοσοκομείο Θεσσαλονίκης, το Γενικό Νοσοκομείο Κομοτηνής, το Γενικό Νοσοκομείο Σπάρτης, την προμήθεια και την εγκατάσταση εξοπλισμού στο Νοσοκομείο «Ευαγγελισμός» και ούτω καθεξής. Όμως, η σημερινή συζήτηση λαμβάνει χώρα μέσα σε εκατόμβες νεκρών καθημερινά από μία Κυβέρνηση που έχει ως βασικό σκοπό της τη διάλυση της δημόσιας υγείας, ώστε να συρθεί στην ιδιωτικοποίηση, μία Κυβέρνηση που χρησιμοποιεί παρόμοιες δωρεές ως άλλοθι.

Μας προκαλεί αλγεινή εντύπωση το γεγονός ότι αναφέρεται στο νομοσχέδιό σας ότι στόχος είναι η ενίσχυση των υποδομών στον τομέα της υγείας στην Ελλάδα, ο εκσυγχρονισμός των περιφερειακών νοσοκομείων της χώρας και, εν τέλει, η προάσπιση της δημόσιας υγείας. Όλα αυτά τη στιγμή που ξέρουμε ότι η Κυβέρνηση Μητσοτάκη οργανώνει συγχωνεύσεις, κλεισίματα νοσοκομείων, μειώνει τον προϋπολογισμό κατά 820 εκατομμύρια ευρώ. Δεν είναι, λοιπόν, τυχαίο το γεγονός ότι το νομοσχέδιο της Νέας Δημοκρατίας επιμένει με το δεύτερο άρθρο του στον χαρακτηρισμό του Παιδιατρικού Νοσοκομείου Θεσσαλονίκης ως νομικό πρόσωπο ιδιωτικού δικαίου, αντί για δημοσίου και, μάλιστα, χωρίς να υπάρχει παρόμοια απαίτηση από τον δωρητή.

Για την αλλαγή αυτή η αιτιολογική έκθεση επικαλείται εντελώς αόριστα την ευελιξία και την αποτελεσματικότητα, σύμφωνα με την πάγια νεοφιλελεύθερη ιδεοληψία της Κυβέρνησης. Με τον τρόπο αυτό η Κυβέρνηση Μητσοτάκη φανερώνει ένα γενικότερο σχέδιο για την ιδιωτικοποίηση και αδιαφορεί παντελώς για τις κακές συνέπειες που θα έχει ο ορισμός του νοσοκομείου ως νομικό πρόσωπο ιδιωτικού δικαίου λόγου χάριν για την πρόσληψη προσωπικού, για το εργασιακό δίκαιο, αλλά και για τις προμήθειες.

Προωθεί, δηλαδή, τη λογική των συμπράξεων δημοσίου και ιδιωτικού τομέα. Αυτό σημαίνει ότι οι ιδιώτες κερδοφορούν με τις πλάτες του δημοσίου. Μάλιστα, ο διάβολος πάντα κρύβεται στις λεπτομέρειες, εν προκειμένω στο γεγονός ότι στο πρώτο άρθρο η αναφορά δεν είναι στο Εθνικό Σύστημα Υγείας, αλλά σε ελληνικό τομέα υγείας. Όπως έχει δείξει η καταστροφική πολιτική της Κυβέρνησης για σύμπραξη με τους ιδιώτες στα πεδία της πανδημίας, αλλά και της κακοκαιρίας και της κρίσης ακρίβειας, οι ιδιώτες αδιαφορούν πάντοτε για τους πολίτες.

Έτσι και εδώ οι ιδιώτες των ΣΔΙΤ θα κάνουν επενδύσεις και αποσύρσεις επενδύσεων με κίνητρο την ατομική τους κερδοφορία. Όταν έχουμε CEO, από τα λίγα που γνωρίζω, εννοείται ότι ο στόχος θα είναι το κέρδος, δηλαδή θα αδιαφορήσουν για άλλη μια φορά για τους ασθενείς.

Η Κυβέρνηση, όμως, έχει μια διπλή στρατηγική, αφ’ ενός την παθητική υποβοήθηση των ιδιωτικοποιήσεων και την μετατροπή των δημόσιων νοσοκομείων σε μονοθεματικά για τον κορωνοϊό COVID-19 και την ώθηση της λοιπής νοσηρότητας στα ιδιωτικά νοσοκομεία, με σκοπό να εμπεδωθεί η λογική και κουλτούρα ότι όποιος έχει κάποιο πρόβλημα καταφεύγει στον ιδιωτικό τομέα και αφ’ ετέρου στην ενεργητική υποβοήθηση της ιδιωτικοποίησης, με την παροχή δυνατοτήτων στους ολιγάρχες να εισέλθουν στη διαχείριση και την παροχή υπηρεσιών των δημόσιων νοσοκομείων. Ως προς αυτή την κατεύθυνση βοηθάει και η «εργαλειοποίηση» των δωρεών του Ιδρύματος «Σταύρος Νιάρχος» από την Κυβέρνηση.

Βεβαίως η πρώτη τακτική οδηγεί στη δεύτερη, καθώς είναι κυρίως η απαξίωση νοσοκομείων της περιφέρειας με συγχωνεύσεις, περικοπές, εξουθένωση προσωπικού, που θα οδηγήσει στην είσοδο των ολιγαρχών σε αυτά. Μιλάμε για μια «εργαλειοποίηση» των δωρεών του Ιδρύματος «Σταύρος Νιάρχος» που είναι ένοχη, καθώς από την αρχή του νομοσχεδίου τα εν λόγω νοσοκομεία χαρακτηρίζονται ως πρότυπα, ως παραδείγματα, ως πρωτοπόρα για την μελλοντική ανάπτυξη παροχών υγείας.

Αυτό σημαίνει ότι για όλο το Εθνικό Σύστημα Υγείας ο κανόνας από εδώ και στο εξής θα είναι η κερδοφορία της επιχειρηματικής δράσης, σύμφωνα με τους κανόνες της αγοράς. Σε αυτούς τους κανόνες περιλαμβάνονται και οι κανόνες πνευματικής ιδιοκτησίας που συνοδεύουν τις δωρεές του Ιδρύματος «Σταύρος Νιάρχος» οι οποίες, σύμφωνα με το νομοσχέδιο, θα αποτρέπουν δημόσια νοσοκομεία να έχουν ανάλογη αξιοποίηση, με αποτέλεσμα τα συγκεκριμένα νοσοκομεία να υπερτερούν.

Εξάλλου, το νομοσχέδιο προβλέπει να μεταφέρονται μονάδες και τμήματα από όλα τα νοσοκομεία προς το νοσοκομείο της δωρεάς. Αυτό συνεπάγεται ότι οι υποδομές των δημόσιων νοσοκομείων θα γίνουν αντικείμενα εκμετάλλευσης του νέου –υποτίθεται- προτύπου νοσοκομείου, που θα διαφημίζει την επιτυχία της εμπλοκής της ιδιωτικής επιχειρηματικότητας.

Επιπλέον, από το άρθρο 8 του νομοσχεδίου προκύπτουν ζητήματα ως προς τη στελέχωση του νοσοκομείου. Καθ’ όλη τη διάρκεια της πανδημίας η Κυβέρνηση υποτίμησε κατάφωρα το θέμα των προσλήψεων των γιατρών και των νοσηλευτών και φοβόμαστε ότι και τώρα θα έχουμε υστέρηση στο ζήτημα των απαραίτητων προσλήψεων.

Κύριοι της Κυβέρνησης, καλά είναι τα δώρα, καλά είναι και τα υπερσύγχρονα κτήρια, αλλά εάν είναι άδεια και έρημα από γιατρούς και νοσηλευτές, τι να τα κάνουμε; Δεν μπορούν να λειτουργήσουν μόνα τους.

Απ’ όσα μας έχετε συνηθίσει ως Κυβέρνηση, κατά τη διάρκεια της πανδημίας τουλάχιστον, φοβόμαστε ότι είτε δεν θα έχουμε έγκαιρες και απαραίτητες προσλήψεις που ζητάμε είτε θα έχουμε μεταφορά των γιατρών και των νοσηλευτών από δημόσια νοσοκομεία, οι οποίοι θα φεύγουν και τα νοσοκομεία θα απαξιώνονται ακόμη περισσότερο.

Μάλιστα, με τα σημεία 15 και 17 της σύμβασης, το Ίδρυμα «Σταύρος Νιάρχος» μπορεί και ελέγχει τη λειτουργία των έργων ακόμη και με πιθανή διεκδίκηση επιστροφής ποσών. Εάν, δηλαδή, το νοσοκομείο δεν στελεχωθεί σωστά και επαρκώς, θα υπάρχουν παρόμοιοι κίνδυνοι.

Ταυτοχρόνως, ανάλογοι κίνδυνοι προκύπτουν και από το άρθρο 4 για το χρονοδιάγραμμα της υλοποίησης του έργου, που μπορεί να οδηγήσει σε χρέωση του δημοσίου σε περίπτωση καθυστερήσεων.

Παρομοίως και το άρθρο 9 για τη συντήρηση και φύλαξη του έργου προκαλεί ανησυχίες για το τι θα γίνει στην περίπτωση που το δημόσιο αθετήσει τις υποχρεώσεις του, μια περίπτωση πολύ πιθανή, αν κρίνουμε από την καταστροφική διαχείριση της πανδημίας από την Κυβέρνηση και από τα «γονατισμένα», κακοσυντηρημένα νοσοκομεία.

Τέλος, υπάρχει και το ζήτημα του ελλιπούς οδικού δικτύου προς το νοσοκομείο -κάτι που άκουσα να το λέει και ο κ. Πλεύρης στην επιτροπή- που παρουσιάζει μεγάλη επικινδυνότητα. Χρειάζεται να διασφαλιστεί ότι δεν θα έχουμε ατυχήματα, λόγου χάριν, με ασθενοφόρα ή με οχήματα προμηθευτών.

Είμαστε παρομοίως κριτικοί και προς την τροπολογία που κατατέθηκε. Πρόκειται για μια τροπολογία-«κουρελού» που αποτελείται από εννέα άσχετα εντελώς άρθρα, στο πνεύμα τού «βλέποντας και κάνοντας» που χαρακτηρίζει την αλλοπρόσαλλη συμπεριφορά της Κυβέρνησης στην αντιμετώπιση της πανδημίας.

Το πρώτο άρθρο θεσπίζει ειδική αυξημένη μοριοδότηση για το νοσηλευτικό και λοιπό προσωπικό που θα συμμετάσχει στις επόμενες τρεις προκηρύξεις του ΑΣΕΠ. Ο λόγος υποτίθεται ότι είναι η ενίσχυση του ΕΣΥ με εξειδικευμένο προσωπικό και η αξιοποίηση της εμπειρίας που θα έχει αποκτηθεί στα μέτωπα της πανδημίας. Ανακύπτουν, όμως, σοβαρά ζητήματα όπως οι συμβασιούχοι νοσηλευτές, που διαχωρίζονται αφ’ ενός σε συμβασιούχους δευτεροβάθμιας και τριτοβάθμιας περίθαλψης οι οποίοι μοριοδοτούνται με είκοσι μονάδες ανά μήνα για το χρονικό διάστημα από 25 Φεβρουαρίου 2020 και μέχρι τη δημοσίευση της προκήρυξης του ΑΣΕΠ, αφ’ ετέρου σε συμβασιούχους πρωτοβάθμιας περίθαλψης οι οποίοι λαμβάνουν μόνο δέκα μονάδες ανά μήνα. Δεν αντιλαμβανόμαστε αυτόν τον διαχωρισμό. Θεωρούμε ότι είναι ένα εγχείρημα διαχωρισμού και διάσπασης των συμβασιούχων εργαζομένων αυτής της κατηγορίας.

Υπάρχει όμως και ένα δεύτερο θέμα ακόμη σοβαρότερο, οι διαιρέσεις που δημιουργεί η συγκεκριμένη μοριοδότηση μεταξύ των συμβασιούχων νοσηλευτών. Η μοριοδότηση από την 25η Φεβρουαρίου 2020 ουσιαστικά τιμωρεί τους συμβασιούχους που απασχολούνται στο ΕΣΥ για πολύ μεγαλύτερο χρονικό διάστημα. Ένα παράδειγμα: στον ίδιο αριθμό μορίων σε έναν συμβασιούχο που απασχολείται με συνεχείς ανανεώσεις επί τέσσερα ως έξι χρόνια με έναν ο οποίος προσλήφθηκε μετά το ξέσπασμα της πανδημίας θα έπρεπε να υπάρχει μια πρόβλεψη ενισχυμένης μοριοδότησης των συμβασιούχων νοσηλευτών η οποία να λαμβάνει υπ’ όψιν το σύνολο της χρονικής απασχόλησής τους στο ΕΣΥ και όχι μόνο την τελευταία διετία.

Είναι προφανής η απόπειρα της «Μητσοτάκης Α.Ε.» να διχάσει τους υγειονομικούς βασίζοντας πάλι την πολιτική της στο δόγμα διαίρει και βασίλευε. Αλλά και τα υπόλοιπα άρθρα της τροπολογίας κινούνται στο ίδιο τοπίο που μας έχετε συνηθίσει και συνεχίζουν αυτό που ξέρετε να κάνετε καλά ως Κυβέρνηση: Πάντα υπερβολικά καθυστερημένα μέτρα, όπως το άρθρο 2, το οποίο προβλέπει τη διάθεση στο ΕΣΥ άνευ ανταλλάγματος των στρατιωτικών νοσοκομείων, του ΝΙΜΤΣ, δύο ολόκληρα χρόνια μετά την εκδήλωση της πανδημίας και ενώ έχουμε ήδη φτάσει στους είκοσι τέσσερις χιλιάδες νεκρούς. Δίνονται αδιέξοδες παρατάσεις χωρίς μόνιμες πάλι λύσεις στα άρθρα 3, 6, 8 και 9. Και βεβαίως η εύνοιά σας προς τον ιδιωτικό τομέα, όπως στα άρθρα 4 και 5, τα οποία βασίζονται στα ελλείμματα του δημόσιου τομέα, τα οποία εσείς έχετε φροντίσει να προκαλέσετε, ώστε διά της απαξίωσης να παρουσιάσετε ως αυτοεκπληρούμενη προφητεία την καταφυγή στους ιδιώτες.

Κυρίες και κύριοι της Κυβέρνησης, έχουμε διαπιστώσει πολύ καλά ποιες είναι οι προτεραιότητες της Κυβέρνησης στο μέτωπο της πανδημίας. Είναι η κερδοσκοπία πάνω στη διάγνωση, με τους πολίτες να πληρώνουν δυσβάσταχτα κόστη σε διαγνωστικά κέντρα, αντί να διενεργούνται δωρεάν και να παρέχονται μέσα ατομικής προστασίας. Είναι η απελευθέρωση των ιδιωτικών κλινικών υπό το βάρος της αντιμετώπισης COVID-19 αντί για την επίταξή τους. Είναι η αποψίλωση και το κλείσιμο δημόσιων νοσοκομείων με σκοπό να εμφανιστεί ως λύση η σχεδιαζόμενη ιδιωτικοποίησή τους μέσω συμπράξεων ιδιωτικού και δημόσιου τομέα. Η άρνηση, δηλαδή, της Κυβέρνησης να κάνει τα αυτονόητα δεν εξηγείται μόνο από την ανεπάρκειά σας αλλά και από την εμμονή σας να εξυπηρετείτε ιδιωτικά συμφέροντα. Και συμφωνεί με τη λογική της Κυβέρνησης να επαφίεται όλο και περισσότερο στην ιδιωτική πρωτοβουλία. Αυτή την νοοτροπία θεωρούμε ως ΜέΡΑ25 ότι θα την πληρώσουμε πάρα πολύ ακριβά. Εργαλειοποιείτε, δηλαδή, δωρεές των ιδιωτών ως άλλοθι για να εμπεδωθούν στη λογική των πολιτών οι πολιτικές που μας έχουν κοστίσει πάνω από είκοσι τέσσερις χιλιάδες νεκρούς.

Γι’ αυτούς τους λόγους το ΜέΡΑ25 θα καταψηφίσει το σχέδιο νόμου.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε πολύ.

Πριν παραδώσω την Έδρα στην κ. Σακοράφα, άκουσα πάρα πολλούς συναδέλφους να ρίχνουν στο πυρ το εξώτερον τον ιδιωτικό τομέα αλλά ταυτόχρονα να μιλάνε για Εθνικό Σύστημα Υγείας. Με ό,τι ισχύει σε όλο τον κόσμο ένα σύστημα υγείας για να λέγεται «εθνικό» υποχρεωτικά περιλαμβάνει τη σύμπραξη δημόσιου και ιδιωτικού τομέα με όρους που το κάθε κράτος ορίζει. Όταν, όμως, δεν θες τον ιδιωτικό τομέα μη λες μετά Εθνικό Σύστημα Υγείας. Να λες «Δημόσιο Σύστημα Υγείας». Αυτή είναι η σωστή ορολογία. Να ξέρουμε επομένως τι λέμε.

Ακολουθούν οι τέσσερις συνάδελφοι, κ. Λιούπης, κ. Αυγέρη, κ. Πουλάς και κ. Δελής. Πρώτος είναι ο κ. Λιούπης. Μετά τους τέσσερις συναδέλφους έχει ζητήσει τον λόγο και θα τον πάρει η Αναπληρώτρια Υπουργός, κ. Γκάγκα.

(Στο σημείο αυτή την Προεδρική Έδρα καταλαμβάνει η Η΄ Αντιπρόεδρος της Βουλής, κ. **ΣΟΦΙΑ ΣΑΚΟΡΑΦΑ**)

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Λιούπη, έχετε τον λόγο.

**ΛΙΟΥΠΗΣ ΑΘΑΝΑΣΙΟΣ:** Ευχαριστώ, κυρία Πρόεδρε.

Κυρία και κύριοι Υπουργοί, κυρίες και κύριοι συνάδελφοι, ένα νομοσχέδιο, όπως το σημερινό, έχει μόνο θετικό πρόσημο για τη δημόσια υγεία και πρέπει κατά τη γνώμη μου να στηριχθεί από όλες τις παρατάξεις και από όλους τους Βουλευτές του Κοινοβουλίου.

Πολλές φορές μέχρι σήμερα το Κοινωφελές Ίδρυμα «Σταύρος Νιάρχος» έρχεται να ενισχύσει με μεγάλα ποσά και εμβληματικά έργα το Εθνικό Σύστημα Υγείας και μάλιστα στην κρίσιμη περίοδο που διανύουμε. Το νέο υπερσύγχρονο Πανεπιστημιακό Παιδιατρικό Νοσοκομείο Θεσσαλονίκης είναι ένα όραμα πολλών ετών για τους κατοίκους της βορείου Ελλάδος που θα γίνει πραγματικότητα, μία αναγκαία τριτοβάθμια υγειονομική δομή που θα συγκεντρώσει όλες τις ιατρικές υπηρεσίες για τα παιδιά και τους εφήβους στη Μακεδονία και τη Θράκη με περισσότερους από χίλιους εργαζόμενους να στελεχώνουν τις διακόσιες σαράντα τρεις κλίνες νοσηλείας, τις τριάντα τρεις κλίνες ΜΕΘ και τις σαράντα έξι θέσεις ΤΕΠ.

Δεν μένει, όμως, σε αυτά. Φιλοδοξεί να αποτελέσει πρότυπο κέντρο αναφοράς ψυχικής υγείας παιδιών και εφήβων στη βόρεια Ελλάδα. Καλύπτει έτσι όλο το φάσμα των αναγκών σε επίπεδο υγειονομικής περίθαλψης για τα παιδιά και τους εφήβους. Θα διαθέτει σύγχρονα ψηφιακά μέσα για την λειτουργία του, θα αξιοποιεί την τεχνολογία για την άμεση διασύνδεση και συνεργασία με τις άλλες δομές υγείας και φορείς. Στόχος, όπως ανέφερε και ο κύριος Υπουργός, είναι να γίνει ένα ψηφιακό νοσοκομείο χωρίς τη χρήση χαρτιού, ένα φιλόδοξο για τα δικά μας δεδομένα όραμα.

Σε περίπου τεσσεράμισι χρόνια από σήμερα και με κόστος τουλάχιστον 160 εκατομμυρίων ευρώ, που το επωμίζεται αποκλειστικά το ίδρυμα, αναμένεται να είναι έτοιμο το νέο νοσοκομείο. Το ίδρυμα αναλαμβάνει να υλοποιήσει όλα τα στάδια την εκπόνησης των μελετών, την κατασκευή, τη διαμόρφωση του περιβάλλοντος χώρου, την προμήθεια του ιατροτεχνολογικού και ξενοδοχειακού εξοπλισμού.

Νομίζω ότι μια τέτοια δωρεά που αφορά μάλιστα σε ένα μεγάλο υπερσύγχρονο παιδιατρικό νοσοκομείο δεν μπορεί να γίνεται πεδίο μικροκομματισμών και αδιέξοδης κριτικής. Είναι αυτονόητο ότι όλες οι παρατάξεις του Κοινοβουλίου πρέπει να υπερψηφίσουν τη σύμβαση δωρεάς, ακόμα περισσότερο η Αξιωματική Αντιπολίτευση που συνεχώς επαναλαμβάνει ότι πρωτοστάτησε στη συνεργασία με το Ίδρυμα «Σταύρος Νιάρχος». Είναι αδιανόητο και υποκριτικό να μην υπερψηφίζετε τη σύμβαση με το Ίδρυμα «Σταύρος Νιάρχος» με πρόφαση τον νομικό χαρακτήρα του νέου νοσοκομείου. Ναι, το παιδιατρικό νοσοκομείο θα λειτουργεί ως νομικό πρόσωπο ιδιωτικού δικαίου, όπως εξάλλου είναι και το Γενικό Νοσοκομείο «Παπαγεωργίου», το οποίο είναι κορυφαίο νοσοκομείο όχι μόνο για τη βόρεια Ελλάδα.

Να ξεκαθαρίσουμε για αυτούς που μας ακούν κάτι. Τα νομικά πρόσωπα ιδιωτικού δικαίου νοσοκομεία δεν είναι ιδιωτικά, είναι δημόσια νοσοκομεία του ΕΣΥ. Θα έχει ο χαρακτήρας αυτός κάποια διαφορά για τους πολίτες; Καμμία απολύτως. Αποτελεί δημόσια δομή υγείας, θα έχουν πρόσβαση σε αυτή όλοι οι ασφαλισμένοι και ανασφάλιστοι συμπολίτες μας δωρεάν. Έχουν να φοβηθούν κάτι οι εργαζόμενοι; Τίποτα απολύτως, οι εργασιακές σχέσεις είναι πλήρως εξασφαλισμένες.

Η μόνη διαφορά θα είναι ότι η νομική μορφή που επιλέγεται έχει σημαντικά πλεονεκτήματα και δίνει μεγαλύτερη ευχέρεια και ευελιξία στη διοίκηση του νοσοκομείου, ώστε να ανανεώνει τον εξοπλισμό υψηλής τεχνολογίας του νοσοκομείου πιο εύκολα και γρήγορα με συμβάσεις που δίνουν τη δυνατότητα αντικατάστασης με μηχανήματα νέας γενιάς.

Επίσης, είναι απογοητευτικό να συνεχίζει η Αξιωματική Αντιπολίτευση να υποστηρίζει πως έχει μειωθεί ο προϋπολογισμός για τη δημόσια υγεία. Πολλές φορές έχει τονιστεί πως για το 2022 έχουν προϋπολογιστεί 5,3 δισεκατομμύρια ευρώ και αν σε αυτά προστεθούν οι δαπάνες όλων των Υπουργείων για την υγεία το ποσό αγγίζει τα 11,7 δισεκατομμύρια ευρώ.

Για να μιλήσω με ένα παράδειγμα για το νοσοκομείο μας, το Νοσοκομείο Βόλου, την περίοδο 2019 - 2022 έχει συν τρία εκατομμύρια ευρώ στον προϋπολογισμό. Η στήριξη της δημόσιας υγείας από τη σημερινή Κυβέρνηση είναι αναμφισβήτητη με τους δεκατέσσερις χιλιάδες και πλέον γιατρούς, νοσηλευτές και λοιπό προσωπικό που ήδη υπηρετεί στα νοσοκομεία, αλλά και τις επιπλέον έξι χιλιάδες νέες μόνιμες προσλήψεις προσωπικού για το 2022.

Με τη σημερινή τροπολογία του Υπουργείου Υγείας αναγνωρίζεται έμπρακτα και με τον πλέον σαφή τρόπο η συνεισφορά όσων ήρθαν να εργαστούν στο σύστημα υγείας στην πιο δύσκολη περίοδο, αυτής της πανδημίας.

Όπως είχε προαναγγείλει ο Υπουργός, δρομολογούνται προσλήψεις νοσηλευτικού και λοιπού προσωπικού στο ΕΣΥ και το ΕΚΑΒ μέσω ΑΣΕΠ. Στις επόμενες τρεις διαδικασίες προσλήψεων που θα γίνουν μέσω ΑΣΕΠ προβλέπεται πλέον αυξημένη μοριοδότηση για όσους συνέδραμαν το ΕΣΥ μέσα στην πανδημία και έχουν αποκτήσει σημαντική εμπειρία στη διαχείριση των περιστατικών υπό τις συνθήκες αυτές.

Απολύτως απαραίτητη είναι η παράταση που δίνεται μέχρι το τέλος του έτους σε γιατρούς, νοσηλευτές και λοιπό προσωπικό που υπηρετεί αυτή τη στιγμή στο ΕΣΥ. Η συμβολή τους είναι καθοριστική στην αντιμετώπιση από το Εθνικό Σύστημα Υγείας των μεγάλων πιέσεων που δέχεται.

Σημαντική σε αυτή την κρίσιμη περίοδο και η βοήθεια που δίνεται από ιδιώτες γιατρούς, αναισθησιολόγους, παθολόγους, πνευμονολόγους, που πραγματοποιούν εικοσιτετράωρες εφημερίες στα νοσοκομεία του ΕΣΥ με 250 ευρώ ανά εφημερία. Και αυτό είναι σημαντικό κίνητρο, αλλά και αναγκαία επιβράβευση για τους γιατρούς που εργάζονται σε αυτή τη δύσκολη περίοδο στα νοσοκομεία.

Στο ΕΣΥ για την κάλυψη των αναγκών της δημόσιας υγείας παρέχεται η δυνατότητα να αξιοποιηθούν τα στρατιωτικά νοσοκομεία και το ΝΙΜΤΣ. Προβλέπεται αμοιβή για τους φαρμακοποιούς και τους γιατρούς που βοήθησαν από τα μέσα Σεπτεμβρίου του 2021 και θα συνεχίσουν να βοηθούν τους πολίτες να προγραμματίσουν τους εμβολιασμούς τους.

Αναγκαία και η διάταξη για να παραμείνουν νοσηλευτές που ειδικεύονται στην επείγουσα εντατική νοσηλευτική και τη νοσηλευτική δημόσιας υγείας στις εκπαιδευτικές μονάδες όπου έχουν τοποθετηθεί. Και η δική τους καθημερινή συμβολή στη μάχη με την πανδημία είναι αναμφισβήτητη.

Κλείνοντας, το σημερινό νομοσχέδιο έχει μόνο να προσφέρει στη δημόσια υγεία. Το νέο Παιδιατρικό Νοσοκομείο στη Θεσσαλονίκη είναι μια μεγάλη δημόσια δομή υγείας, που θα περιθάλπει και θα φροντίζει με τις καλύτερες συνθήκες όλα τα παιδιά και τους εφήβους της βόρειας Ελλάδος. Πρόκειται για ένα χρόνιο αίτημα που γίνεται επιτέλους πραγματικότητα. Μια πρωτοβουλία που οφείλουμε όλοι, σύσσωμο το ελληνικό Κοινοβούλιο, να χαιρετίσουμε και να στηρίξουμε, όπως οφείλουμε να στηρίξουμε και τις υπόλοιπες ρυθμίσεις του Υπουργείου Υγείας που στοχεύουν στην καλύτερη δυνατή υποστήριξη των ελληνικών νοσοκομείων.

Οι δράσεις στον τομέα της υγείας τα τελευταία δύο χρόνια έχουν ενισχύσει το ΕΣΥ. Βήμα - βήμα γίνονται όλες οι απαραίτητες ενέργειες για να έχουμε μια καλύτερη, περισσότερο ανθρώπινη και αποτελεσματική δημόσια υγεία για όλους τους πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κύριε συνάδελφε.

Τον λόγο τώρα εκ μέρους του ΣΥΡΙΖΑ έχει η κ. Αυγέρη.

**ΘΕΟΔΩΡΑ (ΔΩΡΑ) ΑΥΓΕΡΗ**: Σας ευχαριστώ, κυρία Πρόεδρε.

«Είναι δίκαιο να πω ένα «ευχαριστώ» στην προηγούμενη ηγεσία του Υπουργείου Υγείας, τον κ. Ξανθό και τον κ. Πολάκη. Οφείλω να ομολογήσω ότι ήταν δική τους ιδέα ότι δεν υπάρχει παιδιατρικό νοσοκομείο εκτός Αθηνών και ως εκ τούτου, προχωρήσαμε».

Κύριε Πλεύρη, κυρίες και κύριοι της Νέας Δημοκρατίας, αυτές δεν είναι οι δικές σας ευχαριστίες προς τους κυρίους Ξανθό και Πολάκη, τον Υπουργό και τον Αναπληρωτή Υπουργό Υγείας της κυβέρνησης του ΣΥΡΙΖΑ, είναι του ίδιου του Προέδρου του Ιδρύματος «Σταύρος Νιάρχος», του κ. Ανδρέα Δρακόπουλου, οι οποίες εκφράστηκαν, μάλιστα, σε ειδική διαδικτυακή παρουσίαση τον Δεκέμβριο του 2020 και μπορείτε να ανατρέξετε και να τις βρείτε στον διαδικτυακό τόπο του Ιδρύματος «Σταύρος Νιάρχος».

Ο κ. Δρακόπουλος ήταν επίσης αυτός που στην ειδική εκδήλωση -το είπε και ο εισηγητής μας, ο κ. Τριανταφυλλίδης- ήταν εκείνος που υπέγραψε στις 21 Μαρτίου του 2018 μαζί με τον τότε Πρωθυπουργό, τον Αλέξη Τσίπρα, το μνημόνιο συνεργασίας μεταξύ της Ελληνικής Δημοκρατίας και του Ιδρύματος «Σταύρος Νιάρχος».

Η υπογραφή αυτού του μνημονίου ήταν που σήμανε την έναρξη υλοποίησης των σημαντικών δωρεών του ιδρύματος σε όλη την επικράτεια, μεταξύ των οποίων ήταν και ο σχεδιασμός, η κατασκευή και ο εξοπλισμός του Πανεπιστημιακού Παιδιατρικού Νοσοκομείου Θεσσαλονίκης.

Συμπέρασμα: Κύριε Πλεύρη –δεν είστε εδώ στην Αίθουσα-, κυρία Αναπληρώτρια Υπουργέ, κυρίες και κύριοι της Νέας Δημοκρατίας, δεν είστε μόνο πολιτικά μικρόψυχοι και αγύρτες. Δεν είναι μόνον η μικρότητά σας που δεν σας επιτρέπει να αναγνωρίσετε ότι μέσα στην περίοδο της κρίσης έγιναν σημαντικά βήματα από την κυβέρνηση του ΣΥΡΙΖΑ για τη δημόσια υγεία, για το κοινωνικό κράτος, για τη Θεσσαλονίκη, για τη βόρεια Ελλάδα. Είναι ότι είστε σεσημασμένοι ψεύτες και πολιτικοί απατεώνες που δεν διστάζετε ακόμη και να διαστρεβλώσετε και να αλλοιώσετε την αλήθεια και πολύ περισσότερο να διαστρεβλώσετε και να αλλοιώσετε τις υπογραφές των προκατόχων σας.

Όσο κι αν επιμένετε στην αναπαραγωγή της ίδιας γκεμπελικής προπαγάνδας, αυτό γράφτηκε και δεν ξεγράφεται, κύριε Πλεύρη. Το θέλετε δεν το θέλετε, το Παιδιατρικό Νοσοκομείο Θεσσαλονίκης έχει την υπογραφή της κυβέρνησης του ΣΥΡΙΖΑ και του πρωθυπουργού τότε, του Αλέξη Τσίπρα, να είναι ένα δημόσιο νοσοκομείο για όλα τα παιδιά.

Κι επειδή το έπος της Κυβέρνησής σας κοντεύει το τέλος, η νέα κυβέρνηση του ΣΥΡΙΖΑ - Προοδευτική Συμμαχία θα είναι πάλι αυτή που θα κατασκευάσει το νοσοκομείο και θα τον επαναφέρει στο έλεγχο του δημοσίου, τον οποίο εσείς υπεξαιρέσατε, όπως και σε άλλες περιπτώσεις. Θα αποκαταστήσει, δηλαδή, κύριε Πλεύρη, την εκτροπή που εσείς διαπράττετε ιδιωτικοποιώντας ακόμη μια δωρεά, μιας κομβικής σημασίας δωρεά προς όφελος όλων των συνανθρώπων μας, όπως ο ίδιος ο πρόεδρος του ιδρύματος είχε πει ήδη από το 2018.

Το ψέμα σας, όμως, δεν τραβάει πολύ. Δεν μπορεί να κρυφτεί γιατί κι εσείς δεν μπορείτε πλέον να κρυφτείτε, παρά τις αφιλότιμες προσπάθειες και τις δικές σας προσπάθειες, κύριε Υπουργέ, να το παίξετε εκπρόσωπος Πέτσας, φτιάχνοντας άλλη μία λίστα της ντροπής, άλλα 5 εκατομμύρια από τις τσέπες του Έλληνα φορολογούμενου για να έχει ο Κυριάκος Μητσοτάκης ΜΜΕ να τον λιβανίζουν, όταν τριγύρω μυρίζει θανατικό, φτώχεια και παρακμή. Παρακαλώ κρατήστε για τα Πρακτικά το σχετικό δημοσίευμα.

(Στο σημείο αυτό η Βουλευτής Θεοδώρα (Δώρα) Αυγέρη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για μία ακόμη φορά, δυστυχώς, τα ανοικτά μικρόφωνα προδίδουν και τους Λιβανούς και τα λιβανιστήρια, όπως πρόδωσαν και τον τέως Υπουργό σας και τον δήμαρχό σας, οι οποίοι μίλησαν δημόσια για τις τσάντες με τα λεφτά που γύρισαν τις εκλογές του 2007. Αυτές οι τσάντες, καθώς φαίνεται, κύριε Υπουργέ, δεν θα μπουν στο αρχείο και να είστε σίγουρος, κύριε Πλεύρη, δεν πρόκειται να θαφτούν στο αρχείο ούτε οι αλήθειες, ούτε οι τσάντες, ούτε οι βαλίτσες, ούτε οι φάκελοι του Φρουζή και της «NOVARTIS» που πηγαινοέρχονταν στο Υπουργείο Υγείας πριν από το 2015.

Ομολογώ ότι σας περισσεύει το θράσος και η ροπή στο να μετατρέπετε το άσπρο σε μαύρο, όπως σας περισσεύει και αυτή η λαίμαργη ροπή προς την ιδιωτικοποίηση των πάντων. Είστε ένας Υπουργός ειδικής αποστολής, διάλυσης του δημόσιου Εθνικού Συστήματος Υγείας, της εκχώρησης των πάντων στους ιδιώτες. Τοποθετηθήκατε σε αυτή τη θέση -και μη γελάτε γι’ αυτό, γιατί είναι ντροπή σας- για να ολοκληρώσετε ό,τι ξεκινήσατε το 2013 και το αφήσατε στη μέση: κλείσιμο και συρρίκνωση δημόσιων νοσοκομείων, όχι για το καλό της υγείας, των ανθρώπων, αλλά για να πίνουν στην υγειά σας και τα συμφέροντα που εξυπηρετείτε. Κλείνετε και δεν ανοίγετε νοσοκομεία, κύριε Υπουργέ και κυρία Αναπληρώτρια Υπουργέ.

Ναι, κι εσείς, κυρία Γκάγκα, είστε καλά εξειδικευμένη σε αυτό. Αυτό κάνατε και το 2013, όταν ως διευθύντρια της ιατρικής υπηρεσίας του «Σωτηρία» κλείσατε τέσσερις κλινικές. Σας τα καταλογίζουν οι ίδιοι οι συνάδελφοί σας. Το καταθέτω για τα Πρακτικά το σχετικό δημοσίευμα της «ΑΥΓΗΣ» με τις σχετικές αναφορές των συναδέλφων σας.

(Στο σημείο αυτό η Βουλευτής Θεοδώρα (Δώρα) Αυγέρη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όπως συνάδελφοί σας, κυρία Γκάγκα, από περιφερειακά νοσοκομεία σας καταλογίζουν ότι ξαναζεσταίνετε τα σχέδια συγχωνεύσεων και μετατροπών που επιχειρήσατε το 2012-2013 για να χαρίσετε φιλέτα του ΕΣΥ στον ιδιωτικό τομέα. Αυτό το καυχηθήκατε, όχι απλά το παραδεχθήκατε, κύριε Πλεύρη, χθες, απαντώντας στον κ. Συρμαλένιο και για το Νοσοκομείο Σαντορίνης.

Η κυβέρνηση του ΣΥΡΙΖΑ, όμως, άνοιξε το νοσοκομείο το 2016, αυτό που επί τέσσερα χρόνια εσείς κρατούσατε κλειστό, ένα κτήριο έτοιμο, πλήρως εξοπλισμένο. Και τώρα πάλι το ετοιμάζετε φιλέτο, ζεστό να το παραδώσετε σε ιδιώτες. «Δίνονται…» -είπατε- «…δυνατότητες ευελιξίας όταν αυτά τα νομικά πρόσωπα λειτουργούν με όρους ιδιωτικού δικαίου. Χρειάζονται πολύ πιο ευέλικτα σχήματα και για τις προμήθειες και για τις προσλήψεις και για το σύνολο της λειτουργίας τους. Το Νοσοκομείο Σαντορίνης…» -είπατε, απαντώντας στον κ. Συρμαλένιο- «…θα το έχουμε πρότυπο».

Σε αυτό το πρότυπο, σε αυτό το μοντέλο…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα την ανοχή σας, κυρία Πρόεδρε, σας παρακαλώ. Και λόγω καταγωγής, από τη Θεσσαλονίκης, νομίζω ότι έχουμε έναν λόγο παραπάνω σήμερα και λίγα λεπτά παραπάνω.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Για τη Σαντορίνη μιλάτε, όχι για τη Θεσσαλονίκη.

**ΘΕΟΔΩΡΑ (ΔΩΡΑ) ΑΥΓΕΡΗ:** Είναι προφανές ότι το βλέπετε -γιατί σε αυτό πάτε να μετατρέψετε και αυτό το νοσοκομείο- ως εμπόρευμα, έτοιμο προς εκμετάλλευση από τα αρπακτικά.

Και ιδού τι λέτε -σημερινό πρωτοσέλιδο της εφημερίδας «ΤΑ ΝΕΑ»- για το σχέδιό σας: «Οικονομικό μπόνους για όσους έχουν πολλούς ασθενείς.» Κεφάλια μετράτε και πελάτες βλέπετε, κύριε Πλεύρη. Λογικό για σας που βλέπετε την υγεία ως εμπόρευμα και όχι ως δημόσιο αγαθό για όλους, ακόμη και γι’ αυτούς που δεν έχουν.

Δεν θέλω να καταχραστώ τον χρόνο. Είχα αρκετά να σας πω σε σχέση και με το πώς άνοιξε δημόσια νοσοκομεία ο ΣΥΡΙΖΑ και πώς εσείς τα κλείνετε. Για παράδειγμα, σχεδίασε να φτιαχτεί και ένα νοσοκομείο στην Ανατολική Αττική, που δεν έχει κανένα, στις εγκαταστάσεις του κέντρου υγείας, το πρώην Νταού Πεντέλης. Είχαν διασφαλιστεί και οι πόροι, 10 εκατομμύρια ευρώ, τα οποία εσείς τώρα -και δεν ξέρω για ποιο λόγο- τα ανακαλείτε. Πάντως, νοσοκομείο δεν θα γίνει.

Άρα, κοντολογίς, κύριε Πλεύρη, θα πρέπει να λογοδοτήσετε γιατί εφαρμόζετε αυτό το σχέδιο.

Και πρέπει να λογοδοτήσετε, επίσης, και στον κόσμο της Θεσσαλονίκης αν σε αυτό το παιδιατρικό νοσοκομείο θα έχουν πρόσβαση όλα τα παιδιά, αν θα έχουν πρόσβαση σε όλες τις υπηρεσίες, κάτι που δεν θα το καθορίζει το κέρδος ενός CEO, τον οποίο θα διορίζετε εσείς. Και, αλήθεια, δεν γνωρίζουμε με ποιους όρους και προϋποθέσεις -και θα μας απαντήσετε σε αυτό- θα γίνονται αυτοί οι διορισμοί, πώς θα γίνονται οι προσλήψεις του προσωπικού που εσείς αναφέρεστε. Διότι αναφέρεστε σε ένα πολύ ωραίο παράδειγμα, που είναι το Νοσοκομείο «Παπαγεωργίου». Προχθές προκηρύχθηκαν θέσεις γιατρών, οι οποίες δεν προκηρύχθηκαν στο site του esy.gr, αλλά στην ειδική σελίδα του Νοσοκομείου «Παπαγεωργίου». Με αυτόν τον τρόπο θα γίνονται οι επιλογές;

Αυτό που θα ήθελα να σας πω, κλείνοντας, είναι ότι πολύ σύντομα σε όλο αυτό που σχεδιάζετε θα μπει τέλος. Και ξέρετε γιατί; Γιατί θα μπει φρένο στον κατήφορο στον οποίο οδηγείτε τον ελληνικό λαό. Και αυτό το φρένο θα σας το βάλει ο ίδιος ο ελληνικός λαός. Θα αποτελείτε πολύ σύντομα παρελθόν, γιατί όσο πιο σύντομα φύγετε, τόσο καλύτερα θα είναι για τον τόπο, για την πατρίδα και τους ανθρώπους.

Σας ευχαριστώ θερμά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία συνάδελφε.

Τον λόγο τον έχει ο κ. Πουλάς εκ μέρους του Κινήματος Αλλαγής.

**ΑΝΔΡΕΑΣ ΠΟΥΛΑΣ:** Ευχαριστώ πολύ, κυρία Πρόεδρε.

Κυρία Υπουργέ, κύριε Υπουργέ, κυρίες και κύριοι συνάδελφοι, δεν υπάρχει καμμία αμφιβολία ότι η πανδημία έφερε στο προσκήνιο τις μεγάλες ανάγκες που έχει το Εθνικό Σύστημα Υγείας. Κυρίως, όμως, ανέδειξε τη μεγάλη υποβάθμιση των υγειονομικών υποδομών της περιφέρειας. Το χάσμα είναι μεγάλο: υποστελέχωση, υποχρηματοδότηση, πεπαλαιωμένες κτηριακές υποδομές, ξεπερασμένος τεχνολογικός εξοπλισμός, κουρασμένο και γερασμένο προσωπικό και δυσανάλογα πολλοί θάνατοι από κορωνοϊό.

Μέσα σε αυτή, λοιπόν, τη ζοφερή κατάσταση φέρνετε προς ψήφιση στη Βουλή την κατασκευή ενός σύγχρονου και εξειδικευμένου παιδιατρικού νοσοκομείου στη Θεσσαλονίκη με χρήματα του Ιδρύματος «Σταύρος Νιάρχος», το οποίο θα καλύπτει τις ανάγκες όχι μόνο της Θεσσαλονίκης, αλλά και της ευρύτερης περιοχής της βόρειας Ελλάδας. Πρόκειται για ένα έργο αναγκαίο, που αποτελούσε χρόνιο αίτημα και, επιτέλους, ικανοποιείται με τη χρηματοδότηση του Ιδρύματος «Σταύρος Νιάρχος» που έχει καλύψει πολλές από τις ανάγκες του Εθνικού Συστήματος Υγείας μέχρι σήμερα.

Όμως, σε αυτό το σημείο θα ήθελα να επισημάνω ότι παραμένουν άλυτα κάποια προβλήματα που έχουν σχέση με τη δημιουργία του εν λόγω νοσοκομείου.

Αρχικά η πρόσβαση σε αυτό είναι προβληματική, για να μην πω ότι για να φτάσει κάποιος στο νοσοκομείο πρέπει πρώτα να περάσει από τον λαβύρινθο του Μινώταυρου. Μετά από τα έργα μικρής κλίμακας που έγιναν, μπαλώματα, μερεμέτια, θα εξακολουθήσει να είναι άκρως επικίνδυνη η πρόσβαση στον χώρο του παιδιατρικού νοσοκομείου. Μάλιστα ορισμένες από αυτές τις εργασίες που προβλέπονται να γίνουν θα γίνουν παρανόμως, εκτός ρυμοτομικής γραμμής. Αυτή η αυθαιρεσία των παράνομων εργασιών εκτός της ρυμοτομίας θέτει σε άμεσο κίνδυνο την έναρξη, την εξέλιξη και την ολοκλήρωση των εργασιών.

Επίσης στις μελέτες και άρα και στο έργο που θα κατασκευαστεί δεν προβλέφθηκε ο προτεινόμενος και απόλυτα αναγκαίος ανισόπεδος κόμβος στη διασταύρωση της λεωφόρου Γεωργίου Παπανικολάου με Κωνσταντινουπόλεως. Αυτό έχει ως αποτέλεσμα με την παραμικρή βροχόπτωση να κινδυνεύουν τα ασθενοφόρα αλλά και τα διερχόμενα οχήματα να παρασυρθούν από το χείμαρρο στο ρέμα. Έστω και την τελευταία στιγμή η πολιτεία πρέπει να σταθεί στο ύψος των περιστάσεων και να κάνει αποδεκτές τις ολοκληρωμένες προτάσεις που έχουν περιλάβει στο υπόμνημά τους οι τρεις δήμαρχοι της περιοχής και ο επίσκοπος της περιοχής.

Επιπλέον δεν θα μπορούσα να μην αναρωτηθώ για ποιο λόγο όσα νοσοκομεία δημιουργείτε από δωρεές πρέπει το καθεστώς λειτουργίας τους να είναι ιδιωτικού δικαίου. Θεωρείτε ότι με αυτό τον τρόπο θα λειτουργούν πιο σωστά και προς όφελος των πολιτών; Αλήθεια πιστεύετε ότι η λύση αυτή είναι η πιο ενδεδειγμένη;

Η σκοπιμότητα όμως είναι προφανής: Ελαστικές εργασιακές σχέσεις, υγειονομικό προσωπικό όμηρος, εργολάβοι, αδιαφάνεια στη διαχείριση των προϋπολογισμών των νοσοκομείων. Ακόμα ακούμε και διαβάζουμε διαρκώς ότι το σχέδιό σας για το ΕΣΥ είναι μετατροπή σε σύστημα που θα διοικείται με καθεστώς ιδιωτικού δικαίου. Ακούμε ότι θα προσλάβετε μάνατζερ με τον μανδύα του ΑΣΕΠ και άλλα στελέχη που θα έχουν τη διαχείριση των κλινών και των νοσοκομειακών λοιμώξεων, ότι κάθε νοσοκομείο θα έχει δικό του προϋπολογισμό και ότι βασικός στόχος είναι η κερδοφορία των νοσοκομείων. Περιμένω να δω τα σχέδιά σας αποτυπωμένα σε χαρτί.

Θα ήθελα όμως να σας επισημάνω με βάση την εμπειρία που έχω αποκτήσει στα τόσα χρόνια που δούλευα στο Εθνικό Σύστημα Υγείας, ότι παρά τους πενιχρούς μισθούς που λαμβάνει το υγειονομικό προσωπικό πρώτο μέλημά του ήταν η εξυπηρέτηση πολιτών ανεξαρτήτου οικονομικής κατάστασης. Το είδαμε αυτό να συμβαίνει με τον πιο ηχηρό τρόπο κατά τη διάρκεια της πανδημίας. Η νέα κατάσταση που σκοπεύετε να δημιουργήσετε, πολύ σύντομα θα προκαλέσει μεγάλες ανισότητες μεταξύ των πολιτών. Εντούτοις η κατασκευή ενός σύγχρονου παιδιατρικού νοσοκομείου δεν μπορεί να παραγράψει την ολιγωρία σας για το Εθνικό Σύστημα Υγείας, που παρά τη μαγική εικόνα που επιχειρείτε να παρουσιάσετε μέσα από τα μέσα μαζικής ενημέρωσης, δεν πείθει. Τα νοσοκομεία μας βρίσκονται στην ίδια κατάσταση -να μην πω σε χειρότερη- απ’ ότι ήταν πριν την πανδημία.

Ας δούμε τι έχετε κάνει μέχρι σήμερα. Πρώτον, μετά από μία διετία που τα νοσοκομεία μας λειτουργούν σταθερά σε κατάσταση έκτακτης ανάγκης και με τις ώρες των εφημεριών να έχουν γίνει λάστιχο, οι γιατροί έχουν αρχίσει να παραιτούνται ομαδικά. Είδατε την περίπτωση του «Άγιου Ανδρέα». Οι αθρόες παραιτήσεις υγειονομικών προστίθενται στις συνταξιοδοτήσεις και στα κενά των ανεμβολίαστων αυξάνοντας τις κενές οργανικές θέσεις. Την ίδια ώρα που τα νοσοκομεία αποψιλώνονται, εσείς καταφεύγετε πάλι σε δικαιολογίες όπως ότι δεν υπάρχουν γιατροί και νοσηλευτές, έχουν φύγει στο εξωτερικό, δεν επαρκεί ο αριθμός τους, δεν εμπιστεύονται τον δημόσιο τομέα.

Η πραγματικότητα, όμως, σας διαψεύδει. Για πέντε θέσεις πνευμονολόγων στο «Σισμανόγλειο» υπέβαλαν αίτηση πενήντα πέντε πνευμονολόγοι. Γιατροί υπάρχουν, κενές θέσεις υπάρχουν, πολιτική βούληση δεν υπάρχει. Καθυστερείτε αδικαιολόγητα τις κρίσεις των γιατρών.

Το σχέδιο του προκατόχου σας για την επιτάχυνση της διαδικασίας των κρίσεων του ιατρικού προσωπικού απέτυχε. Πρέπει να το αλλάξετε. Τον Γενάρη προαναγγείλατε την πρόσληψη τεσσάρων χιλιάδων νοσηλευτών σε θέσεις που ως επί το πλείστον θα καλυφθούν από το επικουρικό προσωπικό. Για αυτό και το πριμοδοτείτε με τη σχετική τροπολογία που καταθέσατε.

Όμως, όπως προκύπτει από το έγγραφο της 6ης ΥΠΕ, για να δημιουργηθούν αυτές οι θέσεις ζητάτε να καταργηθούν θέσεις ΔΕ και ΥΕ από τους οργανισμούς των νοσοκομείων. Άρα πάλι για αποψίλωση πρόκειται και όχι για ουσιαστική ενίσχυση.

Εμείς εδώ και καιρό φωνάζουμε για την αναμόρφωση των οργανισμών των νοσοκομείων. Δεν το κάνετε.

Δεύτερον, ακόμα δεν έχετε αποκαταστήσει τη μισθολογική αδικία που έχουν υποστεί οι γιατροί και οι νοσηλευτές του εθνικού συστήματος ως συνέπεια των περιστολών των μισθών τους λόγω των μνημονίων. Είναι μια αδικία που κάπως θα έκλεινε τη μισθολογική ψαλίδα σε σχέση με τους συναδέλφους τους στο εξωτερικό. Εσείς όμως τους πληρώνετε με τι; Με χειροκροτήματα. Σας το ζητά ακόμα ο Πανελλήνιος Ιατρικός Σύλλογος.

Πότε θα εντάξετε τους νοσηλευτές και το λοιπό παραϊατρικό προσωπικό χωρίς εξαιρέσεις στα βαρέα και ανθυγιεινά; Τι θα κάνετε με το αφορολόγητο των εφημεριών, που ροκανίζουν τον πραγματικό μισθό των γιατρών μέσω της αυξημένης φορολογίας;

Τρίτον, την ίδια ώρα που ομολογείτε τόσο κυνικά ότι οι μονάδες εντατικής θεραπείας είναι πολυτέλεια πεθαίνουν ασθενείς εκτός ΜΕΘ σε ράντζα με φορητούς αναπνευστήρες ιδίως στα περιφερειακά νοσοκομεία, που είναι ξεχασμένα και πλήρως εγκαταλελειμμένα από την Κυβέρνησή σας χωρίς προσωπικό, χωρίς μηχανήματα, χωρίς κλίνες ΜΕΘ, χωρίς να έχει γίνει αποστείρωση επί δύο χρόνια των μονάδων εντατικής θεραπείας λόγω της πανδημίας. Και μετά μιλάμε για αντοχή μικρόβιων στις ΜΕΘ; Οι διοικήσεις των νοσοκομείων έχουν αξιολογηθεί; Πότε θα γίνει αυτή η διαδικασία; Όλοι είναι πετυχημένοι;

Κύριε Υπουργέ, τελειώνοντας, το Εθνικό Σύστημα Υγείας αποτελεί πολύτιμο θεμέλιο στη δημόσια υγεία του τόπου και γι’ αυτό σας καλούμε να το αξιοποιήσετε και γι’ αυτό σας καλούμε να το πιστέψετε. Ουδείς δικαιούται να παίζει με τις λέξεις όταν αφορά την προστασία της δημόσιας υγείας και της ανθρώπινης ζωής. Περιμένουμε λοιπόν από εσάς έργα και όχι λόγια, όραμα και όχι εξυπηρετήσεις συμφερόντων. Για αυτόν τον λόγο θα κριθείτε.

Σας ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει ο κ. Δελής εκ μέρους του Κομμουνιστικού Κόμματος Ελλάδας.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, συμπληρώνονται δύο χρόνια πανδημίας τούτες τις μέρες και η χώρα μας θρηνεί ήδη πάνω από είκοσι τέσσερις χιλιάδες νεκρούς. Είναι ένας απολογισμός που μπορεί να συγκριθεί μόνο με απολογισμό πολέμου. Τα πανδημικά κύματα ολοένα και πιο δυνατά, ολοένα και πιο φονικά διαδέχονται το ένα το άλλο. Η διασπορά του ιού, ουσιαστικά ανεξέλεγκτη, βρίσκει πρόσφορο έδαφος στον συνωστισμό των δημόσιων συγκοινωνιών, στους μεγάλους χώρους δουλειάς με υγειονομικά πρωτόκολλα στα μέτρα της εργοδοσίας, βρίσκει πρόσφορο έδαφος και στα σχολεία της χώρας, τα οποία λειτουργούν εν τέλει με χειρότερους όρους συνάθροισης μαθητών ακόμα και από αυτούς που υπήρχαν πριν από την πανδημία, αν υπολογίσουμε και τις πρόσφατες συγχωνεύσεις, που έγιναν φέτος, μέσα στην πανδημία.

Η μονότονη επίκληση από την Κυβέρνηση της ατομικής ευθύνης και το βολικό άλλοθι που θαρρεί ότι βρίσκει στις αντιεπιστημονικές και ανορθολογικές αντιλήψεις και στάσεις μιας κοινωνικής μειοψηφίας δεν μπορεί πια να κρύψει και δεν κρύβει τις δικές της βαρύτατες ευθύνες στην επικίνδυνη διαχείριση της πανδημίας.

Τα δημόσια νοσοκομεία λειτουργούν πια στα όριά τους και με λιγότερο προσωπικό από ό,τι στην αρχή της πανδημίας. Το υγειονομικό και το υπόλοιπο προσωπικό τους είναι κυριολεκτικά εξουθενωμένο. Σε όλες τις δημόσιες δομές της υγείας καμμία πραγματική ενίσχυση του ανθρώπινου δυναμικού με άμεσες και μόνιμες προσλήψεις. Έχουμε συμβάσεις που κάθε τόσο λήγουν, συνεχείς μετακινήσεις προσωπικού από κέντρα υγείας και περιφερειακά ιατρεία. Μια υγειονομική ερήμωση κυριολεκτικά της ελληνικής επαρχίας συνθέτει το τοπίο της δημόσιας υγείας στη χώρα μας.

Στον αντίποδα, με τη φροντίδα της Κυβέρνησης οι μέτοχοι των μεγάλων ιδιωτικών μονάδων της υγείας αυγατίζουν συνεχώς τα κέρδη τους φτάνοντας να κάνουν μέχρι και διαλογή ασθενών. Κι αυτό η Κυβέρνηση χωρίς να ντρέπεται το λέει «επίταξη».

Βέβαια, δεν πρέπει να ξεχνάμε ότι μια άλλη, προηγούμενη κυβέρνηση της Νέας Δημοκρατίας έκλεισε στην ίδια πόλη, τη Θεσσαλονίκη, πριν από λίγα χρόνια δύο ολόκληρα –παρακαλώ- νοσοκομεία, την «Παναγία» στην Καλαμαριά και το Νοσοκομείο «Λοιμωδών Νοσημάτων» στη Θεσσαλονίκη, όπως και στην Αθήνα, με την απίστευτη μάλιστα τότε δικαιολογία ότι τα πανδημικά, όπως έλεγε τότε, νοσήματα ή τα λοιμώδη ανήκουν πλέον στο παρελθόν! Τα νοσοκομεία αυτά της Θεσσαλονίκης και καμμιά δεκαριά ακόμα σε όλη τη χώρα ως γνωστόν παρέμειναν κλειστά και με την Κυβέρνηση, φυσικά, του ΣΥΡΙΖΑ και συνεχίζουν και μέχρι τώρα να ρημάζουν.

Μέσα λοιπόν σε αυτήν την επικίνδυνη για τις λαϊκές οικογένειες εν τέλει πραγματικότητα, η Κυβέρνηση φέρνει σήμερα στη Βουλή με πολλά πολλά ταρατατζούμ, όπως βλέπουμε, τη σύμβαση με το Ίδρυμα Νιάρχου για την ίδρυση ενός παιδιατρικού νοσοκομείου στη Θεσσαλονίκη που τόσο έλειπε και τόσο λείπει από την πόλη και όλη τη βόρεια Ελλάδα. Κι όμως, όπως θα δούμε, αυτή η κοινωνική ανάγκη ενός τέτοιου νοσοκομείου διαστρεβλώνεται και, όπως και όλες άλλωστε οι υπόλοιπες κοινωνικές ανάγκες στο καπιταλιστικό σύστημα, εμπορευματοποιείται και αυτή και μετατρέπεται σε ένα ακόμα πεδίο επιχειρηματικότητας, ιδιωτικής ή κρατικής λίγη σημασία έχει.

Δεν θέλουμε να σταθούμε και πολύ στα χουβαρνταλίκια διαφόρων επιφανών εκπροσώπων του ελληνικού κεφαλαίου, ιδίως του εφοπλιστικού, με ευεργεσίες αλλά και άμεση εμπλοκή από τον πολιτισμό μέχρι και την υγεία αλλά και την παιδεία. Είναι, βέβαια, χουβαρνταλίκια που κόβονται όμως αμέσως, όταν οι εργάτες τους διεκδικήσουν ακόμα και μια μικρή αύξηση στο μισθό τους, βάζοντας, παραδείγματος χάριν, τους ναυτεργάτες να δουλεύουν στα καράβια τους χωρίς συγκροτημένα εργασιακά δικαιώματα.

Όλοι αντιλαμβάνονται ασφαλώς τα ιδεολογικά οφέλη τέτοιων ενεργειών στη χειραγώγηση της κοινωνικής πλειοψηφίας για τα ευρύτερα συμφέροντα της κυρίαρχης αστικής τάξης της χώρας μας. Για παράδειγμα, είναι χαρακτηριστικό ότι ο Συγγρός μνημονεύεται κυρίως ως εθνικός ευεργέτης και όχι ως πρωταγωνιστής μαζί με τον Σερπιέρη στη λεηλασία των λαϊκών εισοδημάτων μέσω του Χρηματιστηρίου στα Λαυρεωτικά του δέκατου ένατου αιώνα. Έμεινε στην ιστορία ως ευεργέτης.

Αρκετοί πάλι ίσως να σκέφτονται -και με το δίκιο τους- ότι όλοι αυτοί οι περιώνυμοι εφοπλιστές και βιομήχανοι επιστρέφουν απλώς πίσω ένα μικρό, τόσο δα κομμάτι από αυτό που άρπαξαν από την ταξική εκμετάλλευση του λαού και τα σκανδαλώδη προνόμια που απολάμβαναν και απολαμβάνουν από το ελληνικό αστικό κράτος. Οι φοροαπαλλαγές τους, άλλωστε, βρίσκονται εδώ και εβδομήντα τόσα χρόνια σε όλα τα συντάγματα του σύγχρονου ελληνικού κράτους κι ένας ολόκληρος πακτωλός δισεκατομμυρίων τους περιμένει τώρα στο νέο Ταμείο Ανάκαμψης.

Εκτός από όλα αυτά, που ισχύουν βέβαια στο ακέραιο, με τη σημερινή σύμβαση του ελληνικού κράτους με το Ίδρυμα Νιάρχος επιχειρείται και κάτι ακόμα εξόχως αντιλαϊκό: Με εργαλείο τη δωρεά και την ευεργεσία ενός ευαγούς ιδρύματος του κεφαλαίου επιδιώκεται η μετατροπή του συγκεκριμένου παιδιατρικού νοσοκομείου Θεσσαλονίκης σε μια κανονική επιχείρηση. Αυτό επιδιώκεται και τυπικά με την μορφή του νομικού προσώπου ιδιωτικού δικαίου.

Τώρα να έρχεται ο ΣΥΡΙΖΑ και να διαμαρτύρεται γι’ αυτήν τη νομική μορφή, ο ΣΥΡΙΖΑ που έβαλε στην ανώνυμη εταιρεία μονάδων υγείας το δημόσιο Νοσοκομείο της Σαντορίνης το 2016 -εδώ ήμασταν, τα θυμόμαστε-, αυτό μόνο ο ΣΥΡΙΖΑ μπορεί να το κάνει. Και αυτό δεν έχει άλλη ονομασία από τον καιροσκοπισμό.

«Είναι πολύ αργά για δάκρυα, Στέλλα» θα λέγαμε στον ΣΥΡΙΖΑ. Είστε μαζί με τη Νέα Δημοκρατία και μαζί με το ΚΙΝΑΛ οι πολιτικοί ιδιοκτήτες -το ομολογήσατε άλλωστε, μάλλον το διεκδικήσατε με τον εισηγητή σας εδώ από αυτό το Βήμα- αυτής εδώ της σύμβασης που λέτε τώρα ότι δεν θα ψηφίσετε.

Κανονική εμπορική επιχείρηση του δημοσίου, λοιπόν, το παιδιατρικό νοσοκομείο της Θεσσαλονίκης, όπως είναι και το «Παπαγεωργίου» στην ίδια πόλη. Κανονική επιχείρηση που θα εξαρτάται ακόμα πιο πολύ από τις δημόσιες, από τις έμμεσες, τα ασφαλιστικά ταμεία δηλαδή, και τις άμεσες πληρωμές από τον λαό. Και μάλιστα, η πλήρης κατοχή, νομή, δικαιώματα δεν θα ανήκουν στο Υπουργείο της Υγείας, αλλά στη διοίκηση του νομικού αυτού προσώπου ιδιωτικού δικαίου.

Υπάρχουν βεβαίως και άλλα κριτήρια επιχειρηματικής δράσης. Τι να πρωτοπεί κανείς; Για την οικονομικά αποδοτικότερη λειτουργία; Για την εφαρμογή των βέλτιστων διεθνών πρακτικών; Για την ύπαρξη –αλίμονο- του chief executive officer, του CEO, του διευθύνοντα δηλαδή συμβούλου που κάθε μεγάλη ανώνυμη εταιρεία έχει;

Τελικά, αν παραμερίσει κανείς όλη αυτήν την απατηλή φλυαρία αυτής της καπιταλιστικής λεγόμενης ευεργεσίας, αυτό που μένει είναι ένα νοσοκομείο-επιχείρηση με πελάτες τις λαϊκές οικογένειες αυτής της χώρας. Όταν όμως σε μια κοινωνία η υγεία αποτελεί εμπόρευμα, τότε αυτή η κοινωνία δεν μπορεί να είναι ανθρώπινη. Ανθρώπινη κοινωνία σήμερα δεν μπορεί να είναι άλλη από τη σοσιαλιστική κοινωνία, τη μόνη στην οποία η υγεία αποτελεί πραγματικό κοινωνικό αγαθό το οποίο προσφέρεται ισότιμα και δωρεάν σε όλους. Και αυτό σήμερα είναι εκτός από αναγκαίο και απολύτως εφικτό.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κυρία Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΟΥΣΑ (Σοφία Σακοράφα):** Ναι, κύριε συνάδελφε, υπάρχει κάποιο πρόβλημα;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κυρία Πρόεδρε, είναι ένα διαδικαστικό ζήτημα, αλλά ουσιαστικό που έρχεται από τη συνεδρίαση της μίας και μόνο συνεδρίασης στην επιτροπή την περασμένη Τετάρτη.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε συνάδελφε, θα σας δώσω ένα λεπτό.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Είχαμε ζητήσει, είχαμε παρακαλέσει την πολιτική ηγεσία του Υπουργείου Υγείας για κάτι. Στο άρθρο 8.1β αναφέρεται: «Η υποχρέωση του ελληνικού δημοσίου περιλαμβάνει τη διασφάλιση επαρκούς και ειδικευμένου προσωπικού για τη διαρκή στελέχωση του Παιδιατρικού με τις κατηγορίες προσωπικού και τις διαδικασίες πρόσληψης προσωπικού που ορίζονται στον Οργανισμό του Παιδιατρικού Νοσοκομείου που επισυνάπτεται ως παράρτημα 1». Στο corpus, στο σώμα των σχεδίων της αιτιολόγησης της Επιστημονικής Επιτροπής της Βουλής δεν υπάρχει αυτό το παράρτημα 1. Την περασμένη Τετάρτη παρακαλέσαμε. Σήμερα απαιτούμε να φέρει η πολιτική ηγεσία το παράρτημα 1 που αφορά το κρίσιμο σημείο, το κρίσιμο ζήτημα της πρόσληψης του προσωπικού. Πώς θα επικυρώσουμε ή δεν θα επικυρώσουμε αν το παράρτημα 1 δεν είναι εις γνώση όλων των συναδέλφων όλων των κομμάτων; Φέρτε εδώ και τώρα το παράρτημα 1.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα θα δώσω στην Αναπληρώτρια Υπουργό Υγείας, την κ. Ασημίνα Γκάγκα.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Καλή σας μέρα.

Κυρίες και κύριοι Βουλευτές, σήμερα είναι μια πολύ σημαντική μέρα για το Εθνικό Σύστημα Υγείας. Η κύρωση της σύμβασης δωρεάς του Ιδρύματος «Σταύρος Νιάρχος» για την κατασκευή του Πανεπιστημιακού Παιδιατρικού Νοσοκομείου της Θεσσαλονίκης αποτελεί μια αναβάθμιση του ΕΣΥ και των υπηρεσιών του προς τους πολίτες. Το Ίδρυμα «Σταύρος Νιάρχος», όπως ξέρετε, υλοποιεί πολύ σημαντικές δωρεές στον τομέα της υγείας στην Ελλάδα με προϋπολογισμό 438 εκατομμύρια ευρώ.

Το Υπουργείο Υγείας υπέδειξε στο Ίδρυμα «Σταύρος Νιάρχος» τις μεγαλύτερες ανάγκες στον χώρο της δημόσιας υγείας με σκοπό την αναβάθμισή της και την παροχή ποιοτικών υπηρεσιών υγείας σε όλους τους πολίτες. Μεταξύ των εμβληματικών έργων που χρηματοδοτούνται από το Ίδρυμα «Σταύρος Νιάρχος» είναι το Γενικό Νοσοκομείο Κομοτηνής, η σύμβαση δωρεάς του οποίου κυρώθηκε από το ελληνικό Κοινοβούλιο τον Φεβρουάριο του 2020, το Πανεπιστημιακό Παιδιατρικό Νοσοκομείο Θεσσαλονίκης, που η σύμβαση δωρεάς του συζητείται σήμερα, και το Γενικό Νοσοκομείο Σπάρτης.

Το Παιδιατρικό Πανεπιστημιακό Νοσοκομείο Θεσσαλονίκης του Ιδρύματος «Σταύρος Νιάρχος» είναι μοναδικό από όλες τις απόψεις και θα συμβάλει στην αναβάθμιση του Εθνικού Συστήματος Υγείας. Είναι μια δωρεά 160 εκατομμυρίων ευρώ του Ιδρύματος «Σταύρος Νιάρχος» για τη δημιουργία του πρώτου παιδιατρικού νοσοκομείου στη βόρεια Ελλάδα.

Το ίδρυμα αναλαμβάνει το κόστος των μελετών, το κόστος της κατασκευής των εγκαταστάσεων, το κόστος για τη διαμόρφωση του περιβάλλοντος χώρου, το κόστος της προμήθειας εγκατάστασης και τοποθέτησης του ιατρικού και λοιπού εξοπλισμού. Επιπλέον, αναλαμβάνει τη δωρεάν εκπαίδευση του προσωπικού στη χρήση των συστημάτων του ιατροτεχνολογικού εξοπλισμού. Λυπάμαι πάρα πολύ που δεν μπορώ να σας δείξω σε διαφάνειες τα σχέδια για αυτό το νοσοκομείο γιατί πραγματικά είναι πρωτοποριακά για τη χώρα μας, πρωτοποριακά για τους ανθρώπους να το χρησιμοποιήσουν.

Το ελληνικό δημόσιο από τη μεριά του παρέχει την έκταση για την εγκατάσταση του νοσοκομείου, τη διαμόρφωση της πρότασης, το οδικό δίκτυο δηλαδή, και τη στελέχωση του νέου νοσοκομείου, όπως το κάνει για όλα τα νοσοκομεία. Η έκταση ήδη ανήκει στο ελληνικό δημόσιο. Για τη διαμόρφωση των ειδικών προσβάσεων απαιτείται η συμμετοχή του δημοσίου με προϋπολογισμό 60 εκατομμύρια ευρώ και αυτό έχει ήδη ξεκινήσει.

Το Πανεπιστημιακό Παιδιατρικό Νοσοκομείο της Θεσσαλονίκης του Ιδρύματος «Σταύρος Νιάρχος» είναι ένα πρότυπο και υπερσύγχρονο νοσοκομείο τόσο στο σχεδιασμό του όσο και στη λειτουργία του. Όπως ακούσατε ήδη θα διαθέτει, μόλις τελειώσει, διακόσιες κλίνες μεταξύ των οποίων κάποιες που είναι μόνιμα θέσεις μονάδας και κάποιες που σύμφωνα με τους καινούργιους οργανισμούς των νοσοκομείων σε όλη την Ευρώπη μπορούν να μετατρέπονται σε θέσεις της μονάδας σε περίοδο πανδημίας ή σε περίοδο έκτακτης ανάγκης, σε κάποιο μεγάλο ατύχημα παραδείγματος χάριν, ο μη γένοιτο. Επίσης, θα διαθέτει σαράντα έξι θέσεις για επείγοντα περιστατικά και για ημερήσια νοσηλεία, που είναι επίσης πολύ σημαντική.

Οι τριτοβάθμιες και δευτεροβάθμιες υπηρεσίες του νοσοκομείου θα συμπληρωθούν με την ανάπτυξη Κέντρου Ψυχικής Υγείας Παιδιών και Εφήβων που θα διαθέτει είκοσι κλίνες για όποια παιδιά χρειάζονται νοσηλεία, καθώς και με τη στέγαση πανεπιστημιακών ερευνητικών εργαστηρίων, αμφιθεάτρων και χώρων διδασκαλίας.

Θα ξεκινήσει τη λειτουργία του με εφτακόσιους δεκαέξι εργαζόμενους και στην πλήρη λειτουργία του θα απασχολεί χίλιους δέκα εργαζόμενους. Αυτά φυσικά, όπως όλα τα πράγματα στην υγεία, είναι και πρέπει να είναι δυναμικά. Δηλαδή ανάλογα με τις ανάγκες μπορούν να πριμοδοτηθούν περισσότερο οι σημαντικές υπηρεσίες υγείας.

Στο νοσοκομείο θα μεταφερθούν πανεπιστημιακές παιδιατρικές και παιδοχειρουργικές κλινικές που λειτουργούν ήδη σε άλλα νοσοκομεία της Θεσσαλονίκης και οι εργαζόμενοι που θα μεταφερθούν εξασφαλίζονται πλήρως, αφού μαζί με τις κλινικές θα μεταφερθούν στο νέο νοσοκομείο θα μεταφερθεί και το προσωπικό που υπηρετεί σε αυτές με την ίδια εργασιακή σχέση, βαθμό και ειδικότητα που κατείχε, και μεταφέρονται φυσικά σε ένα αναβαθμισμένο εργασιακό περιβάλλον.

Οι νέες προσλήψεις που θα απαιτηθούν για να γίνει το νοσοκομείο θα ολοκληρωθούν τρεις μήνες πριν την πιστοποίηση ολοκλήρωσης του έργου, δηλαδή το 2025. Το κόστος λειτουργίας για το πρώτο έτος έχει υπολογιστεί σε περίπου 60 εκατομμύρια ευρώ.

Την αρχιτεκτονική μελέτη την έχει αναλάβει ο διεθνούς φήμης Ρέντσο Πιάνο που -όπως ξέρετε- έχει κάνει και το Κέντρο Πολιτισμού του Ιδρύματος «Σταύρος Νιάρχος» στη χώρα μας, αλλά και το Κέντρο Pompidou και πολλά άλλα έργα που είναι γνωστά για την αρχιτεκτονική τους, αλλά και τη λειτουργική τους δυνατότητα. Είναι πολύ γνωστός, και προβλέπει η μελέτη την εναρμόνιση του χώρου θεραπείας με το φυσικό περιβάλλον. Παραδείγματος χάριν, υπάρχουν θεραπευτικοί κήποι στο καινούργιο παιδιατρικό νοσοκομείο.

Το νοσοκομείο θα είναι ψηφιακό, δηλαδή με ολοκληρωμένα συστήματα πληροφορικής και επικοινωνιών σε όλα τα τμήματα και επίπεδα του νοσοκομείου, ώστε πολύ σύντομα να είναι τελείως paperless, χωρίς καθόλου χαρτιά. Θα έχει ολοκληρωμένη φυσικά την διαχείριση των εγκαταστάσεων του και θα είναι διασυνδεδεμένο ψηφιακά με τις άλλες μονάδες υγείας και τους φορείς. Θα είναι «πράσινο», δηλαδή θα λειτουργεί με μηδενικό αποτύπωμα διοξειδίου του άνθρακα.

Το νοσοκομείο θα λειτουργήσει ως νομικό πρόσωπο ιδιωτικού δικαίου. Θα απολαμβάνει οικονομική και διοικητική αυτοτέλεια. Θα διέπεται από τους νόμους που αφορούν τη λειτουργία του ΕΣΥ, αλλά και τους νόμους που διέπουν τη λειτουργία των πανεπιστημιακών κλινικών και εργαστηρίων.

Θα εφαρμοστούν καινοτομίες και σύγχρονο μοντέλο διοίκησης που περιλαμβάνουν γενικό διευθυντή, διαχειριστή κλινών και διαχειριστή κινδύνου με σκοπό τη βέλτιστη διαχείριση των πόρων, τη βέλτιστη διαχείριση και τον συντονισμό της κατανομής των κλινών και τον συντονισμό των διαδικασιών ελέγχου κινδύνων για το νοσοκομείο. Κι αυτό είναι κάτι που θέλουμε για όλα τα νοσοκομεία μας και ήδη το ξεκινάμε πολύ σύντομα μέσα στο μήνα με τα Νοσοκομεία «Παπαγεωργίου» και «ΠΑΓΝΗ» σαν πιλοτικά και το συνεχίζουμε με τον ΟΔΙΠΥ.

Η επιλογή λειτουργίας του νέου παιδιατρικού νοσοκομείου με τη νομική μορφή νομικού προσώπου ιδιωτικού δικαίου είναι στρατηγική πολιτική επιλογή μας.

Θεωρούμε ότι με αυτή την επιλογή, που είναι επιλογή που έχει όλη η Ευρώπη για τα νοσοκομεία της, θα είναι αποδοτικότερη η λειτουργία και ορθολογικότερη η χρήση των πόρων του, βελτιωμένη δε η παροχή των υπηρεσιών του.

Να θυμίσω, όπως είπα, ότι στην Ευρωπαϊκή Ένωση η πλειοψηφία των δημοσίων νοσοκομείων λειτουργεί ως νομικό πρόσωπο ιδιωτικού δικαίου.

Να θυμίσω, επίσης, ότι έτσι λειτουργεί το «Παπαγεωργίου» στη χώρα μας, στη Θεσσαλονίκη. Είναι ενταγμένο στο ΕΣΥ, εφημερεύει και περιθάλπει ασθενείς ισότιμα με τα άλλα τρία μεγάλα νοσοκομεία της Θεσσαλονίκης και τα υπόλοιπα μικρά και οι ασθενείς, όπως και όλοι οι Θεσσαλονικείς, το εμπιστεύονται και το καμαρώνουν γιατί πραγματικά είναι ένα στολίδι για το Εθνικό Σύστημα Υγείας. Είναι η καλύτερη εκδοχή ενός δημόσιου νοσοκομείου, ενταγμένο στο ΕΣΥ, υπό την εποπτεία του Υπουργείου Υγείας και του διοικητή της 4ης ΥΠΕ.

Καταθέτω για τα Πρακτικά σχετικό έγγραφο που αναγράφεται ότι δεν ζητούνται καθόλου χρήματα ούτε από ασφαλισμένους ούτε από ανασφάλιστους.

(Στο σημείο αυτό η Αναπληρώτρια Υπουργός Υγείας κ. Ασημίνα Γκάγκα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα το νομικό πρόσωπο ιδιωτικού δικαίου που το βλέπουμε στο Νοσοκομείο «Παπαγεωργίου» λειτουργεί κανονικά, όπως όλα τα νοσοκομεία του ΕΣΥ, απλώς είναι πολύ πιο φροντισμένο από τα περισσότερα.

Επίσης, η «Πολυκλινική του Ολυμπιακού Χωριού» λειτουργεί ως νομικό πρόσωπο ιδιωτικού δικαίου και λειτουργεί περίφημα, εξυπηρετώντας όλη τη γύρω περιοχή που, σημειωτέον, δεν είναι μόνο οικιστική αλλά και βιομηχανική και έχει συχνά ατυχήματα και είναι ευχαριστημένοι όλοι όσοι το χρησιμοποιούν. Είναι κομμάτι της ΑΕΜΥ, όπως είναι και το Νοσοκομείο της Σαντορίνης που δεν λειτούργησε με τα ίδια πρότυπα.

Η αντιμετώπιση λοιπόν στα νομικά πρόσωπα ιδιωτικού δικαίου για τους πολίτες και τους ασθενείς είναι εξαιρετική. Η επιλογή μας να λειτουργήσει το νέο νοσοκομείο ως νομικό πρόσωπο ιδιωτικού δικαίου λοιπόν είναι συνειδητή και αποτελεί τομή στη δημόσια υγεία γιατί έχει αποδειχτεί, με βάση έγκριτες επιστημονικές μελέτες και στοιχεία που δημοσιοποίησε και πρόσφατα ο ΠΙΣ, ότι τα δημόσια νοσοκομεία που λειτουργούν ως νομικά πρόσωπα ιδιωτικού δικαίου είναι αποδοτικότερα έως και 70% από του δημοσίου δικαίου. Είναι αποδοτικότερα στη διαχείριση και την εξοικονόμηση των πόρων τους και παρέχουν ποιοτικότερες υπηρεσίες υγείας προς τους πολίτες. Επίσης, το μοντέλο αυτό διοίκησης έχει αποδειχθεί σαφώς καλύτερο για το ιατρονοσηλευτικό προσωπικό.

Επιτρέψτε μου εδώ να σας αναφέρω τη δική μου εμπειρία, εμπειρία τριάντα χρόνων, στο Εθνικό Σύστημα Υγείας. Σε αυτά τα τριάντα δύο χρόνια, από το 1990 έως σήμερα, στο «Σωτηρία» είδαμε δεκαεπτά διοικητές.

Λυπάμαι που θα το πω, αλλά από αυτούς τους δεκαεπτά, ελάχιστοι ήταν αποδεκτοί σε επίπεδο ικανοτήτων και συμπεριφοράς και μόλις ένας ήταν εξαιρετικός. Και αυτός ο ένας που ήταν εξαιρετικός, μετακινήθηκε με αλλαγή Υπουργού μέσα στην ίδια κυβέρνηση.

Να σημειώσω βέβαια ότι και κάθε αλλαγή διοικητή επιφέρει φυσικά μεγάλες καθυστερήσεις στη λειτουργία του νοσοκομείου, καθώς κάθε διοικητής –ακόμα και ο ικανότερος- χρειάζεται να μάθει το νοσοκομείο και να ξεκινήσει από την αρχή. Άρα περνάνε μήνες με το νοσοκομείο αδιοίκητο.

Να επισημάνω δε ότι σε αυτό το διάστημα τουλάχιστον τρεις φορές διευθυντές ιατρικής υπηρεσίας χρειάστηκε να αναλάβουν το έργο του διοικητή του νοσοκομείου, γιατί οι κυβερνήσεις αποφάσιζαν να διώξουν τους διοικητές και δεν έφερναν άλλους στη θέση τους.

Το Υπουργείο Υγείας λοιπόν και η παρούσα Κυβέρνηση έχουν το δικαίωμα, την ισχυρή βούληση αλλά και την υποχρέωση να επιλέξουν το μοντέλο αποδοτικότερης λειτουργίας του Εθνικού Συστήματος Υγείας προς όφελος των πολιτών.

Επίσης, να επισημάνω ότι το δωρεάν σημαίνει το πληρώνουμε όλοι οι Έλληνες πολίτες. Δεν υπάρχουν λεφτόδεντρα, δεν υπάρχει κάτι απ’ όπου κόβουμε λεφτά. Τα χρήματα τα δίνουμε εμείς οι φορολογούμενοι και είμαστε υποχρεωμένοι να τα χρησιμοποιήσουμε κατά τον καλύτερο δυνατόν τρόπο για όλους τους φορολογούμενους.

Η ελληνική Βουλή, λοιπόν, θα έπρεπε να επικεντρωθεί στην ολοκλήρωση του έργου εντός του προβλεπόμενου χρονοδιαγράμματος έως το 2025 και αντ’ αυτού αναλώνεται σε μικροπολιτικές απόψεις περί εκχώρησης δήθεν συμφερόντων στον ιδιωτικό τομέα.

Κανείς δεν εκχωρεί τη δημόσια υγεία. Η δημόσια υγεία είναι ύψιστο αγαθό και η παρούσα Κυβέρνηση προασπίζει και θα προασπίζει πάντα τα συμφέροντα των πολιτών.

Το Πανεπιστημιακό Παιδιατρικό Νοσοκομείο της Θεσσαλονίκης θα αποτελέσει ένα στολίδι για το Εθνικό Σύστημα Υγείας της Ελλάδας και όχι της Νέας Δημοκρατίας. Της Ελλάδας! Είναι ένα εμβληματικό έργο για την Ελλάδα και τους πολίτες της και θα έπρεπε να ψηφιστεί ομόφωνα από την ελληνική Βουλή.

Το Εθνικό Σύστημα Υγείας διαθέτει υψηλής ποιότητας ιατρικό και νοσηλευτικό προσωπικό, με ψυχική δύναμη και σθένος, όπως αποδείχτηκε τα τελευταία δύο χρόνια της πανδημίας. Δυστυχώς, οι υποδομές που έχουμε δεν είναι αντίστοιχες του προσωπικού μας.

Οφείλουμε να εκσυγχρονίσουμε τις υποδομές μας και τον ιατροτεχνολογικό εξοπλισμό και να ψηφιοποιήσουμε τις υπηρεσίες υγείας στο πλαίσιο των δυνατοτήτων μας και των πόρων που διαθέτουμε ως χώρα. Έχουμε ήδη εξασφαλίσει επιχορηγήσεις 1,5 δισεκατομμυρίων ευρώ από το Ταμείο Ανάκαμψης και Ανθεκτικότητας για το σκοπό αυτό.

Όμως η αναβάθμιση των νοσοκομειακών δομών και των δομών υγείας γενικότερα, απαιτεί πολύ μεγάλη χρηματοδότηση. Να σας θυμίσω ότι έχουμε εκατόν είκοσι τέσσερα νοσοκομεία, τριακόσια και περισσότερα πολυδύναμα κέντρα πρωτοβάθμιας περίθαλψης, ιατρεία και πάνω από χίλια περιφερειακά ιατρεία.

Η συμβολή, λοιπόν, του Ιδρύματος «Σταύρος Νιάρχος» είναι ανεκτίμητη, όπως όλων των δωρητών. Στην ιστορία, όπως ξέρετε, της σύγχρονης Ελλάδας, του σύγχρονου ελληνικού κράτους, πάρα πολλοί δωρητές και ευεργέτες συνέβαλαν με μεγάλα έργα. Να θυμίσω τον Συγγρό και τον Ζάππα μεταξύ άλλων. Σε όλους αυτούς τους ευεργέτες η ελληνική κοινωνία αποτίει φόρο τιμής.

Θα έπρεπε, λοιπόν, να είμαστε όλοι ευγνώμονες για τη συμβολή του Ιδρύματος «Σταύρος Νιάρχος» στον ευαίσθητο τομέα της δημόσιας υγείας. Αυτό είναι αυτονόητο, αλλά αυτό φαίνεται δεν ισχύει στο ελληνικό Κοινοβούλιο. Κάποιοι Βουλευτές καταψήφισαν τη δωρεά για το Γενικό Νοσοκομείο Κομοτηνής του Ιδρύματος «Σταύρος Νιάρχος» και τώρα ετοιμάζονται να καταψηφίσουν τη δωρεά για το Πανεπιστημιακό Παιδιατρικό Νοσοκομείο Θεσσαλονίκης του Ιδρύματος «Σταύρος Νιάρχος». Και όλα αυτά με το πρόσχημα ότι το νέο νοσοκομείο θα λειτουργήσει ως νομικό πρόσωπο ιδιωτικού δικαίου, μη κερδοσκοπικού χαρακτήρα, φυσικά και όχι ως νομικό πρόσωπο δημοσίου δικαίου. Είναι λάθος η τοποθέτηση αυτή, δεν ανταποκρίνεται στην πραγματικότητα.

Ήδη είπα το παράδειγμα του Νοσοκομείου «Παπαγεωργίου» που το αποδεικνύει και όπως σας είπα, τουλάχιστον επί κυβερνήσεως Κυριάκου Μητσοτάκη, χρήματα από τους ανασφάλιστους δεν παίρνουμε. Δεν ξέρω τι γινόταν επί κυβερνήσεως ΣΥΡΙΖΑ.

Στόχος της πολιτείας είναι η στήριξη και η εξυπηρέτηση των πολιτών, η εξασφάλιση της απρόσκοπτης και δωρεάν πρόσβασης σε καλές υπηρεσίες υγείας. Αυτή την πρόσβαση σε αυτές τις υψηλού επιπέδου υπηρεσίες θα έχουν τα παιδιά και οι γονείς τους με το νέο παιδιατρικό νοσοκομείο του Ιδρύματος «Σταύρος Νιάρχος» στη Θεσσαλονίκη.

Και πριν κλείσω, θέλω να αναφερθώ σε ένα ύψιστης σημασίας ζήτημα, αυτό της στελέχωσης των νοσοκομείων. Σε αυτό αναφέρθηκε χθες και ο Υπουργός σε ραδιοφωνική συνέντευξη. Σήμερα, όπως έχετε δει όλοι, στο Εθνικό Σύστημα Υγείας υπάρχουν γιατροί πολλών ταχυτήτων. Υπάρχουν πανεπιστημιακοί γιατροί, υπάρχουν γιατροί ΕΣΥ και υπάρχουν και στρατιωτικοί γιατροί.

Όπως είπε και ο Υπουργός χθες, οι πανεπιστημιακές θέσεις -και το προβάλλετε και εσείς τώρα- γίνονται ανάρπαστες και αυτό είναι πράγματι αλήθεια, γιατί αυτά συστήνονται σε επτά μεγάλες πόλεις και οι πανεπιστημιακοί γιατροί έχουν δικαίωμα ελευθέρου επαγγέλματος, παράλληλα με τη δυνατότητα ερευνητικού έργου, διδακτικού έργου και κλινικού έργου μέσα στα νοσοκομεία μας. Επίσης, δικαίωμα κλινικού ελεύθερου επαγγέλματος έχουν οι στρατιωτικοί γιατροί, παράλληλα με τα νοσοκομειακά τους καθήκοντα. Και οι δύο κατηγορίες γιατρών είναι κατηγορίες γιατρών που εκτιμάμε και τιμούμε.

Ως εκ τούτου, είναι απαραίτητο να μπορέσουμε να προσφέρουμε τις ίδιες ευκαιρίες και δυνατότητες σε όλους τους γιατρούς του συστήματος υγείας, δυνατότητες που τους δίνονται σε άλλες χώρες και έτσι πάρα πολλοί γιατροί μας φεύγουν. Δίνοντας τις ίδιες ευκαιρίες, θα στελεχωθούν περιφερειακά νοσοκομεία και ιατρεία και θα εξασφαλιστεί η πρόσβαση των πολιτών σε υψηλής ποιότητας ιατρικές υπηρεσίες σε κάθε γωνιά της Ελλάδος, όπως γίνεται τώρα σε πανεπιστημιακά κέντρα και σε πολλά νοσοκομεία. Και βέβαια, είναι θέμα των γιατρών που υπηρετούν και του υγειονομικού προσωπικού που υπηρετεί τα νοσοκομεία.

Αυτό, λοιπόν, δεν είναι καινοφανές, ισχύει στα μεγαλύτερα συστήματα υγείας στην Ευρώπη, συστήματα που σέβονται, εμπιστεύονται και καμαρώνουν οι πολίτες τους.

Στόχος μας είναι ο Έλληνας πολίτης να έχει πρόσβαση παντού σε γιατρούς και ποιότητα υπηρεσιών υγείας και οι εργαζόμενοι στο σύστημα να έχουν ασφάλεια και ικανοποίηση. Αυτές οι αλλαγές προϋποθέτουν, φυσικά, ευρύ, δημόσιο, δημοκρατικό διάλογο και σύμπνοια. Το Εθνικό Σύστημα Υγείας είναι ένα ακρογωνιαίο και αδιαπραγμάτευτο δικαίωμα των Ελλήνων. Είναι βούληση της Κυβέρνησης και προσωπικά του Πρωθυπουργού Κυριάκου Μητσοτάκη να είναι ένα σύστημα αποτελεσματικό, ποιοτικό, προς όφελος των πολιτών και των υγειονομικών που εργάζονται σε αυτό, χωρίς αγκυλώσεις, χωρίς προκαταλήψεις, με γνώση, με κατανόηση, με στοργή, με αξιοπιστία, με ικανοποίηση και χαμόγελο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κυρία Πρόεδρε.

Πολύ απλά ξέρετε πώς λέγεται αυτό που συζητάμε σήμερα εδώ; Κάνουμε με ξένα κόλλυβα μνημόσυνο. Αυτό κάνουμε σήμερα.

Και θα σας εξηγήσω τι εννοώ. Διότι με αυτή τη λογική δημιουργείται μια κουλτούρα μειωμένης συμμετοχής του δημοσίου, του κράτους, της Κυβέρνησης. Ουσιαστικά με αυτό που συμβαίνει με τις δωρεές και τα λοιπά η ίδια η Κυβέρνηση ευνουχίζει τον χαρακτήρα του δημοσίου, βγάζει την ουρά της απ’ έξω και στέλνει το μήνυμα στους πολίτες ότι: «Εσύ μπορεί να πληρώνεις φόρους, αλλά οι φόροι σου είναι για άλλα πράγματα. Εγώ δεν μπορώ να σου προσφέρω τα αυτονόητα και στηρίζομαι σε δωρεές».

Δεν μπορεί, κυρία Γκάγκα -μιας και ο Υπουργός έφυγε με το που σηκώθηκε να μιλήσει ο Κοινοβουλευτικός Εκπρόσωπος της Ελληνικής Λύσης, προφανώς έχει δουλειά ο άνθρωπος- μια χώρα και οι πολίτες της να περιμένουν αν και πότε θα κάνει δωρεά ένας ιδιώτης για να δημιουργηθούν αυτονόητες δομές και να λυθούν προβλήματα ετών.

Ξέρετε, κυρία Γκάγκα, νοσοκομεία έχτιζε παλιά και ο Εσκομπάρ! Εντάξει, καλό ήταν και αυτό, έκανε νοσοκομεία ο άνθρωπος, προσέφερε ένα έργο κι αυτός! Ο Εσκομπάρ έκανε νοσοκομεία! Δεν ξέρω αν πρέπει να λειτουργούμε εδώ ως «καθαριστήριο», «πλυντήριο» ή οτιδήποτε άλλο.

Το νοσοκομείο είναι μια χαρά! Διαφωνούμε με όλη αυτή τη διαδικασία, αλλά ο σκοπός είναι ιερός. Δεν μπορούμε να πούμε «όχι» σε κάτι τέτοιο στη Θεσσαλονίκη που έχει να κάνει με το παιδί, ιδιαίτερα στη βόρεια Ελλάδα που η Κυβέρνηση την αντιμετωπίζει ως φτωχό, πολύ φτωχό συγγενή. Και δεν μιλάω ως Βουλευτής Θεσσαλονίκης τώρα! Γνωρίζετε όλοι, είναι κοινό μυστικό, ότι η Θεσσαλονίκη είναι μια παρατημένη πόλη. Τη θυμάστε όλοι σας τον Σεπτέμβριο στη Διεθνή Έκθεση, όπου πάτε να ελέγξετε τα αόρατα έργα που γίνονται και μετά φεύγετε και όλα είναι καλά. Αυτή είναι ιστορία!

Ο ιδιώτης, κυρία Γκάγκα και οι όποιες δωρεές πρέπει να λειτουργούν επικουρικά! Όταν ο ιδιώτης χρηματοδοτεί το όλον, ολόκληρες τις δομές και το κράτος λειτουργεί επικουρικά, τότε κάτι δεν πάει καλά. Κάτι δεν πάει καλά σε αυτή τη χώρα! Μιλάμε για ένα κράτος ξεχαρβαλωμένο! Και αυτή, δυστυχώς, είναι η αλήθεια!

Είναι αδιανόητο, είναι πραγματικά αδιανόητο, είναι μικροπρεπές, είναι τουλάχιστον ντροπιαστικό μια κυβέρνηση -γιατί αυτό κάνετε σήμερα εδώ- να εργαλειοποιεί δωρεές ιδιωτών και να τις παρουσιάζει ως δικό της έργο, ως προσφορά στους πολίτες. Γι’ αυτό είπα πριν ότι κάνετε μνημόσυνο με ξένα κόλλυβα!

Οι δρόμοι στους ιδιώτες, η ενέργεια στους ιδιώτες, οι υποδομές στους ιδιώτες, η υγεία στους ιδιώτες! Εμείς δεν είμαστε κατά του ιδιωτικού τομέα, αλλά με μια λογική. Το κράτος υπάρχει; Χρειάζεστε εσείς κάπου; Ποια δουλειά κάνει το κράτος; Να καταλάβω! Τίποτα, δεν κάνει και τίποτα!

Κυρία Γκάγκα, κύριε Πλεύρη, σας είπαμε τους λόγους για τους οποίους θα υπερψηφίσουμε τη σημερινή δωρεά. Όμως, πραγματικά έχοντάς σας εδώ δίπλα, θέλω να μας πείτε και κάποια πράγματα γι’ αυτά που ζούμε καθημερινά. Η μία μετά την άλλη από τις χώρες της Ευρώπης -θέλουμε κάποιες απαντήσεις- αίρουν τους περιορισμούς τους σε ό,τι αφορά στην πανδημία, ενώ κάποιες χώρες καταργούν τα πιστοποιητικά εμβολιασμού, γιατί, όπως λένε οι ειδικοί που διαβάζουμε -νομίζω ότι τα διαβάζετε και εσείς…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ποια χώρα της Ευρώπης; Πείτε μας μία χώρα!

**ΚΩΝΣΤΑΝΤΙΝΟΣ ΧΗΤΑΣ:** Κύριε Πλεύρη, η Αγγλία καταργεί το πιστοποιητικό, ναι ή όχι;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Η Αγγλία είναι εκτός Ευρωπαϊκής Ένωσης!

**ΚΩΝΣΤΑΝΤΙΝΟΣ ΧΗΤΑΣ:** Έχετε πάρει τα χούγια του Γεωργιάδη! Όχι τις κωλοτούμπες εδώ μέσα, κύριε Πλεύρη! Η Αγγλία καταργεί τα πιστοποιητικά. Η Ελλάδα γιατί δεν τα καταργεί; Πείτε μας γιατί! Όταν έρθει η ώρα σας, θα μιλήσετε. Παλιό το κόλπο! Αφήστε τώρα!

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, κύριοι συνάδελφοι!

Κύριε Υπουργέ, σας παρακαλώ!

**ΚΩΝΣΤΑΝΤΙΝΟΣ ΧΗΤΑΣ:** Να μας πείτε εδώ πότε θα τα καταργήσετε εσείς, γιατί όπως λένε και οι ειδικοί, αυτά τα πιστοποιητικά δημιουργούν μια ψευδαίσθηση ασφάλειας και αυτοί οι άνθρωποι κυκλοφορούν.

Γιατί, λοιπόν, αυτοί που θα μπαίνουν πλέον στην Ελλάδα από την Ευρώπη δεν θα χρειάζονται τεστ, αλλά εμείς, εμβολιασμένοι και μη, θα πρέπει να κάνουμε και να έχουμε και περιοριστικά μέτρα; Για πείτε μας λίγο! Για τους τουρίστες δεν ισχύει αυτό και ισχύει μόνο για τους Έλληνες;

Και θέλω να ρωτήσω εσάς που είστε σήμερα εδώ το εξής, για να απαντήσετε: Στην Ελλάδα που για πέμπτο μήνα έχουμε πεταμένους στην άκρη επτάμισι χιλιάδες υγειονομικούς, εσείς κοιμάστε ήσυχος το βράδυ; Έχουμε επτάμισι χιλιάδες ανθρώπους που παραμένουν χωρίς εισόδημα!

Και σήμερα φέρνετε τροπολογία με την οποία δίνετε 250 ευρώ για εικοσιτετράωρη εφημερία, απασχόληση σε ιδιώτες γιατρούς για τα νοσοκομεία της Αθήνας. Προφανώς, γιατί υπάρχει πρόβλημα στελέχωσης. Εκεί, λοιπόν, δίνετε 250 ευρώ, αλλά οι επτάμισι χιλιάδες μένουν στον δρόμο! Διότι δεν υπάρχει πλέον λόγος να επιμένετε σε αυτό. Χαλάρωσε το πράγμα και μπορούν αυτοί οι άνθρωποι με τεστ να προσφέρουν. Άρα εδώ κάτι άλλο παίζει!

Έχουμε σταθερά -και αυτό είναι πολύ αρνητικό και λυπούμαστε που το λέμε, αλλά θέλουμε μία απάντηση από το Υπουργείο- την υψηλότερη αναλογία θανάτων ανά εκατομμύριο.

Mε ίδια ποσοστά εμβολιασμού Ελλάδα και Γερμανία, για παράδειγμα, στο 75%, γιατί εδώ έχουμε δέκα νεκρούς το εκατομμύριο και στη Γερμανία έχουμε έναν; Γιατί; Θα παραιτηθεί κανείς γι’ αυτά τα θέματα; Για τους θανάτους αυτούς θα παραιτηθεί κάποιος; Κάποιος θα παραιτηθεί;

Διότι ο κ. Στυλιανίδης μας είπε τις προάλλες ότι αν είχαμε έναν νεκρό με τα χιόνια, θα είχε παραιτηθεί. Έτσι μας είχε πει. Και το συνδέω και με την οικονομία. Διότι είστε μια Κυβέρνηση η οποία καταρρέει και φαίνεται. Βλέπετε κάθε μέρα τι γίνεται. Η μια γκάφα διαδέχεται την άλλη, διαγραφές, αποπομπές, διάφορες δηλώσεις περίεργες. Τα βλέπετε. Έρχεται το τέλος σας.

Είπε, λέει, ο Πρωθυπουργός ότι η Ελλάδα είναι μια καταπληκτική χώρα με ποιότητα ζωής, αν κάποιος έχει καλή εργασία και καλές απολαβές. Εγώ ερχόμενος στη Βουλή το πρωί, με το μποτιλιάρισμα που τρώμε κάθε μέρα με τόσα αυτοκίνητα, άρα, λέω, τόσα αυτοκίνητα, άρα όλοι αυτοί είναι πλούσιοι που έχουν αυτοκίνητα, άρα έχουμε μια καλή ποιότητα ζωής. Ούτε καλή εργασία υπάρχει δυστυχώς στην Ελλάδα ούτε καλή ποιότητα ζωής υπάρχει.

Ο Υπουργός Ανάπτυξης, ο Διόσκουρός σας, λέει ότι η Ελλάδα είναι παγκόσμια πρωταθλήτρια των επενδύσεων επί δύο συνεχόμενα χρόνια και δεν θα μειώσουμε τους φόρους στα καύσιμα, γιατί δεν έχουμε το δικαίωμα να παίζουμε με την οικονομία. Το λέτε αυτό που η βενζίνη έφτασε 2 ευρώ το λίτρο και το πετρέλαιο κίνησης το 1,80 ευρώ; Βάλαμε προχθές, σοκ! Φαίνεται πως είμαστε παγκόσμιοι πρωταθλητές -βέβαια είμαστε- στο παραμύθι, γιατί το παραμύθι πάει σύννεφο με αυτή την Κυβέρνηση.

Η EUROSTAT, ξέρετε, η οποία δεν ελέγχεται από την Ελληνική Λύση ούτε τον ΣΥΡΙΖΑ ούτε τα άλλα κόμματα, τον Ιανουάριο είπε ότι πληθωρισμός είναι στο 5,5%. Τι σημασία έχει; Αφού έχουμε αυτοκίνητα, καλά περνάμε. Ο πληθωρισμός με βάση τον εθνικό δείκτη τιμών καταναλωτή, ο οποίος είναι κατά κανόνα υψηλότερος από τον εναρμονισμένο δείκτη της EUROSTAT, θα ανακοινωθεί στις 15 Φεβρουαρίου, μια μέρα μετά του Αγίου Βαλεντίνου από την ΕΛΣΤΑΤ και εκεί το νούμερο θα είναι μεγαλύτερο.

Η ακρίβεια θα χτυπήσει κόκκινο, οι τιμές βασικών αγαθών έχουν ξεφύγει. Όταν έλεγε ο Πρόεδρος της Ελληνικής Λύσης ότι έρχεται επισιτιστική κρίση πριν από έξι-επτά μήνες, εδώ τίποτε, όλα καλά. Οι λογαριασμοί του ρεύματος προκαλούν πραγματικά πανικό και σοκ στα νοικοκυριά και τις επιχειρήσεις και σε λίγο θα δούμε και ρευματοδάνεια. Είχαμε τα διακοποδάνεια, τώρα θα παίρνει δάνειο ο άλλος να πληρώσει τον λογαριασμό του ρεύματός του.

Και πάμε τώρα στην παράλογη πολιτική που ακολουθείτε με τους λιγνίτες. Κύριε Πλεύρη, σήμερα ερχόμενος άκουσα τον δικό σας -έχετε πάει και πολλές φορές, εγώ δεν ξέρω καν πού πέφτουν τα στούντιο του «ΣΚΑΪ»- τον κ. Πορτοσάλτε πρωί πρωί και ήταν ο κ. Σταμπόλης καλεσμένος, ο οποίος είναι ο πρόεδρος και εκτελεστικός διευθυντής του Ινστιτούτου Ενέργειας Νοτιοανατολικής Ευρώπης, ένας εξαιρετικός κύριος και επιστήμονας στα θέματα ενέργειας.

Ρωτούσε ο Πορτοσάλτε: «Γιατί κλείσαμε τους λιγνίτες;». Διέκρινα την προσπάθεια του κ. Σταμπόλη να αποφύγει να απαντήσει ειλικρινά, αλλά δεν μπόρεσε να το αποφύγει αυτό το πράγμα. Και λέει: «Είναι λάθος αυτό που κάναμε». Είναι λάθος. Είναι πολιτικά λάθη. Ρωτάει: «Αν είχαμε τους λιγνίτες μας, θα ήταν πιο φθηνό το ρεύμα;». «Ναι» λέει «αλλά μέχρι 10%-15%». Λίγο είναι; Κατά 15% μειωμένο ρεύμα είναι λίγο σε σχέση με την τιμή που είναι τώρα, αν λειτουργούσαν οι λιγνίτες μας κανονικά; Ερώτηση: «Η Γερμανία εξακολουθεί να χρησιμοποιεί λιγνίτες;». Απάντηση: «Ναι μέχρι το 2040». Άλλη ερώτηση: «Εμείς γιατί τους κλείσαμε τώρα;». Απαντάει: «Είναι λάθη πολιτικά και λανθασμένες αποφάσεις». Γι’ αυτά θα λογοδοτήσετε;

Σας λέγαμε εδώ και μήνες να μην κλείσετε τους λιγνίτες εν μέσω ενεργειακής κρίσης και εσείς κάνετε του κεφαλιού σας και σας λέγαμε ότι οι ΑΠΕ δεν αρκούν, ότι δεν μπορεί η χώρα αυτή να είναι ενεργειακά εξαρτώμενη από μη φίλιες χώρες. Παραδέχτηκε και σήμερα ο κ. Σταμπόλης ότι παίρνουμε ρεύμα από τα Σκόπια, τη Βουλγαρία και από την Τουρκία. Γιατί; Απαντήστε μας.

Ξέρετε, είναι πολύ ωραίο συναίσθημα να σε δικαιώνουν οι πολιτικοί εχθροί σου -βλέπε «ΣΚΑΪ», Πορτοσάλτε και όλοι αυτοί- και να πέφτουν στα λόγια της Ελληνικής Λύσης, αλλά δυστυχώς αυτό δεν μπορούμε να το χαρούμε, γιατί έχει αντίκτυπο στον ελληνικό λαό, τις Ελληνίδες και τους Έλληνες που «βογκάνε» για να τα βγάλουν πέρα με τις ΑΠΕ, ΑΠΕ, ΑΠΕ.

«Όχι στη βίαιη απολιγνιτοποίηση», αυτό είπαμε, «σιγά σιγά». Λάθη πολιτικά. Δεν μπορεί η τιμή της βενζίνης να έχει πιάσει 2 ευρώ. Τα υψηλότερα καύσιμα στην Ευρώπη τα έχει η Ελλάδα μετά τη Σκανδιναβία και την Ολλανδία. Για ποιον λόγο; Πείτε μας. Αυτά να μας πείτε.

Πριν έναν χρόνο ένας επαγγελματίας έβαζε στο αυτοκίνητό του πετρέλαιο με 1,10 ευρώ και σήμερα βάζει με 1,60 ευρώ. Κι αυτό μετακυλίεται στον επαγγελματία, πάει 90% πάνω το κόστος.

Μας είπε ο Πρωθυπουργός να παραδειγματιστούμε από την Πορτογαλία στο θέμα των εμβολίων. Παραδειγματιζόμαστε από την Ευρώπη εκεί που μας βολεύει. Ξέρετε, η Πορτογαλία -και εκεί δεν παραδειγματιζόμαστε- έχει μειώσει τη φορολογία στα καύσιμα. Γιατί δεν το κάνουμε κι εμείς αυτό; Τι κοιτάμε; Μόνο το ένα;

Και πάω λίγο στις κινητοποιήσεις των αγροτών που συνδέονται και με τις χθεσινές εξελίξεις. Δεν ξέρω γιατί καρατομήθηκε ο Σπήλιος Λιβανός, μπορεί να του έκανε και χάρη ο Πρωθυπουργός, γιατί τα δύσκολα έρχονται τώρα με τους αγρότες. Τα δύσκολα έρχονται.

Ξέρετε, η αγροτική παραγωγή, οι αγρότες -δεν το έχετε αντιληφθεί, οι Βουλευτές της επαρχίας μπορεί να το γνωρίζουν, αλλά η Κυβέρνηση είναι κάτι διαφορετικό- είναι η ραχοκοκαλιά της χώρας, κρατάνε την περιφέρειά μας ζωντανή κι αυτό δεν το έχετε καταλάβει, δεν το έχετε αντιληφθεί. Δεν θα μείνει ψυχή στην περιφέρεια, έτσι όπως πάτε.

Οι αγρότες ζητούν ουσιαστική στήριξη, μείωση του κόστους παραγωγής, κατάργηση της ρήτρας αναπροσαρμογής στο ρεύμα, μειωμένες τιμές στο πετρέλαιο, στην επιδότηση των ζωοτροφών και τα λοιπά. Βγήκαν στο ραδιόφωνο τέσσερις αγρότες στην εκπομπή μου το Σάββατο και κλαίγανε για τα λιπάσματα. Κλαίγανε οι άνθρωποι. «Δεν μπορούμε να τα βγάλουμε πέρα, τελειώσαμε», έλεγαν, «Πεθάναμε». Άνθρωποι από το Κιλκίς και τα λοιπά. Δεν ξέρω αν τα αντιλαμβάνεστε όλα αυτά. Στηρίξτε τους.

Εντάξει οι ΑΠΕ, εντάξει οι παράνομοι μετανάστες, εντάξει τα ΚΥΤ, -δίνετε λεφτά-, εντάξει οι ανεμογεννήτριες. Στηρίξτε μωρέ τους αγρότες. Είναι 16 δισεκατομμύρια ευρώ για τις ανεμογεννήτριες και 180 εκατομμύρια μόνο για την πρωτογενή παραγωγή.

Ξέρετε, είναι και λίγο υποκριτικά όλα αυτά, όταν αναλαμβάνετε την ευθύνη και καρατομείτε ανθρώπους. Τώρα να γυρνάμε στο 2007, για τους νεκρούς του 2007, να καρατομείται Υπουργός και σήμερα να έχουμε είκοσι τέσσερις χιλιάδες νεκρούς και να μην παραιτείται κανείς, είναι και λίγο υποκριτικό αυτό, ξέρετε. Αφήστε που μας είπαν απ’ την Κρήτη, ότι τα «τσούγκρισε» εκεί ο κ. Λιβανός με τους κτηνοτρόφους της Κρήτης και την «πλήρωσε τη νύφη». Θα τα δούμε κι αυτά.

Αλλά όλα αυτά που είδαμε και ακούσαμε χθες είναι ακόμη ένα δείγμα ότι ξέρετε να κάνετε καλά ένα πράγμα: Να μοιράζετε λεφτά. Λεφτουδάκια, λεφτά, λεφτά! Πάρε εσύ, πάρε εσύ, πάρε εσύ, πάρτε κανάλια, πάρτε εσείς, αρκεί να είστε στην εξουσία. Είναι σημάδια σήψης του πολιτικού συστήματος κι εμείς γι’ αυτό φωνάζουμε και λέμε ότι αυτό μόνο ξέρετε να κάνετε. Πάρε, πάρε, πάρε!

Δεν πιστεύω να έπεσε κανείς από τα σύννεφα χθες, να πήραμε από ένα συννεφάκι και να πέσαμε από αυτά που ακούσαμε. Είναι γνωστά πράγματα. Και, φυσικά, θα επιστρέψω στους φίλους σας, την «ΚΑΘΗΜΕΡΙΝΗ», την εφημερίδα του κ. Αλαφούζου -ξέρετε εσείς, αυτή που σας ασκεί πολύ «σκληρή» κριτική και σας τινάζει στον αέρα. Υπήρχε ένα άρθρο και ξέρετε, τίποτα δεν είναι τυχαίο στην επικοινωνία. Υπήρχε ένα άρθρο και πρώτη φορά μπήκε το όνομα του Κυριάκου Βελόπουλου στην «ΚΑΘΗΜΕΡΙΝΗ» -έχουν αναφυλαξία, αλλά μπήκε προχθές- με τίτλο: «Δεν συνεργάζεται ο Μητσοτάκης με τον Κυριάκο Βελόπουλο και την Ελληνική Λύση». Συγγνώμη, τρία χρόνια που λέμε εδώ ότι δεν υπάρχει περίπτωση ποτέ η Ελληνική Λύση να συνεργαστεί με αυτή την Κυβέρνηση, δεν το ακούτε; Μου θυμίζετε την ιστορία σαν να μου λέτε: «Δεν θα έρθουμε το βράδυ στο πάρτι». Γιατί, ποιος σας κάλεσε; Ποιος σας είπε ότι εμείς συνεργαζόμαστε; Και βάζετε τους ανθρώπους αυτούς να γράφουν αυτά τα άρθρα επίτηδες, για να συμπιέσετε όσο μπορείτε την Ελληνική Λύση. Και βέβαια, στο κάδρο δεν έβαλε ο συγκεκριμένος κονδυλοφόρος, ούτε το Κίνημα Αλλαγής, ούτε τον ΣΥΡΙΖΑ που εκεί θα πάτε και θα συνεργαστείτε. Θα πάτε σε συγκυβέρνηση κι αυτό φαίνεται.

Κλείνοντας, κυρία Πρόεδρε, θέλω να αναφέρω το εξής: Ευελπιστώ, πιστεύουμε στον Έλληνα πολίτη. Πιστεύουμε στην Ελληνίδα και στον Έλληνα. Πιστεύουμε στους ανθρώπους τους απογοητευμένους που όλα αυτά που σας περιέγραψα τους έκαναν να γυρίσουν την πλάτη στο πολιτικό σύστημα και να το απαξιώσουν. Θέλουμε να τους αφυπνίσουμε και τους καλούμε να πάνε να ψηφίσουν και να πάνε να καταψηφίσουν την Κυβέρνηση με τους εκατόν δέκα νεκρούς την ημέρα, με το ενάμισι εκατομμύριο καμένα στρέμματα το καλοκαίρι, με το χάος που επικράτησε στα χιόνια, με τις πλημμύρες που επικρατούν με τις βροχές, με το επιτελικό κράτος-καρικατούρα που έχουν φτιάξει και το οποίο κατέρρευσε, με τα καύσιμα στα ύψη που είστε υπεύθυνοι εσείς σε έναν μεγάλο βαθμό, με το ηλεκτρικό ρεύμα στα ύψη, με την ακρίβεια ανεξέλεγκτη, με το γεγονός ότι χρεώσατε τη χώρα μας 44 δισεκατομμύρια ευρώ στον ενάμιση χρόνο με τα αχρείαστα lockdown που κάνατε, με το εξωτερικό χρέος της πατρίδας μας να έχει φτάσει στα 540 δισεκατομμύρια ευρώ.

Αυτή είναι η εικόνα σας και εσείς λέτε ότι θα σώσετε την πατρίδα. Το τέλος σας έρχεται και είναι πάρα πολύ κοντά.

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει, στον δεύτερο κύκλο ομιλητών με φυσική παρουσία, ο κ. Καράογλου από τη Νέα Δημοκρατία.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, το σημερινό νομοσχέδιο που συζητούμε είναι το νομοσχέδιο του Υπουργείου Υγείας. Εγώ θα επιμείνω να ασχοληθούμε με το νομοσχέδιο του Υπουργείου Υγείας που αφορά στην ανέγερση του Παιδιατρικού Νοσοκομείου στο Φίλυρο της Θεσσαλονίκης. Για όλα τα υπόλοιπα που ανέφερε ο προλαλήσας συνάδελφος θα έχουμε τη δυνατότητα αύριο που έχουμε ένα νομοσχέδιο του Υπουργείου Οικονομικών να κάνουμε μια εκτενή αναφορά στο πως ακριβώς έχει η κατάσταση, ποια είναι τα προβλήματα και πως ακριβώς η Κυβέρνηση προσπαθεί να τα αντιμετωπίσει.

Στο συγκεκριμένο, λοιπόν, νομοσχέδιο θα πω ότι υπό φυσιολογικές συνθήκες –το τονίζω- η σημερινή συνεδρίαση της Βουλής θα ήταν πανηγυρική για την πόλη της Θεσσαλονίκης, για τη βόρεια Ελλάδα γενικότερα. Δεν είναι μικρό πράγμα, άλλωστε, το εθνικό Κοινοβούλιο να επικυρώνει θεωρητικά ομόφωνα – τονίζω το «θεωρητικά ομόφωνα»- τη δωρεά του Ιδρύματος «Σταύρος Νιάρχος» για την ανέγερση του Παιδιατρικού Νοσοκομείου στο Φίλυρο της Θεσσαλονίκης. Είναι μια δωρεά η οποία ενισχύει και αναβαθμίζει τις υγειονομικές, εν προκειμένω, υποδομές στην πόλη μας στον τομέα –όπως είπα πριν- της υγείας.

Λέω υπό φυσιολογικές συνθήκες, γιατί δυστυχώς η Αξιωματική Αντιπολίτευση -και ιδίως οι συνάδελφοι που εκπροσωπούν τις δύο εκλογικές περιφέρειες της Θεσσαλονίκης- βάζουν την υποταγή στο κόμμα πάνω από το συμφέρον της πόλης που θεωρητικά υπηρετούν.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Τι είναι αυτά που λες τώρα;

**ΘΕΟΔΩΡΑ (ΔΩΡΑ) ΑΥΓΕΡΗ:** Τα fake news από εσένα ξεκίνησαν! Κρίμα!

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, σας παρακαλώ.

**ΘΕΟΔΩΡΟΣ ΚΑΡΑΟΓΛΟΥ:** Το «παρών» που ψήφισαν στην τελευταία συνεδρίαση της αρμόδιας Επιτροπής Κοινωνικών Υποθέσεων υπενθυμίζει ότι ο ΣΥΡΙΖΑ αρχίζει εκεί που τελειώνει η λογική.

Η απόφαση που πήρατε, αγαπητοί συνάδελφοι, είναι ανεξήγητη. Πρωτίστως, όμως, είναι μικρόψυχη και το χειρότερο είναι ότι εχθρεύεται την βελτίωση της ποιότητας ζωής συνολικά των βορειοελλαδιτών, γιατί –ας μην κρυβόμαστε πίσω από το δάχτυλό μας- το Παιδιατρικό Νοσοκομείο της Θεσσαλονίκης δεν θα είναι ένα νοσοκομείο της Θεσσαλονίκης, αλλά θα είναι ένα νοσοκομείο για τα παιδιά όλης της βόρειας Ελλάδας. Πρόκειται για μια σύγχρονη μονάδα υγείας που θα αποτελέσει πρότυπο νοσηλείας, περίθαλψης και φροντίδας μέσα από εφαρμογή καινοτόμων συστημάτων οργάνωσης και λειτουργίας και θα παρέχει ένα ευρύ φάσμα νοσηλευτικών υπηρεσιών για τον πληθυσμό παιδιών και εφήβων –όπως είπα και πριν- στην ευρύτερη περιοχή της βόρειας Ελλάδας.

Η ιδεοληπτική σας, όμως, εμμονή, κυρίες και κύριοι συνάδελφοι του ΣΥΡΙΖΑ, εντάσσεται σε μια συνολική οπισθοδρομική αντίληψη που σας διακατέχει. Προτιμάτε την αντίδραση από την πρόοδο. Απεχθάνεστε τις αλλαγές, σπεκουλάρετε τη μιζέρια, «βάζετε πλάτη» μόνο στη στασιμότητα. Είναι η κλασική συμπεριφορά της Αριστεράς, που εξαιρεί τον εαυτό της από τη μιζέρια που, δυστυχώς, επιφυλάσσει για όλους τους υπόλοιπους.

Το ίδιο πράττετε και στον χώρο της παιδείας. Ενώ καθημερινά κατηγορείτε την ιδιωτική εκπαίδευση, τα ηγετικά σας στελέχη στέλνουν τα παιδιά τους σε ακριβά ιδιωτικά σχολεία.

Όσον αφορά στη δικαιολογία που επικαλεστήκατε ότι δήθεν συμφωνείτε με την κατασκευή του νοσοκομείου, αλλά διαφωνείτε με τη λειτουργία του ως νομικό πρόσωπο ιδιωτικού δικαίου, είναι μια διαφορά προσχηματική. Αναζητάτε άλλοθι για να δικαιολογήσετε τα αδικαιολόγητα και φυσικά, μετά από τη γενική κατακραυγή, σάς έφταιξαν για μια ακόμη φορά όλοι οι άλλοι, κατηγορώντας την Κυβέρνηση και τα μέσα μαζικής ενημέρωσης για χυδαία και αήθη παραπληροφόρηση, όπως είπατε.

Ανοίγω παρένθεση και στέκομαι λίγο στις διαφορές νομικών προσώπων δημοσίου δικαίου με νομικά πρόσωπα ιδιωτικού δικαίου. Έχουμε σαν παράδειγμα στη Θεσσαλονίκη το Νοσοκομείο «Παπαγεωργίου».

Διοίκηση: Το «Παπαγεωργίου» διοικείται από επταμελές Δ.Σ., τρεις από τον δωρητή, τρεις από το δημόσιο και ένας από το Αριστοτέλειο Πανεπιστήμιο. Στα υπόλοιπα νοσοκομεία όλες οι διοικήσεις ορίζονται από το κράτος.

Δαπάνες: Στο «Παπαγεωργίου» τα λειτουργικά έξοδα εξασφαλίζονται από τα νοσήλια ασφαλιστικών ταμείων και ιδιωτικών φορέων ασφάλισης και η μισθοδοσία του προσωπικού από τον κρατικό προϋπολογισμό. Στα υπόλοιπα νοσοκομεία όλα καλύπτονται από τον κρατικό προϋπολογισμό.

Ασθενείς: Δεν υπάρχει καμμία διαφορά σε ό,τι αφορά στην εξυπηρέτηση των ασθενών, αφού το «Παπαγεωργίου» είναι κανονικά ενταγμένο στο Εθνικό Σύστημα Υγείας.

Πάμε σε ένα ζήτημα στο οποίο σταθήκατε ιδιαιτέρως, το θέμα του προσωπικού.

Στο νομικό πρόσωπο ιδιωτικού δικαίου που λέγεται Νοσοκομείο «Παπαγεωργίου» οι προσλήψεις γίνονται μέσω ΑΣΕΠ με σύμβαση ιδιωτικού δικαίου αντί δημοσίου δικαίου.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μα, δεν έχει δοθεί το παράρτημα ένα.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε τον να μιλήσει.

**ΘΕΟΔΩΡΟΣ ΚΑΡΑΟΓΛΟΥ:** Οι αρχικές συμβάσεις είναι διάρκειας τριών χρόνων και στη συνέχεια μετατρέπονται σε αορίστου χρόνου. Είναι στο ενιαίο μισθολόγιο. Είναι το προσωπικό ασφαλισμένο στον ΕΟΠΥΥ, με το μεγαλύτερο μέρος εξ αυτών να είναι ασφαλισμένο στα βαρέα και ανθυγιεινά. Άρα, συνταξιοδοτούνται στα εξήντα δυόμισι χρόνια ζωής αντί των εξήντα επτά που είναι στα υπόλοιπα νοσοκομεία.

Να τονίσω δε, σε ό,τι αφορά στην εργασιακή εξασφάλιση, ότι στα είκοσι δυο χρόνια που λειτουργεί το Νοσοκομείο «Παπαγεωργίου» ως νομικό πρόσωπο ιδιωτικού δικαίου ένας απολύθηκε, ενός η σύμβαση δεν μετατράπηκε σε αορίστου χρόνου για συγκεκριμένο πειθαρχικό λόγο. Τελεία.

Επανέρχομαι τώρα στο ζήτημα το οποίο συζητάμε και θεωρώ ότι πρέπει να επικεντρωθούμε σε αυτό. Η στάση του κόμματος της Αξιωματικής Αντιπολίτευσης, του ΣΥΡΙΖΑ, στο συγκεκριμένο ζήτημα περιέχει δύο κραυγαλέες υποκρισίες. Η πρώτη υποκρισία είναι ότι το μνημόνιο συνεργασίας με το Ίδρυμα «Σταύρος Νιάρχος» υπογράφηκε το 2018 επί ημερών, δηλαδή, δικής σας διακυβέρνησης. Στις 29 Ιουνίου του 2020 στη Διαρκή Επιτροπή Κοινωνικών Υποθέσεων η εισηγήτρια της Μειοψηφίας, εκλεκτή συνάδελφος από τον Νομό Κιλκίς κ. Ειρήνη Αγαθοπούλου, χαρακτήρισε σημαντική τη δωρεά και είχε υποστηρίξει «είμαστε θετικοί σε αυτή τη συμφωνία και τη συνέχισή της». Έκανε λόγο μάλιστα, για εμβληματικό έργο προσθέτοντας πως η συνεργασία με το Ίδρυμα «Σταύρος Νιάρχος» έγινε μέσα σε ένα πολιτικό πλαίσιο πολύ συγκεκριμένο. Μπορείτε να ανατρέξετε στα Πρακτικά εκείνης της συνεδρίασης.

Η δεύτερη υποκρισία αφορά στη δαιμονοποίηση της δωρεάς αφού η υλοποίηση του έργου θα χρηματοδοτηθεί αποκλειστικά από το ίδρυμα κατά την ανέλεγκτη κρίση του μέσω του φορέα υλοποίησης, όπως αυτό ορίζεται στη σύμβαση και σύμφωνα με τους όρους αυτής. Μαζί του θα κατασκευαστούν παράλληλα και όλες οι υποδομές δικτύων και υπηρεσιών με ό,τι αυτό σημαίνει για την ευρύτερη περιοχή της δυτικής Θεσσαλονίκης. Ειλικρινά, λοιπόν, αδυνατώ να κατανοήσω με ποιο σκεπτικό λέτε όχι στη δημιουργία ενός υπερτοπικού νοσοκομείου για την κατασκευή του οποίου το δημόσιο δεν θα διαθέσει ούτε 1 ευρώ. Επί της ουσίας, δηλαδή, είναι μια δωρεά. Και πραγματικά δυσκολεύομαι να αντιληφθώ τους λόγους από τη στιγμή που την περίοδο της δικής σας διακυβέρνησης εγκρίθηκαν -και σωστά εγκρίθηκαν- έντεκα έργα σύμπραξης δημόσιου - ιδιωτικού τομέα συνολικού προϋπολογισμού 1,5 δισεκατομμυρίου ευρώ. Άλλωστε ο Πρόεδρός σας, κ. Αλέξης Τσίπρας είχε πει στη συνέντευξη Τύπου που παραχώρησε στους δημοσιογράφους στο πλαίσιο της 85ης ΔΕΘ ότι «δεν είμαστε ενάντια με τη σύμπραξη δημόσιου και ιδιωτικού τομέα». Τότε δηλαδή ήταν καλά τα χρήματα των ιδιωτών όταν ήσασταν κυβέρνηση, ενώ τώρα δεν είναι;

Δυστυχώς, αυτό είναι το επίπεδο της αντιπολίτευσης που ασκείτε. Θλίβομαι που δεν αντιλαμβάνεστε τη σημασία αυτού του κομβικού έργου. Θλίβομαι διπλά που εμμέσως λέτε όχι στη δημιουργία επιπλέον επτακοσίων θέσεων εργασίας, γιατί τόσοι θα απασχοληθούν κατ’ αρχάς στο Παιδιατρικό Νοσοκομείο στο Φίλυρο από τον πρώτο χρόνο λειτουργίας του, ενώ σε πλήρη λειτουργία θα απασχολεί περισσότερους από χίλιους εργαζόμενους.

Την ώρα, αγαπητοί συνάδελφοι, που εσείς δηλώνετε «παρών» εμείς λέμε «ναι» στην κατασκευή ενός υπερσύγχρονου παιδιατρικού νοσοκομείου στη Θεσσαλονίκη διεθνών προδιαγραφών που θα διαθέτει διακόσιες σαράντα κλίνες και το οποίο φιλοδοξεί να καταστεί πρότυπο δημόσιας νοσηλείας, περίθαλψης και φροντίδας. Εξυπακούεται ότι η Κοινοβουλευτική μας Ομάδα ψηφίζει θετικά, γιατί οι κοινωνίες και το κράτος δεν αποτελούν ένα απλό άθροισμα ανθρώπων, αλλά είναι οντότητες που διαποτίζονται από τη βούληση να εμπλουτίσουν τις σχέσεις τους με στοιχεία ανιδιοτέλειας και αλληλεγγύης έχοντας ως τελικό στόχο την ευημερία των ανθρώπων.

Ένα κράτος, κυρίες και κύριοι συνάδελφοι, δεν μπορεί να υπάρξει χωρίς την ενεργό υποστήριξη του πολίτη, όπως και ο πολίτης, βέβαια, δεν μπορεί να λειτουργήσει χωρίς την ύπαρξη του κράτους. Σε τελική ανάλυση, κυρίες και κύριοι συνάδελφοι του ΣΥΡΙΖΑ, όπως έγραψε και ο Φίοντορ Ντοστογιέφσκι «όλα περνάνε, μόνο η αλήθεια μένει». Στην προκειμένη περίπτωση η αλήθεια απογυμνώνει τα επιχειρήματά σας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει η κ. Ξενογιαννακοπούλου εκ μέρους του ΣΥΡΙΖΑ.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, θα ήθελα κατ’ αρχάς να ενημερώσω την Αναπληρώτρια Υπουργό, την κ. Γκάγκα, η οποία δήλωσε από το Βήμα πριν από λίγη ώρα ότι δεν γνωρίζει ακριβώς τη σχέση της κυβέρνησης του ΣΥΡΙΖΑ με τους ανασφάλιστους, ότι ήταν η κυβέρνηση του ΣΥΡΙΖΑ η οποία νομοθέτησε για δύο εκατομμύρια ανασφάλιστους να έχουν πρόσβαση στο Εθνικό Σύστημα Υγείας και στην ιατρική και φαρμακευτική περίθαλψη.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι, όχι!

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Επιτέλους, κάποια στιγμή θα έπρεπε, τουλάχιστον, να μην διαστρεβλώνετε την πραγματικότητα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ο Μάκης Βορίδης...

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Καλά, κύριε Υπουργέ. Είναι ο νόμος του 2016.

Και μόνο η αντίδρασή σας έρχεται και επιβεβαιώνει -δεν ξέρω αν ο κ. Καράογλου είναι ακόμη εδώ, τον βλέπω μπροστά μου τον συνάδελφο- αυτό που είπε περί μικροψυχίας, προσπαθώντας να το στρέψει εναντίον του ΣΥΡΙΖΑ - Προοδευτική Συμμαχία. Μα, αυτή είναι η μικροψυχία. Η μικροψυχία είναι όταν διαστρεβλώνουμε την πραγματικότητα, όταν μέσα στο πάθος και στο μένος του αντι-ΣΥΡΙΖΑ μετώπου δεν μπορούμε να δεχτούμε καν την αντικειμενική αλήθεια για μία δωρεά, η οποία όπως αναλυτικά ο εισηγητής μας ανέφερε, είναι προϊόν ενός μνημονίου, το οποίο υπέγραψε ο τότε Πρωθυπουργός και Πρόεδρος του ΣΥΡΙΖΑ - Προοδευτική Συμμαχία, ο Αλέξης Τσίπρας με το Ίδρυμα «Σταύρος Νιάρχος». Ένας πολιτικός σχεδιασμός που αφορούσε και σ’ αυτό το Παιδιατρικό Νοσοκομείο που φυσικά είναι πολύ σημαντικό και σ’ όλες τις άλλες υποδομές της υγείας που προώθησαν οι τότε Υπουργοί μας στην κυβέρνηση του ΣΥΡΙΖΑ, ο Ανδρέας Ξανθός που παρίσταται και ο Αναπληρωτής, τότε, Παύλος Πολάκης.

Και έρχεστε εσείς, κύριε Υπουργέ -εδώ είναι η επιτομή της μικροψυχίας- και δεν κάνετε καν αναφορά, δεν αναγνωρίζετε πώς προήλθε αυτή η δωρεά και πώς- ακριβώς επειδή οι Υπουργοί του ΣΥΡΙΖΑ τότε το είχαν εισηγηθεί- αποδέχτηκε και το ίδρυμα την ανάγκη τού να υπάρχει ένα Πανεπιστημιακό Παιδιατρικό Νοσοκομείο στη Θεσσαλονίκη για να καλύψει ένα τεράστιο κενό που υπήρχε έως τότε συνολικά για τη Θεσσαλονίκη και για τη βόρεια Ελλάδα.

Αλλά, βέβαια, κάνετε και κάτι χειρότερο, πέραν της μικροψυχίας και της μη αναγνώρισης της πραγματικότητας. Διαστρεβλώνετε -κατά την προσφιλή τακτική της Κυβέρνησης Μητσοτάκη- τη θέση της Αντιπολίτευσης. Προσπαθήσατε με κάθε τρόπο και με κάθε επικοινωνιακό μέσο να πείσετε ότι ο ΣΥΡΙΖΑ - Προοδευτική Συμμαχία είναι εναντίον της δωρεάς. Μα, εδώ σας είπαμε ότι ήταν έργο της κυβέρνησης του ΣΥΡΙΖΑ το ότι προήλθε αυτή η δωρεά και φυσικά θεωρούμε πολύ σημαντική την ανέγερση αυτού του νοσοκομείου.

Η διαφορά, όμως, και η πολιτική μας διαφωνία -και αυτή είναι μια ισχυρή πολιτική διαφωνία- είναι ότι εσείς με δική σας επιλογή, όχι επειδή το ήθελε ο δωρητής, με δική σας καθαρά επιλογή, είπατε ότι θα μετατρέψετε αυτό το νοσοκομείο σε νομικό πρόσωπο ιδιωτικού δικαίου. Και όταν, μάλιστα, τις μέρες που μεσολάβησαν από την Επιτροπή Κοινωνικών Υποθέσεων μέχρι σήμερα αντικρούσαμε τα επιχειρήματά σας, εκεί τι μας απαντούσατε; Μας είπατε: Ε καλά, είναι προσχηματική η διαφωνία. Είναι σοβαρή διαφωνία αν θα είναι ιδιωτικού ή δημοσίου δικαίου; Αυτό ακούσαμε όλες αυτές τις ημέρες και στην ουσία το θεωρήσατε προσχηματικό.

Προσχηματικό όμως, κύριε Υπουργέ, είναι να μην κατανοείτε τι σημαίνει αυτή η διαφορά, τι σημαίνει να είναι νομικό πρόσωπο ιδιωτικού δικαίου. Σημαίνει -και απευθύνομαι και στους συναδέλφους και τις συναδέλφους της Πλειοψηφίας- ότι δεν θα υπάρχει η ανάλογη εποπτεία και ο έλεγχος, σημαίνει ότι δεν θα είναι ενταγμένο μέσα στη στρατηγική ανάπτυξης και λειτουργίας του Εθνικού Συστήματος Υγείας, σημαίνει ότι δεν θα γίνονται οι προσλήψεις με βάση τους κανόνες, την αξιοκρατία και την εξέλιξη που επιβάλλει το Εθνικό Σύστημα Υγείας.

Πάνω απ’ όλα σημαίνει τη δική σας επιλογή, γιατί αυτό αποκρύπτετε βασικά, να οδηγήσετε σε συρρίκνωση το Εθνικό Σύστημα Υγείας. Επίσης σημαίνει, όπως δεν έχετε διαψεύσει, αλλά μάλλον εσείς ο ίδιος το έχετε δώσει στη δημοσιότητα, ότι ετοιμάζετε αντίστοιχη μετατροπή και άλλων πανεπιστημιακών νοσοκομείων, όπως των Ιωαννίνων, ακούσαμε για το Πανεπιστημιακό Νοσοκομείο της Λάρισας, σε νομικά πρόσωπα ιδιωτικού δικαίου.

Έχετε μία συγκεκριμένη στρατηγική και αντίληψη, κύριε Υπουργέ, και με αυτή τη στρατηγική είμαστε τελείως αντίθετοι. Γιατί αυτή την αντίληψη την έχει πληρώσει ο ελληνικός λαός καθ’ όλη την περίοδο της πανδημίας. Την έχει πληρώσει με ένα εθνικό σύστημα υγείας που δεν στηρίζετε, με τις προσλήψεις που δεν κάνετε, με τις ΜΕΘ που στην ουσία δεν ενισχύετε, παρά τα όποια επικοινωνιακά επιχειρήματα, και με το να έχετε αφήσει τα περιφερειακά νοσοκομεία κυριολεκτικά να καταρρεύσουν. Άρα, λοιπόν, είναι αντίρρηση ουσίας στην πολιτική σας και όχι στη δωρεά και την ανάγκη να υπάρξει το Πανεπιστημιακό Νοσοκομείο Παίδων στη Θεσσαλονίκη. Ξεκάθαρα λόγια.

Όσον αφορά στην τροπολογία που φέρατε, η θέση του ΣΥΡΙΖΑ - Προοδευτική Συμμαχία είναι σαφής και την έχει αναπτύξει με σαφήνεια και δέσμευση ο Πρόεδρος, ο Αλέξης Τσίπρας, λέγοντας ότι πρέπει όλοι οι εργαζόμενοι στο Εθνικό Σύστημα Υγείας, επικουρικό προσωπικό, συμβασιούχοι, οι οποίοι το πήραν πάνω τους, μαζί με το τακτικό και μόνιμο προσωπικό, και έδωσαν τη μάχη για τον ελληνικό λαό στην περίοδο της πανδημίας, να αποκτήσουν μονιμότητα στο Εθνικό Σύστημα Υγείας. Αυτό είναι πραγματικά μια δικαίωση και αναγνώριση για τη μάχη που έδωσαν αυτοί οι άνθρωποι όλο αυτό το διάστημα, αλλά είναι και στήριξη του ίδιου του Εθνικού Συστήματος Υγείας.

Εσείς τι κάνετε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** …(δεν ακούστηκε).

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ:** Θα σας πω.

Όσον αφορά στην τροπολογία που φέρνετε, προσπάθησα να μελετήσω και την εισηγητική έκθεση. Δεν αναφέρετε καν τον αριθμό των οργανικών θέσεων που έρχεστε να καλύψετε. Σε μία τηλεοπτική εκπομπή, στην οποία συμμετείχατε, αφήσατε να εννοηθεί ότι όσον αφορά στους δώδεκα χιλιάδες επικουρικούς, που αναφέρατε ότι υπάρχουν σήμερα, εσείς έρχεστε να καλύψετε -είπατε στην εκπομπή, στη Βουλή επίσημα δεν έχετε κάνει ενημέρωση τι πάτε να καλύψετε με αυτή την τροπολογία- τέσσερις χιλιάδες θέσεις νοσηλευτών και χίλιες εννιακόσιες δέκα θέσεις λοιπού προσωπικού.

Είναι σαφές, λοιπόν, ότι στη Βουλή δεν φέρνετε επίσημη ενημέρωση και δέσμευση για πόσες θέσεις μιλάτε -ούτε καν η έκθεση του Γενικού Λογιστηρίου του Κράτους δεν έχει σχετική δαπάνη.

Αν πάρουμε ως βάση αυτά που είπατε στην τηλεόραση -εσείς μένει να επιβεβαιώσετε τι εννοείτε- καλλιεργείτε προσδοκίες για ένα πολύ μικρό μέρος του επικουρικού προσωπικού και των συμβασιούχων, που σε καμμία περίπτωση δεν μπορεί αυτή τη στιγμή ούτε σε αυτούς τους ανθρώπους να δημιουργήσει την εργασιακή ασφάλεια και επιβράβευση για την προσφορά τους, ούτε το Εθνικό Σύστημα Υγείας στηρίζει, που τόσο έχει ανάγκη ο τόπος. Αυτή είναι η διαφορά μας, κύριε Υπουργέ.

Ο ελληνικός λαός εν μέσω της πανδημίας αναγνώρισε ξανά τη σημασία του Εθνικού Συστήματος Υγείας, που δυστυχώς εσείς ούτε υπηρετείτε ούτε στηρίζετε. Αυτή είναι η δική μας δέσμευση και αυτό θα δείξουμε όταν ξανά ο ελληνικός λαός εμπιστευθεί τον ΣΥΡΙΖΑ - Προοδευτική Συμμαχία.

(Χειροκροτήματα από την πτέρυγα του ΣΥΡΙΖΑ)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ορίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Πρόεδρε, επειδή αυτή τη στιγμή λέγονται ανακρίβειες στο εθνικό Κοινοβούλιο και έχουμε και χειροκροτήματα, πάμε να δούμε τα εξής. Στις 5 Ιουνίου 2014 υπουργική απόφαση του Υπουργού Υγείας κ. Άδωνι Γεωργιάδη…

**ΑΝΔΡΕΑΣ ΞΑΝΘΟΣ:** Κύριε Υπουργέ, στην ομιλία σας πείτε τα αυτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι, με συγχωρείτε. Απαντώ στην κ. Ξενογιαννακοπούλου. Θα μου απαγορεύσετε να κάνω παρέμβαση; Απαγορεύεται να κάνει παρέμβαση ο Υπουργός;

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, σας παρακαλώ.

Κύριε συνάδελφε, το ξέρετε ότι έχει δικαίωμα ο κύριος Υπουργός να απαντήσει.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Υπουργική απόφαση, κυρία Ξενογιαννακοπούλου, στις 5 Ιουνίου 2014. Σας διαβάζω: «Δικαιούχοι δωρεάν νοσοκομειακής περίθαλψης καθίστανται οι ακόλουθες κατηγορίες πολιτών: Α. Ανασφάλιστοι Έλληνες πολίτες ή πολίτες ελληνικής καταγωγής ή υπήκοοι κρατών-μελών της Ευρωπαϊκής Ένωσης ή υπήκοοι τρίτων χωρών νόμιμα και μόνιμα διαμένοντες στην Ελλάδα, οι οποίοι στερούνται των προϋποθέσεων έκδοσης βιβλιαρίου ανασφάλιστου. Β. Ανασφάλιστοι που έχουν απωλέσει την ασφαλιστική τους ικανότητα λόγω οφειλών στα οικεία ασφαλιστικά ταμεία, όπως επίσης και τα εξαρτώμενα μέλη της οικογένειάς τους. Αρμόδια για την κρίση των δικαιούχων της παραγράφου 8 είναι τριμελής επιτροπή νοσοκομείων». Στις 5 Ιουνίου του 2014 βγήκε υπουργική απόφαση που κάλυψε τους ανασφάλιστους για τη νοσοκομειακή περίθαλψη.

Εν συνεχεία, τον Αύγουστο βγήκε νέα υπουργική απόφαση που κάλυψε τους ανασφαλίστους και για τη φαρμακευτική περίθαλψη. Αυτή, λοιπόν, είναι η νομοθεσία, κυρία Ξενογιαννακοπούλου.

Τι έκανε ο κ. Ξανθός στην πορεία του 2016; Θα σας πει τώρα ότι τους είχαμε βάλει αναχώματα στο πώς θα γινόταν η τριμελής επιτροπή να κρίνει. Η κάλυψη των ανασφαλίστων έγινε με Υπουργό Υγείας τον Άδωνι Γεωργιάδη τον Ιούνιο του 2014 και τον Αύγουστο με τον Μάκη Βορίδη για τη φαρμακευτική.

Το μόνο που προσέθεσε ο ΣΥΡΙΖΑ ήταν: Πρώτον, έβαλε και την πρωτοβάθμια περίθαλψη η οποία δεν υπήρξε -αυτή ήταν η συνεισφορά του ΣΥΡΙΖΑ στους ανασφαλίστους, όχι νοσοκομειακή, όχι φαρμακευτική- και δεύτερον, δεν έβαλε κανένα κριτήριο που να σχετίζεται με νόμιμη παρουσία και διαμονή, με αποτέλεσμα στην πραγματικότητα να πληρώνει ο Έλληνας φορολογούμενος και όσους βρίσκονταν παράνομα στη χώρα.

Αυτό, λοιπόν, είναι το σκέλος του ΣΥΡΙΖΑ στους ανασφάλιστους και κάθε φορά που χειροκροτάτε, κύριοι του ΣΥΡΙΖΑ, να θυμόσαστε ότι πριν από τον νόμο του κ. Ξανθού το 2016 έχουν υπάρξει δύο υπουργικές αποφάσεις. Άρα, τους ανασφάλιστους τους κάλυψε στη χώρα η κυβέρνηση της Νέας Δημοκρατίας και αυτό σας ενοχλεί.

**ΑΝΔΡΕΑΣ ΞΑΝΘΟΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Ελάτε, κύριε συνάδελφε. Τον λόγο έχει ο κ. Ξανθός, Κοινοβουλευτικός Εκπρόσωπος του ΣΥΡΙΖΑ.

**ΑΝΔΡΕΑΣ ΞΑΝΘΟΣ:** Κύριε Υπουργέ, η πολιτική θρασύτητά σας ξεπερνάει κάθε όριο. Και το κάνετε και σε λάθος timing. Όταν αυτές τις ημέρες βοά η κοινωνία για την πελατειακή σας κουλτούρα και για την ψηφοθηρία και τη ρουσφετοκρατία σας, δεν μπορείτε να είστε εδώ πέρα και να λέτε ανερυθρίαστα τόσα ψέματα!

Πρώτον, λοιπόν, η ρύθμιση για τους ανασφάλιστους έγινε με νόμο, όχι με υπουργικές αποφάσεις. Έγινε με τον ν.4368/2016 του ΣΥΡΙΖΑ.

(Χειροκροτήματα από την πτέρυγα του ΣΥΡΙΖΑ)

Δεύτερον, είχε προηγηθεί μία πενταετία ακραίας υγειονομικής φτώχειας στη χώρα. Σας είχε «κράξει» το σύμπαν, ο Παγκόσμιος Οργανισμός Υγείας, οι διεθνείς ανθρωπιστικές οργανώσεις, οι «Γιατροί του Κόσμου», οι «Γιατροί Χωρίς Σύνορα». Ήταν ντροπή της Ευρώπης η Ελλάδα που απέκλειε ανθρώπους επειδή είχαν χάσει, λόγω της οικονομικής κρίσης, το δικαίωμα στην ασφάλιση.

Λέτε ότι το ρυθμίσατε εσείς. Αυτή, λοιπόν, η υπουργική απόφαση ξέρετε τι έκανε; Συσσώρευσε κόσμο στις τριμελείς επιτροπές των νοσοκομείων και έκανε ανθρώπους ανασφάλιστους να πηγαίνουν και να παρακαλάνε τους διοικητές, τους κάνατε να εξαρτώνται, τους εκβιάζατε στην πραγματικότητα και ζητούσατε την ψήφο τους, για να χειρουργηθούν, στα δημόσια νοσοκομεία.

(Χειροκροτήματα από την πτέρυγα του ΣΥΡΙΖΑ)

Και βεβαίως, τους χρεώνατε νοσήλια, τα οποία τα βρήκαμε εμείς 28 εκατομμύρια ευρώ βεβαιωμένα χρέη στις ΔΟΥ και 150 εκατομμύρια ευρώ στα λογιστήρια των νοσοκομείων, τα οποία τα παγώσαμε.

Όσον αφορά στην ιστορία για τα φάρμακα, ξέρετε πόσο ήταν η φαρμακευτική δαπάνη των ανασφάλιστων, κύριε Πλεύρη, το δεύτερο εξάμηνο του 2014 που υποτίθεται άρχισε να ισχύει αυτός ο νόμος; Τον οποίο δεν έμαθε κανένας φυσικά. Δεν ενημερώθηκαν οι γιατροί. Δεν τον ήξερε κανένας. Εν κρυπτώ και παραβύστω, επειδή σας είχε «κράξει» ο Παγκόσμιος Οργανισμός Υγείας, αναγκαστήκατε και βγάλατε αυτήν την υπουργική απόφαση, η οποία αποδείχθηκε μετά ότι ήθελε νομοθετική εξουσιοδότηση και γι’ αυτό κάναμε εμείς τον νόμο.

Ήταν 1,5 εκατομμύριο ευρώ η φαρμακευτική δαπάνη του δεύτερου εξαμήνου του 2014. Ξέρετε πόσο είναι τώρα; Είναι 300 εκατομμύρια ευρώ τον χρόνο. Γιατί αυτό σημαίνει πραγματική κάλυψη της φαρμακευτικής δαπάνης των ανθρώπων. Κι εσείς τώρα τους οδηγείτε μόνο στις δημόσιες δομές για να περιορίσετε τη φαρμακευτική δαπάνη αυτή, που θεωρείτε ότι γίνεται προκλητική ζήτηση, σπατάλη και διαφθορά.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ελάτε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Άρα, να βάλουμε την πραγματική βάση. Υπουργική απόφαση όρισε για τους ανασφάλιστους πρώτα η Νέα Δημοκρατία. Ακούσατε και τον κ. Ξανθό να το λέει.

**ΑΝΔΡΕΑΣ ΞΑΝΘΟΣ:** Χωρίς καμμία βελτίωση της κατάστασης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μα, κύριε Ξανθέ, αφού μετά από πέντε μήνες γίνανε εκλογές. Ποια μείωση της κατάστασης λέτε; Σε πέντε μήνες προκαλέσατε εκλογές μη ψηφίζοντας τον Πρόεδρο της Δημοκρατίας.

Λέμε, όμως, «εμείς το ρυθμίσαμε». Οι ανασφάλιστοι στα δημόσια νοσοκομεία πήγαιναν με την υπουργική απόφαση του Άδωνι Γεωργιάδη. Και, ναι, υπήρχε τριμελής επιτροπή, γιατί έπρεπε να γινόταν αξιολόγηση.

(Θόρυβος από την πτέρυγα του ΣΥΡΙΖΑ)

**ΑΝΔΡΕΑΣ ΞΑΝΘΟΣ:** Δεν ντρέπεστε λίγο; Δεν ντρέπεστε λίγο; Έχετε μιλήσει με έναν ανασφάλιστο άνθρωπο να του πείτε αυτό το πράγμα; Έχετε τολμήσει να του πείτε…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, καταλαβαίνω τον εκνευρισμό σας…

**ΠΡΟΕΔΡΕΥΟΥΣΑ (Σοφία Σακοράφα):** Κύριε Ξανθέ, θα σας δώσω τον λόγο μετά.

**ΑΝΔΡΕΑΣ ΞΑΝΘΟΣ:** …ότι εσείς τον σώσατε;

**ΠΡΟΕΔΡΕΥΟΥΣΑ (Σοφία Σακοράφα):** Κύριε Ξανθέ, θα σας δώσω τον λόγο μετά. Σας παρακαλώ.

Συνεχίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, αφήστε με να ολοκληρώσω. Σας ακούω τι λέτε. Υπάρχει μία υπουργική απόφαση που όρισε για πρώτη φορά, ότι οι ανασφάλιστοι θα πηγαίνουν στα νοσοκομεία. Σας ενοχλεί που έχει την υπογραφή του Άδωνι Γεωργιάδη. Αυτού την υπογραφή έχει!

**ΑΝΔΡΕΑΣ ΞΑΝΘΟΣ:** Που έβαζε προϋπόθεση προέγκριση της νοσηλείας. Το καταλαβαίνετε αυτό ή δεν το καταλαβαίνετε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ…

**ΑΝΔΡΕΑΣ ΞΑΝΘΟΣ:** Προέγκριση ζητούσε!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, θα με αφήσετε να μιλήσω ή όχι;

**ΑΝΔΡΕΑΣ ΞΑΝΘΟΣ:** Θα σας αφήσω, αλλά να λέτε ακρίβειες, όχι ψέματα!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, αφήστε τον Υπουργό να μιλήσει και θα σας δώσω τον λόγο μετά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κάθε φορά που λέτε ότι δώσατε πρόσβαση, εσείς λέτε ψέματα. Το ότι βάλαμε διαδικασία, ναι, κύριε Ξανθέ, βάλαμε διαδικασία. Υπήρχε διαδικασία συγκεκριμένη. Εμείς, όμως, δώσαμε την πρόσβαση. Και στα φάρμακα εμείς δώσαμε πάλι την πρόσβαση. Εσείς αυτό το οποίο κάνατε -και δεν είναι κατόρθωμά σας, είναι κατάντημα του ΣΥΡΙΖΑ -…

**ΑΝΔΡΕΑΣ ΞΑΝΘΟΣ:** Το ΕΣΥ εσείς το φτιάξατε! Αυτό θα μας πείτε σε λίγο!

(Θόρυβος από την πτέρυγα του ΣΥΡΙΖΑ)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Είπα τέτοιο πράγμα, κύριε Ξανθέ;

**ΑΝΔΡΕΑΣ ΞΑΝΘΟΣ:** Σε λίγο θα μας πείτε ότι φτιάξατε το ΕΣΥ εσείς!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάντως, δεν το φτιάξατε εσείς!

(Θόρυβος από την πτέρυγα του ΣΥΡΙΖΑ)

**ΑΝΔΡΕΑΣ ΞΑΝΘΟΣ:** Εγώ δεν λέω ότι το φτιάξαμε εμείς. Το στηρίξαμε πάντως.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, μου θυμίζετε τον κ. Πολάκη πολλές φορές πια.

**ΑΝΔΡΕΑΣ ΞΑΝΘΟΣ:** Εσείς το καταψηφίσατε το ΕΣΥ!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σας παρακαλώ, αφήστε με να μιλήσω.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, συνεχίστε σας παρακαλώ πολύ. Μην αναφέρεστε σε ονόματα.

Κύριε Ξανθέ, θα σας δώσω τον λόγο μετά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καταλαβαίνω πως όταν ακούγονται αλήθειες στο Κοινοβούλιο, ενοχλούν. Άρα, εμείς ορίσαμε ότι οι ανασφάλιστοι θα είναι στις δημόσιες δομές, στα νοσοκομεία του ΕΣΥ και βάλαμε μία διαδικασία. Και γιατί πανηγυρίζει ο κ. Ξανθός; Ότι έφτασε η φαρμακευτική δαπάνη των ανασφαλίστων τα 300.000.000 ευρώ.

Κύριε Ξανθέ, έχετε φεσώσει 180.000.000 ευρώ τον ΕΟΠΥΥ με τις διαδικασίες που κάνατε, ενώ με τις διαδικασίες που είχαμε εμείς, οι ανασφάλιστοι έπαιρναν την πρόσβαση και στο φάρμακο και στο ΕΣΥ και εσείς βάλατε κατηγορίες μέσα, που στην πραγματικότητα δεν πληρούσαν τις προϋποθέσεις για να είναι, και αυτά τα πλήρωνε ο Έλληνας φορολογούμενος.

**ΑΝΔΡΕΑΣ ΞΑΝΘΟΣ:** Όπως; Για πείτε μία κατηγορία.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Βάλατε τη δυνατότητα σε όσους είναι παράνομα στη χώρα να κάνουν χρήση του ΕΣΥ ως ανασφάλιστοι.

**ΑΝΔΡΕΑΣ ΞΑΝΘΟΣ:** Α, μάλιστα!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τη δώσατε αυτή τη δυνατότητα, κύριε Ξανθέ;

**ΑΝΔΡΕΑΣ ΞΑΝΘΟΣ:** Μάλιστα! Υγεία μόνο για Έλληνες, δηλαδή. Χρυσή Αυγή είναι αυτό!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τη δώσατε αυτή τη δυνατότητα;

**ΑΝΔΡΕΑΣ ΞΑΝΘΟΣ:** Υγεία μόνο για Έλληνες, δηλαδή! Αυτό μας λέτε!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, οι παράνομοι μετανάστες είχαν το δικαίωμα να έχουν την έκτακτη εισαγωγή στα νοσοκομεία. Εσείς τους δώσατε κάτι παραπάνω. Η έκτακτη εισαγωγή υπήρχε στα νοσοκομεία, κύριε Ξανθέ. Η έκτακτη εισαγωγή υπήρχε. Εσείς δώσατε την παραπάνω δυνατότητα να κάνουν και τακτικές πράξεις.

**ΑΝΔΡΕΑΣ ΞΑΝΘΟΣ:** Ξέρω τι πιστεύετε. Έχω ακούσει το βίντεο που λέτε, «θα τους κάνουμε τη ζωή δύσκολη». Τα ξέρουμε αυτά!

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, θα σας δώσω τον λόγο μετά. Σας παρακαλώ! Να τελειώσει πρώτα ο κύριος Υπουργός.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Ξανθέ, θα με αφήσετε να τελειώσω μία φράση ή όχι;

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Συνεχίστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εσείς δώσατε άκριτα τη δυνατότητα και τι είχε γίνει, κύριε Ξανθέ, επί των ημερών σας; Άνθρωποι που κατοικούσαν στις γειτονικές χώρες, ερχόντουσαν και έκαναν χειρουργεία στη Θεσσαλονίκη και γεννούσαν στα Γιάννενα και τα πλήρωνε ο Έλληνας φορολογούμενος. Και μου λέτε τώρα εσείς για κοινωνική πολιτική; Με τα λεφτά του Έλληνα φορολογούμενου κάνατε κοινωνική πολιτική στα Βαλκάνια! Αυτό κοιτάξαμε εμείς, κύριε Ξανθέ. Γιατί εμείς με τα ΑΜΚΑ ελέγχαμε ότι η κατοικία είναι στην Ελλάδα, προστατεύαμε τους πολίτες. Εσείς κάνατε κοινωνική πολιτική με τα λεφτά του Έλληνα φορολογούμενου και μου μιλάτε τώρα για ρατσισμό, για ξενοφοβία και φωνάζετε. Αντιθέτως, δώσαμε πρόσβαση στους ανασφάλιστους, δώσαμε πρόσβαση στους μετανάστες, δώσαμε πρόσβαση σε όσους είναι νόμιμα στη χώρα και εσείς ήρθατε και ανοίξατε ανά τον κόσμο το Εθνικό Σύστημα Υγείας να το πληρώνει ο Έλληνας φορολογούμενος.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρία Πρόεδρε, θα ήθελα, σας παρακαλώ, τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Κυρία Γιαννακοπούλου, θα δώσω πρώτα τον λόγο στον κ. Ξανθό να απαντήσει στον κύριο Υπουργό, μετά σε εσάς και κλείνουμε, για να συνεχίσουμε τη διαδικασία.

Ορίστε, κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Κύριε Υπουργέ, εγώ, λοιπόν, δεν θα πω τι έκανε ο καθένας, τι ρυθμίσεις υπήρξαν και τι έλεγαν οι υπουργικές αποφάσεις. Θα σας πω δύο απλά πράγματα. Πρώτον, την περίοδο της πρώτης μνημονιακής διακυβέρνησης και κυρίως της διακυβέρνησης Σαμαρά-Βενιζέλου, οξύνθηκε η υγειονομική φτώχεια στη χώρα και γιγαντώθηκε ο θεσμός των κοινωνικών ιατρείων-φαρμακείων, τα οποία δεν παρείχαν φροντίδα σε μετανάστες χωρίς χαρτιά, αλλά κατά 90%-95% σε ανασφάλιστους Έλληνες πολίτες. Μετά από την καταλυτική παρέμβαση, τον ν.4368/2016, και την εγγυημένη όντως πρόσβαση, αυτός ο θεσμός συρρικνώθηκε. Εκ του αποτελέσματος προκύπτει η κάλυψη.

Και υπάρχει και ένα άλλο στοιχείο. Υπάρχει ένας σκληρός δείκτης της υγειονομικής ανισότητας, που είναι οι ακάλυπτες ιατρικές ανάγκες. Ξέρετε πόσο ήταν αυτός πριν από την κρίση, πριν από τη χρεοκοπία στη χώρα; Ήταν 4%, όταν ο μέσος όρος στην Ευρώπη είναι 2%. Έφτασε, λοιπόν, στο πικ της κρίσης και των μνημονίων το 2015 να είναι 14,5%. Ξέρετε πόσο τον παραδώσαμε εμείς το 2019; Στο 8%! Γιατί μειώθηκαν οι υγειονομικές ανισότητες στη χώρα και αυτό είναι αριστερή και προοδευτική πολιτική σε συνθήκες μνημονίων!

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο έχει η Κοινοβουλευτική Εκπρόσωπος του Κινήματος Αλλαγής, κυρία Γιαννακοπούλου.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ακούστηκαν διάφορα, κυρία Πρόεδρε.

Να μην τσακώνεται η Νέα Δημοκρατία με τον ΣΥΡΙΖΑ για το ποιος έφτιαξε το ΕΣΥ.

**ΑΝΔΡΕΑΣ ΞΑΝΘΟΣ:** Δεν τσακωνόμαστε για το ΕΣΥ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας παρακαλώ, σας άκουσα.

Να μην ομνύετε ο ένας περισσότερο ή ο άλλος λιγότερο για το ΕΣΥ.

Το ΕΣΥ το έφτιαξαν οι κυβερνήσεις του ΠΑΣΟΚ, η κυβέρνηση του Ανδρέα Παπανδρέου και του ΠΑΣΟΚ και με αυτόν τον τρόπο χωρίς μπιλιετάκια, χωρίς ρουσφέτια, χωρίς τίποτα, μπόρεσε ο Έλληνας πολίτης να πάει και να έχει μια σοβαρή νοσηλεία, μακριά από ανισότητες τόσο περιφερειακές όσο και οτιδήποτε άλλο. Ευτυχώς, λοιπόν, έστω και όψιμα, κύριε Ξανθέ, θυμάστε ότι τελικά το ΠΑΣΟΚ δεν ήταν αυτό που κατέστρεψε τη χώρα, όπως μας λέγατε το ’11, το ’12.

(Χειροκροτήματα από την πτέρυγα του Κινήματος Αλλαγής)

Ευτυχώς που το θυμάστε και το αναγνωρίζω. Μπράβο, το παραδέχεστε, κύριε Ξανθέ. Συγχαρητήρια!

Και ευτυχώς που έστω και με αυτόν τον τρόπο η Νέα Δημοκρατία που ποτέ δεν πίστεψε στο ΕΣΥ, -που θυμάστε ποιες ήταν δηλώσεις προ πανδημίας, κύριε Πλεύρη, του κ. Μητσοτάκη για το ΕΣΥ- έρχεται στην πραγματικότητα. Και βλέπετε -και φάνηκε και μέσα από την πανδημία- την τεράστια σημασία του Εθνικού Συστήματος Υγείας για την αντιμετώπιση όλων αυτών.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Και συνεχίζουμε την διαδικασία.

Τον λόγο έχει ο κ. Λοβέρδος από τη Νέα Δημοκρατία.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Καλησπέρα σας κυρίες και κύριοι συνάδελφοι.

Ομολογώ, δεν κατάλαβα για ποιον λόγο έγινε όλο αυτό. Ομολογώ δεν το κατάλαβα. Ξέρετε, η πόλωση είναι κάτι που ευνοεί αυτούς που αισθάνονται αδύναμοι. Εμείς δεν αισθανόμαστε αδύναμοι και δεν θέλουμε την πόλωση και δεν γίνονται και εκλογές στο κάτω, κάτω της γραφής. Αν προετοιμάζεστε για εκλογές, κακώς προετοιμάζεστε. Οι εκλογές θα γίνουν στο τέλος της τετραετίας όπως είναι η δεδηλωμένη βούληση του Πρωθυπουργού, την οποία έχει ανακοινώσει σε κάθε ευκαιρία που του δίνεται.

Στη συζήτηση που έγινε προηγουμένως ο καθένας είπε το σωστό. Πράγματι, είχε δίκιο ο κ. Πλεύρης που είπε ότι με υπουργική απόφαση μπορούσαν οι ανασφάλιστοι να πάνε σε νοσοκομείο. Πράγματι, η αλήθεια είναι ότι έγινε ο νόμος του 2016 που είπε ο κ. Ξανθός. Δεν καταλαβαίνω ποιο είναι το πρόβλημα. Έγιναν αυτά τα πράγματα, τα οποία έγιναν. Όπως είναι σωστό αυτό που είπε ο κ. Πλεύρης ότι πράγματι με το νόμο του 2016 εμφανίστηκαν και πάρα πολλοί -που δεν θα έπρεπε- να κάνουν εδώ εγχειρήσεις και να νοσηλεύονται σε ελληνικά νοσοκομεία με χρήματα του Έλληνα φορολογούμενου. Αυτή είναι η αλήθεια. Τώρα ποιος έκανε το ΕΣΥ και ποιος δεν το έκανε το ΕΣΥ, ασφαλώς επί ΠΑΣΟΚ έγινε, επί Γεωργίου Γεννηματά έγινε το ΕΣΥ. Όλος ο κόσμος το θυμάται. Δεν το αμφισβητήσαμε ποτέ αυτό. Και δεν αμφισβητούνται τα ιστορικά γεγονότα. Δεν καταλαβαίνω τι νόημα έχει αυτή η συζήτηση.

Κοιτάξτε, κατανοώ ότι έχουμε ιδεολογικές διαφορές -και θεμιτό είναι, και πρέπον είναι, και απαραίτητο είναι- με την Αριστερά και με το ΠΑΣΟΚ. Φυσικά και έχουμε ιδεολογικές διαφορές. Αλίμονο αν δεν είχαμε, θα ήμασταν το ίδιο κόμμα. Όταν χρειάζεται πρέπει, όμως, να είμαστε έτοιμοι να αντιμετωπίσουμε από κοινού ορισμένα προβλήματα.

Μη ξεχνάμε, και νομίζω ότι το ξεχνάμε συνέχεια, ότι το 2010 η Ελλάδα χρεοκόπησε. Δεν θα πω εξαιτίας ποιου χρεοκόπησε. Χρεοκόπησε, όμως, και δεν ήταν δυνατό να συντηρηθεί το ίδιο σύστημα υγείας μετά από το 2010 όπως πριν από το 2010. Και ένας από τους λόγους που χρεοκόπησε ήταν και η υπερβολική φαρμακευτική δαπάνη, για την οποία είναι υπεύθυνες όλες οι κυβερνήσεις πριν από το 2010, για να είμαστε σωστοί. Ένας από τους λόγους που χρεοκόπησε η Ελλάδα ήταν και το υπερβολικό κόστος του δημόσιου συστήματος υγείας, γιατί γινόταν με δανεικά. Ξέρετε, όταν δανείζεσαι κάποια στιγμή χρειάζεται να τα ξεπληρώσεις και όταν χρειάζεται να ξεπληρώσεις τότε την πατάς και αυτό έχει συμβεί κατά κόρον.

Μπορέσαμε και σταθήκαμε όρθιοι και συνεχίσαμε και σήμερα έχουμε ένα Εθνικό Σύστημα Υγείας το οποίο είναι αρκετά καλό, δεδομένων των συνθηκών που επικρατούν στη χώρα. Αυτό είναι επίτευγμα. Δεν λέω ποιανού είναι επίτευγμα. Λέω ότι είναι επίτευγμα για την πατρίδα μας. Γιατί τα κόμματα υπάρχουν για να υπηρετούν την πατρίδα και το κοινωνικό σύνολο. Δεν υπάρχουν για να υπηρετούν τα κομματικά τους συμφέροντα. Άρα, δεν καταλαβαίνω το νόημα αυτής της συζήτησης.

Σήμερα, φίλες και φίλοι, συζητάμε ένα νομοσχέδιο που έρχεται να κυρώσει μια συμφωνία που έγινε μεταξύ της ελληνικής κυβέρνησης, του ελληνικού κράτους, με έναν δωρητή, το Ίδρυμα «Σταύρος Νιάρχος». Άκουσα το παράπονο του κ. Τριανταφυλλίδη και της κ. Ξενογιαννακόπουλου ότι δεν αναγνωρίσαμε ότι η αρχική σύμβαση έγινε επί ΣΥΡΙΖΑ. Το αναγνωρίζουμε. Γιατί να μην το αναγνωρίσουμε; Το ιστορικό γεγονός δεν θα αναγνωρίσουμε; Φυσικά και το αναγνωρίζουμε.

Και τώρα έρχεται η οριστική συμφωνία, η οποία θα οδηγήσει στην κατασκευή αυτού του νοσοκομείου, που είναι προς όφελος όλων των παιδιών μας στη Θεσσαλονίκη, όχι των ΠΑΣΟΚ, των κομμουνιστών, των συριζαίων, των νεοδημοκρατών. Δεν θα γίνεται διάκριση πιο παιδί θα πηγαίνει σε αυτό το νοσοκομείο. Όλα τα παιδιά θα πηγαίνουν στο νοσοκομείο αυτό, προς θεού! Είναι ένα χρήσιμο εργαλείο για την ανάπτυξη του Εθνικού Συστήματος Υγείας σε ολόκληρη την Ελλάδα για το καλό της κοινωνίας, για το καλό των παιδιών μας. Γι’ αυτό γίνεται αυτό το νοσοκομείο.

Οπότε δεν καταλαβαίνω για ποιον λόγο, ενώ θα έπρεπε σήμερα να μη γίνει καν συζήτηση, όλοι να συμφωνήσουμε ότι είναι ένα σπουδαίο νομοθέτημα για το καλό του συστήματος υγείας και των παιδιών μας και να έχουμε συμφωνήσει και να έχει τελειώσει η συζήτηση από τώρα, συνεχίζουμε και συζητάμε για πράγματα τα οποία δεν έχουν νόημα.

Ζούμε σε εποχές πράγματι δύσκολες. Η Ελλάδα μετά από μια χρεοκοπία το 2010 περνάει τα τελευταία δύο χρόνια μια πρωτοφανή πανδημία και αντί να πούμε ότι προσπαθούμε να τα κάνουμε όσο το δυνατόν καλύτερα μέσα στην πανδημία, φτάνουμε στο σημείο –και είναι πάρα πολλοί και είναι τραγωδία αυτό που συμβαίνει στη χώρα μας, όπως σε ολόκληρο τον κόσμο να πεθαίνουν κάθε μέρα εκατό άνθρωποι και ελπίζουμε ότι αυτό θα αποφορτιστεί τις αμέσως επόμενες εβδομάδες- να προτάσσουμε τους νεκρούς, που τους σκοτώνει ο COVID, δεν τους σκοτώνει ούτε ο Πλεύρης ούτε η Κυβέρνηση ούτε Εθνικό Σύστημα Υγείας ούτε οι ΜΕΘ. Τους σκοτώνει ο COVID.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Γιατί όμως;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Γιατί σκοτώνει ο COVID, κύριε Ξανθέ. Γιατί σκοτώνει εκατομμύρια σε όλον τον κόσμο. Γι’ αυτό σκοτώνει! Δεν σκοτώνει ο Πλεύρης ούτε η Γκάγκα. Δεν πηγαίνουν να τραβάνε τα σωληνάκια για να πεθάνουν.

**ΑΝΔΡΕΑΣ ΞΑΝΘΟΣ:** Γιατί απευθύνεστε σε εμένα;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Αντί να κάνουμε πολιτική επ’ αυτού, να κάνουμε πολιτική εκεί που πρέπει. Και εκεί που πρέπει να το συμφωνήσουμε.

Ναι, εμείς έχουμε άλλη, διαφορετική αντίληψη από εσάς σε ό,τι αφορά στη δράση του κράτους. Εμείς δεν θέλουμε το κράτος επιχειρηματία. Εμείς θέλουμε το κράτος για εκεί που πρέπει, για την κοινωνική του πολιτική, για την υγεία, για την παιδεία, γι’ αυτά που πράγματι βοηθούν τον Έλληνα στην καθημερινότητα του.

Υπάρχει ένα μεγάλο ψέμα, το οποίο το ακούω να αναπαράγεται και από τον ΣΥΡΙΖΑ και από το Κίνημα Αλλαγής. Στο Κίνημα Αλλαγής,, παρεμπιπτόντως, δεν θα σας κάνω εγώ υποδείξεις για το πώς θα πρέπει να πολιτεύεστε. Τον τελευταίο καιρό πρέπει να ομολογήσω ότι το Κίνημα Αλλαγής έχει αλλάξει. Άλλο το Κίνημα Αλλαγής επί της αείμνηστης Φώφης Γεννηματά και άλλο τώρα με τον Νίκο Ανδρουλάκη, για τον οποίο εύχομαι και τα χρόνια πολλά γιατί έμαθα ότι έχει και τα γενέθλιά του.

Άλλο Κίνημα Αλλαγής είναι. Προσπαθεί να γίνει πιο σκληρό έναντι της Κυβέρνησης και θα καταντήσει να είναι ουρά του ΣΥΡΙΖΑ. Αλλά αυτό είναι δική σας υπόθεση. Δεν θα σας κάνω εγώ υποδείξεις για το πως θα κάνετε πολιτική.

Εκείνο, όμως, που ξέρω είναι ότι εμείς πιστεύουμε στο Εθνικό Σύστημα Υγείας. Αυτό που λέτε δεν ισχύει. Το θέλουμε και το θέλουμε δυνατό, λειτουργικό και αποτελεσματικό, μέσα όμως στο πλαίσιο των δημοσιονομικών δυνατοτήτων της χώρας. Δεν μπορείτε να μας λέτε: «Πάρτε γιατρούς». Υπάρχουν πρώτα-πρώτα γιατροί που δεν έχουμε πάρει; Σας έχουν εξηγήσει και ο Πλεύρης και η Γκάγκα ότι δεν υπάρχουν εντατικολόγοι, δεν υπάρχουν αναισθησιολόγοι. Γίνονται διαγωνισμοί και κηρύσσονται άγονοι.

Εμείς θέλουμε το σύστημα υγείας, αλλά το θέλουμε προς όφελος του πολίτη. Εσείς βάζετε τους διορισμούς πάνω από τον πολίτη και τον άρρωστο. Εμείς βάζουμε τον πολίτη και την κοινωνία πάνω από όλα. Διότι γι’ αυτό υπάρχουμε, για να υπηρετούμε την πατρίδα, για να υπηρετούμε το κοινωνικό σύνολο και γι’ αυτό υπάρχει η Κυβέρνηση του Κυριάκου Μητσοτάκη, η οποία αναγνωρίζεται γι’ αυτόν το ρόλο της από την κοινωνία και, όταν γίνουν οι εκλογές, είμαι βέβαιος ότι θα της το αναγνωρίσει δίνοντάς της και πάλι μια νέα εκλογική νίκη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ πολύ, κύριε συνάδελφε.

Τον λόγο τώρα έχει εκ μέρους του Κινήματος Αλλαγής ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κυρία Πρόεδρε.

Κυρίες και κύριοι συνάδελφοι, θα ξεκινήσω, γιατί νομίζω ότι πρέπει να το ξεκαθαρίσουμε αυτό. Τα προηγούμενα χρόνια το πρόβλημα στο ΕΣΥ που είπε ο κ. Λοβέρδος δεν ήταν γενικώς οι δαπάνες του Εθνικού Συστήματος Υγείας. Ήταν η φαρμακευτική δαπάνη, η οποία την περίοδο 2004 - 2009 αυξήθηκε κατά 3 δισ. Ως προς αυτό, ποτέ παρά τις προτάσεις του ΠΑΣΟΚ δεν ανταποκρίθηκαν ούτε η προηγούμενη κυβέρνηση ούτε η τωρινή, να γίνει μια συζήτηση, για να δούμε πού πήγε, ή μια εξεταστική. Δεν ανταποκρίθηκε κανένας, για να δούμε πώς πήγαν και πώς μειώθηκε η φαρμακευτική δαπάνη τα επόμενα χρόνια. Μάλλον ίσες αποστάσεις.

Και τώρα θέλω να σας κρατήσω και εγώ ίσες αποστάσεις σήμερα από τη Νέα Δημοκρατία και από τον ΣΥΡΙΖΑ, γιατί και οι δύο χθες με όλα αυτά που συνέβησαν δεν είπατε το όνομα της κυβέρνησης Κώστα Καραμανλή. Και θέλω να σας πω και να είμαι και δίκαιος, ο ΣΥΡΙΖΑ ακόμα περισσότερο, είχε και μια ευθύνη να το πει παραπάνω. Άρα, να κρατήσουμε ίσες αποστάσεις.

Πάμε τώρα στο θέμα το συγκεκριμένο, το οποίο είναι μια πολύ καθαρή συζήτηση ιδεολογική. Και τι είναι η σοσιαλδημοκρατία που εκφράζουμε εμείς; Σε αυτή τη χώρα νομίζουν όλοι ότι ο κόσμος είναι λωτοφάγοι. Και εξηγούμαι. Το 1999 –πρέπει να τα ξέρετε αυτά, μην τους χειροκροτάτε- έγινε το Νοσοκομείο «Παπαγεωργίου». Το Νοσοκομείο «Παπαγεωργίου» τότε ήρθε, για να καλύψει από τον δωρητή ανάγκες της περιοχής. Δεν καταλαβαίνω: Οι Βουλευτές που πάνε από ένα κόμμα σε άλλο συμφωνούν ή διαφωνούν; Νομίζετε ότι ο κόσμος ξεχνάει και δεν κατανοεί αν έχεις μία καθαρή άποψη παλιά ή αν, για να γίνεις αρεστός στο νέο κόμμα και για τη θεσούλα, αλλάζεις θέση;

Το Νοσοκομείο «Παπαγεωργίου» έγινε, για να μπορέσει να λειτουργήσει υπέρ των πολιτών. Κι αποδείχτηκε ότι λειτούργησε υπέρ των πολιτών. Μη μου πείτε ότι απαγορεύει σε ψηφοφόρους που δεν το ψήφισαν, παραδείγματος χάριν του ΣΥΡΙΖΑ, να πάνε.

Πάμε τώρα στο παιδιατρικό. Μας δίνεται μια ευκαιρία, είπε ο κ. Πουλάς, ο κ. Φραγγίδης. Μίλησαν πολύ αναλυτικά για τους όρους και τις διαδικασίες.

Να σας ρωτήσω κάτι. Αν δεν γίνει το παιδιατρικό στην Θεσσαλονίκη -που εμάς είναι στήριξή μας αυτό, το κάναμε από το «Παπαγεωργίου», δεν θυμάμαι για τη Νέα Δημοκρατία, θα το ψάξω, δεν πρόλαβα να το ψάξω- ποιον θα ωφελήσει;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τις ιδιωτικές κλινικές.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Καλά, τους ιδιώτες τους έχετε ωφελήσει εσείς. Καλά κάνετε και το είπατε, μπράβο σας. Βεβαίως είναι κάτι που θέλουμε να κρατήσουμε ίσες αποστάσεις από εσάς με τον ιδιωτικό τομέα που στηρίζουμε, αλλά όχι άναρχα, και από τον ΣΥΡΙΖΑ.

Αυτή είναι η διαφορετική πρόταση, κύριε Πλεύρη, ότι ως σοσιαλδημοκράτες εμείς βλέπουμε το κοινό συμφέρον, το καλό Θεσσαλονικέων πολιτών. Όπως το κάναμε με το «Παπαγεωργίου», το κάνουμε και τώρα.

Και αναρωτιέμαι τώρα, για να δείτε ότι η σοσιαλδημοκρατία πρέπει να έχει μια συνέχεια. Οι πολιτικές πρέπει να έχουν μια συνέχεια. Αναρωτιέμαι για τα κόμματα που είχαν μια διαφωνία σε αυτό και καλά έκαναν, εγώ θα τους πίστευα. Εγώ για τον ΣΥΡΙΖΑ, αν είχε έρθει στα τέσσερα χρόνια και είχε αλλάξει τη λειτουργία του Νοσοκομείου Σαντορίνης, το είχε πάει στο εθνικό σύστημα υγείας, θα έλεγα σήμερα ότι είναι συνεπείς με τον λόγο τους. Μετά από τέσσερα χρόνια στα οποία δεν αλλάζεις απολύτως τίποτα στο Νοσοκομείο της Σαντορίνης, έρχεσαι σήμερα να πεις κάτι διαφορετικό;

Αυτές είναι οι διαφορές, κύριοι της Νέας Δημοκρατίας και του ΣΥΡΙΖΑ, με τη σοσιαλδημοκρατία. Εμείς έχουμε το συμφέρον των πολιτών. Εσείς απλά τσακώνεστε για το ποιος έφτιαξε και κάνετε μνημόσυνο με ξένα κόλλυβα. Αυτή είναι η πραγματικότητα.

Και πάω τώρα σε δύο άλλα θέματα. Κοιτάξτε, υπάρχει ένα πολύ μεγάλο ζήτημα που αναδείχθηκε σήμερα και θα μου επιτρέψετε να το πω και έχει σχέση με αυτά που ειπώθηκαν χθες και τον τρόπο διακυβέρνησης της Νέας Δημοκρατίας τα τελευταία χρόνια, δηλαδή το πώς λειτουργούσε. Κοιτάξτε, τώρα εγώ για τις μαύρες σακούλες και αυτό που είπε, αν ήμασταν μια χώρα η οποία πραγματικά μπορούσε να λειτουργήσει σωστά, θα είχε παρέμβει ο εισαγγελέας να πει «Κύριε Δούκα, πού είναι οι μαύρες σακούλες». Αυτό το πράγμα δεν ξαναγίνεται. Αυτό το πράγμα είναι ανεπίτρεπτο σε όλα τα επίπεδα, ανεπίτρεπτο.

Αλλά πάμε τώρα στο συγκεκριμένο και θα μου επιτρέψετε δύο κουβέντες. Πριν λίγες μέρες το στέλεχός μας και πρώην Υπουργός Οικονομικών, ο Φίλιππος ο Σαχινίδης, έκανε μια ανάλυση για το μήνυμα των αγορών και τα διλήμματα. Οι αγορές έχουν προγράψει ότι θα γίνουν εκλογές. Και μάλιστα τις τελευταίες μέρες, κύριε Πλεύρη, το δεκαετές ομόλογο έχει φτάσει στο 255. Κάπου χτυπάνε τα καμπανάκια. Έχει σχέση με τα δείγματα της παλιάς κρίσης πριν πολλά χρόνια, τα οποία πρέπει όλους να μας βάλουν σε μια άλλη λογική και να βρούμε εργαλεία αντιμετώπισης της κρίσης. Η οικονομία δεν μπορεί να προχωρήσει έτσι, «τα δίνουμε όλα», «δώστε περισσότερα», χωρίς στοχευμένες προτάσεις.

Εμείς, κυρίες και κύριοι συνάδελφοι, κρατάμε ίσες αποστάσεις από την ακρίβεια, από τη λειτουργία και τις καταστροφές, από την πραγματικότητα που δεν μπορεί να αντιληφθεί ο ΣΥΡΙΖΑ και η Νέα Δημοκρατία. Λέμε ότι έχετε μία ευκαιρία να ακούσετε μια παράταξη, μια σοσιαλδημοκρατική άποψη που γίνεται πλειοψηφία σε όλη την Ευρώπη, η οποία μπορεί να αντιμετωπίσει την κρίση γιατί έχει τα εργαλεία. Δεν αναστήθηκε, ούτε ο Μιτεράν ούτε ο Γκονζάλες ούτε κανένας άλλος. Αυτό που συμβαίνει στην Ευρώπη είναι ανάγκη των λαών για μια σοσιαλδημοκρατική πρόταση.

Σας ευχαριστώ πάρα πολύ.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας ευχαριστώ, κύριε συνάδελφε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Σοφία Σακοράφα):** Με δυσκολεύετε λίγο γιατί σας είχα δώσει και προηγουμένως τον λόγο ή κάνω λάθος; Για τον ίδιο λόγο σας είχα δώσει τον λόγο προηγουμένως;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Όχι, κυρία Πρόεδρε. Εκ του Κανονισμού, γιατί ο κύριος συνάδελφος προηγουμένως μίλησε με υποτιμητικό τρόπο για την παράταξή μου.

**ΠΡΟΕΔΡΕΥΟΥΣΑ (Σοφία Σακοράφα):** Ωραία, εντάξει.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ακούστε κάτι. Ο δημόσιος διάλογος, κυρία Πρόεδρε, κυρίες και κύριοι συνάδελφοι, δεν μπορεί να γίνεται με όρους κυνηγιού μαγισσών. Δεν μπορεί να γίνεται με έναν ισοπεδωτισμό. Δεν μπορεί να γίνεται με έναν υποτιμητικό τρόπο, με ατάκες, με τσιτάτα, με εξυπνάδες.

Είναι, νομίζω, σαφές και θέλω να απαντήσω σε αυτό το οποίο είπε ο κ. Λοβέρδος ότι δήθεν το ΠΑΣΟΚ με τη νέα ηγεσία του Νίκου Ανδρουλάκη γίνεται ουρά του ΣΥΡΙΖΑ. Είναι προφανές ότι η Κυβέρνηση δεν αντέχει τη σκληρή, ουσιαστική, αυστηρή και εποικοδομητική κριτική του ΚΙΝΑΛ.

Πρέπει νομίζω να το πάρετε απόφαση, κυρίες και κύριοι της Συμπολίτευσης και της Κυβέρνησης, ότι οι εποχές της εύκολης αντιπολίτευσης του ΣΥΡΙΖΑ τελείωσαν. Πλέον εμείς εδώ πέρα και με τη νέα μας ηγεσία, με εποικοδομητικό τρόπο σας καλούμε να δίνετε απαντήσεις συγκεκριμένες στις κρίσιμες ερωτήσεις. Όχι άλλα τσιτάτα, όχι υπεκφυγές οι οποίες απλά και μόνο βολεύουν το μικρό δικομματισμό σας!

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Τον λόγο τώρα έχει η Κοινοβουλευτική Εκπρόσωπος του ΜέΡΑ25 κ. Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Η σημερινή συζήτηση του νομοσχεδίου του Υπουργείου Υγείας γίνεται σε ένα πραγματικά βαρύ και ασήκωτο κλίμα, καθώς βλέπουμε καθημερινά να ξεκληρίζονται πάνω από εκατό ασθενείς από τον κορωνοϊό. Βλέπουμε ότι η χώρα μας παρουσιάζει μία ντροπιαστική πρωτιά σε αριθμό νεκρών από τον κορωνοϊό ανά πληθυσμό. Το Εθνικό Σύστημα Υγείας σταδιακά όλο και περισσότερο απαξιώνεται. Ακόμη και αυτή η κύρωση σύμβασης με το Ίδρυμα «Σταύρος Νιάρχος» που συζητάμε σήμερα δεν είναι τίποτε άλλο παρά μία λογική ενταγμένη ακριβώς σ’ αυτό το πλαίσιο σταδιακής ιδιωτικοποίησης του Εθνικού Συστήματος Υγείας και υποβάθμισης του δημόσιου χαρακτήρα του, με σκοπό να έρθουν ιδιώτες ολιγάρχες να υποκαταστήσουν τον ρόλο του δημοσίου την ώρα μάλιστα που από τη μία έχουμε απαξίωση του ΕΣΥ, έχουμε εκατόμβες νεκρών και από την άλλη ακρίβεια, μισθούς στον πάτο, τα τεστ τα οποία -θα ξαναπώ- δεν συνταγογραφούνται και είναι πανάκριβα. Οι μόνοι οι οποίοι φαίνεται ότι δεν έχουν επαφή με αυτή την πραγματικότητα είναι τα κυβερνητικά στελέχη και οι Υπουργοί, οι οποίοι βγαίνουν δημόσια χωρίς καμμία συναίσθηση και χωρίς καμμία ευθύνη και κάνουν κυριολεκτικά τηλεοπτικό χαβαλέ. Και μάλιστα δίνουν και προγνωστικά ότι ο κορωνοϊός θα τελειώσει σε λίγο καιρό, θα τελειώσει σε έναν μήνα, στις επόμενες δύο εβδομάδες.

Έχουν περάσει εκατόν δύο εβδομάδες από τη στιγμή που για πρώτη φορά είπατε κάτι τέτοιο. Το έχετε ξαναπεί πενήντα φορές. Έχει περάσει τόσος καιρός, έχουμε εκατό νεκρούς την ημέρα και διερωτόμαστε αν θα συνεχίσετε να αντιμετωπίζετε την πανδημία με όρους στοιχηματικούς και καφενειακούς, γιατί είναι πολλά αυτά τα οποία μπορούμε να απαντήσουμε. Τι να πρωτοκοιτάξουμε και τι να πρωτομετρήσουμε. Να μετρήσουμε τις φορές που ο Πρωθυπουργός και το επιτελείο του μας είπαν ότι όλα αυτά τα οποία καταγγέλλουμε ως Αντιπολίτευση, εκπροσωπώντας, βεβαίως, πάντα τις καταγγελίες και τα αιτήματα της ΠΟΕΔΗΝ και των εκπροσώπων των υγειονομικών, όλα αυτά μας λένε ότι είναι αποκυήματα της φαντασίας μας; Να μετρήσουμε τη μελέτη Τσιόδρα - Λύτρα που ήρθε να διαψεύσει την Κυβέρνηση και να επιβεβαιώσει αυτά που καταγγέλλουμε; Να μετρήσουμε την προτροπή του κ. Μητσοτάκη να κρατήσουμε μια απόσταση από τα γεγονότα και να δούμε που βρισκόμαστε σε σχέση με το πού ήμασταν πριν ένα χρόνο, όταν τα γεγονότα μιλούν από μόνα τους; Είχαμε δεκαέξι χιλιάδες νεκρούς από COVID το 2021 και είκοσι τέσσερις χιλιάδες εκατό -αν δεν κάνω λάθος- μέχρι σήμερα. Να μετρήσουμε το μειωμένο προσωπικό των νοσοκομείων που είναι χιλιάδες λιγότερο από πέρυσι το χειμώνα σύμφωνα με την ΠΟΕΔΗΝ;

Η ΠΟΕΔΗΝ σύμφωνα με χθεσινό δημοσίευμα καταγγέλλει ότι οι λόγοι στους οποίους οφείλεται ο υψηλός αριθμός των νεκρών είναι κατ’ αρχάς, η επικοινωνιακή διαχείριση εκ μέρους της Κυβέρνησης, η οποία μετακυλίει την ευθύνη ατομικά στους πολίτες οι οποίοι ξέρουμε ότι έχουν επιδείξει -ειδικά στο πρώτο κύμα, αλλά και γενικότερα- μία αξιοθαύμαστη πειθαρχία απέναντι στα περιοριστικά μέτρα.

Ο δεύτερος λόγος για τις εκατόμβες των νεκρών είναι η κατάρρευση του ΕΣΥ, το υποχρηματοδοτούμενο, το υποστελεχωμένο ΕΣΥ, η ανύπαρκτη πρωτοβάθμια περίθαλψη, η οποία έχει αφεθεί στην τύχη της και στις τσέπες των πολιτών, τα τεστ που δεν συνταγογραφούνται, ο ΕΟΔΥ που είναι άφαντος, η διατίμηση των 30 ευρώ, ακριβότερη και από την πραγματική τιμή, το γεγονός ότι δεν υπάρχουν οικογενειακοί γιατροί και έτσι, λοιπόν, οι ασθενείς δεν παρακολουθούνται καν από την κοινότητα, η έλλειψη κλινών ΜΕΘ, όταν το 75% των ασθενών καταλήγουν σε απλές κλίνες εκτός μονάδων εντατικής θεραπείας, διασωληνωμένοι ασθενείς οι οποίοι χάνουν τη ζωή τους πριν προλάβουν να εισαχθούν σε ΜΕΘ –οι οποίες μάλιστα είναι και αυτοσχέδιες, ξέρουμε πού διασωληνώνονται, στα ράντζα!-, υποστελέχωση, προσωπικό που δεν είναι απλά μειωμένο, αλλά είναι και μη εξειδικευμένο.

Υποτίθεται ότι έχετε επιτάξει τον ιδιωτικό τομέα, ότι έχετε επιτάξει εξακόσιες πενήντα κλίνες για περιστατικά κορωνοϊού και αυτό που καταγγέλλει η ΠΟΕΔΗΝ είναι ότι κοροϊδεύετε τον κόσμο, γιατί είναι γεμάτες οι μισές, ενώ πληρώνονται για όλες. Και, βέβαια, σύμφωνα με ειδική κατεύθυνση και οδηγία που έχει δοθεί, νοσηλεύουν περιστατικά μόνο χαμηλής βαρύτητας. Δεν νοσηλεύουν διασωληνωμένους.

Να μιλήσουμε για τα σχέδια ιδιωτικοποίησης, μέσα στα οποία εντάσσεται και η σημερινή σύμβαση. Σχεδιάζετε τη συγχώνευση τμημάτων και την κατάργηση υγειονομικών μονάδων, θέλοντας με αυτόν τον τρόπο, ακριβώς, να απαξιώσετε το Εθνικό Σύστημα Υγείας, για να υλοποιήσετε ευκολότερα τα σχέδιά σας. Οι δαπάνες βρίσκονται καθηλωμένες στο 5% του ΑΕΠ για την πανδημία, ενώ ο προϋπολογισμός του έτους 2022, όπως είδαμε, είναι κουτσουρεμένος.

Να επισημάνουμε και τα χρέη, τα υπέρογκα χρέη, των νοσοκομείων, τα οποία αυτή τη στιγμή βρίσκονται στο ποσό του 1 δισεκατομμυρίου ευρώ. Τα νοσοκομεία δεν διαθέτουν καν εξοπλισμό. Έχουμε φτάσει στο σημείο να ακούμε για δύο νοσηλευτές, οι οποίοι αντιστοιχούν σε σαράντα ασθενείς, με αποτέλεσμα βέβαια να μην προλαβαίνουν οι άνθρωποι ούτε να ταΐσουν τους ασθενείς ούτε να αλλάξουν πάνες. Ακούμε για αλλαγή πάνας κάθε δύο μέρες, για ανθρώπους οι οποίοι ούτε σιτίζονται κανονικά και δεν φταίει το προσωπικό γι’ αυτό.

Γι’ αυτό φταίει το γεγονός ότι δεν έχετε κάνει τις προσλήψεις που χρειάζονται και τις μονιμοποιήσεις ούτε, βεβαίως, ικανοποιείτε τα αιτήματα για ένταξή τους στα βαρέα και ανθυγιεινά.

Και, βεβαίως, ως προς το εμβολιαστικό πρόγραμμα το οποίο έχει αποδειχθεί εξάλλου ότι δεν είναι πανάκεια, υπάρχουν λάθος χειρισμοί και εκεί, διότι ο ΕΟΔΥ δεν ανταποκρίθηκε στις εμβολιαστικές ανάγκες. Δεν εφαρμόστηκε το πρόγραμμα «πόρτα με πόρτα». Εστάλησαν και λάθος μηνύματα στους πολίτες και υπήρξαν άστοχοι χειρισμοί των υγειονομικών αρχών για συγκεκριμένα εμβόλια εταιρειών.

Και φυσικά ως προς τα μονοκλωνικά, απ’ ό,τι έχουμε καταλάβει και εδώ, παραγγείλατε πολύ λίγες δόσεις. Αν είχατε κάνει παραγγελία από το Νοέμβριο του 2020 –σας το λέγαμε αυτό εδώ και μήνες-, αν είχατε παραγγείλει την απαιτούμενη ποσότητα, θα είχαν αποφευχθεί χιλιάδες θάνατοι.

Έχετε κάνει, λοιπόν, τραγικά λάθη και φτάσατε, κύριε Υπουργέ, στο σαδιστικής έμπνευσης μέτρο να στείλετε και ένα τελεσίγραφο για απολύσεις των ανεμβολίαστων υγειονομικών. Να μας πείτε ποια είναι η λογική στην οποία στηρίζεται αυτό το υγειονομικό μέτρο, ποιο είναι το υγειονομικό όφελος του μέτρου, διότι θα σας διαβάσω τι λέει η ΠΟΕΔΗΝ.

Αναφέρει, λοιπόν: «Με τις οδηγίες του ΕΟΔΥ δουλεύουν εκατοντάδες συνάδελφοι με ενεργή νόσο κορωνοϊού και μπορούν να διασπείρουν τον ιό. Αυτό είναι γνωστό τοις πάσι πλέον. Οι επιστήμονες της τηλεόρασης παραδέχονται τώρα ότι και οι εμβολιασμένοι νοσούν και μεταδίδουν τον ιό. Υπέρμαχοι της υποχρεωτικότητας μόνο του υγειονομικού προσωπικού λένε τώρα ότι όλοι θα νοσήσουμε. Η μεγάλη σημασία του εμβολιασμού είναι ότι προστατευόμαστε από τη βαριά νόσηση. Γι’ αυτό σπεύσαμε πρώτοι οι υγειονομικοί και εμβολιαστήκαμε. Οι ίδιοι οι συνάδελφοι, λοιπόν, που είναι ανεμβολίαστοι και δουλεύουν, τι κάνουν; Ρισκάρουν τη ζωή τους.». Γιατί υποτίθεται το αφήγημά σας ως προς την υποχρεωτικότητα ήταν ακριβώς η προστασία των γύρω μας και του δημοσίου συμφέροντος!

Συνεχίζει η ΠΟΕΔΗΝ: «Λέγαμε για τα μέτρα προστασίας. Για τους υγειονομικούς δεν κάνατε τίποτα, όχι μόνο αυτό, έχετε εφαρμόσει πρωτόκολλα διασποράς του ιού, αφού τους εξαναγκάζετε να επιστρέφουν μετά την πενθήμερη καραντίνα. Τώρα που εργάζονται συνάδελφοι με ενεργή νόσο λόγω ΕΟΔΥ λέτε ότι υπάρχουν και τα μέτρα προστασίας. Στοχοποιείτε έναν κλάδο που είναι εμβολιασμένος σε ποσοστό 97%, όταν σιωπάτε για τους άλλους επαγγελματικούς κλάδους που είναι σε πολύ χαμηλά ποσοστά εμβολιασμένοι και αναφέρομαι στους ιερείς, αναφέρομαι στους αστυνομικούς και τα λοιπά».

Και τέλος, σας λένε οι γιατροί, κύριε Πλεύρη, ότι είστε ψευδολόγος, γιατί είπατε ότι το πιστοποιητικό εμβολιασμού δεν έχει σχέση με τις αναστολές εργασίας. Να μας το εξηγήσετε, διότι στον νόμο φαίνεται η αναστολή εργασίας να συνδέεται άμεσα με το πιστοποιητικό.

Και, επίσης, σας λένε ότι θέλετε να δημιουργήσετε δύο κατηγορίες, δύο ταχυτήτων ανεμβολίαστους υγειονομικούς, αυτούς οι οποίοι είναι σε αναστολή και αυτούς οι οποίοι δεν θα είναι σε αναστολή και θα δουλεύουν με δύο rapid test την εβδομάδα. Και, πραγματικά, θέλουμε να καταλάβουμε πώς συμβιβάζεται με τη λογική αυτό το μέτρο, η εφαρμογή αυτού του μέτρου, να δημιουργείτε δύο ταχυτήτων υγειονομικούς.

Δεν θα πω άλλα για το υγειονομικό κομμάτι και για το νομοσχέδιο μίλησε η ειδική αγορήτριά μας. Όμως, θα ήθελα να περάσω σε ένα άλλο θέμα, άσχετο.

Οπότε, κυρία Πρόεδρε, θα εξαντλήσω μάλλον τον χρόνο μου σήμερα με την ανοχή σας.

Θα ήθελα, λοιπόν, να περάσω σε ένα άλλο ζήτημα το οποίο ενδιαφέρει πολύ κόσμο, αλλά θα ενημερώσω και το Σώμα για την εξέλιξη αυτού του ζητήματος. Είναι ένα ζήτημα το οποίο πολύ άστοχα, ύποπτα και άκομψα αφ’ ενός έφερε και εμένα προσωπικά σε πολύ δύσκολη θέση και μπορώ να πω ότι δοκίμασε και τα προσωπικά μου όρια, αλλά αφ’ ετέρου απασχόλησε και πολύ έντονα τη Βουλή τον Δεκέμβριο του 2020.

Αναφέρομαι, λοιπόν, στην απόφαση της Ολομέλειας στις 16 Δεκεμβρίου του 2020 –εκατόν, συγκεκριμένα, πενήντα οκτώ Βουλευτών της Νέας Δημοκρατίας και κάποιων Βουλευτών του Κινήματος Αλλαγής- να άρουν τη βουλευτική μου ασυλία λόγω μίας έγκλησης που είχε υποβάλει ένα συλλογικό όργανο, η Πρωτοβάθμια Συνδικαλιστική Ένωση Αξιωματικών Ελληνικής Αστυνομίας Κεντρικής Μακεδονίας, για μία αποστροφή του λόγου μου σε ομιλία μου το καλοκαίρι του 2020 σε αυτή εδώ την Αίθουσα. Θα διαβάσω λίγο τι είχα πει τότε, μόνο και μόνο γιατί μπορεί να υπάρχει κόσμος ο οποίος δεν γνωρίζει την όλη υπόθεση.

Γινόταν, λοιπόν, λόγος για τους μπαχαλάκηδες κατά τη συζήτηση του νομοσχεδίου για τις υπαίθριες και δημόσιες συναθροίσεις. Είχα πει, λοιπόν, τότε ότι όσο για τους γνωστούς μπαχαλάκηδες στους οποίους αναφέρθηκαν πολλοί συνάδελφοι -που μπαχαλάκιας, ουσιαστικά, είναι αυτός ο οποίος φέρνει ανακατωσούρα, δεν είναι αυτός που διαδηλώνει, είναι, ουσιαστικά, αυτός που θέλει να προβοκάρει και να διαλύσει τη διαδήλωση- οι μπαχαλάκηδες είναι γνωστοί και στην Ελληνική Αστυνομία. Συχνά είναι τα ίδια τα αστυνομικά όργανα τα οποία ως κουκουλοφόροι θα ρίξουν μία μολότοφ για να διαλύσουν τη διαδήλωση.

Η δήλωσή μου αυτή ως γνωστόν πυροδότησε την έγκληση αυτής της Ένωσης Αξιωματικών για μία δήθεν συκοφαντική δυσφήμηση που δήθεν διέπραξα εις βάρος των αστυνομικών.

Θα ήθελα, λοιπόν, να ενημερώσω σήμερα το Σώμα και τον κόσμο που ενδιαφέρεται να μάθει την εξέλιξη της υπόθεσης -γιατί είναι πολλοί αυτοί οι οποίοι με ρωτούν- ότι με την από 8-12-2021 διάταξη της Εισαγγελέως Πλημμελειοδικών Αθηνών απορρίφθηκε αμετάκλητα, σύμφωνα με το άρθρο 51 παράγραφος 2 και παράγραφος 3 του Κώδικα Ποινικής Δικονομίας, η έγκληση εναντίον μου.

Ήταν, λοιπόν, μία έγκληση για αυτή τη δήθεν συκοφαντική δυσφήμηση που διέπραξα κατά τη συζήτηση ενός νομοσχεδίου του κ. Χρυσοχοΐδη -ενός πολύ σκληρού νομοσχεδίου για τις δημόσιες συναθροίσεις- όπου ανέλυα ένα-ένα τα μεγάλα προβλήματα και του νομοσχεδίου αλλά και των κατασταλτικών μέτρων στη χώρα μας.

Όταν στην ίδια ομιλία επεσήμανα τον κίνδυνο κατάχρησης του δικαιώματος της Αστυνομίας για προληπτικό και κατασταλτικό έλεγχο των δημοσίων συναθροίσεων, όταν μιλούσα για τον κίνδυνο μετάθεσης ευθυνών από την Αστυνομία στους εκπροσώπους των εργαζομένων και των συλλογικοτήτων για την τήρηση της τάξης σε περίοδο όξυνσης των κοινωνικών αντιθέσεων, όταν παρουσίαζα τα κοινωνικά προβλήματα και υπερασπιζόμουν τα ατομικά και πολιτικά δικαιώματα και όλα αυτά τα οποία μας έμαθε η επιστήμη του δικαίου, ήρθαν τότε κάποιοι συνάδελφοι νομικοί, υποτίθεται έμπειροι -ανάμεσα σε αυτούς και εσείς, κύριε Πλεύρη- τον Δεκέμβριο του 2020 και όλα αυτά επιλέξατε να τα ξεχάσετε.

Θα μιλήσω για σας αργότερα και θα μιλήσω, διότι αυτό είναι το μεγάλο φιάσκο όχι μόνο της διαδικασίας, αλλά και του ίδιου του πολιτικού ήθους της Κυβέρνησης και ενός κοινοβουλευτισμού που ολισθαίνει ολοένα και πιο επικίνδυνα.

Παρεμπιπτόντως, θα ήθελα να πω ότι σε αυτή την ψηφοφορία έλειπαν οι Βουλευτές που υπερψήφισαν. Είχαν κρυφτεί σαν τα ποντίκια στις τρύπες τους. Μπορώ να πω ότι σήμερα οι Βουλευτές της Νέας Δημοκρατίας που είναι παρόντες είναι πιο πολλοί σε σχέση με τότε. Τότε ήταν μόνο ένας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Θα θυμίσω ότι στην ομιλία μου είχα τονίσει την ανάγκη συστηματικής σοβαρής και σύγχρονης εκπαίδευσης των αστυνομικών υπαλλήλων κατά τα ευρωπαϊκά πρότυπα, προκειμένου και να επιτελούν με ασφάλεια το έργο τους, αλλά και να διαφυλάσσονται τα δικαιώματα των πολιτών από άστοχες υπερβολικές ή καταχρηστικές ενέργειες αστυνομικών οργάνων.

Όλα αυτά, λοιπόν, που έλεγα τότε φάνηκαν τόσο δυσφημιστικά και παράλογα που τα γράψατε στα παλιά σας τα παπούτσια. Έπρεπε να σκοτωθεί ένας νεαρός καταδιωκόμενος Ρομά για να αφυπνιστεί ο σημερινός Υπουργός Προστασίας του Πολίτη και να εξαγγείλει σχέδια εκπαίδευσης και εκσυγχρονισμού της Αστυνομίας. Όταν, λοιπόν, σας τα έλεγα στο παρά τέταρτο, ήρθατε στο και τέταρτο να μας παρουσιάσετε όχι έργα και δράσεις, αλλά ανακοινώσεις για το τι θα κάνετε.

Περιμένουμε, λοιπόν, τον κ. Θεοδωρικάκο να μιλήσει με πολύ συγκεκριμένο πρόγραμμα ως προς την εκπαίδευση των αστυνομικών. Διαφορετικά, όπως παραιτήθηκε ο κ. Στυλιανίδης, να παραιτηθεί και εκείνος.

Ήρθε, λοιπόν, η Εισαγγελέας Πλημμελειοδικών Αθηνών, η κ. Τσίχλη, με την υπ’ αριθμόν 3389/2021 διάταξή της και μελέτησε προσεκτικά τα περιστατικά και τον νόμο, αλλά και το υπόμνημά μου. Οπότε, στο σημείο αυτό θέλω να ευχαριστήσω δημόσια την κυρία εισαγγελέα αλλά και τους δικηγόρους μου, τον κ. Μάριο Χαλιακόπουλο και τον κ. Ηλία Χαλιακόπουλο, διότι με την εξαιρετική συμβολή τους αποκατέστησαν τον ορθό νομικό λόγο, τον οποίο δεν υπάρχει καμμία αμφιβολία ότι είχαν κουρελιάσει οι εισηγητές και οι Βουλευτές της Νέας Δημοκρατίας.

Βεβαίως στα αδιανόητα επιχειρήματα που ακούστηκαν εδώ μέσα στηρίχτηκαν και κάποιοι συνάδελφοι από το ΚΙΝΑΛ, οι οποίοι επίσης υπερψήφισαν. Και όλοι μαζί συρθήκατε πίσω από αδιανόητα επιχειρήματα που θα μπορούσε να αντικρούσει και ένας τριτοετής φοιτητής νομικής. Διότι αυτό που συνέβη ήταν ότι τρεις έγκριτοι και έμπειροι νομικοί, ο κ. Πλεύρης που είναι σήμερα ο επισπεύδων Υπουργός, ο κ. Μπούγας και ο κ. Αθανασίου, που κάποτε διετέλεσε και Αρεοπαγίτης, αράδιασαν τους προσχηματικούς ισχυρισμούς που δεν άντεχαν στη βάσανο καμμίας πάγιας νομολογίας και καμίας κρατούσας νομικής αντίληψης. Ήταν τόσο μεγάλη η πρεμούρα σας και η διάθεσή σας να περάσετε κάποιο μήνυμα, ώστε να μην πολυμιλάμε εδώ μέσα που στο άψε σβήσε ή θα βρεθούμε κατηγορούμενοι ή θα κλείνετε και μικρόφωνα, όπως κάνατε τις προάλλες με τον κ. Πολάκη.

Εύχομαι, κύριε Πλεύρη, να ξεπεράσετε αυτή τη νομική αμνησία που πάθατε και εσείς αλλά και οι άλλοι δύο συνάδελφοί σας. Εγώ θα σας διαβάσω κάποια αποσπάσματα από την απορριπτική διάταξη για τον νομικό συλλογισμό της κυρίας εισαγγελέως. «Πρώτον, παθητικό υποκείμενο του αδικήματος της συκοφαντικής δυσφήμισης μπορεί να είναι μεν τα φυσικά πρόσωπα-μέλη ενός νομικού προσώπου, τα οποία σημειωτέον εν προκειμένω ουδόλως προέκυψε ότι εξουσιοδότησαν το εγκαλόν νομικό πρόσωπο να προβεί στην κατάθεση της υπό κρίση έγκλησης -ούτε καν στον καταστατικό σκοπό δεν ήταν. Ωστόσο, με τον ομαδικό χαρακτηρισμό θα πρέπει να προσδιοριστούν σαφώς.

Δεύτερον, δεν αρκεί για τη στοιχειοθέτηση του αδικήματος της δυσφήμισης, απλής ή συκοφαντικής, η αναφορά γενικά «Αστυνομία» ή «αστυνομικά όργανα».

Τρίτον, υπό τα περιστατικά αυτά…» -λέει η κυρία εισαγγελέας- «…φρονούμε ότι δεν συντρέχει περίπτωση για την άσκηση ποινικής δίωξης σε βάρος της εγκαλουμένης για το έγκλημα της συκοφαντικής δυσφήμισης.

Κατόπιν τούτων, η υπό κρίση έγκληση τυγχάνει απορριπτέα ως νομικά αβάσιμη» και πλέον έχει αρχειοθετηθεί.

Ελπίζω,, λοιπόν ότι η συνεπής και η ορθή νομική σκέψη της κυρίας εισαγγελέως θα βοηθήσει πλέον να εντυπωθεί σε όλους το αυτονόητο ότι εδώ μέσα μπορούμε να μιλάμε άφοβα και αν τυχόν αμφιβάλλει η πλειοψηφία γι’ αυτό, προφανώς δεν αμφιβάλλουν οι εκπρόσωποι της ανεξάρτητης δικαιοσύνης, οι οποίοι ενδιαφέρονται για τη γνήσια εφαρμογή του συνταγματικού και ποινικού κανόνα.

Ελπίζω, λοιπόν, να γίνει κατανοητό ότι τω νόμω αβάσιμο είναι κάτι πολύ παραπάνω από το απαράδεκτο και εδώ αναφέρομαι, βεβαίως, στην ουσία της αντικειμενικής υπόστασης, οπότε κάθε φορά, αν συμβεί κάτι παρόμοιο στο μέλλον, να ανατρέξουν οι πτέρυγες της Βουλής στη διάταξη αυτή, την υπ’ αριθμό 3389/21, ως διδαχή του τι εστί συκοφαντική δυσφήμηση, του τι δεν εστί συκοφαντική δυσφήμιση και του τι εστί ελευθερία της έκφρασης.

Προς τούτο, θα καταθέσω την απορριπτική διάταξη στα Πρακτικά της Ολομέλειας.

(Στο σημείο αυτό η Βουλευτής κ. Αγγελική Αδαμοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ελπίζω επίσης για το καλό της δημοκρατίας και της πατρίδας, κύριοι της Νέας Δημοκρατίας, να βάλετε μυαλό στο εξής και να καταλάβετε πόσο επικίνδυνα προσπαθήσατε να συμβάλλετε στην ποινικοποίηση της γνώμης που διατυπώνει ο Βουλευτής και μάλιστα, κατά την αρχετυπική μορφή άσκησης των καθηκόντων του που είναι βεβαίως η ομιλία του στο Κοινοβούλιο.

Κι επειδή ουδέν κακόν αμιγές καλού, εγώ αυτό που θα πω από όλη αυτή τη θεσμική σας απρέπεια -και θα τελειώσω εδώ- είναι πρώτον, ότι από όλη αυτή τη δοκιμασία προφανώς και παρέμεινα αβλαβής και το δεύτερο και πιο σημαντικό, ότι καταφέρατε να συσπειρώσετε για πρώτη φορά από τότε που γίνατε Κυβέρνηση όλη την Αντιπολίτευση σε μια κοινή γραμμή, σε μια κοινή γροθιά και σε μια ομοβροντία. Διότι ήρθαν εδώ συνάδελφοι οι οποίοι άρθρωσαν έναν πολιτικό και νομικό λόγο υψηλού επιπέδου.

Θα ευχαριστήσω -και με αυτό τελειώνω- ξανά δημοσίως αυτούς τους συναδέλφους. Πέρα από τους συναδέλφους του ΜέΡΑ25, θα ήθελα ξανά να ευχαριστήσω δημόσια τον κ. Κατρούγκαλο, τον κ. Δρίτσα, τον κ. Καστανίδη, τον κ. Γκιόκα, τον κ. Τζανακόπουλο, τον κ. Καμίνη, τον κ. Πολάκη, την κ. Κασιμάτη, τον κ. Μυλωνάκη, τον κ. Βούτση, την κ. Πούλου, τον κ. Ζαχαριάδη, την κ. Αναγνωστοπούλου, τον κ. Βελόπουλο και τον κ. Χήτα. Συγχωρήστε μου αν ξεχνάω κάποιον. Και, βεβαίως, αυτό απέδειξε ότι όρια και σφυγμός και δημοκρατικά αντανακλαστικά υπάρχουν όσο κι αν εσείς προσπαθείτε να τα καταλύσετε. Φαίνεται ότι αυτά τα αντανακλαστικά τα επέδειξε πάνω από όλα και έμπρακτα η ελληνική δικαιοσύνη.

Ευχαριστώ πολύ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ναι, κύριε Υπουργέ, έχετε τον λόγο.

Κύριε Πρόεδρε, θα καταθέσω νομοτεχνικές. Κυρίως είναι με την αλλαγή του τίτλου του νομοσχεδίου.

Μόνο για ένα λεπτό θα πω το εξής. Μάλλον εδώ έχουμε μπερδευτεί στο τι αρμοδιότητες έχει η Βουλή και τι αρμοδιότητες έχουν τα δικαστικά όργανα. Η Βουλή εξετάζει ένα και μοναδικό πράγμα, αν συντρέχουν λόγοι άρσης της ασυλίας. Στο Σύνταγμα που αλλάξαμε δεχθήκαμε να έχουμε συσταλτική ερμηνεία, προκειμένου ο Βουλευτής να μην προστατεύεται πίσω από την βουλευτική ασυλία. Στην ουσία της υπόθεσης δεν μπαίνουμε.

**ΑΓΓΕΛΙΚΗ ΑΔΑΜΟΠΟΥΛΟΥ:…**(Δεν ακούστηκε)

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μας ζητήσατε στην επιτροπή να τοποθετηθούμε επί των νομικών λόγων και εν τέλει από ό,τι κατάλαβα, η αρχειοθέτηση της μήνυσης -γιατί είπατε πολλά πανηγυρικά- έγινε λόγω έλλειψης νομιμοποίησης. Δεν μπορούσε το σωματείο να εκπροσωπήσει τους άλλους. Αυτό διαβάσατε.

**ΑΓΓΕΛΙΚΗ ΑΔΑΜΟΠΟΥΛΟΥ:** Όχι, όχι!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σε κάθε περίπτωση να πούμε το εξής, για να μη δημιουργούνται παρερμηνείες. Η Βουλή ελέγχει ένα και μοναδικό πράγμα, εάν συντρέχουν λόγοι άρσης. Αν δεν έγινε στο πλαίσιο των καθηκόντων ενός Βουλευτή ή αν έγινε στο πλαίσιο των καθηκόντων ενός Βουλευτή δεν συνιστά συκοφαντική δυσφήμιση. Όταν έρχεται, λοιπόν, μια μήνυση για συκοφαντική δυσφήμιση, με την αλλαγή του Συντάγματος που έχουμε κάνει -αυτό λέει η επιτροπή, αυτό είπαμε- δεν εξετάζουμε ουσία, αίρουμε την ασυλία.

Και με συγχωρείτε, κανένας εδώ δεν πρέπει να θέλει προνομιακή μεταχείριση των Βουλευτών. Από αυτό εδώ το Βήμα όποιος θέλει, εάν τον θίξω, μπορεί να μου κάνει μήνυση και δεν θα πάω να κρυφτώ πίσω από τη βουλευτική ασυλία. Όπως ο κάθε πολίτης, θα αντιμετωπίσω τις κατηγορίες στον φυσικό μου δικαστή.

(Στο σημείο αυτό ο Υπουργός Υγείας κ. Αθανάσιος Πλεύρης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 200)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας κ. Ιωάννης Βρούτσης.

Κύριε Βρούτση, έχετε τον λόγο.

**ΙΩΑΝΝΗΣ ΒΡΟΥΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, έρχονται στιγμές που αδικούμε τους εαυτούς μας. Και το λέω αυτό προς όλες τις πλευρές της Βουλής, διότι η σημερινή συνεδρίαση της Βουλής θα έπρεπε να είναι μία πανηγυρικού χαρακτήρα συνεδρίαση, να συγκλίνουμε όλοι ομόφωνα στο θετικό που θα παραχθεί από το σημερινό νομοθετικό έργο που εισάγει ο Υπουργός Υγείας, ο κ. Πλεύρης και η Κυβέρνηση με αυτό το κείμενο νόμου, με αυτή τη σύμβαση.

Γιατί; Γιατί σε λίγες ώρες από τώρα, όταν ψηφιστεί αυτός ο νόμος, θα «τρέξουν» πενήντα έξι μήνες. Και μετά τους πενήντα έξι μήνες η Ελλάδα –που τη βάζουμε όλοι ιεραρχικά πάνω απ’ όλα, πάνω από τα κόμματά μας, τις απόψεις μας, τις ιδέες μας- θα έχει πλέον στο υγειονομικό της οπλοστάσιο ένα υπερσύγχρονο παιδικό νοσοκομείο, ένα νοσοκομείο της Μακεδονίας, της βορείου Ελλάδος που δεν έχει σήμερα. Αυτή θα είναι η κατάληξη της νομοθετικής πρωτοβουλίας. Και δεν σας κρύβω ότι ένιωσα την απογοήτευση όλης αυτής της πολιτικής αψιμαχίας που μπορεί να έχει μέσα της ιδεολογικά ζητήματα, αλλά όχι σήμερα, σε ένα ζήτημα το οποίο μας ενώνει, σε ένα ζήτημα το οποίο είναι κοινός τόπος ότι θα παραχθεί κάτι καλό για τη χώρα στον τομέα της Υγείας.

Εγώ, επιτρέψτε μου να σας πω, αυτό που νιώθω αυθόρμητα, ανεβαίνοντας στο Βήμα της Βουλής ως Κοινοβουλευτικός Εκπρόσωπος της Νέας Δημοκρατίας είναι να πω δημόσια ένα μεγάλο ευχαριστώ. Ένα μεγάλο ευχαριστώ στο Ίδρυμα «Σταύρος Νιάρχος» -γιατί το ξεχάσαμε αυτό- που με αυτή την απλόχερη εθνικού χαρακτήρα ευεργεσία του προς το κράτος, έρχεται το πολιτικό σύστημα στο σύνολό του, με τη σημερινή Κυβέρνηση και με την προηγούμενη και κατευθύνει πόρους συγκεκριμένους, για να κατακτήσει η Ελλάδα ένα νοσοκομείο-πρότυπο, ένα νοσοκομείο μοναδικό για παιδιά στη βόρεια Ελλάδα που δεν είχε. Αυτή είναι η συζήτηση σήμερα. Παραλείψαμε όλοι να πούμε αυτό το δημόσιο ευχαριστώ προς το Ίδρυμα «Σταύρος Νιάρχος» και καλύπτω αυτή την ανάγκη εγώ, με αυτό το ευχαριστώ που καταθέτω σήμερα, ενώπιόν σας, δημόσια.

Θα μου πείτε: μόνο στο Ίδρυμα «Σταύρος Νιάρχος»; Εγώ άκουσα τον Υπουργό Υγείας, την Αναπληρώτρια Υπουργό Υγείας και δεν ένιωσα ότι ήταν ούτε μικρόψυχοι ούτε ότι στην τοποθέτησή τους ήθελαν να αναδείξουν ότι δεν υπήρχε ένα προηγούμενο καθεστώς, μία προηγούμενη πολιτική πρωτοβουλία που έφερε τα πράγματα εδώ. Απλά υπερασπίζονται το γιατί πρέπει να ψηφιστεί αυτό το νομοσχέδιο.

Διότι, κυρίες και κύριοι συνάδελφοι του ΣΥΡΙΖΑ, η παράταξή μας, η Νέα Δημοκρατία έχει διαχρονικά αποδείξει ότι σέβεται -διά μέσου του αξιακού κώδικα που έχει- τη συνέχιση του κράτους. Εμείς το σεβόμαστε αυτό και το αποδεικνύουμε διαχρονικά στην πράξη. Η διοικητική συνέχιση του κράτους είναι ένα γεγονός το οποίο για εμάς αποτελεί πυξίδα προσανατολισμού στην πολιτική μας συμπεριφορά.

Υπάρχουν ιδεολογικές διαφορές; Βεβαίως. Είναι θεμιτό να υπάρχουν; Βεβαίως και είναι θεμιτό και είναι και δείγμα υγείας για ένα πολιτικό σύστημα να έχει πολιτικές και ιδεολογικές διαφορές, γιατί μέσα από τη διαφοροποίηση παράγεται και η σύνθεση κι αυτό ωφελεί τον τόπο, τη χώρα, τους πολίτες.

Αυτές οι πολιτικές και ιδεολογικές διαφορές παράγουν και ένα άλλο αποτέλεσμα; Ναι, είναι και το θέμα της πολιτικής συμπεριφοράς. Κι έρχομαι στην ουσία, κύριε Ξανθέ, -ρητορικά το ερώτημα προς εσάς, επειδή σας βλέπω- κύριε Τριανταφυλλίδη, κοιτάξτε τι θα πει διαφορά πολιτικής συμπεριφοράς: Το 2018, ο ΣΥΡΙΖΑ όντας` στην κυβέρνηση φέρνει ένα νομοσχέδιο που ήταν το προοίμιο του σημερινού νομοσχεδίου για την κατασκευή του νοσοκομείου στην Θεσσαλονίκη. Ποια ήταν η συμπεριφορά της Νέας Δημοκρατίας; Η Νέα Δημοκρατία ήταν αντιπολίτευση και η Νέα Δημοκρατία το ψήφισε. Γιατί μπορεί να είχαμε κι εμείς τις ενστάσεις μας αλλά θέταμε το υπέρτατο καλό που είναι η κατασκευή του νοσοκομείου και η απορρόφηση αυτών των πόρων.

Αυτή λέγεται διαφορά πολιτικής συμπεριφοράς. Και θα σας κάνω και μία θεωρητικού περιεχομένου, αν θέλετε, προσέγγιση. Προσέξτε τι θα σας πω.

Αν θεωρητικά σήμερα κυβερνούσε ο ΣΥΡΙΖΑ και ήταν εδώ ο Υπουργός Υγείας του ΣΥΡΙΖΑ και έφερνε το συγκεκριμένο νομοσχέδιο για την υλοποίηση του νοσοκομείου αυτού και το έφερνε με τη μορφή δημοσίου νοσοκομείου, τι πιστεύετε ότι θα έκανε η Νέα Δημοκρατία; Θα κατέθετε τις διαφορές της αλλά θα το ψήφιζε. Γιατί θα το ψήφιζε; Διότι θα έθετε πάλι μπροστά το υπέρτατο καλό, που είναι η κατασκευή του νοσοκομείου και η απορρόφηση αυτών των 160 εκατομμυρίων από το Ίδρυμα «Σταύρος Νιάρχος» προς όφελος του κοινού καλού.

Αυτή είναι η διαφορά της πολιτικής μας συμπεριφοράς που μας κάνει να λέμε «ναι, είμαστε περήφανοι για τα πιστεύω μας, τις ιδέες μας, τις αξίες μας». Αυτοί είμαστε.

Εγκαλείστε, λοιπόν, εκ μέρους της Κυβέρνησης και ερωτάσθε γιατί δεν το ψηφίζετε, γιατί προβάλλετε το ζήτημα όχι της κατασκευής του –όπως είπαν σήμερα όλοι οι ομιλητές εκ μέρους του ΣΥΡΙΖΑ-, αλλά της νομικής οντότητας που θα έχει το νοσοκομείο. Μα, είναι λόγος αυτός να καταψηφίσετε ένα τέτοιο θετικό επίτευγμα για τη χώρα;

Και αν περνούσε, θεωρητικά, η πρότασή σας και δεν ψηφιζόταν, τι θα κάναμε τα χρήματα; Δεν θα φτιάχναμε αυτό το νοσοκομείο; Ήταν πολιτική, ηθική υποχρέωση της Κυβέρνησης να «τρέξει» όσο το δυνατόν γρηγορότερα για την απορρόφηση των πόρων, να φτιάξουμε αυτό το στενό χρονοδιάγραμμα των πενήντα έξι μηνών, γιατί στο τέλος των πενήντα έξι μηνών η Ελλάδα πλέον θα έχει φτιάξει ένα στολίδι στη βόρειο Ελλάδα που δεν το είχαμε, υπέρ της υγείας των παιδιών μας. Αυτή είναι η πραγματικότητα.

Είπατε για μικροψυχία. Εγώ επαναλαμβάνω ότι μπορεί να γίνονται και άστοχες τοποθετήσεις, αλλά σε γενικές γραμμές από την παράταξή μας, τουλάχιστον, αναγνωρίζουμε τα πράγματα όπως είναι και έχουμε το θάρρος να πούμε και τις διαφορές μας.

Γιατί δεν αναγνωρίζετε -ήμουν εδώ στην προηγούμενη Βουλή επί ΣΥΡΙΖΑ και την περίοδο 2012 - 2014- ότι στις 5 Ιουνίου 2014 ο Υπουργός Άδωνις Γεωργιάδης έφερε την υπουργική απόφαση –όχι στη Βουλή, αλλά ήλθε με υπουργική απόφαση- και έδωσε το δικαίωμα και στους ανασφάλιστους να έχουν νοσοκομειακή περίθαλψη; Είναι ή δεν είναι ένα γεγονός; Πολιτική απόφαση ήταν του Υπουργού και της τότε κυβέρνησης Σαμαρά.

Γιατί δεν αναγνωρίζετε ότι λίγους μήνες μετά, τον Αύγουστο του 2014, άλλος Υπουργός, ο Μάκης Βορίδης στην ίδια κυβέρνηση Σαμαρά, έφερε την άλλη υπουργική απόφαση που έδωσε και την φαρμακευτική κάλυψη; Γιατί δεν το αναγνωρίζετε; Αυτό λέγεται μικροψυχία.

Πράγματι στη συνέχεια, το 2016 –εάν δεν κάνω λάθος- φέρατε με νομοθετικό τρόπο την κάλυψη και των μη νόμιμων κατοικούντων στην Ελλάδα να έχουν υγειονομική, φαρμακευτική και νοσοκομειακή περίθαλψη.

Τι είπαμε; Είπαμε ότι δεν διαφωνούμε στο να έχουν νοσοκομειακή και φαρμακευτική περίθαλψη όλοι, αλλά πρέπει να σεβαστούμε και τα χρήματα των Ελλήνων πολιτών. Δεν είμαστε μια πλούσια χώρα που «τρέχει» το χρήμα ανεξέλεγκτα και δεν ξέρουμε πώς να αξιοποιήσουμε τους δημόσιους πόρους, ώστε να λέμε ότι μπορούμε να κάνουμε ό,τι θέλουμε. Πρέπει να σεβόμαστε και το 1 ευρώ. Έχω διατελέσει Υπουργός Εργασίας την δύσκολη περίοδο 2012 - 2014 και μπορώ να γνωρίζω λίγο παραπάνω τα ζητήματα τα οποία αφορούν τον δημοσιονομικό εκτροχιασμό της χώρας και το ξέρουμε όλοι ότι οι δύο κύριες αιτίες του δημοσιονομικού εκτροχιασμού της χώρας ήταν το ασφαλιστικό και η υψηλή φαρμακευτική δαπάνη.

Δεν είναι αυτή η αλήθεια; Δεν πρέπει να σεβόμαστε τα χρήματα του ελληνικού λαού; Έγιναν τόσες δημοσιονομικές προσαρμογές για να το κάνουμε αυτό από την Κυβέρνηση, δηλαδή να τα περιορίσουμε, να τα νοικοκυρέψουμε, να τα βάλουμε σε μια τάξη. Δεν είναι συνεπής η Κυβέρνηση;

Πριν από ένα μήνα ο Υπουργός Υγείας έφερε μια διάταξη βάσει της οποίας αυτοί που θέλουν να έχουν τη φαρμακευτική και τη νοσοκομειακή κάλυψη θα έχουν αυτό το δικαίωμα. Και αυτό για να μειώσουμε το clawback, για το οποίο είπε ο κ. Ξανθός -και είναι ένα σωστό νούμερο- ότι είναι 300 εκατομμύρια που τα πληρώνει ο Έλληνας πολίτης. Δεν θα του στερήσουμε το δικαίωμα, αλλά η συνταγογράφηση θα γίνεται από δημόσιες δομές. Διαφωνήσατε σε αυτό, αλλά δεν το έκανε από κακία ή από μειωμένη ευαισθησία ο Υπουργός. Το έκανε για να νοικοκυρέψουμε το σύστημα, γιατί η φαρμακευτική δαπάνη είχε ξεφύγει και πάλι.

Άρα, λοιπόν, με λίγα λόγια: Εδώ ερχόμαστε να βάλουμε τη λογική και την πραγματικότητα πάνω απ’ όλα για ένα ζήτημα το οποίο μας ενώνει, γιατί όλοι θέλουμε να γίνει το γρηγορότερο δυνατόν αυτό το Νοσοκομείο.

Επί της ουσίας, τώρα, οι διαφορές σας: Νομικό πρόσωπο ιδιωτικού δικαίου ή δημόσιο νοσοκομείο; Ας δούμε πού βρίσκουμε τις διαφορές.

Πρώτον, θα είναι μειωμένης ή ίδιας ποιοτικής αντιμετώπισης οι ασθενείς που θα μπαίνουν στο νοσοκομείο, εάν είναι νομικό πρόσωπο ή δημόσιο νοσοκομείο;

Δεν θα παραλείπεται ούτε ένα εκατοστό η ποιότητα των υπηρεσιών υγείας. Δεν είμαι γιατρός, δεν έχω ασχοληθεί με τα υγειονομικά αλλά ξέρω ότι, είτε νομικό πρόσωπο δημοσίου δικαίου είτε δημόσιο νοσοκομείο είναι κάτω από την ομπρέλα του ΕΣΥ. Άρα, η ποιότητα των υπηρεσιών υγείας είναι ίδια.

Δεύτερον, πρόσβαση θα έχουν όλοι οι πολίτες; Το δεύτερο κρίσιμο ερώτημα είναι αυτό. Μήπως με το νομικό πρόσωπο ιδιωτικού δικαίου είναι μειωμένη η πρόσβαση; Απάντηση: «Όχι». Η πρόσβαση των πολιτών θα είναι ελεύθερη για όλους. Άρα και το δεύτερο κρίσιμο ερώτημα απαντάται. Δεν θα είναι μειωμένη η δυνατότητα πρόσβασης στο νοσοκομείο.

Το τρίτο αφορά τους εργαζόμενους. Μπαίνει κι ένα ζήτημα εκεί. Οι εργαζόμενοι θα αμείβονται λιγότερο; Θα είναι πιο δύσκολη η εργασιακή τους σχέση; Όχι δεν θα είναι. Θα προσλαμβάνονται με διαδικασία ΑΣΕΠ όπως έγινε με το άλλο νοσοκομείο που έχουμε, το «Παπαγεωργίου», που είναι νομικό πρόσωπο ιδιωτικού δικαίου. Στη συνέχεια θα έχουμε συμβάσεις ιδιωτικού δικαίου αορίστου χρόνου. Το λέμε εμείς. Το λένε οι ίδιοι εργαζόμενοι του «Παπαγεωργίου». Έχουμε απτό παράδειγμα μπροστά μας. Είναι νομικό πρόσωπο ιδιωτικού δικαίου. Πού είναι η διαφορά; Μήπως τη χρησιμοποιούμε τελικά για να βάζουμε τα προσχήματα για να διαφοροποιηθούμε σε ένα ζήτημα το οποίο μας ενώνει; Εγώ νομίζω ότι κάνουμε λάθος πολλές φορές σε ζητήματα που πρέπει να θέτουμε πάνω απ’ τα κόμματα, πάνω από τις πολιτικές μας διαφορές, όπως είναι το συγκεκριμένο νομοσχέδιο.

Μετά την ψήφιση του νομοσχεδίου θα τρέξει σε ένα χρονοδιάγραμμα πενήντα έξι μηνών καταλυτικά η κατασκευή αυτού του πρότυπου νοσοκομείου με τις πιο σύγχρονες προδιαγραφές, διακόσιες σαράντα κλίνες, τριακόσιες θέσεις εργασίας στην αρχή και χίλιες θέσεις εργασίες στην ολοκλήρωση του νοσοκομείου. Τα αποτελέσματα σε επίπεδο ποιότητας και υπηρεσιών υγείας θα είναι τα ίδια και όλοι θα είμαστε περήφανοι και χαρούμενοι που η Ελλάδα θα έχει άλλο ένα νοσοκομείο παίδων που δεν το είχε. Θα το έχει η βόρεια Ελλάδα, η Μακεδονία.

Κύριε Υπουργέ, θα μου επιτρέψετε να προσθέσω στον λίγο χρόνο που έχω ακόμα κι ένα ζήτημα που αφορά στη δική μου περιοχή, τον Νομό Κυκλάδων όπου εκλέγομαι. Άκουσα μια συνάδελφο του ΣΥΡΙΖΑ να λέει περήφανα για το Νοσοκομείο της Σαντορίνης ότι το έκανε ο ΣΥΡΙΖΑ. Επιτρέψτε μου να πω ότι αυτό λέγεται μικροψυχία. Και να σας πω γιατί. Κανείς δεν αναίρεσε κι εγώ προσωπικά, προεκλογικά και όλο αυτό το διάστημα, τη συμμετοχή του ΣΥΡΙΖΑ στη διαμόρφωση του νοσοκομείου.

Ξεχνάτε ένα κρίσιμο χρονικό στάδιο πριν απ’ αυτό. Ποιος είχε αγοράσει το οικόπεδο; Και ποιος έχτισε το νοσοκομείο; Το έχτισε η Νέα Δημοκρατία επί Υπουργού Δημήτρη Αβραμόπουλου, επί κυβέρνησης Καραμανλή. Έγινε αυτό ή δεν έγινε; Ναι, έγινε. Το είπε. Όλη την επόμενη περίοδο προσπαθήσατε να το

στελεχώσετε. Μπράβο. Αυτή είναι η αλήθεια. Αλλά όλη την προεκλογική περίοδο προσωπικά την έβγαλα να εγγυώμαι στους Σαντορινιούς και στους Κυκλαδίτες ότι η Νέα Δημοκρατία δεν θα ξεπουλήσει το νοσοκομείο. Γινόμαστε Κυβέρνηση και το αποδεικνύουμε στην πράξη. Όχι μόνο δεν το ξεπουλήσαμε αλλά και στη χθεσινή του τοποθέτηση επίσημα ο Υπουργός Υγείας, ο κ. Πλεύρης, στον συνάδελφό μου, κ. Συρμαλένιο, που είναι παρών, απάντησε πόσο έχουμε βελτιώσει τις υπηρεσίες υγείας εμείς ως Κυβέρνηση το διάστημα που είμαστε Κυβέρνηση, με πρωτοβουλία του ίδιου του Υπουργού, της πολιτικής ηγεσίας του Υπουργείου Υγείας, της Κυβέρνησης Μητσοτάκη, δείχνοντας ότι στηρίζουμε αυτό το νοσοκομείο.

Εδώ, λοιπόν, κύριε Υπουργέ και με την εκτίμηση με τη διαχρονική σχέση που έχουμε, να σας πω την προσωπική μου άποψη. Ήμουν και πάντα παραμένω υπέρ του δημόσιου συστήματος υγείας με την ευρύτερή του έννοια. Πιστεύω ότι πρέπει να υπάρχουν και τα νομικά πρόσωπα ιδιωτικού δικαίου και τα ιδιωτικά νοσοκομεία και η δημόσια υγεία. Στηρίζουμε τη δημόσια υγεία. Είναι κι αυτό στον αξιακό κώδικα της Κυβέρνησής μας και διαχρονικά της Νέας Δημοκρατίας ότι είμαστε υπέρ του δημόσιου τομέα υγείας. Όμως το Νοσοκομείο της Σαντορίνης έχει ένα ειδικό καθεστώς ΑΕΜΥ που ξεφεύγει απ’ όλα τα άλλα καθεστώτα. Πιστεύω ότι έχει κλείσει ο κύκλος της ανάγκης ύπαρξης συγκεκριμένης οργανωτικής λειτουργίας ως ΑΕΜΥ.

Επιτρέψτε μου, κύριοι συνάδελφοι, σας το είπε και ο Υπουργός, σήμερα βάζετε θέμα να μπει στο δημόσιο. Δεν το κάνατε. Είχατε την ευκαιρία τεσσεράμισι χρόνια να το κάνετε. Εγώ, Υπουργέ, καταθέτω την προσωπική μου άποψη. Πρέπει να ξαναδείτε με έναν ενισχυτικό και βελτιωτικό τρόπο να ενταχθεί το νοσοκομείο Σαντορίνης στο δημόσιο σύστημα υγείας. Νομίζω ότι έκλεισε ο κύκλος του προηγούμενου οργανωτικού σχήματος και πρέπει τώρα να το θωρακίσουμε ακόμα καλύτερα μέσα απ’ αυτή την αλλαγή του οργανογράμματος του Νοσοκομείου Σαντορίνης.

Κλείνω και πάλι με το δημόσιο ευχαριστώ στο Ίδρυμα «Σταύρος Νιάρχος», το οποίο με αυτή τη γενναιόδωρη χειρονομία του, με το χαρακτήρα εθνικού ευεργέτη έρχεται να προσδώσει στην πατρίδα μας ένα νοσοκομείο υπέρ της υγείας των Ελλήνων, των παιδιών μας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Βρούτση.

Τον λόγο έχει ο Βουλευτής της Νέας Δημοκρατίας, ο κ. Κωνσταντίνος Μπλούχος.

**ΚΩΝΣΤΑΝΤΙΝΟΣ ΜΠΛΟΥΧΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η αρχή της ευθύνης η οποία πρέπει να διέπει κάθε πτυχή δημόσιου και ιδιωτικού βίου βρίσκει τραγικό αντιπαράδειγμα στις συμπεριφορές πολιτικών κομμάτων.

Δεν καταψηφίζουμε τη δωρεά ενός μεγάλου ευεργέτη, αλλά δεν ψηφίζουμε υπέρ στην αποδοχή της. Τι ψηφίζουμε; Τίποτα.

Δεν χρειάζεται προσπάθεια για τον ιστορικό του μέλλοντος που θα αναζητήσει το πολιτικό παράλληλο του Θεόδωρου Δεληγιάννη, πατέρα του λαϊκισμού και του μόνιμου αντικυβερνητικού όχι.

Και όταν ολοκληρωθεί το έργο και κληθούν οι πολιτικές δυνάμεις διά των εκπροσώπων τους να παραστούν στα εγκαίνια θα ήταν ενδιαφέρουσα η ψυχοκριτική αποτύπωση ενός καλού ιστορικού που θα βάζει λεζάντες στους φωτογραφημένους πολιτικούς που δεν θα έχουν ψηφίσει υπέρ της κατασκευής ενός τέτοιου νοσοκομείου.

Φανταστείτε τι θα έλεγε ένας ιστορικός πολιτικός άρχοντας, ένας μελλοντικός πολιτικός σε μία ερώτηση συνέντευξης: Δικαιούστε άραγε να συμμετέχετε με χαρά στη χαρά ενός έργου, το οποίο αγωνιστήκατε να μην γίνει; Δικαιούστε να καταφεύγετε και να αποδέχεστε τις υπηρεσίες ενός νοσηλευτικού ιδρύματος νομικού προσώπου ιδιωτικού δικαίου, το οποίο εξαρχής καταγγέλλετε ως τέτοιο, ως περίπου την άφιξη Αρμαγεδδώνα στην κοινωνία μας;

Δεν περιμένω από τους συναδέλφους της Μείζονος και της Ελάσσονος τέτοια και τόση ευθιξία.

Κυρίες και κύριοι συνάδελφοι, η όποια επίπλαστη διαμάχη περί του νομικού προσώπου δημοσίου δικαίου ή ιδιωτικού δικαίου δεν είναι θέμα ιδεολογικής ερμηνείας. Απλούστατα αυτά που η σύγχρονη Αριστερά αλλαχού αποδέχεται η Αριστερά εκπροσώπησης στη χώρα μας έχει εξορίσει την επιθυμία εξεύρεσης στίγματος στην αφάνεια του μη επιστημονικού και στα παλαιολιθικά απολιθώματα του παρελθόντος.

Κυρίες και κύριοι συνάδελφοι, προσωπικά συγκινούμαι πολύ όταν διαβάζω Ιστορία και διαπιστώνω τα χνάρια της ιστορικής πολιτισμικής μας συνέχειας σε όλους τους τομείς του δημοσίου βίου, ιδία δε στον υγειονομικό. Έχω ξαναμιλήσει για τη σημασία της αθηναϊκής λειτουργίας, δηλαδή της ανάληψης ευθύνης κάποιου εύπορου πολίτη ώστε να χρηματοδοτήσει και διεκπεραιώσει ένα έργο κοινής ωφέλειας. Σήμερα ομιλούμε αποκλειστικά με τον όρο χορηγία. Ιστορικά το Μαιευτήριο «Έλενα», το «Αιγινήτειο», το «Δρομοκαΐτειο», το «Σισμανόγλειο», το «Τζάνειο», το Νοσοκομείο «ΑΧΕΠΑ», αλλά και το Νοσοκομείο «Παπαγεωργίου» αποτελούν έμπρακτη απόδειξη τούτης της ιστορικής πολιτιστικής συνέχειας.

Το ακόμα συγκινητικότερο για μένα είναι όταν στην πατρίδα μου τη Δράμα βλέπω αυτά τα χαράματα αφιέρωσης έξω από δημόσια ιστορικά κτήρια, αναθηματικές επιγραφές, αναγγελίες και εκφράσεις ευγνωμοσύνης προς τους δωρητές. Στις αρχές του εικοστού αιώνα ένας άγιος παπάς, ο Χρυσόστομος Καλαφάτης, διαχειριζόμενος έντιμα τα χρήματα της ελληνορθόδοξης κοινότητας Δράμας και των μεγάλων ευεργετών χωρίς Υπουργείο Υποδομών, χωρίς Παιδείας και Υγείας μέσα σε εννέα χρόνια θεμελίωσε τριάντα πέντε κτήρια κοινής ωφέλειας και πρόλαβε να εγκαινιάσει τα οκτώ.

Είναι εκπληκτικό το πώς μία κοινότητα είδε μπροστά χάρη στον παπά της και έφτιαξε διοικητικά συμβούλια νοσοκομείων και σχολείων που διοίκησαν αυτά τα ιδρύματα, τα οποία σχεδόν όλα αποτελούν υποδομές που χρησιμοποιούμε ως τις μέρες μας. Και μάλλον όχι ο παπάς δεν ήταν νεοφιλελεύθερος, τουναντίον ήταν κοινοτιστής.

Ας πάμε στο σήμερα, όμως. Τι ακούσαμε πάλι σήμερα; Ακούσαμε για ολιγάρχες, για παθητική ιδιωτικοποίηση, για σεσημασμένους ψεύτες και πολιτικούς απατεώνες, για υπεξαιρέσεις του ελέγχου του δημοσίου από δημόσιες δομές, για φιλέτα του ΕΣΥ.

Αλήθεια, εγώ αναρωτιέμαι. Τι και πώς εννοείτε «τα φιλέτα του ΕΣΥ»;

Κυρίες και κύριοι συνάδελφοι, συγγνώμη για την έκφραση, αλλά με πολιτικά σκύβαλα ή και ιδεολογικά παραισθησιογόνα δεν προάγουμε την πολιτική γονιμότητα που έχει ανάγκη ο τόπος. Και αναρωτιέμαι αν έχετε ουσιαστική αντίληψη αυτών που λέτε ή έχετε παρασυρθεί από τη συνθηματολογική μονομανία σας. Ή, λοιπόν, έχετε κάποιου είδους πλάνη, άρα δικαιολογείστε, ή μάλλον έχετε γνώση, αλλά -και αυτό είναι το χειρότερο- προσπαθείτε να παραπλανήσετε και να προάγετε έτσι την υπεραντιδραστικότητα της κοινής σας γνώμης και αναζητείτε την πόλωση μόνο για την πόλωση εκεί που δεν υπάρχει.

Έτσι, λοιπόν, για να γλιτώσουμε από την πολιτική της φθήνιας, του φθόνου και ναι, από τη δικτατορία των ανεύθυνων, των παραισθησιογόνων, των δογματισμών, τέτοιες εμμονές και πρακτικές, αυτές που έχετε «σημαία», καταδίκασαν το ΕΣΥ σε πολυοργανική ανεπάρκεια και εμμέσως στην υπερδιόγκωση του ιδιωτικού τομέα υγείας όλα αυτά τα χρόνια, με αποτέλεσμα να συντηρούνται και συνθήκες παραοικονομίας υγείας.

Γιατί; Μα, γιατί εμμένετε και σήμερα σε ένα ισοπεδωτικό, αδιαβάθμητο και αναξιολόγητο ΕΣΥ και μονίμως αναπαράγετε ψεύδη και μύθους για το ΕΣΥ.

Αναρωτηθήκατε ποτέ γιατί στην ελληνική πραγματικότητα ελλείπουν τα state of the art πρότυπα νοσηλείας και τα centers of excellence, τα κέντρα αριστείας, μονάχα κάποιες ελάχιστες νησίδες στο Εθνικό Σύστημα Υγείας;

Επικαλείστε και εσείς τις παθογένειες και την ανθεκτικότητα του Εθνικού Συστήματος Υγείας. Αλλά, αλήθεια τι σημαίνουν αυτά για σας; Ποιες είναι αυτές οι παθογένειες; Πώς γεννήθηκαν; Και πώς ορίζετε εσείς τελικά αυτή την ανθεκτικότητα του Εθνικού Συστήματος Υγείας; Ή μόνο τα επικαλείστε ρητορικά και μονοσήμαντα και αποφεύγετε διακριτικά να τα προσδιορίζετε, γιατί φοβάστε, γιατί είναι πάντα καλύτερα να μιλάτε συνθηματολογικά και πότε ουσιαστικά;

Και πότε άραγε θα μιλήσουμε σ’ αυτή την Αίθουσα για την αποδοτικότητα του συστήματος, που μάλλον έχει καταντήσει απαγορευμένη έννοια; Δεν αναρωτιόμαστε όλοι μα όλοι εδώ -οφείλουμε να το κάνουμε- αντί να ψευτοακκιζόμαστε και να διασταυρώνουμε ανώφελα τα μικροκομματικά μας ξίφη ατελέσφορα και γελιωδώς ενίοτε, για την άποψη των Ελλήνων πολιτών για την παροχή υπηρεσιών στο Εθνικό Σύστημα Υγείας, τις αρνητικές τους γνώμες, διαχρονικά αυτό.

Κυρίες και κύριοι συνάδελφοι, τι πρέπει να θέλουμε όλοι εμείς εδώ; Αυτό που θέλουν και επιθυμούν όλοι οι Έλληνες, αυτό που πραγματικά θέλει η Κυβέρνηση του Κυριάκου Μητσοτάκη και η ηγεσία του Υπουργείου: Ένα Εθνικό Σύστημα Υγείας κλινικά αποτελεσματικό. Οικονομικά, αν όχι αποδοτικό, βιώσιμο. Και κυρίως, κοινωνικά δίκαιο σύστημα υγείας, με πρόσβαση σε όλους.

Τι χρειαζόμαστε για να υπηρετήσουμε αυτούς τους στόχους;

Αποτελεσματική διοίκηση. Και ναι, τα νομικά πρόσωπα ιδιωτικού δικαίου προσφέρουν διαχειριστική αποτελεσματικότητα. Βιώσιμη χρηματοδότηση. Συνθήκες ελεγχόμενου ανταγωνισμού που θα βελτιώνουν την ποιότητα. Ενίσχυση του διοικητικού και διαχειριστικού ρόλου της επιστημονικής ιεραρχίας, κλινική συνδιοίκηση στην ουσία.

Για να μιλήσουμε για παροχή ποιοτικών υπηρεσιών, πρέπει, ναι, κάποια στιγμή να μιλήσουμε για αποδοτικότητα, ουσιαστική αξιολόγηση και εξορθολογισμό πόρων, ανθρώπινων και μη.

Ξεχνάτε άραγε ότι σε αυτό το Εθνικό Σύστημα Υγείας κάποτε δημιουργούνταν τμήματα και κλινικές απλώς για να κάνουμε διευθυντές;

Εδώ απαιτείται σήμερα περισσότερο από ποτέ ορθολογική διαχείριση προσωπικού, αξιολογική στελέχωση κι όλα αυτά βάσει ουσιαστικών λειτουργικών δεικτών.

Και κλείνω εντελώς αναστοχαστικά.

Αναμφισβήτητα η βίαιη αναγκαιότητα της διαχείρισης της ασύμμετρης κρίσης επαναπροσδιόρισε και την ανάγκη ισχυροποίησης των συστημάτων υγείας. Κυρίευσαν, όμως, τον δημόσιο λόγο προσδιορισμοί όπως «δυναμικότητα» και «ανθεκτικότητα», χωρίς, όμως, σαφήνεια στη νοηματωσή τους. Τέθηκαν στη συγκριτική μονάδα ανομοιογενείς καταστάσεις και διαφορετικά συστήματα για να εξυπηρετηθούν μικροκομματικά συμφέροντα.

Και ναι, κυρίες και κύριοι συνάδελφοι της Μείζονος, είστε χρεωμένοι με την καθήλωση του συστήματος, γιατί αυτή ουσιαστικά επιδιώκετε. Η Κυβέρνησή μας θα πιστωθεί την αναδιοργάνωση και ανασύσταση του Εθνικού Συστήματος Υγείας, με έναν και μόνο στόχο: Τη συνεχή και διαρκή βελτίωση των υπηρεσιών υγείας στους αναγκεμένους συμπολίτες μας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Μπλούχο.

Τον λόγο τώρα έχει η Βουλευτής της Νέας Δημοκρατίας, η κ. Μαρία - Αλεξάνδρα Κεφάλα.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, σήμερα συζητάμε κάτι πολύ περισσότερο από μία κύρωση μίας δωρεάς. Σήμερα αγκαλιάζουμε όλα αυτά τα παιδιά που θα κάνουν χρήση της υπηρεσίας του νέου Παιδιατρικού Νοσοκομείου Θεσσαλονίκης Ίδρυμα «Σταύρος Νιάρχος», αυτό που θα αλλάξει την ποιότητα παροχής υγείας για τα παιδιά στη Θεσσαλονίκη και στην ευρύτερη περιοχή της βορείου Ελλάδος.

Είναι ένα σπουδαίο έργο με σχεδόν καθολική αποδοχή. Σχεδόν, γιατί ο ΣΥΡΙΖΑ δηλώνει «παρών». Είμαι βέβαιη, όμως, πως η κοινωνία θα αγκαλιάσει αυτό το μεγάλο έργο χωρίς ίχνος γκρίνιας και μεμψιμοιρίας. Έχουμε μπροστά μας μία ουσιαστική πράξη αγάπης για κάθε παιδί, για κάθε οικογένεια που θα περάσει τις πύλες του. Αναφερόμαστε σε ένα σύγχρονο νοσηλευτικό ίδρυμα, πρότυπο δημόσιας νοσηλείας, περίθαλψης και φροντίδας.

Το Ίδρυμα «Σταύρος Νιάρχος» στέκεται υποστηρικτικά στην πολιτεία και μας δείχνει με τον πλέον ξεκάθαρο τρόπο πως η ιδιωτική πρωτοβουλία δεν είναι εχθρός κανενός και πολύ περισσότερο του κράτους. Απεναντίας, μπορεί να είναι -και το πράττει- σημαντικός παράγοντας της οικονομίας της χώρας. Ειδικά, αν η ιδιωτική αυτή πρωτοβουλία αφορά στον τομέα υγείας, αποκτά αξία ανεκτίμητη.

Η θωράκιση του Εθνικού Συστήματος Υγείας, η ενίσχυσή του και το μετασχηματισμό του σε ένα δημόσιο σύστημα υγείας που ανταποκρίνεται στις ανάγκες και τις απαιτήσεις του σήμερα είναι μία συνεχής διαδικασία που απαιτεί βούληση γνώση και χρήματα. Εκεί στο τρίτο και κατά γενική ομολογία σημαντικό κομμάτι, το οικονομικό, τα ιδιωτικά κεφάλαια και οι μεγάλες δωρεές ιδρυμάτων και φυσικών προσώπων αποτελούν το κλειδί που ξεκλειδώνει τέτοια μεγάλα έργα.

Η προσφορά του «Σταύρος Νιάρχος» είναι χαρακτηριστικό δείγμα γενναιοδωρίας και κοινωνικής προσφοράς και τους ευχαριστούμε γι’ αυτό. Μέσα από στοχευμένες δράσεις προστατεύει και προάγει τη δημόσια υγεία με την ενίσχυση και την αναβάθμιση των υφιστάμενων υποδομών, αλλά και την κατασκευή νέων. Παίρνει ζωή η δωρεά του ιδρύματος που αφορά στον σχεδιασμό την κατασκευή και τον εξοπλισμό του Πανεπιστημιακού Παιδιατρικού Νοσοκομείου Θεσσαλονίκης που θα ανεγερθεί στο Φίλυρο, ένα έργο προϋπολογισμού 180 εκατομμυρίων ευρώ, που αναμένεται να ξεκινήσει τον Ιανουάριο του 2023 και να ολοκληρωθεί τον Δεκέμβριο του 2025.

Το Παιδιατρικό Νοσοκομείο Θεσσαλονίκης Ίδρυμα «Σταύρος Νιάρχος» θα παρέχει ένα ευρύ φάσμα υπηρεσιών για παιδιά και εφήβους της μητροπολιτικής Θεσσαλονίκης, αλλά και της ευρύτερης περιοχής της Μακεδονίας και της Θράκης. Θα φιλοξενηθεί σε νέες σύγχρονες εγκαταστάσεις και θα εξοπλιστεί με δυνατότητες όπως η ψηφιακή λειτουργία των κλινικών υπηρεσιών, η σύγχρονη διαχείριση και συντήρηση του νοσοκομείου και η διασύνδεσή του με άλλες συνεργαζόμενες μονάδες υγείας και φορείς, εθνικούς και διεθνείς.

Παράλληλα, θα αναπτυχθούν η εκπαίδευση και η έρευνα στις νέες τεχνολογίες, με στόχο τη συνεχή βελτίωση της δυναμικότητας, ικανότητας και αποτελεσματικότητας του προσωπικού προς την κατεύθυνση ενός σύγχρονου τριτοβάθμιου νοσοκομείου. Θα έχουμε, δηλαδή, ένα νοσοκομείο που ενσωματώνει τα πλεονεκτήματα της ψηφιακής τεχνολογίας στη βελτίωση της ποιότητας και της λειτουργίας του νοσοκομείου και του δικτύου δευτεροβάθμιων και πρωτοβάθμιων μονάδων που θα εξυπηρετεί.

Με δύο λόγια, θα έχουμε ένα υπερσύγχρονο παιδιατρικό νοσοκομείο που θα παρέχει όλες τις απαραίτητες εξειδικευμένες υπηρεσίες σε τριτοβάθμιο επίπεδο, που θα λειτουργεί ως κόμβος υποστηρίζοντας άλλα τμήματα του δικτύου στη διαχείριση φροντίδας πολύπλοκων περιπτώσεων υγείας παιδιών και εφήβων και που θα λειτουργήσει και ως πρότυπο κέντρο αναφοράς ψυχικής υγείας παιδιών και εφήβων στη βόρεια Ελλάδα.

Κυρίες και κύριοι συνάδελφοι, ο ΣΥΡΙΖΑ της κοινωνικής πολιτικής ψήφισε «παρών» στην επιτροπή για τη σύμβαση για το Παιδιατρικό Νοσοκομείο στη Θεσσαλονίκη. Όπως ο ΣΥΡΙΖΑ της κοινωνικής πολιτικής ψήφισε «όχι» στη στήριξη των εκπαιδευτικών μας με voucher 200 ευρώ για αγορά τεχνολογικού εξοπλισμού. Ο ΣΥΡΙΖΑ της κοινωνικής πολιτικής και της κοινωνικής ευαισθησίας.

Εμείς, όμως, δεν εστιάζουμε στον ΣΥΡΙΖΑ. Εστιάζουμε στο δικό μας έργο και σχεδιασμό και φυσικά στις ανάγκες της κοινωνίας. Γι’ αυτό και με την πρόσφατη κατατεθειμένη τροπολογία θεσπίζουμε για το νοσηλευτικό και λοιπό προσωπικό, πλην ιατρών, ειδική αυξημένη μοριοδότηση λόγω της συμβολής τους στην αντιμετώπιση των εκτάκτων αναγκών της δημόσιας υγείας. Έτσι, στις τρεις επόμενες προκηρύξεις του ΑΣΕΠ για τα νοσοκομεία του Εθνικού Συστήματος Υγείας, το Γενικό Νοσοκομείο Θεσσαλονίκης «Παπαγεωργίου» και το ΕΚΑΒ η εμπειρία θα μοριοδοτείται με είκοσι μονάδες ανά μήνα όσον αφορά το χρονικό διάστημα από 25 Φεβρουαρίου του 2020 και μέχρι τη δημοσίευση της σχετικής προκήρυξης για το σύνολο των προκηρυσσόμενων θέσεων και με επτά μονάδες ανά μήνα ως τη συμπλήρωση ογδόντα τεσσάρων μηνών.

Με τον τρόπο αυτό δείχνουμε έμπρακτα σε όλους αυτούς τους υγειονομικούς, ότι αναγνωρίζουμε το πολύ σημαντικό έργο τους στη στήριξη του συστήματος υγείας και στην αποτελεσματική αντιμετώπιση της πανδημίας του κορωνοϊού, αλλά και ενισχύουμε, ταυτόχρονα, το δημόσιο σύστημα υγείας με εξειδικευμένο προσωπικό, η πολύτιμη εμπειρία του οποίου έχει αποκτηθεί με την απασχόλησή του στο μέτωπο της πανδημίας.

Οφείλουμε με κάθε τρόπο να θωρακίσουμε το ΕΣΥ και είναι υποχρέωσή μας να διαφυλάξουμε τη δυνατότητα πρόσβασης στο υπέρτατο αυτό αγαθό της υγείας για όλους τους πολίτες, κανένας Έλληνας και καμμία Ελληνίδα και, φυσικά, κανένα παιδί να μην τη στερηθεί και πάνω από όλα οι πιο αδύναμοι πολίτες.

Δεν αρνούμαστε την ιδιωτική πρωτοβουλία. Την ενθαρρύνουμε με κάθε τρόπο και σε όλους τους τομείς. Όταν, δε, η ιδιωτική αυτή πρωτοβουλία έρχεται επικουρικά προς το κράτος και τις προσπάθειές του για βελτίωση των παρεχόμενων υπηρεσιών, δεν μπορούμε παρά να τη χαιρετίσουμε με θέρμη, λαμβάνοντας όλα τα αναγκαία μέτρα για την υλοποίησή της, χωρίς κωλυσιεργία, για να παραδοθεί, όπως σχεδιάζεται, στον τελικό χρήστη, σε όλους, δηλαδή, τους πολίτες.

Η σημαντική δωρεά του Ιδρύματος «Σταύρος Νιάρχος» θα καταλήξει σε ένα σύγχρονο νοσοκομείο που θα λειτουργεί με τα πλέον σύγχρονα στάνταρντ. Είναι μία ουσιαστική συνεισφορά προς το κράτος και ένα έργο που ξεπερνά κόμματα και γενιές, είναι ένα έργο που θα μείνει στην Ελλάδα του μέλλοντος.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ την κ. Κεφάλα και για τη συνέπεια στο χρόνο.

Τον λόγο, τώρα, έχει ο Βουλευτής του ΣΥΡΙΖΑ - Προοδευτική Συμμαχία, ο κ. Εμμανουήλ Θραψανιώτης.

**ΕΜΜΑΝΟΥΗΛ ΘΡΑΨΑΝΙΩΤΗΣ:** Ευχαριστώ πολύ, κύριε Πρόεδρε.

Το Ίδρυμα «Σταύρος Νιάρχος» το έχουμε ευχαριστήσει αρκετές φορές και το Νοσοκομείο της Θεσσαλονίκης το στηρίζουμε. Διαφωνούμε, όμως, με τον τρόπο διαχείρισης και λειτουργίας του, γιατί στηρίζουμε το δημόσιο χαρακτήρα του νοσοκομείου.

Θα ήθελα, όμως -λείπουν και ο κ. Βρούτσης και ο κύριος Υπουργός- να πω τα εξής: Κυρία Υφυπουργέ, αναφερθήκατε και εσείς και οι υπόλοιποι δύο που ανέφερα προηγουμένως, στον σεβασμό στο χρήμα των φορολογουμένων. Ο ΣΥΡΙΖΑ απέδειξε τα τέσσερα χρόνια ότι το χρήμα αυτό το σεβάστηκε πάρα πολύ. Μπορείτε να μου πείτε, όμως, η σημερινή Κυβέρνηση, που έχει αναθέσει πάνω από 5 δισεκατομμύρια με απευθείας αναθέσεις και χωρίς διαφανείς διαδικασίες, πόσο πολύ το σέβεται το χρήμα αυτό; Εκεί, λοιπόν, να απευθύνετε την προτροπή και την παρότρυνση.

Συζητούμε σήμερα την ίδρυση του Πανεπιστημιακού Παιδιατρικού Νοσοκομείου Θεσσαλονίκης στο πλαίσιο της δωρεάς του κοινωφελούς Ιδρύματος «Σταύρος Νιάρχος», μια εμβληματική δωρεά, παρά τις ενστάσεις ορισμένων, για την ενίσχυση του δημόσιου συστήματος υγείας σε μια τραγική περίοδο για τη χώρα μας λόγω χρεοκοπίας που εσείς προκαλέσατε εξαιτίας των πολιτικών σας. Γιατί όπως αναφέρεται στη μυστική έκθεση της Τράπεζας της Ελλάδος προς τον τότε διοικητή κ. Προβόπουλο, η κατάσταση δεν ήταν πλέον διαχειρίσιμη, με αποτέλεσμα τη χρεοκοπία της χώρας και την επιβολή της σκληρής δημοσιονομικής πολιτικής.

Στον αντίποδα, μία δωρεά που σχεδιάστηκε χωρίς καμμία υστεροβουλία, με μοναδικό γνώμονα και στόχο την κάλυψη των αναγκών, την παροχή και βελτίωση των υπηρεσιών υγείας προς τους πολίτες. Ο σχεδιασμός, όπως με λεπτομέρεια ανέφερε ο εισηγητής μας, ο Αλέξανδρος Τριανταφυλλίδης, έγινε από τους τέως Υπουργούς Υγείας Ανδρέα Ξανθό και Παύλο Πολάκη σε συνεργασία με το κοινωφελές Ίδρυμα «Σταύρος Νιάρχος», όπου το έκανε αποδεκτό και υπογράφηκε από τον τότε Πρωθυπουργό Αλέξη Τσίπρα και τον Πρόεδρο του Ιδρύματος Ανδρέα Δρακόπουλο.

Αναρωτιέμαι, όμως, κύριοι συνάδελφοι: Εάν δεν ήταν ο ΣΥΡΙΖΑ σε αυτή τη διαπραγμάτευση και ήταν μια άλλη κυβέρνηση, ποιο θα ήταν το περιεχόμενο της δωρεάς που σήμερα συζητάμε;

Αυτή τη συμφωνία, όμως, βαλθήκατε από την αρχή της διακυβέρνησής σας να την τροποποιήσετε για δικούς σας λόγους, μετατρέποντας τα νοσοκομεία από νομικά πρόσωπα δημοσίου δικαίου σε νομικά πρόσωπα ιδιωτικού δικαίου, όπως αναφέρθηκε, επίσης, πολύ αναλυτικά ο εισηγητής μας Αλέξανδρος Τριανταφυλλίδης, κάνοντας την αρχή από το Νοσοκομείο Κομοτηνής και συνεχίζετε με τη σημερινή δωρεά.

Φτάσατε στο σημείο επίσης να διαστρεβλώσετε ακόμα και τη θέση του ΣΥΡΙΖΑ - Προοδευτική Συμμαχία στην επιτροπή για το νομοσχέδιο εκφράζοντας με το «παρών» την αντίθεσή του στην αλλαγή του νομικού προσώπου, διαδίδοντας ψέματα ότι καταψήφισε την ίδρυση του νοσοκομείου.

Αλλά τι μπορεί να περιμένει κάποιος από μία Κυβέρνηση που σκοπεύει να φτιάξει παραθαλάσσια αναψυκτήρια, μπαράκια με τα χρήματα της Κυπριακής Δημοκρατίας, ακυρώνοντας τη συμφωνία που συνήψαν και υπέγραψαν ο Πρόεδρος της Κυπριακής Δημοκρατίας Νίκος Αναστασιάδης και ο τότε Πρωθυπουργός Αλέξης Τσίπρας, για τη δημιουργία νοσοκομείου ανατολικής Αττικής στη μνήμη των ανθρώπων που χάθηκαν στο Μάτι;

Τι μπορεί όμως να περιμένει από μία Κυβέρνηση όταν ο Δήμαρχος της Σπάρτης και πρώην Υπουργός της, κ. Δούκας, από τους αρίστους και αυτός, κυνικά και απροκάλυπτα δηλώνει ενώπιον Υπουργού πώς αντέστρεψαν το κλίμα το 2007 στην Ηλεία με αφορμή τις πυρκαγιές εξαγοράζοντας ψήφους, μοιράζοντας χρήματα σε σακούλες στους κατοίκους των πυρόπληκτων περιοχών;

Αλήθεια, γιατί διαγράψατε τον κ. Δούκα; Θιχτήκατε μήπως επειδή είπε την αλήθεια, επειδή έδειξε στην πραγματικότητα πώς συμπεριφέρεστε; Αγαπάει ο θεός τον κλέφτη μα πιο πολύ αγαπάει τον νοικοκύρη. Και ο λαός πρέπει να μαθαίνει την αλήθεια είτε αυτός που τη φέρνει στο φως λέγεται Δούκας είτε Φουρθιώτης.

Και μία απάντηση στον προηγούμενο ομιλητή της Νέας Δημοκρατίας που είπε: «Μα ποιος σκοτώνει τους ανθρώπους; Ο COVID τους σκοτώνει». Δεν υπάρχει αμφιβολία σε αυτό. Το θέμα είναι ποιος επιτρέπει στον COVID να σκοτώνει τους ανθρώπους.

Αποτέλεσμα, λοιπόν, αυτής της πολιτικής είναι να έχουμε φτάσει τους είκοσι τέσσερις χιλιάδες διακόσιους νεκρούς, γεγονός που μας κατατάσσει μεταξύ των πρώτων χωρών της Ευρώπης. Πολλοί απ’ αυτούς θα μπορούσαν να είχαν σωθεί με βάση τη μελέτη των Λύτρα - Τσιόδρα εάν νοσηλεύονταν στις ΜΕΘ και όχι εκτός ΜΕΘ, επιβεβαιώνοντας την αποτυχία σας στην αντιμετώπιση της πανδημίας. Και αυτοί δεν είναι λεκέδες, όπως δήλωσε Βουλευτής σας. Είναι στίγμα που θα σας ακολουθεί διαχρονικά.

Κλείνοντας θέλω να κάνω μία αναφορά στο Νομό Λασιθίου. Ο Νομός Λασιθίου κατέχει την πρωτιά στα ποσοστά εμβολιασμού σε επίπεδο Κρήτης χάρις στις προσπάθειες του προσωπικού και των τεσσάρων μονάδων υγείας στο νομό. Το προσωπικό σε αυτές τις μονάδες υγείας έχει ξεπεράσει τα όριά του, έχει στοχοποιηθεί από τις διορισμένες διοικήσεις. Ο διευθυντής των ΤΕΠ στο Νοσοκομείο Αγίου Νικολάου παύτηκε από τη θέση του, εξαναγκάζεται σε παραίτηση ενώ το ΤΕΠ αδυνατεί να λειτουργήσει λόγω έλλειψης προσωπικού. Το ίδιο συμβαίνει και με άλλους ιατρούς σε άλλα νοσοκομεία.

Στην Ιεράπετρα η τοπική κοινωνία, οι εργαζόμενοι του νοσοκομείου και η δημοτική αρχή βρίσκονται σε αναβρασμό εξαιτίας της απαράδεκτης συμπεριφοράς της διοίκησης αλλά και της συνεχούς φημολογίας για αλλαγή του δημόσιου χαρακτήρα του νοσοκομείου και την είσοδο σε αυτό ιδιωτών, όπως προβλέπουν οι μελέτες και δηλώσεις κυβερνώντων.

Σας διαβάζω από μία τοποθέτηση του Προέδρου του «Συλλόγου Φίλων Νοσοκομείων» του κ. Μαμαντόπουλου. «Ο διοικητής δεν αποδέχεται πρωτοβουλίες πολιτών σε δωρεές, αλλά θέλει να του πηγαίνουμε το ποσό της δωρεάς σε μετρητά. Υπάρχουν έτοιμα μηχανήματα για την παιδιατρική κλινική και είναι μέσα στο αυτοκίνητο και τα κάνουμε βόλτες γιατί δεν θα τα αποδεχθεί. Το μεγάλο μας παράπονο είναι η στάση και η συμπεριφορά του απέναντι στο προσωπικό και στους γιατρούς. Παρατυπεί. Δεν υπάρχει κανείς να του πει ότι δεν είναι δικό του νοσοκομείο και ότι αυτά που κάνει τα γνωρίζει η κεντρική εξουσία;».

Το ίδιο λέει και ο κ. Βανταράκης, πρώην πρόεδρος «Συλλόγου Ρεθυμνιωτών». «Του παραδώσαμε μηχανήματα, τέσσερα monitor στην καρδιολογική κλινική σε μία τελετή με την υπόσχεση ότι θα τοποθετηθούν. Ακόμα δεν ξέρουμε πού είναι».

Θα το καταθέσω στα Πρακτικά.

Στα Πρακτικά επίσης θα καταθέσω και την ανακοίνωση του «Συλλόγου Εργαζομένων ΓΝΚΥ Σητείας» για την υποστελέχωση του νοσοκομείου.

Με την πολιτική σας φέρνετε πάλι στην επιφάνεια όλες τις προβλέψεις των μνημονίων που είχε εισηγηθεί η τρόικα και ο υποβολέας της ο μακαρίτης, Λιαρόπουλος.

Τη μελέτη που τη διαβάζει ο Πρωθυπουργός όταν λέει ότι έχουμε πολλούς ιατρούς, όταν λέει για ΣΔΙΤ και είσοδο ιδιωτιών στα νοσοκομεία. Τη μελέτη που με τα λάθος στοιχεία εφάρμοζε η τρόικα την περίοδο που κατέστρεψαν τη δημόσια υγεία οι κ. Λοβέρδος, Γεωργιάδης και Βορίδης και ο τότε Υπουργός Δημόσιας Διοίκησης και αρχιτέκτονας των απολύσεων των δυόμισι χιλιάδων ιατρών του ΙΚΑ.

Εξαγγείλατε την πρόσληψη τεσσάρων χιλιάδων νοσηλευτών γιατί οι ελλείψεις είναι τραγικές και πολύ καλά κάνατε. Γιατί όμως δεν προκηρύσσετε θέσεις ιατρών; Εκεί δεν υπάρχουν ελλείψεις ή μήπως προετοιμάζετε το έδαφος για τους ιδιώτες;

Ο ΣΥΡΙΖΑ - Προοδευτική Συμμαχία τάσσεται υπέρ του δημόσιου χαρακτήρα της υγείας, όπως ανέφερε αναλυτικά ο εισηγητής μας. Τη χρεοκοπία της χώρας και τα μνημόνια, που προκαλέσατε μία φορά, δεν θα σας επιτρέψουμε να τα ξαναφέρετε. Όσο πιο γρήγορα φύγετε τόσο το καλύτερο.

Ευχαριστώ πολύ.

(Στο σημείο αυτό ο Βουλευτής κ. Εμμανουήλ Θραψανιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Θραψανιώτη.

Τον λόγο, τώρα, έχει ο Βουλευτής της Νέας Δημοκρατίας κ. Κωνσταντίνος Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα συζητάμε για τη δωρεά του Ιδρύματος «Σταύρος Νιάρχος», που αφορά την κατασκευή ενός υπερσύγχρονου παιδιατρικού νοσοκομείου στη Θεσσαλονίκη, την κύρωση δηλαδή μίας συμφωνίας μεταξύ του ελληνικού δημοσίου και του δωρητή, όπου το κράτος, αφού μιλάμε για ένα καθαρά κρατικό νοσοκομείο, αποδέχεται τη δωρεά και ταυτόχρονα αναλαμβάνει κάποιες προφανείς δεσμεύσεις έναντι του Ιδρύματος «Σταύρος Νιάρχος», προκειμένου να εξασφαλιστεί ότι αυτή η πρωτοποριακή δομή υγείας για τη χώρα μας θα λειτουργεί με το απαιτούμενο προσωπικό, την αναγκαία συντήρηση και ούτω καθεξής. Σε αυτό το σημείο τελειώνουν τα προφανή για τη Νέα Δημοκρατία και πάμε στα όσα υπερβαίνουν την πραγματικότητα, τα οποία και αφορούν την Αντιπολίτευση.

Για παράδειγμα, ακούσαμε στην επιτροπή τον αγαπητό κ. Τριανταφυλλίδη, τον εισηγητή του ΣΥΡΙΖΑ, να περιγράφει με κολακευτικά λόγια το έργο, να υπερθεματίζει και για την αναγκαιότητα άμεσης κατασκευής κι όλα αυτά για να κάνετε στη συνέχεια, αγαπητέ συνάδελφε, ένα νοητικό άλμα στο κενό, δηλώνοντας «παρών». Στη συνείδηση, λοιπόν, του ΣΥΡΙΖΑ υπερτερεί το ποια θα είναι η φύση του νομικού προσώπου και όχι η ανάγκη για την ύπαρξη του νοσοκομείου. «Παρών», λοιπόν, στη δική μου λογική σημαίνει ούτε κρύο ούτε ζέστη για το νέο παιδιατρικό νοσοκομείο της Θεσσαλονίκης.

Και κάποιος θα μπορούσε να αναρωτηθεί αν είναι πρωτοφανής αυτή η στάση του ΣΥΡΙΖΑ. Δυστυχώς όχι, καθώς τις τελευταίες ημέρες είχαμε την ευκαιρία να ξαναζήσουμε στον χώρο της υγείας τι σημαίνει εικονική πραγματικότητα αλά ΣΥΡΙΖΑ. Επί μέρες ο ΣΥΡΙΖΑ, αλλά και τα φερέφωνα του, προσπαθούν να πείσουν την κοινωνία της Αττικής ότι το Παιδιατρικό Πεντέλης δήθεν κλείνει και μετατρέπεται και σε κέντρο υγείας. Κι αυτό παρά τις επαναλαμβανόμενες ρητές διαψεύσεις του ίδιου του κ. Πλεύρη και τις επανειλημμένες διευκρινίσεις εκ μέρους του Υπουργείου Υγείας.

Πάμε όμως τώρα και σε άλλα fake news. Πάμε στην υπόθεση κατασκευής του γενικού νοσοκομείου ανατολικής Αττικής, την οποία είχε δήθεν δρομολογήσει η κυβέρνηση Τσίπρα. Καταθέτω για τα Πρακτικά έναν επίσημο απολογισμό έργων και δράσεων που ξεκίνησε ο ΣΥΡΙΖΑ μέχρι 5-7-2019, όπως τον κατέγραψε τότε ο ίδιος ο Υπουργός Υποδομών ο κ. Σπίρτζης. Και το καταθέτω διότι ο κ. Σπίρτζης ισχυρίστηκε ψευδώς ότι δήθεν υπάρχει κρατικός σχεδιασμός για την κατασκευή του γενικού νοσοκομείου στην ανατολική Αττική. Πρόκειται για ένα πολύ αναλυτικό κείμενο που περιέχει ληφθέντα ή σχεδιαζόμενα μέτρα ή έργα - μελέτες για τους πυρόπληκτους εκ μέρους όλων των συναρμόδιων υπουργείων, δηλαδή και Υπουργείο Υποδομών, Οικονομικών, Περιβάλλοντος και ούτω καθεξής.

(Στο σημείο αυτό ο Βουλευτής κ. Κωνσταντίνος Μαραβέγιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σε αυτή τη λίστα δεν υπάρχει σχέδιο, ούτε καν ως ιδέα, του υποτιθέμενου γενικού νοσοκομείου ανατολικής Αττικής, που δήθεν θα έφτιαχνε ο ΣΥΡΙΖΑ, αν ξαναγινόταν κυβέρνηση. Αντιθέτως, η προσεκτική εξέταση στοιχείων που επικαλέστηκε ο κ. Σπίρτζης για το ίδιο θέμα αναδεικνύει το μέγεθος του ψέματος του ΣΥΡΙΖΑ, γιατί εμφάνισε ένα ανυπόγραφο κείμενο του Ιουνίου του 2019 -και πάλι δεν είναι τυχαία η ημερομηνία- ως δήθεν τεχνική έκθεση του Υπουργείου Υγείας. Πρόκειται, φυσικά, για ένα εξαιρετικό γονατογράφημα -έγινε πραγματικά στο γόνατο- άγνωστης προέλευσης γιατί είναι και ανυπόγραφο, που καθορίζει χωρίς πολλή σκέψη ως εκτιμώμενο προϋπολογισμό του υποθετικού αυτού έργου τα 18 εκατομμύρια ευρώ, ενώ όλοι όσοι ασχολούνται με αντίστοιχες κατασκευές νοσηλευτικών μονάδων γνωρίζουν ότι τέτοια ποσά δεν έχουν καμμία σχέση με την πραγματικότητα και θα επανέλθω σε λίγο.

Το υποτιθέμενο, λοιπόν, γενικό νοσοκομείο ανατολικής Αττικής υπήρχε μόνο στη φαντασία του ΣΥΡΙΖΑ. Και καταθέτω κι αυτό το πόνημα, παρακαλώ, στα Πρακτικά.

(Στο σημείο αυτό ο Βουλευτής κ. Κωνσταντίνος Μαραβέγιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η συνεχιζόμενη, λοιπόν, επίκληση από το ΣΥΡΙΖΑ αυτού του νοσοκομείου, ως δήθεν έργου αποκατάστασης της κατεστραμμένης περιοχής γύρω από το Μάτι, κύριοι συνάδελφοι, αποτελεί προσβολή στη μνήμη των θυμάτων και κοροϊδία των επιζώντων κατοίκων.

Επανέρχομαι, όμως, στο νομοσχέδιο να εξηγήσω γιατί είναι μικρό και το κόστος που αναφέρεται σε αυτό το δήθεν σχέδιο. Το Παιδιατρικό Νοσοκομείο της Θεσσαλονίκης είναι ένα έργο προϋπολογισμού 160 εκατομμυρίων ευρώ χωρίς ΦΠΑ, δηλαδή δέκα φορές πάνω από αυτό το φανταστικό νοσοκομείο του ΣΥΡΙΖΑ. Άρα, ούτε κέντρο υγείας δεν θα ήταν.

Με την ολοκλήρωσή του, λοιπόν, το 2025 το Παιδιατρικό Νοσοκομείο Θεσσαλονίκης θα είναι ένα υπερσύγχρονο -για να σοβαρευτούμε- παιδιατρικό κέντρο, μια τριτοβάθμια πανεπιστημιακή δομή υγείας, που χωρίς καμμία αμφιβολία έλειπε από τη Μακεδονία και τη Θράκη και θα προσφέρει και ως κέντρο ιατρικής έρευνας πολύτιμες υπηρεσίες υγείας σε παιδιά από ολόκληρη τη χώρα.

Κύριε Πρόεδρε, κλείνοντας θέλω να υπογραμμίσω τη σημασία της υπουργικής τροπολογίας για την αυξημένη μοριοδότηση νοσηλευτών και άλλου προσωπικού που συμμετείχε την τελευταία διετία στη μεγάλη προσπάθεια του ΕΣΥ κατά της πανδημίας. Είναι δίκαιο και σωστό όσοι θέλουν να ενταχθούν μόνιμα στο σύστημα υγείας να έχουν την ευκαιρία, πάντοτε βέβαια μέσα από προκηρύξεις ΑΣΕΠ. Όπως λέγατε και εσείς, κύριε Ξανθέ, όταν ήσασταν Υπουργός το Μάρτιο του 2019, μέσα από διαφανείς διαδικασίες πρέπει να μονιμοποιείται το προσωπικό. Γι’ αυτό λέμε ότι τώρα τα δάκρυα που χύνετε για τις ελλείψεις προσωπικού είναι μάλλον κροκοδείλια. Ξέρετε ότι δεν μπορούν να γίνουν με πιο συνοπτικές διαδικασίες.

Η πρόσθετη ενίσχυση, όμως, του ΕΣΥ είναι περισσότερο από αναγκαία λαμβάνοντας υπ’ όψιν και τις αναστολές εργασίας των ανεμβολίαστων υγειονομικών. Το Υπουργείο έδωσε και συνεχίζει να δίνει χρόνο και ευκαιρίες προσαρμογής στους ανθρώπους του ΕΣΥ που φοβήθηκαν ή αρνήθηκαν τον εμβολιασμό. Στην πορεία, ευτυχώς, ένα σημαντικό ποσοστό αυτών των υγειονομικών εμβολιάστηκε. Όμως, αυτή η καθυστερημένη προσαρμογή έγινε σε βάρος του ΕΣΥ. Ήταν απλά χάσιμο χρόνου, που θα μπορούσε να είχε αποφευχθεί, αν υπήρχε από την αρχή η δυνατότητα επιλογής προσωπικού που θα πληρούσε βασικές προϋποθέσεις προστασίας της δημόσιας υγείας.

Γι’ αυτό βρίσκω την ευκαιρία να ζητήσω από τους συναδέλφους του ΣΥΡΙΖΑ, που κατέθεσαν πρόσφατα μια -κατά τη γνώμη μου- ατυχέστατη ερώτηση για τους ανεμβολίαστους υγειονομικούς, να την ανακαλέσουν. Ισχυρισμοί, όπως ότι το Υπουργείο Υγείας εμμένει σε μία ακραία επιλογή της τιμωρητικότητας και κοινωνικής αγριότητας, δεν έχουν καμμία σχέση -αν μου επιτρέπετε- με την πραγματικότητα. Πρόκειται για πολιτική ακρότητα, που δεν αφορά την ουσία του μέτρου της αναστολής εργασίας. Δεν μπορεί, δηλαδή, μέσα στο ίδιο κείμενο οι συνάδελφοι του ΣΥΡΙΖΑ να παραδέχονται ότι ο καθολικός εμβολιασμός για τους υγειονομικούς και όσους φροντίζουν ευάλωτους ανθρώπους αποτελεί ηθική και επαγγελματική υποχρέωση και, από την άλλη, να βαφτίζουν την τήρηση αυτής της υποχρέωσης κοινωνική αγριότητα.

Και μιας και αναφέρομαι στον ΣΥΡΙΖΑ και δεν είχα σκοπό, αλλά με προκάλεσε ο προηγούμενος συνάδελφος, θέλω να ρωτήσω τον κ. Πολάκη πολύ τηλεγραφικά τι γίνεται τελικά με τον κ. Φουρθιώτη.

Επειδή ο ίδιος δέχεται ηλεκτρονικά μηνύματά του τελευταία, μπορεί ίσως να μας εξηγήσει τι συμβαίνει τελικά με τις τρεις ερωτήσεις που ισχυρίστηκε ότι κατέθεσε πριν μήνες στη Βουλή για τις επιχειρηματικές χρηματοδοτήσεις του νέου του φίλου, γιατί δεν τις έκανε ποτέ αυτές τις ερωτήσεις ο κ. Πολάκης, όπως άλλωστε αποδεικνύεται και από το αρχείο του κοινοβουλευτικού ελέγχου. Επί μήνες όμως προανήγγειλε την κατάθεση ερωτήσεων του ίδιου στη Βουλή για τα οικονομικά του κ. Φουρθιώτη.

Απευθύνομαι, λοιπόν, ξανά στον τέως Αναπληρωτή Υπουργό Υγείας να μας εξηγήσει γιατί τόσο καιρό απειλούσε τον κ. Φουρθιώτη με ερωτήσεις που δήθεν έρχονταν, αλλά χάνονταν όλες στον δρόμο. Το γιατί έκανε αυτές τις άσφαιρες παρεμβάσεις και ποια ακριβώς σκοπιμότητα υπηρετούσαν αυτές θα το ξαναδούμε σε μία επόμενη συζήτηση στη Βουλή, γιατί ο χρόνος δεν μου το επιτρέπει τώρα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Μαραβέγια.

Τον λόγο τώρα έχει, μετά την τακτοποίηση του Βήματος, ο Βουλευτής του ΣΥΡΙΖΑ - Προοδευτική Συμμαχία κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κυρία Υπουργέ, δεν ξέρω, κύριε Πρόεδρε, αν ο προηγούμενος ομιλητής ήταν εντός θέματος, πάντως αν αναρωτιέται τι κάνει ο κ. Φουρθιώτης, νομίζω ότι πολύ καλά θα κάνει να πάει στον κ. Γεραπετρίτη να ρωτήσει, μιας και ο κ. Γεραπετρίτης, όχι απλά απολογείται αλλά και καθοδηγείται από τον κ. Φουρθιώτη από τότε που η «νύχτα» μπήκε μέσα στο Μαξίμου για να κάνει κουμάντο σε αυτόν τον τόπο που υποφέρει και από το παρακράτος και από τη Νέα Δημοκρατία. Όμως, εδώ είμαστε σήμερα για ένα άλλο θέμα, για το Παιδιατρικό Νοσοκομείο της Θεσσαλονίκης. Δεν θα τους κάνω τη χάρη, λοιπόν, να βγω εκτός θέματος. Γιατί έτσι κι αλλιώς είναι εκτός τόπου και χρόνου όλα αυτά που κάνουν στη χώρα μας.

Η ανάγκη ενός παιδιατρικού νοσοκομείου στη Θεσσαλονίκη αποτελούσε χρόνιο αίτημα της κοινωνίας όλης της βόρειας Ελλάδας. Από τη δεκαετία του 2000 διεκδικούσε η Θεσσαλονίκη αυτό το νοσοκομείο. Τελικά τον Μάρτιο του 2018 υπογράφηκε το μνημόνιο συνεργασίας της Ελληνικής Δημοκρατίας με το Ίδρυμα «Σταύρος Νιάρχος» για την υλοποίηση της πρωτοβουλίας «Στηρίζοντας την υγεία στην Ελλάδα». Είναι μια επένδυση 250 εκατομμυρίων για την οποία οφείλουμε να ευχαριστήσουμε και να συγχαρούμε το ίδρυμα. Όμως, είναι μία πρωτοβουλία που ανακοινώθηκε το 2018 από τον Αλέξη Τσίπρα και τον Ανδρέα Δρακόπουλο με παρουσία του Ξανθού και του Πολάκη. Είναι μια πρωτοβουλία του ΣΥΡΙΖΑ και αυτό δεν μπορείτε ούτε να το ξεχάσετε ούτε να το σβήσετε. Δεν θα σας αφήσουμε εξάλλου.

Η κυβέρνηση ΣΥΡΙΖΑ δημιούργησε τις προϋποθέσεις για να αξιοποιηθεί αυτή η δωρεά, γιατί δεν έβρισκαν πρόταση και το είπε ο κ. Δρακόπουλος πρόσφατα σε τηλεδιάσκεψη. Σε σύντομο χρονικό διάστημα λύσαμε το θέμα με ωφέλεια και για τον τόπο και για τους πολίτες. Πρώτη εκδήλωση θυμάμαι δημόσια στο Φίλυρο με την παρουσία μου τότε ως Αναπληρωτή Υπουργού, όταν παρουσιάστηκαν τα σχέδια και η υψηλή καινοτομία αυτού του νοσοκομείου, ο εξοπλισμός του, οι σύγχρονες, αν θέλετε, υποδομές, αλλά και η έκταση απέναντι για συμπληρωματικές υποδομές, για στάθμευση, για ένα υγειονομικό πάρκο. Και όλα αυτά, ένα έργο ζωής, ένα έργο υγείας θα είναι στην περιοχή ως έργο ΣΥΡΙΖΑ, γιατί η Νέα Δημοκρατία έρχεται να το αλλάξει. Δεν κάνει τίποτα καινούργιο σήμερα.

Όλα αυτά είναι μέσα στον προγραμματισμό του ν.4564/2018. Το είπε και ο εισηγητής μας, ο κ. Τριανταφυλλίδης. Γιατί όμως άραγε έπρεπε όλα αυτά να γίνουν από τον ΣΥΡΙΖΑ, κύριε Πλεύρη; Πολύ απλά γιατί οι προηγούμενες κυβερνήσεις, οι κυβερνήσεις της Νέας Δημοκρατίας και οι τελευταίες του ΠΑΣΟΚ ιδιαίτερα σε συνεργασία Σαμαρά - Βενιζέλου -δεν τα ξεχνάμε αυτά- δεν έκαναν τίποτα για να ενισχυθεί το ΕΣΥ. Αντίθετα, είχατε Υπουργό Υγείας τότε αυτόν που έλεγε «δεν θα μου κλέψει τη δόξα ο Τόμσεν, εγώ θα κάνω τις απολύσεις των υγειονομικών». Τα ξεχνάτε; Δεν είναι μία πραγματικότητα αυτή; Η Νέα Δημοκρατία έκλεισε νοσοκομεία στη Θεσσαλονίκη. Αναφέρθηκε ο κ. Τριανταφυλλίδης. Το «ΛΟΙΜΩΔΩΝ», των «Δερματικών Παθήσεων», το «ΠΑΝΑΓΙΑ»; Ο ΣΥΡΙΖΑ άνοιξε νοσοκομεία και τα ΤΟΜΥ τότε. Θυμάμαι τον Ανδρέα τον Ξανθό που ήρθε για τα εγκαίνια. Αυτή είναι η πραγματικότητα. Δεν μπορείτε να τη διαγράψετε.

Η μόνη προτεραιότητα που είχε η Νέα Δημοκρατία στον τομέα της υγείας και η συγκυβέρνηση Σαμαρά - Βενιζέλου ήταν το πώς θα διασπαθίσει δημόσιο χρήμα, το πώς θα τροφοδοτήσει σκάνδαλα, όπως το σκάνδαλο της «NOVARTIS». Και σήμερα διώκονται οι δημοσιογράφοι, αλλά διώκεται και η εισαγγελέας που έκανε την έρευνα του σκανδάλου. Αυτή είναι η κατάντια της Ελληνικής Δημοκρατίας σήμερα εξαιτίας αυτής της Κυβέρνησης. Γιατί εμείς θα την υπερασπιστούμε την Ελληνική Δημοκρατία. Εσείς τη φθείρετε καθημερινά.

Πιστοί στην ιδεοληψία της ιδιωτικοποίησης τώρα έρχεστε στη Θεσσαλονίκη να αφαιρέσετε ένα μεγάλο κομμάτι από αυτό το πλαίσιο δημόσιας υγείας που εμείς θέλαμε να δημιουργήσουμε. Πώς; Αλλάζοντας τη μορφή του νοσοκομείου σε νομικό πρόσωπο ιδιωτικού δικαίου. Προσέξτε, δεν μιλάμε απλά για το παιδιατρικό. Μιλάμε για το Πανεπιστημιακό Παιδιατρικό Νοσοκομείο το οποίο δεν θέλετε να είναι νομικό πρόσωπο δημοσίου δικαίου. Έτσι τίθεται σε αμφισβήτηση πρώτον, ο έλεγχος από το Ελεγκτικό Συνέδριο και δεύτερον, το πλαίσιο προμηθειών, συμβάσεων, αναθέσεων, προσωπικού. Δεν απαντάτε στα ερωτήματά μας. Ταυτόχρονα, όμως, τίθεται σε αμφισβήτηση και το θέμα της νοσηλείας ανασφάλιστων, άπορων και ευάλωτων κοινωνικών ομάδων. Ανοίγετε την κερκόπορτα για όλα αυτά.

Και να το ξεκαθαρίσουμε. Το νοσοκομείο αυτό ήταν αποφασισμένο και νομοθετημένο να είναι δημοσίου δικαίου. Ο ΣΥΡΙΖΑ, λοιπόν, δεν έχει να απολογηθεί σε τίποτα γιατί υπερασπίζεται τον νόμο του ελληνικού κράτους. Εσείς πρέπει να απολογηθείτε και να μας απαντήσετε γιατί εσείς αλλάζετε τον χαρακτήρα του νοσοκομείου σε ιδιωτικού δικαίου. Ακούσαμε από την εισηγήτριά σας να στηρίζετε ότι θα είναι πιο ευέλικτο.

Αναρωτιέμαι, κύριε Πρόεδρε, τι είναι ευελιξία για τη Νέα Δημοκρατία. Σκέφτομαι κάποια παραδείγματα. Είναι ευελιξία οι αναθέσεις 5 δισεκατομμυρίων ευρώ με την επίκληση της πανδημίας εκτός διαγωνισμών;

Τέτοια ευελιξία θέλετε; Είναι ευελιξία να κρατάς «τις τσάντες με τα ευρώ και να μοιράζεις σε όποιον σου λέει καλημέρα», όπως είπε χθες ο κ. Δούκας και όπως χαρακτήρισε «εποποιία» ο κ. Λιβανός που δεν διαγράφηκε από την Κοινοβουλευτική Ομάδα της Νέας Δημοκρατίας ούτε από τη Νέα Δημοκρατία; Εδώ θα κάθεται, μαζί σας.

Είναι ευελιξία αυτή, κυρία εισηγήτρια; Τέτοια ευελιξία θέλετε στο σύστημα υγείας; Ή μήπως είναι ευελιξία οι προσλήψεις και οι αναθέσεις που είπε ο κ. Γεωργαντάς, σημερινός Υπουργός Αγροτικής Ανάπτυξης, ότι έκανε η Νέα Δημοκρατία και θα εκβιάζει μετά τους πολίτες για να παίρνει την ψήφο στην κάλπη; Γιατί και αυτό το έχετε ξεκαθαρίσει και δεν έχει διαψευστεί και είναι Υπουργός σας!

Τέτοια ευελιξία, λοιπόν, εμείς δεν τη θέλουμε. Γιατί ακόμα και στην πανδημία η Κυβέρνηση Μητσοτάκη απέδειξε ότι θέλει να ενισχύσει το Εθνικό Σύστημα Υγείας. Δυστυχώς, με έναν τραγικό τρόπο αποτυπώνονται οι ευθύνες σας. Έχουμε είκοσι τέσσερις χιλιάδες θύματα στη χώρα μας. Το 38% σύμφωνα με τη μελέτη Λύτρα - Τσιόδρα θα είχε αποφευχθεί αν η Νέα Δημοκρατία ενίσχυε το ΕΣΥ. Έχετε ευθύνες συγκεκριμένες και τα λένε οι επιστήμονες. Είναι δικιά σας επιλογή.

Όπως είναι δικιά σας επιλογή -και να το ξεκαθαρίσουμε- να μην γίνει το νοσοκομείο ανατολικής Αττικής διότι δεν υπήρχαν κάποια χαρτιά χωρίς υπογραφή. Υπήρχε επίσημη δήλωση του Πρωθυπουργού της Ελλάδας, του Προέδρου της Κυπριακής Δημοκρατίας και του επόμενου Πρωθυπουργού της Ελλάδος του κ. Μητσοτάκη που το είπε όταν πήγε τέλη Ιουλίου του 2019 στην Κύπρο. Είναι αυτά πρόχειρα; Οι δηλώσεις των Πρωθυπουργών και του Προέδρου της Ελληνικής Δημοκρατίας, η συνέντευξη τύπου των Υπουργών Υγείας της Κύπρου και της Ελλάδας στη Βουλή και ο προϋπολογισμός, είναι πρόχειρα όλα αυτά;

Όμως για να το ξεκαθαρίσουμε, στη Θεσσαλονίκη το θέμα της υγείας δεν είναι το μόνο πρόβλημα που ζούμε εξαιτίας της Κυβέρνησης της Νέας Δημοκρατίας. Το 2020 παραδεχτήκατε ότι δεν ακούσατε τους επιστήμονες και η Θεσσαλονίκη ήταν θλιβερά πρώτη στον κατάλογο των θυμάτων και των κρουσμάτων από την πανδημία. Το 2021 επαναλάβατε την ίδια επιλογή. Δεν ακούσατε τους επιστήμονες και ήμασταν πάλι πρώτοι στη Θεσσαλονίκη, γιατί δεν ήταν μόνο ότι δεν εφαρμόζατε μέτρα προστασίας, αλλά στη Θεσσαλονίκη είχαμε και το απίστευτο παράδειγμα, να εγκαινιάζετε κλίνες μονάδας εντατικής θεραπείας από δωρεά για τα διακόσια χρόνια της Ελληνικής Επανάστασης της κ. Αγγελοπούλου και να μην είναι στελεχωμένες και να είναι κλειστές. Και αν δεν ερχόταν ο Αλέξης ο Τσίπρας στο «Ιπποκράτειο» δεν θα στέλνατε από άλλες περιοχές ειδικούς επιστήμονες να τις στελεχώσουν.

Θλιβερές πρωτιές μετράει η Θεσσαλονίκη εξαιτίας σας και το κάνετε όλο αυτό, ανοίγετε την πόρτα στις ιδιωτικοποιήσεις, παρ’ ότι αποδείχτηκε στην πανδημία ότι μόνο το Εθνικό Σύστημα Υγείας και η δημόσια υγεία μπορεί να στηρίξει, πραγματικά, την ελληνική κοινωνία.

Στη Θεσσαλονίκη ζούμε κι ένα άλλο ευρύτατο κύμα ιδιωτικοποιήσεων. Η περιφερειακή οδός και το flyover ιδιωτικοποιείται με υλοτόμηση του Σέιχ Σου. Στη διαχείριση απορριμμάτων οι μελέτες γίνανε με δημόσια χρηματοδότηση από τον ΣΥΡΙΖΑ και την ιδιωτικοποιείτε όλη τη διαχείριση απορριμμάτων. Για τη λειτουργία του μετρό προκηρύσσετε διαγωνισμό για ιδιωτικοποιήσεις. Στην ανάπλαση της ΔΕΘ δεν πάνε λεφτά από το Ταμείο Ανάκαμψης, θα ιδιωτικοποιηθεί και η ΔΕΘ.

Και αποκαλύφθηκε πρόσφατα στον κοινοβουλευτικό έλεγχο ότι το οικόπεδο της Αγίας Φωτεινής δεν το δίνουμε. Το κρατάει στρατός και λέει «Εγώ έχω κατοικίες και λειτουργίες εδώ». Ακόμα ένα ψέμα του κ. Μητσοτάκη. Το είπε αυτό επίσημα ότι θα δοθεί αυτή η έκταση.

Πέραν, όμως, της κερκόπορτας της ιδιωτικοποίησης του νοσοκομείου, οφείλω να βάλω και ένα ζήτημα της πρόσβασης στο νοσοκομείο. Εδώ υπάρχουν σοβαρές αδυναμίες και το λένε σαφώς η τοπική κοινωνία και η αυτοδιοίκηση. Δεν υπάρχει πρόβλεψη για την πρόσβαση και αυτά που έχουμε δει μέχρι στιγμής είναι πάρα πολύ πρόχειρα.

Δεν υπάρχει πράγματι επίλυση ενός δρόμου με ασφάλεια που θα οδηγεί και στο νοσοκομείο και στο Φίλυρο. Το υφιστάμενο οδικό δίκτυο είναι ανεπαρκές και σε κάκιστη κατάσταση. Και λείπουν βέβαια και οι υπερτοπικές συνδέσεις. Υπάρχουν θέματα, που έχουν να κάνουν με τις οδούς Παπανδρέου, Παπανικολάου, Ορφέως, την πρόσβαση προς Φιλύρου, τη στροφή Φιλύρου που είναι η πιο επικίνδυνη στροφή που υπάρχει σήμερα στην αρχή του οικισμού Πεύκα στο Ρετζίκι.

Και βέβαια υπάρχει και ένα ερώτημα: Έργα αντιπλημμυρικής προστασίας στο δρόμο θα γίνουν ή θα πλημμυρίσουν οι κατάντη περιοχές; Θα υπάρχει υπερτοπική σύνδεση με την περιφερειακή; Και για να το πω λίγο απλά: Έχετε κάνει ποτέ μια κυκλοφοριακή μελέτη, για να σχεδιάσετε έργα ή απλώς πετάτε πυροτεχνήματα; Γιατί το flyover, η περιφερειακή της Θεσσαλονίκης, γίνεται χωρίς συγκοινωνιακή μελέτη.

Επίσης, για το παιδιατρικό δεν χρειάζεται συγκοινωνιακή μελέτη και για τη σύνδεση με τα Πεύκα και για τη σύνδεση με την περιφερειακή οδό και το πολεοδομικό συγκρότημα και από ανατολικά και από δυτικά;

Να ξεκαθαρίσουμε και κάτι, που δεν ξέρω αν είναι γνωστό σε εσάς. Μας το έχουν πει και εμάς οι αυτοδιοικητικοί. Ξέρετε ότι σχεδιάζουν τη νέα σύνδεση του παιδιατρικού και του Φιλύρου να την κάνουν με ΣΔΙΤ; Αυτό είναι το σχέδιο που έχει τώρα η Νέα Δημοκρατία για τη Θεσσαλονίκη. Δηλαδή σκοπεύετε να ιδιωτικοποιήσετε και την πρόσβαση των πολιτών στο παιδιατρικό νοσοκομείο και στο Φίλυρο;

Δεν θα σας το επιτρέψουμε αυτό, να το ξέρετε. Δεν θα το επιτρέψουμε και εμείς και οι κάτοικοι. Γιατί για ακόμη μια φορά αποκαλύπτεται ότι είστε ανεπαρκείς ότι ταυτόχρονα όμως είστε μοιραίοι για την Ελλάδα και καταστροφικοί για τον τόπο μας, αλλά είστε και πολιτικά ανήθικοι, είστε κυνικοί, γιατί έχετε τροφοδοτήσει ένα σύστημα που λειτουργεί ως βδέλλες επάνω στη δημόσια περιουσία και καταστρέφετε οτιδήποτε υγιές υπάρχει στη χώρα. Διώχνετε τη νέα γενιά, προσβάλλετε τη δημοκρατία, προσβάλλετε τη διαφάνεια, προσβάλλετε το Εθνικό Σύστημα Υγείας.

Γι’ αυτό το λόγο και πρέπει να φύγετε το συντομότερο γιατί είστε καταστροφικοί για τον τόπο μας. Παραιτηθείτε λοιπόν, να έχουμε πιο ισχυρή υγεία. Γιατί η επόμενη προοδευτική κυβέρνηση μπορεί να εξασφαλίσει υγεία για όλο τον ελληνικό λαό.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Φάμελλο.

Το λόγο έχει τώρα ο κ. Αθανάσιος Παπαδόπουλος, Βουλευτής του ΣΥΡΙΖΑ - Προοδευτική Συμμαχία και αμέσως μετά το λόγο θα πάρει ο Υπουργός Υγείας κ. Αθανάσιος Πλεύρης.

Ορίστε, κύριε Παπαδόπουλε.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Οι δωρεές και χορηγίες προς το Εθνικό Σύστημα Υγείας, πολύτιμες πάντοτε, ειδικά τώρα στην περίοδο των εκρηκτικών αναγκών, έβγαλαν και πάλι στο προσκήνιο τις συγκρούσεις ιδεών και προγραμμάτων για την πορεία και την προοπτική του Εθνικού Συστήματος Υγείας ως δημόσιου συστήματος.

Έτσι δημιουργήθηκε, με τον ιδρυτικό νόμο, το ν.1397/1983, της κυβέρνησης του Ανδρέα Παπανδρέου και όχι ως ΣΔΙΤ, που δίνει τη δυνατότητα εκχώρησης και του εργαστηριακού εξοπλισμού, των χειρουργείων, των υποστηρικτικών υπηρεσιών σε ιδιωτικά, κερδοσκοπικά συμφέροντα ή και σε εργολάβους.

Η Κυβέρνηση τροποποίησε αυθαίρετα και αιφνιδιαστικά πρόσφατα προς άλλες κατευθύνσεις την επιθυμία της Κυπριακής Δημοκρατίας να κάνει δωρεά 10 εκατομμυρίων ευρώ για τη δημιουργία Νοσοκομείου Ανατολικής Αττικής. Δεν το χρειάζεστε αυτό, κύριε Πλεύρη; Δεν χρειάζεστε Νοσοκομείο Ανατολικής Αττικής; Συμφωνήσατε κι εσείς;

Σήμερα αλλοιώνει τη δωρεά του Ιδρύματος «Νιάρχος» προς το Εθνικό Σύστημα Υγείας για τη δημιουργία Παιδιατρικού Νοσοκομείου Θεσσαλονίκης ως νομικού προσώπου ιδιωτικού δικαίου, που είχε συμφωνηθεί σε μνημόνιο συνεργασίας με το Ίδρυμα. Το καθιστά νομικά νομικό πρόσωπο ιδιωτικού δικαίου.

Για τα πλεονεκτήματα του νομικού προσώπου δημοσίου δικαίου έναντι του ιδιωτικού μίλησε πολύ εκτενώς η Μαριλίζα Ξενογιαννακοπούλου και ορισμένα πράγματα είπε και ο εισηγητής μας, θα πει και ο Ανδρέας Ξανθός.

Όμως, είναι τραγικό να λέτε ότι δεν αναγνωρίζουμε και τη χρησιμότητα του «Παπαγεωργίου», του «Ωνάσειου» και του παιδιατρικού νοσοκομείου, ακόμη και αν δημιουργηθεί ως νομικό πρόσωπο ιδιωτικού δικαίου. Αναγνωρίζουμε τη χρησιμότητα.

Και είναι τραγικό να εξομοιώνετε, κύριε Πλεύρη, τη «ρύθμιση Βορίδη» για voucher στους ανασφάλιστους ύψους 40.000 ευρώ με τον ν.4368/2016 που έδωσε υγειονομική κάλυψη σε δυόμισι εκατομμύρια ανασφάλιστους πολίτες και στο ύψος δαπανών που μίλησε εκτενώς ο Ανδρέας Ξανθός.

Οι παρεμβάσεις της Κυβέρνησης είναι αποτέλεσμα των νεοφιλελεύθερων αγκυλώσεων για ΣΔΙΤ ακόμη και στη διαχείριση του νερού, στα μικρά φράγματα, ειδικά στον χώρο της υγείας. Αυτές πλήττουν καίρια το Εθνικό Σύστημα Υγείας στην περίοδο της πανδημίας, η οποία οδήγησε τα ευρωπαϊκά όργανα στο Ταμείο Ανάκαμψης και Ανθεκτικότητας.

Σας προτείναμε να αυξηθούν κατά 1 δισεκατομμύριο ευρώ οι δαπάνες του ταμείου για δράσεις πρόληψης, πρωτοβάθμιας φροντίδας υγείας, υποδομών και εξοπλισμών του Εθνικού Συστήματος Υγείας. Δεν το κάνατε.

Σας προτείναμε να αυξηθούν κατά 1 δισεκατομμύριο ευρώ και οι δαπάνες του κρατικού προϋπολογισμού του 2022. Δεν το κάνατε. Και όμως, αυτή η αύξηση θα έδινε τη δυνατότητα να θεσμοθετηθούν κίνητρα για τις άγονες ειδικότητες, για τις άγονες προκηρύξεις θέσεων, για τις άγονες περιοχές, για τα νησιά, να αυξηθούν τολμηρά οι μισθολογικές αποδοχές των λειτουργών του Εθνικού Συστήματος Υγείας και να γίνει η ένταξή τους στα βαρέα και ανθυγιεινά επαγγέλματα.

Λέτε ότι θέλετε να βρείτε αναισθησιολόγους, εντατικολόγους που δεν τους έχουμε, αλλά δεν κάνετε τίποτε για κίνητρα επιστροφής στην Ελλάδα των χαρισματικών νέων γιατρών που οδηγήθηκαν εκεί από διάφορους λόγους και από τις χαμηλές αποδοχές.

Τρίτον, σας προτείναμε να ενισχυθεί ο πολύτιμος ρόλος της πρωτοβάθμιας φροντίδας υγείας και ειδικά του θεσμού του οικογενειακού ιατρού και της ομάδας υγείας.

Τέταρτον, σας προτείναμε να αρθούν οι επικίνδυνες περιφερειακές ανισότητες των υπηρεσιών υγείας.

Πέμπτον, είπαμε ότι πρέπει να δημιουργηθούν άλλες διακόσιες κλίνες ΜΕΘ, που αποδείχθηκε ότι τις θέλουμε καλά στελεχωμένες.

Έκτον, σας προτείναμε να παραμείνουν στο Εθνικό Σύστημα Υγείας επτακόσιοι είκοσι νοσηλευτές που ολοκληρώνουν τον Μάρτιο την ειδικότητα της επείγουσας και εντατικής νοσηλευτικής, τόσο χρήσιμοι για τις ΜΕΘ και τα τμήματα επειγόντων περιστατικών.

Έβδομον, σας είπαμε ότι πρέπει να απορροφηθούν με μαζικές προσλήψεις οι πάνω από δεκατρείς χιλιάδες επικουρικοί και συμβασιούχοι μαχητές του ΕΣΥ. Η προκήρυξη τώρα τεσσάρων χιλιάδων εννιακοσίων δέκα θέσεων θα δώσει τη δυνατότητα με αυτό το οποίο κάνετε, στην περίπτωση που καλύψουν τις θέσεις κάποιοι από αυτούς τους δεκατρείς χιλιάδες που ήδη έχουμε, ακόμη και αν αλλάξετε τα κίνητρα τα οποία δίνετε για τη χρησιμοποίηση του χρόνου. Όμως, τι θα κάνετε; Θα επιτρέψετε στα τέλη του 2022 να φύγουν, να απολυθούν οι υπόλοιποι;

Έχουμε τη δυνατότητα μιας τολμηρής παρέμβασης με προκηρύξεις θέσεων για το 2022 και το 2023, ώστε όλοι αυτοί οι χρήσιμοι μαχητές του Εθνικού Συστήματος Υγείας να παραμείνουν και να καλύψουν σημαντικά κενά τα οποία διαπιστώνουμε σε ένα υποστελεχωμένο Εθνικό Σύστημα Υγείας.

Όγδοον, θα συμφωνήσω με τον κ. Βρούτση για τη χρησιμότητα το Νοσοκομείο Σαντορίνης να παραμείνει δημόσιο.

Ένατον, πρέπει να τεθούν οι βάσεις για ολοκληρωμένο, ποιοτικό και ανθρωποκεντρικό ΕΣΥ.

Και επειδή χρωστάω μια απάντηση σε ζητήματα τα οποία με αφορούν ως μέλος της Εξεταστικής Επιτροπής της Βουλής για τα ζητήματα της αναζήτησης ευθυνών για το κρίσιμο εκείνο χρονικό διάστημα κατά το οποίο ήμουν μέλος της εξεταστικής επιτροπής διερεύνησης ευθυνών από πολιτικά πρόσωπα για τη διασπάθιση δημοσίου χρήματος στην υγεία και στο φάρμακο, έχω να σας πω τα εξής: Θέλω να δηλώσω στη Βουλή ότι είμαστε αναγκασμένοι να αποδεχθούμε το πόρισμα της απόφασης της δικαιοσύνης για τις υποθέσεις που αφορούν τον ποινικό χαρακτήρα ευθυνών πρώην Υπουργών, γιατί ακόμα και με όσες αμφισβητήσεις υπάρχουν ακόμη δεν μπορούμε να το αρνηθούμε.

Άλλωστε, η εξεταστική επιτροπή στην οποία συμμετείχα είχε καταλήξει στα εξής: Από όλες τις περιπτώσεις που εξετάσαμε, μόνον για τρεις θεωρήσαμε ότι έπρεπε να διερευνηθεί το ενδεχόμενο ποινικών ευθυνών. Των πρώην Υπουργών Αβραμόπουλου, Γεωργιάδη και του κ. Ανδρέα Λοβέρδου. Εύχομαι και στον Ανδρέα Λοβέρδο να αθωωθεί στο δικαστήριο για το ποινικό μέρος της υπόθεσης της υπερκοστολόγησης των δαπανών φαρμάκων της «NOVARTIS».

Όμως, πρέπει να πούμε ότι εμείς στο πόρισμα το οποίο καταθέσαμε δεν βρήκαμε ενοχοποιητικά στοιχεία ούτε για τον κ. Βενιζέλο, ούτε για τον κ. Κουτρουμάνη, ούτε για τον κ. Στουρνάρα, ούτε βέβαια για τον κ. Πικραμένο, ούτε για τον κ. Σαμαρά, ούτε για τον κ. Λυκουρέντζο, ούτε και για τον κ. Σαλμά. Θελήσαμε τη διερεύνηση ευθυνών από τη δικαιοσύνη και η εισαγγελία καταπολέμησης της διαφθοράς έκανε άριστη δουλειά, γιατί ουσιαστικά συμφώνησε ότι μόνο γι’ αυτές τις τρεις περιπτώσεις έπρεπε να διερευνηθούν ευθύνες. Και τώρα έβαλε στο αρχείο την υπόθεση την οποία γνωρίζουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ζήτημα, λοιπόν, είναι ότι όσον αφορά στο πολιτικό μέρος το οποίο αφορά ότι όλα τα κόμματα στην εξεταστική επιτροπή είπαν πάρα πολύ καθαρά ότι πρόκειται για ένα παγκόσμιο σκάνδαλο εκμαυλισμού συνειδήσεων, αθέμιτου ανταγωνισμού, δωροδοκιών το οποίο είχε συμμετοχή και στην Ελλάδα, θα πρέπει να υπάρχει ένα καθαρό τοπίο. Αυτό είναι κάτι που θα πρέπει να αξιοποιήσουμε, γιατί η ελληνική Κυβέρνηση πρέπει να δώσει ανάλογη δυνατότητα στο ελληνικό δημόσιο, όπως έκανε το δημόσιο στις Ηνωμένες Πολιτείες που ήρθε σε συμβιβασμό με τη «NOVARTIS» και πήρε 345 εκατομμύρια ευρώ.

Είναι ακόμη χρήσιμο και για ένα άλλο πολύ σημαντικό ζήτημα. Μιλάμε για το μοντέλο της ανάπτυξης στην Ελλάδα. Δεν πρέπει να ξέρουν όλοι οι επενδυτές ότι έρχονται σε μια χώρα που δεν θα επιτρέπει «λαδώματα», μίζες, συμφωνίες κάτω από το τραπέζι και αθέμιτο ανταγωνισμό; Και όλα αυτά είναι πάρα πολύ χρήσιμα, ώστε να πορευθούμε σε μια βιώσιμη, δίκαιη, ορθολογική και σωστή ανάπτυξη, που θα δίνει τη δυνατότητα να αξιοποιήσουμε ένα νέο παραγωγικό πρότυπο και μια νέα αντίληψη για τα δικαιώματα στην εργασία και για την αμοιβή της σταθερής εργασίας με αξιοπρεπείς αμοιβές.

(Στο σημείο αυτό κτυπάει επαναληπτικά το κουδούνι λήξεως του χρόνου ομιλίας του κυρίου Βουλευτή)

Γι’ αυτά, λοιπόν, νομίζω ότι όφειλα μια καθαρή απάντηση εκ μέρους όλης της ομάδας των Βουλευτών που συμμετείχαμε στην εξεταστική επιτροπή και βέβαια εκ μέρους του αείμνηστου Αντώνη Μπαλωμενάκη, ο οποίος είχε συμφωνήσει με τις αντιλήψεις αυτές τις οποίες καταθέσαμε και με το πόρισμα το οποίο διαβιβάσαμε εμείς προς την εισαγγελία κατά της διαφθοράς.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Παπαδόπουλο.

Τον λόγο έχει τώρα ο Υπουργός Υγείας κ. Αθανάσιος Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρίες και κύριοι Βουλευτές, δεν μπορώ, πριν μπω στο νομοσχέδιο, να μην ξεκινήσω από την τοποθέτηση που έκανε ο προλαλήσας Βουλευτής του ΣΥΡΙΖΑ εδώ, που έρχεται σε πλήρη αντίθεση με ό,τι έχει εκφράσει στις ανακοινώσεις το κόμμα του ΣΥΡΙΖΑ και η ερώτηση των Βουλευτών του ΣΥΡΙΖΑ. Με συγχωρείτε, αυτή είναι η λογική στάση, αν θέλουμε να μιλάμε για διάκριση των εξουσιών.

Τι είπε ο κ. Παπαδόπουλος; Είπε «Εμείς κάναμε μια έρευνα ως Βουλευτές. Καταλήξαμε σε μια πρόταση. Η πρόταση αυτή ήρθε εδώ και αποτυπώθηκε με δέκα κάλπες», παρ’ όλο που, όπως λέει ο κ. Παπαδόπουλος, στο κομμάτι της εξεταστικής επιτροπής υπήρχε περιορισμένη αναφορά. Στις δέκα κάλπες ψηφίσατε, στείλατε ανθρώπους να εξεταστούν και τώρα που αρχειοθετούνται υποθέσεις, απορώ πραγματικά, είναι δουλειά των Βουλευτών να μπαίνουν στη διαδικασία να ζητάνε πράξεις αρχειοθέτησης και να κάνουμε νομικές παρατηρήσεις επί των πράξεων αρχειοθέτησης; Σας τιμά αυτό;

Άκουσα πριν να λέτε για τη δικαιοσύνη και τη δημοκρατία. Τη δημοκρατία, κύριε Φάμελλε, πώς θα την προστατεύσετε; Αν λάβετε εσείς τον ρόλο των δικαστικών και εισαγγελικών αρχών; Διότι τις δικαστικές και εισαγγελικές αρχές πρέπει να τις σεβόμαστε σε όλη τη διαδικασία.

Και γι’ αυτό τον λόγο, ως μέλος εγώ προκαταρκτικής επιτροπής, αποφεύγω να τοποθετηθώ από τη στιγμή που ολοκληρώθηκε η διαδικασία και είπα ό,τι είχα να πω από αυτό εδώ το Βήμα, διότι η δουλειά μου έχει τελειώσει. Ήμουν εισηγητής σε μια προκαταρκτική επιτροπή, καταλήξαμε σε ένα πόρισμα, τυχαίνει αυτό το πόρισμα μέχρι στιγμής να αξιοποιείται από τη δικαιοσύνη, διότι κατηγορουμένους δεν κάνουμε εμείς, η Βουλή –η Βουλή θέτει πρόσωπα προς διερεύνηση, τους κατηγορούμενους τους κάνει η δικαιοσύνη- αλλά από εκεί και πέρα, είναι δουλειά της δικαιοσύνης να δει αν αυτά που είπαμε έχουν βασιμότητα, πώς ολοκληρώνονται και να τα αξιολογήσει.

Αυτές λοιπόν είναι βασικές διαφορές, που πρέπει κάποια στιγμή να συμφωνήσουμε ότι πρέπει να γίνονται. Διότι εγώ την άκουσα με ιδιαίτερο ενδιαφέρον την τοποθέτηση του κ. Παπαδόπουλου που είπε: «Κάναμε μια έρευνα. Δεν παίρνουμε θέση».

Τι έχετε να πείτε όμως τώρα στους συναδέλφους σας που παίρνουν θέση σε πράξεις οι οποίες έχουν αρχειοθετηθεί και ουσιαστικά κρατάνε τη μορφή και το άψογο προς το πολιτικό πρόσωπο; Άκουσα και την κ. Αυγέρη εδώ που έλεγε για τις σακούλες και τις βαλίτσες στο Υπουργείο Υγείας, τη στιγμή που έχουν αρχειοθετηθεί αυτές οι υποθέσεις.

Όταν λέμε λοιπόν ότι έχουμε σεβασμό στη δικαιοσύνη, ο σεβασμός αυτός δεν δείχνεται από τις πράξεις μας εδώ. Εμείς καταλήξαμε λοιπόν σε ένα πόρισμα, παρ’ όλο που έχουν επιτεθεί εναντίον μου όσοι αυτή τη στιγμή βρίσκονται ελεγχόμενοι και συνεχίζουν να μου επιτίθενται. Σέβομαι το δικαίωμα τους ως κατηγορούμενοι και ως ελεγχόμενοι. Δεν θα μπω στη διαδικασία της νομικής αντιπαράθεσης, διότι δεν έχω αυτή την αρμοδιότητα. Την αρμοδιότητα, καλώς ή κακώς, το Σύνταγμα την ορίζει να την έχουν οι Βουλευτές μέχρι ενός σημείου. Μόλις κάνουν το πόρισμα και το στείλουν στη δικαιοσύνη, πλέον δεν είναι δική τους δουλειά.

Αντιθέτως, δική μας δουλειά είναι πώς θα διασφαλίσουμε το δημόσιο χρήμα και η διασφάλιση του δημόσιου χρήματος γίνεται τώρα. Αυτή τη στιγμή που μιλάμε έχουν ξεκινήσει όλες οι διαδικασίες από το Υπουργείο Υγείας, το Υπουργείο Οικονομικών και το Υπουργείο Δικαιοσύνης, προκειμένου να αποζημιωθεί το ελληνικό δημόσιο από τη «NOVARTIS». Και ήδη υπάρχει πρόταση του Νομικού Συμβουλίου του Κράτους και ήδη συστήνουμε τις επιτροπές και θα ζητήσαμε κιόλας και παρουσία και με δικηγορικό γραφείο στις Ηνωμένες Πολιτείες της Αμερικής, στη βάση της απόφασης του Νιου Τζέρσεϋ.

Όποιος ξέρει στοιχειώδη νομικά, γνωρίζει ότι αυτή η απόφαση απευθύνεται σε συγκεκριμένες κατηγορίες που συνδέονται είτε με υπερσυνταγογράφηση είτε με κατευθυνόμενη συνταγογράφηση ή με συγκεκριμένες κλινικές δοκιμές και ορίζει ρητώς ότι ο όρος «κρατικός αξιωματούχος» αφορά ιατρούς, που υπηρετούν είτε στο ΕΣΥ είτε ιδιώτες ιατρούς, διότι διαχειρίζονται με τη συνταγογράφηση δημόσιο χρήμα.

Κι αυτή τη δουλειά λοιπόν που δεν κάνατε πέντε χρόνια εσείς ως κυβέρνηση, διότι δεν κάνατε ούτε μία ούτε μισή ενέργεια για να διεκδικήσετε από τη «NOVARTIS» χρήματα, θα την κάνουμε εμείς.

Και θα τα διεκδικήσουμε τα χρήματα στη βάση του σκανδάλου, το οποίο αναφέρεται, που είναι σκάνδαλο συνταγογράφησης, υπερσυνταγογράφησης, κατευθυνόμενης συνταγογράφησης, κλινικών δοκιμών, προκειμένου να υπάρχουν χρήματα για γιατρούς και όχι στη βάση την οποία εσείς επιλέξατε, που ήταν η στοχοποίηση δέκα πολιτικών προσώπων που δικαιώνονται από την ελληνική δικαιοσύνη.

Και επειδή στα θέματα διαφάνειας άκουσα για απευθείας αναθέσεις εδώ πέρα πάλι, όλα αυτά τα οποία λέτε, άκουσα για διασπάθιση δημοσίου χρήματος, μου έχει κάνει εντύπωση μεγάλη το εξής: Παρ’ όλο που έχει βγει στον Τύπο -και θα δείτε πώς λειτουργούμε πάλι εμείς-, έχω απαντήσει και σε ερώτηση των Βουλευτών του ΣΥΡΙΖΑ. Αναφέρονται στην κακοδιαχείριση στο ΚΕΕΛΠΝΟ και για τους ελέγχους που γίνονται και απαντήσαμε ότι όλες οι διαδικασίες οδηγούνται κανονικά -και τις παρακολουθούμε- στη δικαιοσύνη.

Αυτό, όμως, που είχα απαντήσει και δεν έχω ακούσει τους λαλίστατους Βουλευτές του ΣΥΡΙΖΑ είναι για την υπόθεση που αφορά το διάστημα 2016-2018 με τον ΕΟΔΥ, με τις απευθείας αναθέσεις στον ΕΟΔΥ προς φύλαξη, 9 εκατομμυρίων ευρώ. Σε μήνυση την οποία έχει κάνει ο κ. Σταμάτης Πουλής -ο οποίος διώκεται και αυτός- έγινε μια έρευνα και καταλήξαμε σ’ ένα πόρισμα: Ότι υπάρχουν 9 εκατομμύρια ευρώ απευθείας αναθέσεις στον ΕΟΔΥ σε φύλαξη. Το εντυπωσιακό, όμως, στο πόρισμα –και δεν έχω ακούσει μια εξήγηση ποτέ- είναι ότι σε μέρος αυτών των τιμολογίων, για έναν και πλέον χρόνο, στην αναγραφή της πληρωμής αναφέρεται: «Πληρωμή-εντολή του Αναπληρωτή Υπουργού Υγείας», δηλαδή, του κ. Πολάκη. Αυτό αναφέρουν τα τιμολόγια.

Και να σας πω και κάτι, πάλι έρχομαι σε αυτό που είπα πριν. Η δουλειά πάλι του Υπουργού είναι να διαβιβάσει αυτά τα στοιχεία, να ζητήσει από τον ΕΟΔΥ -το οποίο έγινε κιόλας- να προασπιστεί το δημόσιο συμφέρον, αλλά, με συγχωρείτε, δεν έχει άλλη δουλειά μετά ο Υπουργός σ’ αυτό. Περιμένω, όμως, και το έχω δώσει και απάντηση σε ερωτήσεις που μου έχουν κάνει οι Βουλευτές του ΣΥΡΙΖΑ.

Κάποια στιγμή στο πολιτικό σκέλος, θα μου πείτε πώς πήγανε αυτά τα 9 εκατομμύρια ευρώ απευθείας αναθέσεων; Θα μου πείτε πώς για έναν χρόνο γράφεται σε τιμολόγια: «Με εντολή Αναπληρωτή Υπουργού Υγείας»; Φαντάζεστε εσείς, κύριοι του ΣΥΡΙΖΑ, τι θα κάνατε αν είχατε βρει τιμολόγια που έλεγαν: «Πληρωμές με εντολή Αναπληρωτή Υπουργού Υγείας» της Νέας Δημοκρατίας; Πάνω στα έδρανα θα ήσαστε.

Και εμείς πάλι αυτό το αντιμετωπίζουμε θεσμικά. Στη δικαιοσύνη θα πάει, η δικαιοσύνη θα αποφανθεί. Μπορούμε, λοιπόν, κάποια στιγμή να αφήσουμε τη δικαιοσύνη να κάνει τη δουλειά της και όχι επιλεκτικά να την επικαλούμαστε, όταν οι αποφάσεις είναι υπέρ μας και όταν είναι εναντίον μας; Αν πιστεύουμε, λοιπόν, στην ανεξάρτητη δικαιοσύνη, αυτή είναι η δουλειά που πρέπει να γίνει.

Ερχόμαστε τώρα στο κομμάτι του σχεδίου νόμου. Ο ΣΥΡΙΖΑ δηλώνοντας «παρών» καθιστά τον εαυτό του απόντα από την ανέγερση του παιδιατρικού νοσοκομείου. Είναι ξεκάθαρο πλέον. Διότι εδώ πέρα δεν είμαστε ένα αμφιθέατρο που ανταλλάσσουμε απόψεις, είμαστε Νομοθετικό Σώμα που ψηφίζουμε. Εάν, λοιπόν, ακολουθήσουμε όλα τα κόμματα τη θέση της ψήφου που εκφράζει ο ΣΥΡΙΖΑ, δεν θα ψηφιστεί το συγκεκριμένο νομοσχέδιο.

Και η πραγματικότητα ποια είναι, κυρίες και κύριοι Βουλευτές του ΣΥΡΙΖΑ και της λοιπής Αντιπολίτευσης, που καταψηφίζετε; Ότι στη ζυγαριά να υπάρξει παιδιατρικό νοσοκομείο, αλλά να είναι νομικό πρόσωπο ιδιωτικού δικαίου, επιλέγετε να μην υπάρξει παιδιατρικό νοσοκομείο. Θα ήταν απόλυτα σεβαστές οι ενστάσεις σας, εάν ερχόσασταν και λέγατε: «Εμείς διαφωνούμε, δεν πρέπει να είναι νομικό πρόσωπο ιδιωτικού δικαίου γι’ αυτούς κι αυτούς τους λόγους. Επειδή, όμως, η αναγκαιότητα της ύπαρξης παιδιατρικού νοσοκομείου στη Θεσσαλονίκη ξεπερνάει κάθε διαφωνία μας, επιλέγουμε να ψηφίσουμε, παρ’ όλο που διαφωνούμε στο νομικό καθεστώς».

Η θέση σας για το νομικό καθεστώς σάς οδηγεί σε ψήφο να μην γίνει το νοσοκομείο. Έρχεται, λοιπόν, η Κυβέρνηση της Νέας Δημοκρατίας και σας λέει, ότι επιλογή της Κυβέρνησης είναι: Για να γίνει παιδιατρικό νοσοκομείο, αυτό θα είναι νομικό πρόσωπο ιδιωτικού δικαίου. Τι απαντάτε εσείς; Αν δεν είναι νομικό πρόσωπο δημοσίου δικαίου, να μη γίνει το νοσοκομείο.

Άρα είστε απόντες από τη διαδικασία και οι Βουλευτές, ειδικά της Θεσσαλονίκης, θα πρέπει να το εξηγήσουν αυτό.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Τι σοφιστείες είναι αυτές; Παρόντες είμαστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Για το συγκεκριμένο, με το «παρών» σας, γίνεστε απόντες, όπως γενικότερα είστε.

**ΣΩΚΡΑΤΗΣ ΦΑΜΕΛΛΟΣ:** Ελάτε στο Φίλυρο εσείς. Να πάμε μαζί.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Κύριε Φάμελλε, δεν διακοπήκατε. Δεν συμφωνούν όλοι με όλους. Η διαφωνία δεν σημαίνει διακοπή. Έχετε Κοινοβουλευτικό Εκπρόσωπο, που θα πάρει τον λόγο μετά και μπορείτε να τον ενημερώσετε.

Κύριε Υπουργέ, συνεχίστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Είπατε χίλια δυο πράγματα εδώ πέρα, κύριοι συνάδελφοι. Εγώ δεν σας διέκοψα.

Η αναγκαιότητα στη Θεσσαλονίκη, πέρα απ’ αυτά που ανέλυσε με πλήρη ενάργεια η Αναπληρώτρια Υπουργός κ. Γκάγκα: Ξεκινάμε από το γεγονός ότι στην πραγματικότητα δεν υπάρχει παιδιατρικό νοσοκομείο αυτοτελές. Είναι μια δωρεά 160 εκατομμυρίων, ένα υπερσύγχρονο νοσοκομείο με μονόκλινα και δίκλινα, με πάνω από διακόσιες σαράντα κλίνες, κλίνες ΜΕΘ, κλίνες ψυχικής υγείας και στην αρχική του λειτουργία θα έχει επτακόσιους δεκαέξι εργαζόμενους, στην πλήρη λειτουργία χίλιοι δέκα και θα εκπληρώνονται όλες οι υποχρεώσεις που έχει αναλάβει το ελληνικό δημόσιο που έχουν να κάνουν και με τα 10 εκατομμύρια για την οδική σύνδεση και 50 εκατομμύρια από την περιφέρεια, αλλά και τον προϋπολογισμό του νοσοκομείου, που ο πρώτος προϋπολογισμός θα είναι στα 60 εκατομμύρια ευρώ. Η πολιτεία θα είναι εντός χρονοδιαγράμματος και τον Ιανουάριο του 2023 είναι ο στόχος να ξεκινήσει η ανέγερση του συγκεκριμένου νοσοκομείου, το οποίο ευελπιστούμε –και αυτό είναι το χρονοδιάγραμμα- να ολοκληρωθεί πριν τους μήνες τους οποίους αναφέρετε, δηλαδή μέσα προς τέλη του 2025.

Αυτή, λοιπόν, είναι η φιλοσοφία όλη για να υπάρξει ένα σύγχρονο νοσοκομείο με πλήρη ψηφιοποίηση, χωρίς χαρτί και να είναι ένα νοσοκομείο-πιλότος για το πώς θέλουμε τα νοσοκομεία.

Θέτετε ένα θέμα διαφωνίας ως προς το καθεστώς του νοσοκομείου. Αυτό πράγματι είναι επιλογή της Κυβέρνησης. Εμείς πιστεύουμε ότι θα πρέπει τα σύγχρονα νοσοκομεία, όπως συμβαίνει σ’ όλον τον κόσμο, να έχουν τις ευελιξίες που έχουν τα νομικά πρόσωπα ιδιωτικού δικαίου και να μπορούν να λειτουργούν με όρους που θα υπάρχει και η λογοδοσία, θα υπάρχουν και οι ηγεσίες στο νοσοκομείο με τις κατευθύνσεις των σύγχρονων κλινικών και νοσοκομειακών δομών, δηλαδή με διευθύνοντα σύμβουλο, με υπεύθυνους για τις κλίνες, με υπεύθυνους για το ρίσκο, διότι αυτή τη στιγμή θεωρούμε ότι μ’ αυτή τη διαδικασία θα υπάρχει πολύ καλύτερη παρεχόμενη υπηρεσία.

Ο πολίτης χάνει ή κερδίζει; Ο πολίτης έχει δωρεάν τις υπηρεσίες, όπως ακριβώς τις είχε. Το συγκεκριμένο νοσοκομείο λειτουργεί όπως λειτουργούν και άλλα νομικά πρόσωπα ιδιωτικού δικαίου εντός του Εθνικού Συστήματος Υγείας. Το συγκεκριμένο Υπουργείο έρχεται και παρακολουθεί το συγκεκριμένο νοσοκομείο και ο πολίτης έχει την καλύτερη δυνατή υπηρεσία.

Βάζετε πάντα την εμμονή του δημόσιου και του ιδιωτικού τομέα. Σας το είπε και ο αντιπρόεδρος προηγουμένως που ήταν εδώ πέρα. Είναι Εθνικό Σύστημα Υγείας, αλλιώς να το λέγαμε κρατικό σύστημα υγείας. Στο Εθνικό Σύστημα Υγείας προφανώς υπάρχουν όλες οι δομές που μπορούν να αναπτυχθούν. Αυτή είναι η πραγματικότητα.

Υπάρχει το γεγονός, λόγου χάριν, ότι τώρα –σας το είπα στην επιτροπή- εν μέσω πανδημίας γιατροί του ΕΣΥ πηγαίνουν και κάνουν χειρουργεία σε ιδιωτικές κλινικές χωρίς να πληρώνει ο πολίτης. Η 5η ΥΠΕ επεξεργάζεται αυτό το σχέδιο. Αυτό είναι κάτι το οποίο βλάπτει τον πολίτη; Ή μήπως ο πολίτης εκείνη τη στιγμή λέει «όχι, η υπηρεσία που θα μου παρασχεθεί θέλω να βλέπω να είναι ΝΠΔΔ, αλλιώς δεν δέχομαι αυτήν την υπηρεσία»;

Υπάρχει, λοιπόν, ένα πλαίσιο το οποίο θα δείτε και το οποίο θα σας καλέσουμε και θα το παρουσιάσουμε συνολικά, το οποίο θα ξεκινά πρώτα απ’ όλα από τις προληπτικές εξετάσεις, όπως τις έχουμε αναπτύξει. Θα είναι στο σχέδιο που έχει να κάνει με την πρωτοβάθμια περίθαλψη.

Πάλι ήλθαν εδώ πέρα να κάνουν κριτική, δηλαδή να ανοίξουμε τις συμβάσεις του ΕΟΠΥΥ που υπάρχουν σε κλειστό κύκλο γιατρών και να απευθυνθούμε στο σύνολο των γιατρών και η πληρωμή να μη γίνεται με την επίσκεψη, όπως γινόταν μέχρι τώρα, που στην πραγματικότητα ήταν μια συνταγογράφηση, αλλά να υπάρχει γιατρός κατ’ άτομο και να πληρώνεται από το δημόσιο γι’ αυτό το άτομο και να αναπτυχθεί ο θεράπων ιατρός, αυτό είναι κάτι στο οποίο διαφωνείτε; Κι εσείς στηρίξατε το μέτρο του οικογενειακού γιατρού –τώρα τον λέμε θεράποντα γιατρό- και δεν πετύχατε, όπως δεν πέτυχαν και οι προηγούμενες κυβερνήσεις. Αυτό ήταν μια κουλτούρα που έπρεπε να αλλάξει. Το να βάλουμε, όμως, παραπάνω γιατρούς ιδιώτες να βρίσκονται σε σχέση με τον ΕΟΠΥΥ, κάνετε κριτική και σ’ αυτό;

Με το γεγονός ότι οι δημόσιες δομές της πρωτοβάθμιας, είτε αυτά είναι κέντρα υγείας είτε είναι ΤΟΜΥ, θα πρέπει να έχουν μια διοικητική διασύνδεση και όπου χρειάζονται παραπάνω υπηρεσίες να κάνουν συμβάσεις και με ιδιωτικά διαγνωστικά, υπάρχει κάποιο πρόβλημα; Το να υπάρξει έλεγχος στην πρόσβαση στη δευτεροβάθμια με το λεγόμενο gatekeeping δεν είναι κάτι το οποίο βάζουμε πάντα προκειμένου να υπάρχει ισχυρή πρωτοβάθμια;

Πηγαίνοντας στη δευτεροβάθμια, το να αξιοποιηθούν όλες οι δομές που υπάρχουν, αλλά να δούμε την ανασύνταξη των δυνάμεων αυτών των δομών για να δούμε πού πρέπει να υπάρχει μια μεγαλύτερη βαρύτητα, από τα διδάγματα που έχουμε και από την πανδημία, προκειμένου να έχουμε ισχυρές δομές, καλά στελεχωμένες και παράλληλα και άλλες δομές που θα έχει κάθε μία τον ρόλο της σ’ έναν νέο σύγχρονο χάρτη, που δεν θα εξυπηρετεί τις ανάγκες πολιτικών πεποιθήσεων ή αντιλήψεων, αλλά θα εξυπηρετεί τον ασθενή, πριν το δείτε, είναι κάτι που θέλετε να το κατακρίνετε;

Έχουμε διασφαλίσει αυτή τη στιγμή 1,5 δισεκατομμύριο ευρώ για το Εθνικό Σύστημα Υγείας, 350 εκατομμύρια για κτηριακές υποδομές, 80 εκατομμύρια για υλικοτεχνική υποδομή. Αν πάνε μέσω συμπράξεων δημοσίου και ιδιωτικού τομέα θα πρέπει να βάλουν άλλα 160 εκατομμύρια οι ιδιώτες. Το γεγονός ότι έχουμε διασφαλίσει 220 εκατομμύρια για την πρωτοβάθμια και 12 εκατομμύρια για την υλικοτεχνική υποδομή της πρωτοβάθμιας, 300 εκατομμύρια για την ψηφιακή αναβάθμιση των νοσοκομείων μας και αντιστοίχως 200 και πλέον εκατομμύρια για προληπτικές εξετάσεις δεν δείχνει την ευαισθησία, που υπάρχει για τη δημόσια υγεία; Και όλα αυτά δεν θέλουμε να τα δούμε αποσπασματικά γιατί το κάθε κομμάτι διαφορετικά δημιουργεί ένα μεγάλο παζλ που ξεκινάει από την πρωτοβάθμια μαζί με τις προληπτικές εξετάσεις και καταλήγει σε όλη τη δομή της δευτεροβάθμιας και της τριτοβάθμιας.

Όλο αυτό το πλαίσιο θέλουμε να το δημιουργήσουμε. Σ’ αυτό το πλαίσιο που είναι δημόσιο και είναι δημόσιο αγαθό έχουν ενεργό ρόλο και οι ιδιωτικές δομές. Μη σοκάρεστε. Έχουν ενεργό ρόλο και οι ιδιωτικές δομές. Και μέσα στην πανδημία, πράγματι, μπορέσαμε χωρίς λεονταρισμούς του τύπου «πάμε να επιτάξετε κλίνες, να πληρώνετε κλίνες» να έχουμε σήμερα, αυτή τη στιγμή που μιλάμε, οχτακόσιες σαράντα απλές κλίνες COVID από τον ιδιωτικό τομέα και περίπου επτακόσιες κλίνες σε όλη την Ελλάδα non COVID περιστατικών.

Στις κλίνες ΜΕΘ που έχουμε οι ίδιοι λέτε -και μας εγκαλείτε γι’ αυτό σαν να έχουμε πρόβλημα- ότι μετράμε και κλίνες ιδιωτικού τομέα. Βεβαίως. Έχουμε και διακόσιες περίπου κλίνες του ιδιωτικού τομέα οι οποίες έχουν δοθεί από την πρώτη στιγμή της πανδημίας για τις ανάγκες του ΕΣΥ. Συμπολίτες μας που πάσχουν από άλλες παθήσεις εκτός COVID –γιατί δεν μπορούν να συνυπάρξουν συγχρόνως- μπορούν να βρίσκονται σε αυτές τις δομές. Αυτό είναι το πλαίσιο το οποίο συχνά συζητάμε, με κεντρικό ρόλο του ΕΟΠΥΥ ο οποίος πλέον θα λειτουργεί ως ασφαλιστικός οργανισμός ζητώντας ποιοτικές υπηρεσίες και κάνοντας ελέγχους και στις ιδιωτικές δομές και στις δημόσιες δομές. Είναι αυτό που λέμε real time έλεγχο.

Θα υπάρξει και ένα πλαίσιο νέας λειτουργίας των ιατρών το οποίο θα κάτσουμε να συζητήσουμε. Δηλαδή, είναι πρόβλημα για τον ασφαλισμένο να υπάρχει η δυνατότητα ιδιώτη ιατρού, που θα μπορεί να δουλεύει για συγκεκριμένο χρονικό διάστημα μέσα στο Εθνικό Σύστημα Υγείας ειδικά σε απομακρυσμένες περιοχές που οι ιδιώτες ιατροί μπορεί να μην έχουν την προθυμία να μπουν μέσα; Είναι τρομακτικό να συζητήσουμε σχετικά με τους γιατρούς του Εθνικού Συστήματος Υγείας –το ανέφερε και η αναπληρώτρια- να μπορέσουμε να δούμε όρους και προϋποθέσεις που να λειτουργούν και με ιδιωτικούς εκτός του Εθνικού Συστήματος Υγείας;

Αυτά, λοιπόν, γιατί είναι ταμπού να τα συζητήσουμε; Γιατί, δηλαδή, έχετε μια εμμονή σώνει και καλά να νομίζετε ότι προστατεύετε το δημόσιο συμφέρον και τη δημόσια υγεία έχοντας αποκλειστικά μια κρατικίστικη αντίληψη; Έτσι εκδηλώνεται και σήμερα με τη θέση σας για ένα νοσοκομείο υπερσύγχρονο για το οποίο η μόνη αντίθεσή σας είναι ότι δεν θα είναι νομικό πρόσωπο δημοσίου δικαίου και θα είναι νομικό πρόσωπο ιδιωτικού δικαίου. Εμείς, λοιπόν, θεωρούμε ότι το δημόσιο αγαθό της υγείας το εξυπηρετούμε και από τις κρατικές δομές, το εξυπηρετούμε και από τις ιδιωτικές δομές. Στο τέλος της ημέρας σε τι θα κριθούμε από τον πολίτη; Αν του παρέχουμε το δημόσιο αγαθό της υγείας.

Εγώ δεν χρησιμοποιώ εύκολα τη λέξη «δωρεάν» γιατί σέβομαι πάντα τα χρήματα του Έλληνα φορολογουμένου. Δεν υπάρχει κάτι δωρεάν. Πρέπει να βλέπουμε τα χρήματα του Έλληνα φορολογούμενου να γυρνάνε πίσω με τις καλύτερες δυνατές παροχές. Κάθε φορά που έρχεστε εδώ, προτείνετε ένα μέτρο και λέτε «να το δώσετε δωρεάν», θα πρέπει να λέτε «να το δώσετε δωρεάν, όμως θα επιβαρυνθεί ο Έλληνας φορολογούμενος». Εμείς θέλουμε να μπούμε σε κλίμακες στις οποίες θα λαμβάνεται η καλύτερη δυνατή παρεχόμενη υγεία για τον Έλληνα ασφαλισμένο, για τον ασφαλισμένο πολίτη, για τον ανασφάλιστο πολίτη. Έγινε μια κουβέντα πριν. Ας μην την επαναλάβουμε. Αλλά θα υπάρχουν και καλύτερες δυνατές τιμές προκειμένου να σεβόμαστε το δημόσιο χρήμα. Αυτή είναι η κατεύθυνση στην οποία θα οδηγήσουμε ξεκινώντας απ’ αυτό που σας είπα.

Εκεί που εσείς βλέπατε τη «NOVARTIS» και κοιτούσατε πως θα κρεμάσετε στα μανταλάκια τους πολιτικούς σας αντιπάλους, εμείς ερχόμαστε τώρα με τα πορίσματα που βγάλαμε και τις θέσεις που είχαμε. Τα πορίσματά μας αυτή τη στιγμή αξιολογούνται από τη δικαστική εξουσία. Αξιολογούνται με μεγάλο ενδιαφέρον. Εμείς δεν έχουμε χαρακτηρίσει κανέναν κατηγορούμενο. Μ’ αυτά τα οποία γράψαμε έρχεται η ελληνική δικαιοσύνη και αξιολογεί.

Η διαφορά μας, όμως, είναι ότι εμείς, αυτή εδώ η Κυβέρνηση, δεν θα δούμε την «NOVARTIS» με πολιτικό όφελος για κάποιον. Θα την δούμε με αυτό που δεν κάνατε εσείς πέντε χρόνια που ήσασταν στην εξουσία και θα πάμε να διεκδικήσουμε τα χρήματα. Ήδη το Υπουργείο Υγείας ξεκίνησε. Ήδη το Υπουργείο Οικονομικών ξεκίνησε. Ήδη το Υπουργείο Δικαιοσύνης ξεκίνησε. Και θα χρησιμοποιήσουμε την απόφαση, η οποία βγήκε, προκειμένου να υπάρξει η πραγματική διάσταση του σκανδάλου, που ήταν ένα σκάνδαλο που αφορούσε συγκεκριμένες κατευθυνόμενες συνταγογραφήσεις.

Κυρίες και κύριοι, ευελπιστώ μέχρι την τελευταία στιγμή να αλλάξετε τη θέση σας. Δεχόμαστε την κριτική σε οτιδήποτε κάνετε, σε οτιδήποτε κάνουμε. Πείτε μας οποιαδήποτε κριτική θέλετε. Το να έρχεστε, όμως και με μια διαφωνία νομικού προσώπου ιδιωτικού δικαίου ή δημοσίου δικαίου να μην ψηφίζετε αυτό το νομοσχέδιο, με συγχωρείτε, θεωρώ ότι είναι πολύ μεγάλο λάθος.

Και κλείνοντας, επειδή ακούστηκε και αυτό, δεν έχει κανένας την πατρότητα ούτε ποτέ θα την διεκδικήσω ακόμα και αν επί υπουργίας μου ξεκινήσει το έργο και πάμε μαζί με τη Μίνα σε ένα χρόνο από τώρα και μπαίνει ο θεμέλιος λίθος. Όχι, δεν το διεκδικούμε, να φύγουμε από αυτή την παλαιοκομματική νοοτροπία.

Το Ίδρυμα «Νιάρχος» έχει τα συγχαρητήρια που επέλεξε να δώσει όλα αυτά τα χρήματα. Εμείς η δουλειά που έχουμε είναι αυτά τα χρήματα να τα αξιοποιήσουμε με τον καλύτερο δυνατό τρόπο. Άρα, κανένας δεν πρέπει να πανηγυρίζει για αυτό. Πρέπει να λέμε ευχαριστώ στο Ίδρυμα «Νιάρχος», να λέμε ευχαριστώ σε όλους όσους μπαίνουν στη διαδικασία να ασχοληθούν για την υλοποίησή του. Εμάς η δουλειά μας είναι να αξιοποιούμε σωστά αυτές τις δωρεές.

Και σας το είπα και στην επιτροπή, δυστυχώς και από το Ίδρυμα «Νιάρχος» χάσατε δωρεές, τις οποίες εμείς επαναφέραμε. Αναφέρομαι στις νοσοκομειακές λοιμώξεις που απεντάχθηκαν και τις επιστρέψαμε. Αναφέρομαι πριν που είπατε στη συζήτηση για τον «Ευαγγελισμό». Δεν προχώρησε τίποτα.

Άρα, εκεί κρινόμαστε η πολιτική ηγεσία, όχι να έρχεται και να παίρνει την πατρότητα του έργου όταν τα χρήματα τα βάζει κάποιος άλλος, αλλά πώς αξιοποιεί με τον καλύτερο δυνατό τρόπο αυτές τις δωρεές.

Θα ήθελα, κύριε Πρόεδρε, δύο λεπτά ακόμα για να αναφερθώ στην τροπολογία για τη μοριοδότηση για να μπορείτε να τοποθετηθείτε.

Πρώτα απ’ όλα δεν βλέπω να κάνετε αναφορά που δίνουμε παράταση στους επικουρικούς μέχρι το Δεκέμβριο. Λέγατε και την προηγούμενη φορά που δώσαμε παράταση ότι τους κοροϊδεύουμε.

Ερχόμαστε τώρα στη μοριοδότηση. Προσέξτε. Ο εμπαιγμός σε αυτούς τους ανθρώπους έχει και όρια. Άκουσα εδώ πέρα να αναφέρεται και ο εισηγητής και η κ. Ξενογιαννακοπούλου για τη μονιμοποίηση. Ορίστε μου διαδικασία μονιμοποίησης συνταγματικά ανεκτή.

Αυτά μπορεί να τα λέει, αν θέλει, το ΜέΡΑ25, η Ελληνική Λύση. Δεν μπορείτε να τα λέτε εσείς που έχετε κυβερνήσει. Μπορεί να τα λέει το Κομμουνιστικό Κόμμα Ελλάδας, που λέει ότι δεν πιστεύει στο αστικό σύνταγμα. Υπάρχει Σύνταγμα. Το Σύνταγμα, λοιπόν, δεν προβλέπει άλλη διαδικασία. Υπάρχει και η απόφαση 1092 του ’21 που σε μοριοδότηση που υπήρξε έχει κάνει σκέψεις και έχει πάει και στην Ολομέλεια για την αντισυνταγματικότητα.

Τι ερχόμαστε εμείς και κάνουμε τώρα και το κάνουμε με σωστό τρόπο; Απαντάμε στις σκέψεις του Συμβουλίου της Επικρατείας. Διότι αν βγει κάποιος από εδώ και πει ότι εγώ θέλω να μονιμοποιήσω προκειμένου να επιβραβεύσω, δώσατε το επιχείρημα κάποιου να πάει στο Συμβούλιο της Επικρατείας και να ρίξει την υπόθεση. Άρα, όποιος έρχεται σε αυτό εδώ το Βήμα και λέει: Μονιμοποιήστε τους, γιατί θέλουμε να τους επιβραβεύουμε, τους κάνετε κακό σε όλους τους επικουρικούς. Γιατί η λογική της μοριοδότησης ακριβώς για να είναι συνταγματικά ανεκτή απαντά στην εμπειρία την ιδιαίτερη που έχουν κερδίσει οι συγκεκριμένοι επικουρικοί επειδή το συγκεκριμένο χρονικό διάστημα βρέθηκαν στο Εθνικό Σύστημα Υγείας και γι’ αυτό είναι διαφορετική μοριοδότηση για αυτούς που είναι στο Εθνικό Σύστημα Υγείας, διαφορετική μοριοδότηση για αυτούς που είναι στην Πρωτοβάθμια.

Ακούστηκε και η κριτική ότι πάμε να βάλουμε και τις ιδιωτικές δομές μέσα. Ναι, αυτό ήταν άλλη μια σκέψη του Συμβουλίου της Επικρατείας. Διότι αν στην ιδιωτική δομή υπάρχει νοσηλευτής που για ένα μήνα πήρε περιστατικά COVID, αυτός ο μήνας και ο μοναδικός -η μοριοδότηση όπως έχετε δει είναι ανά μήνα, δεν είναι συνολικά- που πήρε COVID περιστατικά θα πρέπει να του προσμετρηθεί στο πλαίσιο της ισότητας, γιατί και αυτός είχε περιστατικό COVID. Το ίδιο ισχύει και για στρατιωτικά νοσοκομεία. Το ίδιο ισχύει και για πανεπιστημιακά νοσοκομεία.

Δίνουμε, λοιπόν, μία δυνατότητα με μία προκήρυξη που βγαίνει τις επόμενες ημέρες για τέσσερις χιλιάδες θέσεις νοσηλευτών και εννιακόσιες δέκα θέσεις, άρα κοντά πέντε χιλιάδες θέσεις, προκειμένου να πάνε αυτοί οι άνθρωποι με αυτή τη μοριοδότηση, γιατί έχουν την εμπειρία –όχι ως προϊόν επιβράβευσης- να διεκδικήσουν αυτές τις θέσεις. Και ναι, οποιαδήποτε άλλη προκήρυξη –γιατί αναφέρεται σε τρεις προκηρύξεις- θα είναι για τους συγκεκριμένους ανθρώπους.

Και για πρώτη φορά, κυρίες και κύριοι του ΣΥΡΙΖΑ, μπαίνουν μέσα και οι τέσσερις χιλιάδες του ΟΑΕΔ. Εσείς, λοιπόν, που είχατε όλη αυτή την ευαισθησία -σήμερα συμπληρώνουν έξι χρόνια οι τέσσερις χιλιάδες του ΟΑΕΔ- πέντε χρόνια γιατί δεν τους μονιμοποιούσατε, αφού μπορούσατε να τους μονιμοποιήσετε και υπήρχε διαδικασία;

Από εσάς είναι και κάθε χρόνο ανανεώνουμε. Και για πρώτη φορά σε αυτούς τους ανθρώπους ερχόμαστε και τους λέμε ότι «και εσείς που ήσασταν στο Εθνικό Σύστημα Υγείας έχετε αυτή την ευκαιρία».

Συνεπώς, ας ψηφίσετε τουλάχιστον την τροπολογία, διότι τσιτάτα του τύπου «μονιμοποίηση εδώ και τώρα όλων» δεν είναι συνταγματικά ανεκτά και οδηγούν ουσιαστικά στο να μην είναι στο Εθνικό Σύστημα Υγείας.

Εμείς με μεθοδικότητα βγάζουμε τις προκηρύξεις, αξιολογούμε την εμπειρία, μιλάμε με ειλικρίνεια στους επικουρικούς και τους λέμε ότι πράγματι λόγω της εμπειρίας που πήραν, θα συνεχίζουμε να έχουμε προκηρύξεις. Αλλά, μέσω των προκηρύξεων θα γίνει η διαδικασία να λάβουν τη μόνιμη θέση, όπως ορίζει το Σύνταγμα και όχι με πολιτικές δηλώσεις «Μαυρογιαλούρων», οι οποίοι έρχονται και λένε: «Τώρα, αύριο το πρωί μονιμοποίηση όλων».

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Στη συνέχεια, θα πάρουν με τη σειρά τον λόγο οι τρεις εναπομείναντες Κοινοβουλευτικοί Εκπρόσωποι. Δηλαδή, πρώτος ο κ. Ανδρέας Ξανθός Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία. Στη συνέχεια, η κ. Κωνσταντίνα Γιαννακοπούλου Κοινοβουλευτική Εκπρόσωπος του Κινήματος Αλληλεγγύης και τέλος, ο κ. Νικόλαος Καραθανασόπουλος Κοινοβουλευτικός Εκπρόσωπος του Κομμουνιστικού Κόμματος Ελλάδας.

Κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Ευχαριστώ πολύ, κύριε Πρόεδρε.

Αγαπητοί Υπουργοί, αγαπητοί συνάδελφοι, η συζήτηση αυτή διεξάγεται, νομίζω, σε ένα κλίμα ιδιαίτερα βαρύ για την Κυβέρνηση. Από χθες υπάρχει μια ανοιχτή πια πολιτική κρίση, η οποία προκύπτει από έναν συνδυασμό αυξανόμενης κοινωνικής δυσαρέσκειας για τη συνολική αποτυχία στη διαχείριση των πολλαπλών κρίσεων που βιώνει αυτόν τον καιρό η κοινωνία και η χώρα, πανδημική, ακρίβεια, ενεργειακή φτώχεια, αλλά και από τον συνδυασμό ενός συστήματος εξουσίας το οποίο με κάθε ευκαιρία εκπέμπει πολιτική χυδαιότητα, κυνισμό, σκληρή πελατειακή λογική, εκπέμπει αήθεια. Και αυτό ενοχλεί τους πολίτες. Και αυτό δρομολογεί πολιτικές διεργασίες και εξελίξεις.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ**. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Γι’ αυτό και είναι πρόκληση να έρχεται σήμερα ο Υπουργός Υγείας και να ξεκινάει και να τελειώνει την ομιλία του εγκαλώντας την Αξιωματική Αντιπολίτευση για το πολιτικό της ήθος.

Σε αυτή τη χώρα, λοιπόν, αγαπητοί συνάδελφοι, επί δεκαετίες ήξεραν οι πάντες ότι ο τομέας της υγείας είναι προνομιακός χώρος φαυλότητας, προνομιακός χώρος διασπάθισης του δημοσίου χρήματος, προκλητής ζήτησης, σπατάλης και διαφθοράς. Είναι έτσι ή δεν είναι;

Ποτέ δεν είχε υπάρξει μια σοβαρή θεσμική διερεύνηση αυτών των υποθέσεων, οι οποίες βεβαίως συνέβαλαν και στη συλλογική χρεοκοπία της χώρας.

Έρχεται, λοιπόν, μία κυβέρνηση, η προηγούμενη κυβέρνηση του ΣΥΡΙΖΑ, η οποία υιοθετεί τον όρο, για πρώτη φορά στην πολιτική ζωή, της «ηθικοποίησης» του συστήματος υγείας και διερευνά με θεσμικό τρόπο υποθέσεις για τις οποίες υπήρχε η αίσθηση στους πολίτες ότι το πολιτικό σύστημα συμπεριφέρεται με λογική «ομερτά».

Αυτή τη διερεύνηση η σημερινή Κυβέρνηση, αξιοποιώντας πολλαπλές παρεμβάσεις, έρχεται να αντιστρέψει τελείως την εικόνα και να πει ότι εδώ πρόκειται περί σκευωρίας επί ενός σκανδάλου για το οποίο τώρα, βεβαίως, ο Υπουργός είπε ότι αφορά απλώς κάποιες προβληματικές συνταγογραφικές συμπεριφορές μιας μερίδας γιατρών.

Επίσης, ο κ. Πλεύρης έχει το πολιτικό θράσος να έρχεται εδώ και να προσπαθεί να αντεπιτεθεί μιλώντας για το ΚΕΕΛΠΝΟ, την επιτομή της πολιτικής φαυλότητας σε δημόσιο φορέα στη χώρα, το πιο κραυγαλέο παράδειγμα διαπλοκής επιχειρηματικών συμφερόντων και του πολιτικού συστήματος, το πιο ακραίο παράδειγμα φαυλοκρατίας, ευνοιοκρατίας, πελατειακών σχέσεων και διασπάθισης του δημοσίου χρήματος, για το οποίο έχουν διωχθεί με κακουργηματικές κατηγορίες στελέχη της διοίκησής του, μεταξύ αυτών και ο κ. Πουλής στον οποίον αναφέρθηκε και προσωπικά, ο οποίος έχει γνωστή πολιτική σχέση και με τον κ. Πλεύρη και με τον κ. Γεωργιάδη και φυσικά με τη Νέα Δημοκρατία με την οποία ήταν υποψήφιος περιφερειακός σύμβουλος.

Παρά είναι, λοιπόν, προκλητική αυτή η στάση και σημαίνει ότι δεν έχετε πάρει χαμπάρι τι ακριβώς γίνεται στην κοινωνία αυτή την περίοδο. Και νομίζω ότι πυροδοτήθηκε αυτό το κλίμα και με τις χθεσινές αποκαλύψεις για τις πελατειακές λογικές που είναι στον σύστημα αξιών αυτής της Κυβέρνησης. Είναι σχολή σκέψης αυτή η λογική της συναλλαγής και της εκμετάλλευσης των αναγκών των ανθρώπων για ψηφοθηρία! Είναι στην πολιτική σας κουλτούρα! Είναι σχολή ολόκληρη αυτή, η οποία, βεβαίως, διαιωνίζεται και αναπαράγεται και από τα παλιά στελέχη στα νεότερα. Ο παλαιοκομματισμός είναι σύμφυτος, δυστυχώς, με αυτήν την παράταξη.

Ας πάμε τώρα στο θέμα του νομοσχεδίου. Μας λέτε, λοιπόν, το ακούσαμε και από τους Βουλευτές της Νέας Δημοκρατίας, αλλά και από τον Υπουργό, ότι το «παρών», η ισχυρή δηλαδή αντίρρηση του ΣΥΡΙΖΑ στην αλλαγή νομικού καθεστώτος και άρα, κατά την άποψή μας, στην υπονόμευση του δημόσιου χαρακτήρα αυτού του νέου σύγχρονου και εξαιρετικού νοσοκομείου το οποίο η προηγούμενη κυβέρνηση δρομολόγησε, συνιστά άρνηση και καταψήφιση του νοσοκομείου.

Αυτός ο ακραίος και περίπλοκος νομικισμός δεν ξέρω αν μπορεί να σταθεί σε κανένα δικαστήριο, δεν μπορεί να σταθεί, όμως, εδώ μέσα που συζητάμε πολιτικά. Αγαπητοί συνάδελφοι, σας αρέσει δεν σας αρέσει, ο πολιτικός σχεδιασμός αυτών των κρίσιμων παρεμβάσεων στο δημόσιο σύστημα υγείας της χώρας μας, με κορυφαία τη δημιουργία δύο νέων νοσοκομείων, ήταν της προηγούμενης κυβέρνησης. Σας αρέσει δεν σας αρέσει. Δεν ζητάμε τα εύσημά σας. Θα ήταν μια χαρά να συνεχίζατε και να υλοποιήσετε την αρχική προγραμματική συμφωνία και θα το χειροκροτούσαμε αυτό.

Εσείς, όμως, έρχεστε και προσπαθείτε αυτή την εξαιρετική δωρεά -που, πραγματικά, ένα κοινωφελές ίδρυμα σε μια περίοδο χρεοκοπίας της χώρας και τρομερής έλλειψης δημοσιονομικών πόρων συμβάλλει στον πολιτικό σχεδιασμό για την ανάταξη του δημόσιου συστήματος υγείας- να την εργαλειοποιήσετε και να τη φέρετε στη δική σας γραμμή, που λέει, «υπονόμευση του δημόσιου χαρακτήρα», «άνοιγμα στην αγορά», «ιδιωτικοοικονομικό μάνατζμεντ», «κουλτούρα ιδιωτικού τομέα στη διοίκηση του συστήματος υγείας». Και, βεβαίως, αυτό ολοκληρώνεται τώρα -ειπώθηκε ευθέως σήμερα, το έχει υπονοήσει και ο Υπουργός, άκουσα την κ. Γκάγκα να το λέει προηγουμένως- και θα συνοδευτεί και με αλλαγή στις εργασιακές σχέσεις. Πάτε να καταργήσετε την πλήρη και αποκλειστική απασχόληση. Αυτό είναι το σχέδιό σας και γι’ αυτό θέλετε νομικές ευελιξίας. Και το λέτε πλέον ευθέως.

Μόνο που η πλήρης και αποκλειστική απασχόληση ήταν ο πυρήνας του πολύ σημαντικού ν.1397/1983, που ήταν η μεγάλη τομή της Μεταπολίτευσης. Και έχουν δίκιο οι συνάδελφοι του ΚΙΝΑΛ να είναι περήφανοι γι’ αυτό. Υπήρξαν, βεβαίως, παρεμβάσεις υπονομευτικές του ΕΣΥ και επί των ημερών τους. Όμως, πραγματικά, αποδεικνύεται ότι δεν πιστεύετε σε αυτό το δημόσιο σύστημα υγείας, το οποίο ούτως η άλλως το καταψηφίσατε όταν συζητιόταν στη Βουλή. Έχει ενδιαφέρον να βρει κάποιος εκείνα τα Πρακτικά της Βουλής, για να δει τι έλεγαν οι εισηγητές και οι Βουλευτές της Νέας Δημοκρατίας τότε. Περίπου το φάντασμα του κομμουνισμού κουνούσαν εδώ μέσα ότι θα έρθει, φτιάχνοντας τέτοιες κρατικές δομές.

Και, βεβαίως, δεν ισχύει αυτό που λέτε, ότι το ΕΣΥ, το Εθνικό Σύστημα Υγείας, όπως προσδιορίζεται στον ιδρυτικό νόμο του, είναι μια υπόθεση που αφορά και το δημόσιο και τον ιδιωτικό τομέα. Υπάρχει σύστημα υγείας της χώρας που έχει όντως και δημόσιες και ιδιωτικές δομές και ελευθεροεπαγγελματίες γιατρούς κ.λπ.. Το Εθνικό Σύστημα Υγείας με βάση τον ιδρυτικό νόμο αποτελείται αμιγώς από δημόσιες δομές και από τίποτε άλλο. Άρα, εδώ πρόκειται περί ευθείας νόθευσης και υποχώρησης.

Μας λέτε, λοιπόν, ότι αυτό δεν αλλάζει το δημόσιο χαρακτήρα. Και χρησιμοποιείτε το «Παπαγεωργίου» και λέτε ότι αυτό είναι ένα νοσοκομείο - στολίδι και σαν αυτό θέλουμε να κάνουμε όλα τα άλλα. Δηλαδή, δεν υπάρχουν στολίδια στο σύστημα υγείας αυτή την περίοδο, εξαιρετικά νοσοκομεία τα οποία είναι νομικά πρόσωπα δημοσίου δικαίου και τα οποία παρέχουν υψηλού επιπέδου υπηρεσίες χάρις και στο επίπεδο των υποδομών τους και του εξοπλισμού τους, αλλά κυρίως χάρη στο ανθρώπινο δυναμικό τους; Είναι προσβλητική για τους μάχιμους εργαζόμενους γιατρούς, νοσηλευτές και λοιπό προσωπικό του συστήματος υγείας μία τέτοια προσέγγιση.

Και, βεβαίως, από πουθενά δεν προκύπτει -δεν υπάρχουν δεδομένα ούτε στη χώρα μας ούτε στην Ευρώπη, εξ όσων ξέρω- ότι η αλλαγή νομικού καθεστώτος ενισχύει την ανταποδοτικότητα και την παραγωγικότητα των δημοσίων νοσοκομείων. Από πού προκύπτει αυτό; Πραγματικά, δεν έχει καμμία λογική.

Αν είναι, λοιπόν, το νομικό πρόσωπο ιδιωτικού δικαίου να είναι ο εγγυητής της ποιότητας, γιατί δεν το κάνετε σε όλα τα νοσοκομεία της χώρας; Φέρτε μία ρύθμιση να το κάνετε παντού, σε όλη την Ελλάδα, αφού αυτό από μόνο του θα βελτιώσει το σύστημα υγείας.

Δεν το κάνετε, όμως, γιατί στην πραγματικότητα αυτό που θέλετε είναι να επιλέξετε νοσοκομεία, τα οποία κατά τη λογική σας μπορεί να είναι με όρους αγοράς κερδοφόρα, σε αυτά τα νοσοκομεία να δώσετε τέτοιου τύπου ευελιξίες και κουλτούρα ιδιωτικοοικονομική και να προωθήσετε το στρατηγικό σας σχέδιο των ΣΔΙΤ, των συμπράξεων δημόσιου και ιδιωτικού τομέα, μια ιστορία, βεβαίως, που για τα υπόλοιπα νοσοκομεία ταυτόχρονα προβλέπει συρρίκνωση, συγχωνεύσεις, περικοπές στη λογική, υποτίθεται, του εξορθολογισμού του χάρτη υγείας.

Νομίζω, λοιπόν, ότι πραγματικά αυτή η κριτική που κάνουμε, είναι απολύτως λογική, διότι πιστεύουμε ότι μεταλλάσσεται και η κουλτούρα διοίκησης και η στοχοθεσία και η διαφάνεια στα πάντα. Και το εργασιακό κλίμα και τα δικαιώματα των εργαζομένων και των ασθενών και τα πάντα θα επηρεαστούν από αυτήν τη λογική.

Επιτρέψτε μου εδώ να πω και κάτι. Σπεύσατε ήδη από το ίδιο βράδυ που έγινε η πρώτη συνεδρίαση της Επιτροπής Κοινωνικών Υποθέσεων να διαρρεύσετε –όπως ξέρετε να κάνετε- στα μέσα ενημέρωσης ότι ο ΣΥΡΙΖΑ, ο ανεύθυνος και λαϊκιστής καταψηφίζει το Νοσοκομείο Παίδων Θεσσαλονίκης. Αναπαρήχθη αυτό σε ένα βαθμό. Δόθηκαν εξηγήσεις.

Να σας θυμίσω όμως το εξής: Όταν ήρθε εδώ η κύρωση της σύμβασης για το Νοσοκομείο Κομοτηνής, ο ΣΥΡΙΖΑ την καταψήφισε. Δεν ψήφισε «παρών», την καταψήφισε. Γιατί κατά την άποψή μας υπήρχαν επιπλέον στοιχεία πέρα από το νομικό πρόσωπο ιδιωτικού δικαίου που είχαν σχέση με αθέτηση ορισμένων παρεμβάσεων που είχαμε συμφωνήσει με τα Pet scan με τα κυκλοτρόνια, με την παραγωγή ραδιενεργού υλικού κ.λπ.. Τότε όμως προς τιμήν του ο Βασίλης Κικίλιας δεν ήρθε εδώ να πει ότι ο ΣΥΡΙΖΑ δεν θέλει το Νοσοκομείο Κομοτηνής. Και βεβαίως η κοινωνία της Κομοτηνής ξέρει πάρα πολύ καλά ποιος δρομολόγησε αυτή την παρέμβαση. Και μας το έχει εκφράσει κατ’ επανάληψη. Αφήστε λοιπόν, τώρα τα δικολαβίστικα κόλπα που ενισχύουν το κλίμα τοξικότητας και αναξιοπιστίας του πολιτικού συστήματος.

Κύριε Πρόεδρε, θα πάρω λίγο και από την δευτερολογία μου για να αναφερθώ στην τροπολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα δευτερολογήσετε έτσι και αλλιώς.

**ΑΝΔΡΕΑΣ ΞΑΝΘΟΣ:** Γιατί;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνεται η διαδικασία μετά. Είναι οι εισηγητές. Άρα, πάρτε τον χρόνο σας άνετα.

**ΑΝΔΡΕΑΣ ΞΑΝΘΟΣ:** Υπάρχει όμως δικαίωμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά τους εισηγητές;

**ΑΝΔΡΕΑΣ ΞΑΝΘΟΣ:** Τέλος πάντων, εντάξει.

Θα μου δώσετε λίγο χρόνο να πω δύο κουβέντες για την τροπολογία, γιατί είναι σημαντικό και πρέπει να αναφερθώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΝΔΡΕΑΣ ΞΑΝΘΟΣ:** Θα μας πει περίπου πάλι ο κύριος Υπουργός με την ίδια λογική ότι αν δεν ψηφίσουμε την τροπολογία ως έχει, δεν θέλουμε να γίνουν μόνιμες προσλήψεις στο σύστημα υγείας. Αυτό θα μας πει. Αυτή είναι η συνέπεια αυτής της λογικής. Εκεί ακριβώς οδηγεί.

Η τροπολογία λοιπόν, αυτή έχει ένα θετικό πράγμα. Το θετικό πράγμα είναι ότι για πρώτη φορά μετά από δύο χρόνια πανδημίας δρομολογούνται μόνιμες προσλήψεις μη ιατρικού προσωπικού. Θυμίζω ότι την εξαγγελία για τέσσερις χιλιάδες προσλήψεις νοσηλευτών την έκανε ο Πρωθυπουργός στη ΔΕΘ τον Σεπτέμβρη του 2020. Από τότε έχει περάσει ενάμισης χρόνος. Τώρα νομοθετείτε σωστά την αυξημένη μοριοδότηση, αλλά με τραγική καθυστέρηση και βεβαίως, χωρίς αυτή η ρύθμιση να καλύπτει το σύνολο των συμβασιούχων που υπηρετούν. Υπηρετούν σωρευτικά επικουρικοί γιατροί, λοιπό επικουρικό προσωπικό προ COVID και μετά COVID. Και συμβασιούχοι μέσω του προγράμματος του ΟΑΕΔ περίπου δεκαπέντε χιλιάδες άνθρωποι.

Η ρύθμιση που φέρνετε αφορά άντε το ένα τρίτο απ’ αυτούς. Άρα είναι μία ρύθμιση απολύτως περιοριστικού χαρακτήρα.

Δεύτερον, δεν είναι απολύτως σαφές ή μάλλον είναι σαφές και θέλω μια εξήγηση, εάν αφορά την προϋπηρεσία όσων υπηρετούσαν πριν τις 25-02-2020. Όλη η συζήτηση γίνεται για τη διετία 2020-2022 και μετά απ’ αυτήν και μέχρι του ύψους των ογδόντα τεσσάρων μηνών με επτά μόρια μηνιαίως. Αν ισχύει αυτό, είναι απολύτως προβληματικό και βεβαίως το μόνο που κάνει είναι να κλείνει το μάτι σε αυτούς που έχουν προσληφθεί επί των ημερών σας στο διάστημα της πανδημίας με την ίδια…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όχι και τους πριν.

**ΑΝΔΡΕΑΣ ΞΑΝΘΟΣ:** Και τους πριν; Ωραία, απλώς η διετία θα είναι το ενισχυμένο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πώς θα βγει η επταετία αλλιώς;

**ΑΝΔΡΕΑΣ ΞΑΝΘΟΣ:** Μπορεί να ισχύει από εδώ και πέρα γιατί αφορά προσεχείς προκηρύξεις. Μη μου λέτε «πώς θα γίνει». Μια χαρά μπορεί να γίνει.

Τρίτο στοιχείο κριτικής: Μειώνετε στο μισό την προϋπηρεσία για τις δομές πρωτοβάθμιας φροντίδας. Αυτό δεν είναι σωστό. Είναι λάθος να λέμε ότι σε αυτήν τη μάχη της πανδημίας -εσείς επαίρεστε ότι και ο ιδιωτικός τομέας έβαλε πλάτη- οι άνθρωποι του ΕΣΥ θα διαχωριστούν σε εργαζόμενους δομών πρωτοβάθμιας και δομών δευτεροβάθμιας και τριτοβάθμιας, πέρα από το γεγονός ότι υπήρξαν εργαζόμενοι στην πρωτοβάθμια που μετακινήθηκαν στα νοσοκομεία.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Για όσο ήταν στη μετακίνηση νοσοκομείων έπαιρναν την αυξημένη.

**ΑΝΔΡΕΑΣ ΞΑΝΘΟΣ:** Και για το υπόλοιπο θα παίρνουν το μισό, δηλαδή.

**ΑΣΗΜΙΝΑ ΓΚΑΓΚΑ (Αναπληρώτρια Υπουργός Υγείας):** Ναι, γιατί είναι για νοσοκομεία.

**ΑΝΔΡΕΑΣ ΞΑΝΘΟΣ:** Με λίγα λόγια είναι μια τροπολογία η οποία, κατά την άποψή μας, δεν αντιμετωπίζει το κρίσιμο ζήτημα, που είναι η κρίση στελέχωσης στο σύστημα υγείας.

Τελειώνω με δύο προτάσεις συγκεκριμένες, τι πρέπει να γίνει, κατά την άποψή μας. Πρώτον, πρέπει να διασφαλίσουμε ότι κάθε θέση -σας το έχω πει εκατό φορές, αλλά δεν έχετε κάνει τίποτα- που κενώνεται στο σύστημα υγείας είτε γιατρού, είτε νοσηλευτή, είτε λοιπού προσωπικού, είτε λόγω συνταξιοδότησης, είτε λόγω αποχώρησης -και δυστυχώς έχουμε τάσεις απομάκρυνσης, φυγής και παραιτήσεων αυτήν την περίοδο- θα προκηρύσσεται αυτόματα χωρίς να βγει πράξη Υπουργικού Συμβουλίου, χωρίς να χρειάζεται έγκριση από το Γενικό Λογιστήριο του Κράτους. Αυτό είναι μια παρέμβαση που δημιουργεί έναν μηχανισμό αυτόματης αναπλήρωσης των κενών και δίνει ευστάθεια στο σύστημα.

Δεύτερον, εάν συμφωνούμε με τον πολιτικό στόχο οι συμβασιούχοι, οι οποίοι έχουν δουλέψει και έχουν συνεισφέρει, και έχουν βάλει πλάτη στο σύστημα υγείας, και στο διάστημα της οικονομικής και κοινωνικής κρίσης, και στο διάστημα της υγειονομικής κρίσης, και έχουν αποδείξει την αξία τους εδώ και χρόνια, αν συμφωνούμε ότι αυτοί οι άνθρωποι είναι δίκαιο και ηθικό και επιβεβλημένο να παραμείνουν στο σύστημα υγείας, το οποίο ούτως η άλλως τους χρειάζεται, να καθίσουμε, κύριε Υπουργέ, και να βρούμε τον νομικά και συνταγματικά ορθό τρόπο και όλες οι πτέρυγες της Βουλής να στηρίξουμε τη μόνιμη παραμονή τους στο σύστημα υγείας. Θα είναι αυτό κατ’ αναλογία της ρύθμισης που κάνατε με τους επιλαχόντες για τις ΜΕΘ; Θα βρούμε τρόπο, εν πάση περιπτώσει. Αλλά δεν έχετε τέτοια πολιτική βούληση και γι’ αυτό έρχεστε εδώ τώρα και μας λέτε ότι είμαστε λαϊκιστές.

Εμείς λοιπόν, λέμε ότι αυτοί οι άνθρωποι δεν μπορούν να φύγουν από το σύστημα υγείας και μάλιστα μαζικά όταν κάποια στιγμή θα λήξει η σύμβασή τους. Πρέπει λοιπόν να προετοιμάσουμε -εγώ δεν λέω να το φέρετε σήμερα- να φέρετε σχέδιο, να κάνουμε μια νομοπαρασκευαστική επιτροπή, να συζητήσουμε στην Επιτροπή Κοινωνικών, να μιλήσουμε με ανθρώπους που ξέρουν αυτά τα θέματα, με εργατολόγους, να πάρουμε υπ’ όψιν μας το Ευρωπαϊκό Δίκαιο, να τα πάρουμε όλα και να βρούμε μια συνθετική λύση. Αυτό είναι το δεύτερο.

Το τρίτο είναι να κάνουμε ένα πλάνο μόνιμων προσλήψεων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, πήρατε και την τριτολογία τώρα να ξέρετε.

**ΑΝΔΡΕΑΣ ΞΑΝΘΟΣ:** Κύριε Πρόεδρε, ένα λεπτό ακόμα και καταλήγω με δύο προτάσεις.

Να δρομολογήσουμε μόνιμες προσλήψεις σε ένα βάθος τριετίας-τετραετίας, οι οποίες θα αναπτύξουν το σύστημα υγείας εκεί που και η πανδημία απέδειξε ότι υστερεί και είναι αδύναμο, όπως είναι η πρωτοβάθμια φροντίδα, όπως είναι η επείγουσα ιατρική, όπως είναι η κατ’ οίκον και κοινοτική φροντίδα, όπως είναι η μετανοσοκομειακή φροντίδα-αποθεραπεία-αποκατάσταση, η στοματική υγεία, η γηριατρική κ.λπ..

Και βεβαίως όλα αυτά για να έχουν νόημα πρέπει να συνοδευτούν -και τελειώνω αυτό- με ένα νέο πλαίσιο κινήτρων, με ένα νέο πλαίσιο που αφορά τις συνθήκες εργασίας, τις συνθήκες αμοιβής και τις συνθήκες εκπαίδευσης στο σύστημα υγείας. Εάν αυτό δεν γίνει, αγαπητοί συνάδελφοι, όλα αυτά τα ωραία σχέδια τα οποία θα λέμε θα μείνουν κενό γράμμα, θα προκηρύσσονται θέσεις και δεν θα υπάρχει ανταπόκριση ειδικά για τους γιατρούς, και το ξέρουν οι συνάδελφοι γιατροί και της Νέας Δημοκρατίας.

Αυτό το πλαίσιο είναι κρίσιμης σημασίας. Σήμερα το προσωπικό είναι σε burnout. Το ηθικό των ανθρώπων είναι πραγματικά στα Τάρταρα. Πρέπει να είναι μια παρέμβαση προοπτικής, η οποία να συμπεριλαμβάνει όλα αυτά τα στοιχεία που είπα προηγουμένως και να γίνει με τη μέγιστη δυνατή συναίνεση και συνεννόηση, για να αποδείξει η ελληνική πολιτεία και όχι μια συγκεκριμένη κυβέρνηση ότι πραγματικά σέβεται και αναγνωρίζει τη δουλειά των ανθρώπων.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Νάντια Γιαννακοπούλου από το Κίνημα Αλλαγής. Θα ακολουθήσει ο κ. Καραθανασόπουλος, μετά έχουμε τον κ. Κουρουμπλή και την κ. Αδάμου από το webex και μετά θα πάμε στους εισηγητές, εφόσον επιθυμούν να μιλήσουν.

Ελάτε, κυρία Γιαννακοπούλου. Καταλαβαίνω ότι θα πάρετε πρωτολογία, δευτερολογία και τριτολογία μαζί.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** …. (δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, εδώ θα είμαστε. Θα δούμε.

Ορίστε, κυρία συνάδελφε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σας ευχαριστώ πάρα πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, δεν θα μπορούσα να μην ξεκινήσω τη σημερινή μου τοποθέτηση με αφορμή τις δηλώσεις, γιατί άκουσα με πάρα πολύ μεγάλο ενδιαφέρον και πάρα πολύ μεγάλη προσοχή την τοποθέτηση του κ. Παπαδόπουλου για το θέμα της «NOVARTIS». Νομίζω είναι πάρα πολύ σοβαρά αυτά τα οποία ακούστηκαν σήμερα σε αυτή την Αίθουσα από τον Βουλευτή του ΣΥΡΙΖΑ. Είναι πάρα πολύ σοβαρά και πρέπει να τα δούμε με πολύ μεγάλη προσοχή.

Και μιλάω για την υπόθεση της «NOVARTIS», για την οποία το ΠΑΣΟΚ, το Κίνημα Αλλαγής έχει μια απολύτως ξεκάθαρη και αταλάντευτη θέση, όσο και αν τον τελευταίο καιρό κάποιοι προσπαθούν να κάνουν σπέκουλα πάνω σε αυτό. H θέση μας είναι ότι επάνω σε ένα υπαρκτό πραγματικό σκάνδαλο, το σκάνδαλο της «NOVARTIS», στήθηκε μια ολόκληρη σκευωρία στοχοποίησης, ενοχοποίησης, εξόντωσης δέκα κορυφαίων πολιτικών στελεχών. Κι ακριβώς εξαιτίας αυτής της εργαλειοποίησης αυτού του σκανδάλου, τελικά με ευθύνη της προηγούμενης κυβέρνησης δεν μπορέσαμε πραγματικά να δούμε να αποδίδονται οι πραγματικές και ουσιαστικές ευθύνες αυτού του σκανδάλου με τους επίορκους υγειονομικούς και την υπερσυνταγογράφηση.

Αυτό, λοιπόν, το οποίο ακούσαμε σήμερα από τον Βουλευτή του ΣΥΡΙΖΑ, τον κ. Παπαδόπουλο, είναι ότι ουσιαστικά τελικά δεν υπήρχε πραγματικά λόγος για όλο αυτό το οποίο εκτυλίχθηκε με τις δέκα κάλπες εδώ πέρα, με έναν θεσμικό ετσιθελισμό, τον οποίο είδαμε να εκτυλίσσεται μέσα σε αυτήν την Αίθουσα.

Δεύτερον, είναι νομίζω πάρα πολύ σημαντικό απέναντι σε όλη αυτήν την παραφιλολογία, η οποία αναπτύσσεται από συγκεκριμένα στελέχη του ΣΥΡΙΖΑ, για ένα κλίμα παράβλεψης, αν θέλετε, των αποφάσεων της δικαιοσύνης, ότι δήθεν δεν σημαίνουν δα και τίποτα. Συνεχίζουν να λένε ότι κάποιοι ακόμα είναι ένοχοι παρά τις αποφάσεις της δικαιοσύνης και ότι, όταν έρθουν ξανά στην εξουσία -έτσι μας λένε συγκεκριμένα στελέχη του ΣΥΡΙΖΑ-, μπορεί, επειδή θα έχουν κάνει και τη νέα Σχολή Δικαστών, να ανασύρουν ξανά, όπως μας λένε, τις αποφάσεις, εργαλειοποιώντας έτσι τη δικαιοσύνη και βλέποντας τη δικαιοσύνη με έναν τρόπο a la carte: ό,τι τους βολεύει να είναι θετικό, ό,τι δεν τους βολεύει να το καταγγέλλουν.

Ε, δεν πάει έτσι όμως στις ώριμες δημοκρατίες. Γι’ αυτό είναι σημαντική η νηφάλια σήμερα τοποθέτηση από τον Βουλευτή του ΣΥΡΙΖΑ.

Και τρίτον, είναι πάρα πολύ σημαντικό να ολοκληρωθεί η διερεύνηση αυτής της υπόθεσης μέχρι τέλους. Ποιοι μεθόδευσαν όλη αυτήν την ιστορία; Ποιοι εργαλειοποίησαν τους θεσμούς; Αυτό είναι μείζον ζήτημα δικαιοσύνης και αυτό είναι μείζον ζήτημα δημοκρατίας. Πρέπει, λοιπόν, να διαλευκανθεί από την ανεξάρτητη ελληνική δικαιοσύνη αυτή η ιστορία, να φτάσει μέχρι τέλους και να αποδοθούν οι ευθύνες που πρέπει να αποδοθούν.

Τώρα, μπαίνοντας στο σημερινό νομοσχέδιο, συζητάμε σήμερα την κύρωση της επιμέρους σύμβασης δωρεάς για το έργο ΙΙ του ν.4564/2018, που αποτελεί ένα μέρος της σύμβασης δωρεάς η οποία υπογράφτηκε στις 6 Σεπτεμβρίου του 2018 μεταξύ του Κοινωφελούς Ιδρύματος «Σταύρος Νιάρχος» και του ελληνικού δημοσίου.

Πριν μπω στην ουσία, δεν μπορώ να μην σχολιάσω, κύριε Υπουργέ, τη χθεσινή παραίτηση, αποπομπή για την ακρίβεια, για να είμαστε ακριβολόγοι εδώ πέρα, του κ. Λιβανού. Χθες μείναμε κυριολεκτικά άφωνοι από τον κυνισμό και τον σχολιασμό της πολιτικής εποποιίας -έτσι δεν ειπώθηκε;- της Κυβέρνησης στις καταστροφικές πυρκαγιές της Ηλείας το 2007. Μια καταστροφή, μια ανείπωτη τραγωδία, κύριε Υπουργέ, μετατράπηκε σε μια ξεδιάντροπη καυχησιολογία, η οποία πρωτίστως προσβάλλει τις μνήμες των νεκρών, μια καυχησιολογία του «καταφερτζή» κ. Δούκα που, όπως μας είπε, μοίραζε λεφτά σε όσους μιλούσαν ελληνικά, με τις βαλίτσες, έτσι μας είπε…

**ΜΙΧΑΗΛ ΚΑΤΡΙΝΗΣ (Επικεφαλής της Κοινοβουλευτικής Ομάδας του Κινήματος Αλλαγής):** Σε σακούλες!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ναι, βεβαίως, σε σακούλες, κύριε Κατρίνη.

…και σε μια εντυπωσιακή αφωνία του μέχρι χθες Υπουργού Αγροτικής Ανάπτυξης.

Βέβαια, τέτοιες συμπεριφορές, κύριε Υπουργέ, δεν φαίνεται να είναι ξένες στο σώμα της Νέας Δημοκρατίας και ήταν μια πραγματικά απολύτως αποκαλυπτική στιγμή. Και αναρωτιέμαι: Νομίζετε ότι με τέτοιου είδους συμπεριφορές μπορεί πραγματικά να προχωρήσει μπροστά η χώρα; Δεν νομίζουμε.

Από την άλλη, δεν θα μπορούσα να αφήσω ασχολίαστη τη διαχρονική αφωνία του ΣΥΡΙΖΑ. Κυριολεκτικά δεν βρέθηκε ένα στέλεχος από τη μεριά του ΣΥΡΙΖΑ που θα μπορούσε να μιλήσει, είναι διαχρονική η αφωνία για τις τεράστιες ευθύνες της κυβέρνησης Καραμανλή για όλα αυτά τα οποία συνέβησαν, για τη χρεοκοπία της χώρας. Ούτε μια λέξη δεν βρήκατε, κυρίες και κύριοι της Αξιωματικής Αντιπολίτευσης, να πείτε για τις ευθύνες της διακυβέρνησης Καραμανλή. Τελικά, επειδή έχει γίνει πολύ της μόδας η λέξη «ισαποστάκηδες» και «ισαποστακισμός», οι μόνοι «ισαποστάκηδες» απέναντι στις διαχρονικές ευθύνες της διακυβέρνησης Καραμανλή για τη χρεοκοπία της χώρας είναι η Νέα Δημοκρατία και ο ΣΥΡΙΖΑ.

Μία παρατήρηση, λοιπόν, μπαίνοντας τώρα στο νομοσχέδιο εξαρχής και επί της αρχής θα μου επιτρέψετε να σας πω. Νομίζω ότι πραγματικά συνιστά πρόβλημα η επιδίωξη πόλωσης και έντασης να γίνεται αυτοσκοπός στα νομοσχέδια που έρχονται εδώ πέρα και γενικά στον δημόσιο διάλογο στη χώρα μας, το να σημαδεύουν μια συζήτηση ακόμα και σε θέματα σαν αυτό. Μιλάμε για τη δωρεά, για την ίδρυση ενός παιδιατρικού νοσοκομείου στη βόρεια Ελλάδα. Όταν βλέπει η κοινωνία τέτοιες άγονες, τέτοιες κουραστικές, τέτοιες απογοητευτικές αντιπαραθέσεις, ποια θα πρέπει να είναι η στάση της απέναντι στο πολιτικό σύστημα; Αναρωτιέμαι, κυρίες και κύριοι συνάδελφοι. Γιατί είναι τελείως διαφορετικό η σκληρή και η στοιχειοθετημένη αντιπολίτευση στην κυβέρνηση και είναι τελείως διαφορετικό η σώνει και καλά καταψήφιση κάθε νομοθετήματος το οποίο έρχεται, απλά και μόνο για να κάνουμε αντιπολίτευση, απλά και μόνο για να βαράμε τουφεκιές στον αέρα.

Δεν καταλαβαίνω, λοιπόν, ειλικρινά και σας το λέω πολύ καλοπροαίρετα, κυρίες και κύριοι του ΣΥΡΙΖΑ. Εγώ δεν μπορώ να το καταλάβω το πώς τελικά ψηφίζετε «παρών» σε κάτι στο οποίο είχατε σημαντική συμβολή. Έτσι δεν είναι; Εσείς το 2018 ξεκινήσατε όλη αυτήν την ιστορία. Πώς, λοιπόν, μπορεί τελικά να ψηφίζετε «παρών» στην κατασκευή του παιδιατρικού νοσοκομείου με την αιτιολογία ότι είναι νομικό πρόσωπο ιδιωτικού δικαίου; Δεν μπορώ να το καταλάβω. Είναι δυνατόν; Δεν ξέρω και αν μπορεί πραγματικά ο κόσμος να καταλάβει αυτό το οποίο λέτε.

Μια τέτοια τακτική είναι αδιέξοδη και εν τέλει οδηγεί με αυτόν τον τρόπο που αντιπολιτεύεστε στο να ευνοείτε, όπως συνήθως κάνετε, και να χορηγείτε την Κυβέρνηση.

Είναι άλλο πράγμα, λοιπόν, η πολιτική αντιπαράθεση και είναι τελείως διαφορετικό πράγμα ο «σκυλοκαυγάς». Το ΚΙΝΑΛ θα βάλει φρένο σε έναν τέτοιο δημόσιο διάλογο και στη δημιουργία ενός νοσηρού κλίματος που μόνο έναν στόχο έχει. Δεν εξηγείται διαφορετικά, μόνο ένα πράγμα εξυπηρετείτε τόσο ο ΣΥΡΙΖΑ όσο και η Κυβέρνηση με αυτόν τον τρόπο: Το να διατηρείται ένας κακέκτυπος μικρός δικομματισμός στην πορεία προς τις εκλογές.

Τώρα, κυρίες και κύριοι συνάδελφοι, να δούμε ποια είναι η εικόνα η οποία αφορά στα αμιγώς νοσοκομεία παίδων στη χώρα μας. Αυτήν τη στιγμή στη χώρα μας λειτουργούν τέσσερα νοσοκομεία παίδων, τρία στην Αττική και ένα στην Πάτρα. Ο αριθμός και μόνο των νοσοκομείων, αλλά και η ίδια η γεωγραφική κατανομή τους μιλάνε από μόνες τους και δείχνουν ποια είναι η ουσία του προβλήματος.

Στην Αττική υπάρχουν δύο νοσοκομεία και τα δύο είναι στου Γουδή τα οποία κυριολεκτικά και μεταφορικά ακουμπούν το ένα δίπλα στο άλλο κι έχουν αναλάβει το μεγαλύτερο βάρος της παροχής φροντίδας υγείας των παιδιών όλης της χώρας. Τα νοσοκομεία παίδων «Αγία Σοφία» και «Αγλαΐα Κυριακού» δέχονται σε καθημερινή βάση περίπου χίλια παιδιά στα επείγοντα περιστατικά, ενώ συνολικά νοσηλεύουν περίπου ογδόντα ασθενείς τον χρόνο. Οι νοσοκομειακοί φτάνουν στα όρια της αντοχής τους καθημερινά κάτι το οποίο εντείνεται βεβαίως από τις πολλές και σημαντικές ελλείψεις προσωπικού.

Επιτρέψτε μου να σας καταθέσω ειλικρινά και την προσωπική μου εμπειρία ως μητέρα τριών παιδιών που έχω επισκεφτεί δεκάδες φορές αυτά τα νοσοκομεία ότι όντως υπάρχουν πολύ σοβαρές ελλείψεις, κύριε Υπουργέ, και σε εξοπλισμό και σε προσωπικό και η λειτουργία τους οφείλεται πραγματικά σε πολύ μεγάλο βαθμό στον ηρωισμό του νοσηλευτικού και του ιατρικού προσωπικού και στην τεράστια προσπάθεια που κάνουν. Χρειάζεται περαιτέρω και διαρκής στήριξη των παιδιατρικών νοσοκομείων.

Δεδομένης, λοιπόν, αυτής της κατάστασης, σε μια χρονική περίοδο μάλιστα που εξαιτίας της πανδημίας αναδείχθηκαν και ήρθαν στην επιφάνεια όλες οι τεράστιες ελλείψεις και αδυναμίες του ελληνικού κράτους -ελλείψεις σε υποδομές, ελλείψεις σε κλίνες ΜΕΘ, ελλείψεις σε ιατρικό και σε βοηθητικό προσωπικό- η δωρεά του Ιδρύματος «Σταύρος Νιάρχος» υποστηρίζει με τον καλύτερο δυνατό τρόπο τη δημόσια υγεία στη χώρα μας, συμβάλλοντας με αυτόν τον τρόπο στη δημιουργία υποδομών οι οποίες βελτιώνουν την ποιότητα των παρεχόμενων υπηρεσιών υγείας στους Έλληνες πολίτες.

Η αναγκαιότητα της δημιουργίας ενός νοσοκομείου αποκλειστικά για τις ανάγκες παιδιών που θα εξυπηρετούνται στη βόρεια Ελλάδα ήταν άλλωστε και ένα πάγιο αίτημα των τοπικών κοινωνιών τα τελευταία χρόνια. Και είναι ευτυχές το γεγονός ότι αυτό τελικά επιτυγχάνεται μέσω μιας δωρεάς υψηλών προδιαγραφών η οποία θα μπορέσει να μπορέσει να προσφέρει στην κοινωνία ένα νοσοκομείο πανεπιστημιακού επιπέδου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα χρησιμοποιήσω και τον χρόνο της δευτερολογίας μου, κύριε Πρόεδρε.

Παράλληλα θα μπορεί -και δεν πρέπει αυτό να ξεφεύγει από τη συζήτηση- να υποστηρίζει στους χώρους του και τον τομέα της έρευνας, κάτι πάρα πολύ σημαντικό.

Από την πλευρά σας, όμως, ως Κυβέρνηση, κύριε Πλεύρη, θα πρέπει να σταθείτε στο ύψος των περιστάσεων και να φροντίσετε να τηρηθούν τα χρονοδιαγράμματα που ορίζονται από τη σύμβαση ώστε να μην υπάρξουν αδικαιολόγητες καθυστερήσεις στην υλοποίηση ενός τόσο σημαντικού έργου και να μην υπάρξει επιβάρυνση του ελληνικού δημοσίου, όπως άλλωστε προβλέπεται και στο άρθρο 4 του παραρτήματος.

Και βέβαια, έχω το καθήκον να σας τονίσω ότι θα φέρετε τεράστια ευθύνη, εάν δεν δρομολογηθεί μία ολοκληρωμένη λύση στο μεγάλο πρόβλημα που υπάρχει και αφορά στο οδικό δίκτυο, το οποίο είναι πάρα πολύ επικίνδυνο. Και θα είναι πραγματικά κρίμα, εάν δημιουργηθεί αυτό το πρότυπο πανεπιστημιακό Παιδιατρικό Νοσοκομείο και οι οδικοί άξονες που οδηγούν σε αυτό παραμείνουν στην ίδια απαράδεκτη κατάσταση.

Έχετε ενημερωθεί διεξοδικά από τους αρμόδιους δημάρχους της περιοχής για όλο αυτό το πρόβλημα. Εγώ σας θέτω υπ’ όψιν σας και το ενημερωτικό, το οποίο έχει καταθέσει ο Δήμαρχος Νεάπολης-Συκεών, ο κ. Δανιηλίδης, αλλά και άλλοι δήμαρχοι.

Είναι πάρα πολύ σημαντικό λοιπόν να πράξετε τα δέοντα σε πλήρη συνεννόηση με το Υπουργείο Υποδομών, προκειμένου η παράδοση του νοσοκομείου να συμπίπτει και με την αποπεράτωση όλων των απαραίτητων ενεργειών, όσον αφορά το οδικό δίκτυο που οδηγεί σε αυτό.

Από εκεί και πέρα, οι ρυθμίσεις οι οποίες περιέχονται στην τροπολογία είναι θετικές, σχετίζονται με την πανδημία και την αντιμετώπισή της και δεν μπορούμε να διαφωνήσουμε.

Ωστόσο, δεν μπορούμε να μην τονίσουμε εξαρχής ότι η χώρα μας έχει συνεχή αρνητικά ρεκόρ στον τομέα της πανδημίας. Είχαμε χθες περίπου δεκαεννιά χιλιάδες κρούσματα, πάνω από εκατό θανάτους καθημερινά. Είναι δυστυχώς κάτι το οποίο έχει μακάβρια παγιωθεί στην καθημερινότητά μας και είναι κάτι το οποίο το ζούμε εδώ και πάρα πολύ καιρό και πάνω από είκοσι τέσσερις χιλιάδες άνθρωποι έχουν χάσει τη ζωή τους.

Μαζί με αυτόν τον θλιβερό απολογισμό υπάρχει και ένας πολύ μεγάλος αριθμός ασθενών, οι οποίοι νοσούν από άλλες ασθένειες, κύριε Υπουργέ, και δεν μπορούν να έχουν την απαραίτητη φροντίδα και περίθαλψη, την οποία έχουν τόσο πολύ ανάγκη.

Μέσα σε όλα αυτά, κύριε Υπουργέ, μέσα σε όλο αυτό το κλίμα, σε αυτήν την κατάσταση η οποία υπάρχει, εσείς βγαίνετε και μας μιλάτε και για σταδιακή χαλάρωση των μέτρων. Εδώ πέρα κάτι δεν πάει καλά. Η διαχείριση της κατάστασης είναι εμφανές ότι χωλαίνει. Είναι σαφές ότι πανδημία δεν έχει τελειώσει και οι όποιες εικασίες για το τέλος της αποδεικνύονται πρόωρες.

Τα μηνύματα τα οποία στέλνετε και τα στέλνετε διαρκώς –και τα έχουμε πληρώσει και στο παρελθόν- είναι λάθος. Είναι μηνύματα χαλάρωσης, τα οποία είναι λάθος! Είναι λάθος και είναι και επικίνδυνα, κύριε Υπουργέ.

Η δημόσια υγεία στη χώρα μας χρειάζεται ενίσχυση. Δεν θα σταματήσουμε να σας το επαναλαμβάνουμε αυτό. Έχουμε ένα κουρασμένο σύστημα υγείας. Έχουμε τραγικές ελλείψεις σε προσωπικό, σε υποδομές, σε ιατροτεχνολογικό εξοπλισμό. Έχουμε ανθρώπους οι οποίοι βρίσκονται στα όρια, κυριολεκτικά, του burn out, υπερβαίνουν καθημερινά τα όριά τους, κάτω από πιεστικές και επικίνδυνες για την υγεία τους και για τη ζωή τους συνθήκες και δεν επιβραβεύονται ούτε αναγνωρίζονται, όπως θα πρέπει, από την Κυβέρνησή σας, κάτι το οποίο το Κίνημα Αλλαγής σάς το έχει θέσει μετ’ επιτάσεως πολλές φορές και ειδικά για το θέμα της ένταξής τους στα βαρέα και ανθυγιεινά, ένα ζήτημα για το οποίο έχω ξεχάσει και τον αριθμό των τροπολογιών που έχει καταθέσει το Κίνημα Αλλαγής, επιτέλους για να δείτε αυτό το θέμα! Πότε θα το πάρετε απόφαση;

Όσον αφορά στις ρυθμίσεις, επισημαίνω τα εξής: Είμαστε θετικοί σε οποιαδήποτε ρύθμιση έχει να κάνει με την αναγνώριση της προσφοράς του υγειονομικού προσωπικού, το οποίο βρέθηκε στην πρώτη γραμμή αντιμετώπισης της πανδημίας. Η αυξημένη μοριοδότηση του εν λόγω προσωπικού μάς βρίσκει απολύτως σύμφωνους.

Ωστόσο, πρέπει να ληφθεί υπ’ όψιν το εξής: Κύριε Υπουργέ, έχετε προαναγγείλει προκήρυξη μόνο για τέσσερις χιλιάδες θέσεις νοσηλευτών και εννιακοσίων δέκα θέσεων λοιπού προσωπικού. Χαρακτηριστικά αναφέρεται ότι οι νοσηλευτές και μόνο που βρέθηκαν να εργάζονται στο σύστημα υγείας κατά τη διάρκεια της πανδημίας είναι επτάμισι χιλιάδες. Άρα, η αναγνώριση για την οποία μιλάμε και σας ζητούμε, δεν ισχύει για όλους, όπως ήταν οι αρχικές σας υποσχέσεις.

Ουσιαστικά, λοιπόν, τι κάνετε; Πρόκειται για μία ανακύκλωση του ήδη υπάρχοντος προσωπικού και αλλαγή του είδους συμβάσεις εργασίας και όχι για νέες, πραγματικές προσλήψεις.

Είμαστε θετικοί –εφόσον οι ανάγκες νοσηλείας λόγω πανδημίας παραμένουν αυξημένες- στη διάθεση εγκαταστάσεων, θαλάμων, κλινών νοσηλείας, κλινών αυξημένης φροντίδας και εντατικής θεραπείας των στρατιωτικών νοσοκομείων και του Νοσηλευτικού Ιδρύματος Μετοχικού Στρατού στο δημόσιο.

Συμφωνούμε στην παράταση συμβάσεων έργων και παροχής ανεξάρτητων υπηρεσιών επαγγελματιών υγείας και διοικητικού προσωπικού για την αντιμετώπιση εκτάκτων αναγκών λόγω κορωνοϊού. Ο ΕΟΔΥ συγκαταλέγεται στους βασικούς οργανισμούς διαχείρισης της πανδημίας και η συνέχιση κάλυψης αναγκών του είναι απολύτως επιβεβλημένη.

Και την ίδια άποψη και αντίληψη έχουμε και για την παράταση των συμβάσεων του επικουρικού προσωπικού.

Το μεγάλο θέμα το οποίο τίθεται και στο οποίο πρέπει να απαντήσετε και να μην υπεκφεύγετε, κύριε Υπουργέ, είναι τι πρόκειται να γίνει με αυτούς τους εργαζόμενους οι οποίοι προσφέρουν τις υπηρεσίες τους επί χρόνια στο δημόσιο σύστημα υγείας και μάλιστα, στις πιο δύσκολες φάσεις του, καλύπτοντας ουσιαστικές ανάγκες και των οποίων οι συμβάσεις θα λήξουν στο τέλος του έτους.

Η προκήρυξη για τις τέσσερις χιλιάδες προσλήψεις μόνιμων νοσηλευτών και λοιπού προσωπικού με αυξημένη μοριοδότηση όσων υπηρέτησαν ή υπηρετούν μέσα στην πανδημία είναι μία σταγόνα κυριολεκτικά στον ωκεανό μπροστά στο πλήθος των επικουρικών του δημοσίου συστήματος υγείας, για τους οποίους δεν προβλέπετε τίποτα και των οποίων η ομηρία συνεχίζεται και προφανώς, είναι πολιτική σας επιλογή.

Δεν διαφωνούμε με την παράταση παραμονής των ειδικευόμενων νοσηλευτών στις συγκεκριμένες ειδικότητες Νοσηλευτικής, αφού μάλιστα καλύπτουν κενά του συστήματος υγείας και ανάγκες της πανδημίας.

Δεν μπορούμε, όμως, κύριε Υπουργέ, να μην σχολιάσουμε ότι στην ουσία αυτό αποτελεί και παραδοχή της αποτυχίας τόσο της εκπαιδευτικής πολιτικής στην υγεία όσο και για τη στελέχωση του συστήματος υγείας και εν προκειμένω για τους νοσηλευτές. Είναι γνωστό ότι δεν υπάρχει ενδιαφέρον για τις συγκεκριμένες ειδικότητες, αφού δεν υπάρχει κίνητρο, όπως είναι, παραδείγματος χάριν, η μοριοδότηση πρόσληψης για όσους τις επιλέξουν.

Δεν μπορούμε να είμαστε αρνητικοί, επίσης, σε ρυθμίσεις οι οποίες αφορούν σε παράταση λύσεων, όπως είναι ο εμβολιασμός κατ’ οίκον, κάτι που σας είχαμε πει πάρα πολύ καιρό, πριν καν αποφασίσετε να το εφαρμόσετε με τεράστια καθυστέρηση, ή η αξιοποίηση των ψηφιακών υπηρεσιών.

Κλείνοντας, κύριε Υπουργέ, θέλω να ολοκληρώσω με μια βασική παρατήρηση η οποία συνδέεται με όλα τα παραπάνω τα οποία σας αναφέραμε. Το πρόβλημα της στελέχωσης του δημόσιου συστήματος υγείας είναι ένα θέμα το οποίο πρέπει να αντιμετωπιστεί μέσω μιας ολοκληρωμένης νομοθετικής πρωτοβουλίας που θα βασίζεται σε έναν ρεαλιστικό χάρτη των αναγκών οι οποίες υπάρχουν. Οι εμβαλωματικές λύσεις που έρχεστε κάθε τρεις και πέντε και δίνετε δεν μπορεί να αποτελέσουν μία ολοκληρωμένη λύση. Δεν μπορεί να είναι αυτό το μοντέλο με το οποίο θα λειτουργείτε συνεχώς.

Ο κορωνοϊός, όσο και αν μονίμως προαναγγέλλετε ότι είμαστε στο τελευταίο μίλι και τελειώνουμε, όπως φαίνεται -και το λένε οι ειδικοί, κύριε Πλεύρη- δυστυχώς, θα μείνει μαζί μας για πάρα πολύ καιρό ακόμα. Ήδη μετράει δύο χρόνια.

Πρέπει, λοιπόν, να σταματήσουμε να επικαλούμαστε τις έκτακτες συνθήκες και να κάνουμε καίριες και ουσιαστικές παρεμβάσεις και ενίσχυση του Εθνικού Συστήματος Υγείας, εάν τελικά πιστεύετε πραγματικά σε αυτό, ή εάν απλά το λέτε γιατί η πανδημία έχει αποδείξει περίτρανα και ξεκάθαρα την απόλυτη πραγματικά ανάγκη του.

Ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, κύριε Παπαδόπουλε, για πείτε μου ποιο είναι το προσωπικό.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Και ο κ. Πλεύρης και τώρα η σεβαστή κ. Νάντια Γιαννακοπούλου έκαναν μια αναφορά στη δική μου πάρα πολύ ξεκάθαρη δήλωση ότι σέβομαι τις αποφάσεις της δικαιοσύνης στο σύνολό τους, γιατί αγνόησαν ότι δικαιοσύνη είναι και η λειτουργία της Εισαγγελίας κατά της Διαφθοράς με την κ. Τουλουπάκη. Και αδικήσατε κατάφωρα τα πορίσματα και την εργασία την οποία έκανε η Εισαγγελία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι, όμως, προσωπικό, κύριε Παπαδόπουλε.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Μα, είναι προσωπικό, γιατί αγνοείτε το ότι εγώ αναφέρθηκα στο σύνολο της δικαιοσύνης και στο γεγονός ότι συνεχίζουν να υπάρχουν ερωτηματικά για το ποινικό μέρος.

Όμως, υπάρχει και η αναγκαιότητα για σεβασμό της δικαιοσύνης ο Άδωνις Γεωργιάδης να ζητήσει συγγνώμη τουλάχιστον από την κ. Τουλουπάκη για όσα είπε για το ότι θα την καθίσει στο σκαμνί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, κύριε Παπαδόπουλε, δεν είναι προσωπικό.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Δεύτερον, για το πολιτικό μέρος που αναφέρθηκε η κ. Γιαννακοπούλου είπα πάρα πολύ καθαρά ότι στο δικό μας πόρισμα μιλήσαμε για πολιτική ευθύνη της κυβέρνησης Καραμανλή και της κυβέρνησης Σαμαρά - Βενιζέλου.

Και τρίτον…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όμως, κύριε Παπαδόπουλε, δεν είναι προσωπικό το ζήτημα.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Μα, είναι προσωπικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν είναι προσωπικό. Ο Κανονισμός λέει για το συγκεκριμένο. Εγώ σας έδωσα τον λόγο και το είπατε. Σας ευχαριστούμε.

Και τώρα θα συνεχίσουμε με τον κ. Καραθανασόπουλο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Για τον θεσμό των προστατευόμενων μαρτύρων δεν θα πάρουν θέση;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε Παπαδόπουλε!

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Λένε τώρα, δηλαδή, ότι σέβονται τη δικαιοσύνη και θα καταργήσουμε τον θεσμό των προστατευόμενων μαρτύρων;

Και κάτι τελευταίο. Ερευνήσαμε ακόμη και για έναν σκληρό ιδεολογικό μας αντίπαλο, όπως είναι ο Μάκης ο Βορίδης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παπαδόπουλε, δεν υπάρχει αυτό που κάνετε με βάση τον Κανονισμό. Σας έδωσα το δικαίωμα να μιλήσετε…

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ήταν ο τελευταίος Υπουργός της κυβέρνησης Σαμαρά - Βενιζέλου. Τον ερευνήσαμε για την υπόθεση «Ερρίκος Ντυνάν»…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε Παπαδόπουλε! Τι σχέση έχουν όλα αυτά;

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Δεν βρήκαμε στοιχεία ενοχοποιητικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παπαδόπουλε, είπατε αυτά που θέλατε. Σας καταλαβαίνω και κατανοώ αυτά που έγιναν. Σας παρακαλώ πολύ, όμως!

Κύριε Καραθανασόπουλε, ελάτε, σας παρακαλώ, στο Βήμα.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Ωραία. Αν καταγράφηκαν όλα αυτά...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ! Ολοκληρώθηκε. Σας έδωσα χρόνο και με το παραπάνω κατανοώντας το πολιτικό ζήτημα.

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Θα ξεκινήσω την παρέμβασή μου ασχολούμενος με το συγκεκριμένο νομοσχέδιο.

Θα θυμίσω ότι στην αρχική σύμβαση που είχε φέρει η συγκυβέρνηση ΣΥΡΙΖΑ-ΑΝΕΛ το 2018 είχαμε τονίσει την αναγκαιότητα για τη δημιουργία ενός δημόσιου πανεπιστημιακού επιπέδου Παιδιατρικού Νοσοκομείου στη Θεσσαλονίκη με την πλήρη και αποκλειστική ευθύνη του κράτους χωρίς την εμπλοκή, άμεση ή έμμεση, του ιδιωτικού επιχειρηματικού τομέα, γιατί θεωρούμε ότι οι υπηρεσίες υγείας δεν μπορεί να εξαρτώνται από την όποια φιλανθρωπία, πολύ δε περισσότερο που σε εκείνη τη σύμβαση δίνονταν το δικαίωμα στο Ίδρυμα «Σταύρος Νιάρχος» να ελέγχει και να παρεμβαίνει σε τομείς που αφορούν τη δωρεά. Αυτή η σύμβαση τροποποιήθηκε και έρχεται σήμερα μια βελτιωτική, όπως θεωρεί η Κυβέρνηση, σύμβαση με το Ίδρυμα «Σταύρος Νιάρχος».

Τέσσερα είναι τα βασικά, κατά τη γνώμη μας, σημεία της κριτικής μας σε σχέση με τις αλλαγές που γίνονται στη σύμβαση. Το πρώτο είναι ότι μετατρέπεται το νοσοκομείο σε νομικό πρόσωπο ιδιωτικού δικαίου. Βεβαίως κάτι τέτοιο δεν είναι πρωτοφανές. Κι άλλα νοσηλευτικά ιδρύματα είναι νομικά πρόσωπα ιδιωτικού δικαίου και βεβαίως δεν είναι και το μοναδικό. Και ο ΣΥΡΙΖΑ, για παράδειγμα, όταν ήταν κυβέρνηση μαζί με τους Ανεξάρτητους Έλληνες φρόντισε να λειτουργήσει το Νοσοκομείο της Σαντορίνης ως νομικό πρόσωπο ιδιωτικού δικαίου. Μάλιστα, το ενέταξε στην ΑΕΜΥ, δηλαδή στην Ανώνυμη Εταιρεία Μονάδων Υγείας που είχε ιδρύσει το 2004. Άρα, λοιπόν, δεν είναι κάτι το καινοφανές. Βεβαίως έχει πολύ μεγάλη διαφορά, κατά τη γνώμη του ΚΚΕ, παρά το γεγονός ότι τα υπόλοιπα κόμματα στηρίζουν τη λογική και την ύπαρξη νομικών προσώπων ιδιωτικού δικαίου.

Το δεύτερο ζήτημα είναι ότι παρέχει την πλήρη κατοχή, νομή και δικαιώματα στο νομικό πρόσωπο ιδιωτικού δικαίου και όχι στο Υπουργείο.

Τρίτον, θα λειτουργεί με κριτήρια επιχειρηματικής δράσης με τις βέλτιστες πρακτικές και την οικονομικά αποδοτικότερη λειτουργία. Σε αυτόν ακριβώς τον βωμό των βέλτιστων πρακτικών θυσιάζεται διαχρονικά η δυνατότητα της πλήρους και καθολικής πρόσβασης όλου του λαού σε αναβαθμισμένες φροντίδες υγείας. Σ’ αυτόν ακριβώς τον βωμό της οικονομικά αποδοτικότερης λειτουργίας οφείλεται η εντατικοποίηση και οι ανατροπές των εργασιακών σχέσεων του υγειονομικού προσωπικού, ιατρών και νοσηλευτών, με τις πολλαπλές ταχύτητες και τα πολλαπλά επίπεδα μισθοδοσίας.

Και από αυτή την άποψη, θα ενισχυθεί ακόμη περισσότερο η διαστρωμάτωση μέσα στον χώρο του νοσοκομείου, όσον αφορά τους εργαζόμενους και θα κλιμακωθεί ακόμη περισσότερο η εντατικοποίηση της εργασίας.

Επαίρεται η Κυβέρνηση για την τροπολογία την οποία έφερε, σε σχέση με τη μοριοδότηση τεσσάρων ως πέντε περίπου χιλιάδων νοσηλευτών κατά κύριο λόγο και γιατρών για τη μονιμοποίησή τους. Και μάλιστα, ο Υπουργός από αυτό το Βήμα είπε ότι το να μιλάμε για πλήρη νομιμοποίηση όλων των συμβασιούχων που είναι περίπου δεκαπέντε χιλιάδες στα νοσοκομεία δεν είναι συνταγματικά ανεκτό.

Ξέρετε τι μου θυμίζετε, κύριε Υπουργέ; Μια ρήση που λέει ο λαός μας. «Σκότωσε τον πατέρα του και μετά πήγε στο δικαστήριο και ζήτησε την επιείκεια γιατί ήταν ορφανός». Όταν στην πρόσφατη συνταγματική Αναθεώρηση το ΚΚΕ είχε ζητήσει την κατάργηση του συγκεκριμένου άρθρου που απαγορεύει τη μετατροπή των συμβάσεων ορισμένου χρόνου σε μόνιμες συμβάσεις, τότε κι εσείς, η Νέα Δημοκρατία και ο ΣΥΡΙΖΑ, αλλά και το Κίνημα Αλλαγής αρνηθήκατε να γίνει αυτό.

Και τώρα επικαλείστε το Σύνταγμα; Είναι κάτι ουρανοκατέβατο ή είναι συγκεκριμένη επιλογή της Νέας Δημοκρατίας, του ΣΥΡΙΖΑ και του Κινήματος Αλλαγής να υπάρχουν εργαζόμενοι ορισμένου χρόνου, να υπάρχει ανακύκλωση της ανεργίας και εργασιακή ομηρία; Γιατί πάνω σε αυτή την εργασιακή ομηρία προσπαθείτε να ψαρέψετε σε θολά νερά, να εκβιάζετε εργαζόμενους.

Και το τέταρτο σημείο που περιλαμβάνεται στη νέα τροποποιημένη σύμβαση είναι ότι οι πατέντες, λέει, αποτελούν προϊόν πνευματικής ιδιοκτησίας και τα υπόλοιπα δημόσια νοσοκομεία δεν μπορούν να αξιοποιήσουν αυτές τις πατέντες, παρά μόνο το συγκεκριμένο νοσοκομείο. Γιατί γίνεται αυτό; Για να διατηρήσει το ανταγωνιστικό του πλεονέκτημα.

Συγγνώμη, για παροχές υγείας στα παιδιά μιλάμε. Δηλαδή στα υπόλοιπα παιδιατρικά νοσοκομεία αν βγει μια μέθοδος που βελτιώνει σε έναν τομέα, δεν μπορεί να αξιοποιηθεί από τα υπόλοιπα παιδιατρικά νοσοκομεία; Από πού και ως πού αυτό, κύριε Υπουργέ; Από πού και ως πού;

Είναι ζήτημα κερδοφορίας επί της ουσίας και υποβάθμισης των υπόλοιπων νοσοκομείων. Μετατρέπετε δηλαδή με τον πιο ακραίο τρόπο τα επιτεύγματα της επιστήμης στον τομέα της υγείας σε εμπόρευμα, που μπορεί να το αξιοποιεί μόνο αυτός που έχει την πατέντα και όχι τα υπόλοιπα νοσοκομεία. Και λέτε ότι είναι σε όλους ανοικτή και ελεύθερη η πρόσβαση;

Και βεβαίως θεωρούμε ως ΚΚΕ ιδιαίτερα προσβλητική την τοποθέτηση της κ. Γκάγκα που είπε: «δυστυχώς δεν έχουμε εδώ να σας προβάλλουμε πώς θα είναι το νέο νοσοκομείο», το οποίο περιέγραψε γλαφυρά, με τον αρχιτέκτονα παγκοσμίου φήμης που το σχεδιάζει, με μια σειρά αλλά: ψηφιακό, οικολογικό, «πράσινο», τη στιγμή που η καθημερινότητα που βιώνουν τα λαϊκά στρώματα όσον αφορά τα δημόσια νοσοκομεία είναι οικτρή, τη στιγμή που το Καραμανδάνειο Νοσοκομείο Παίδων στην Πάτρα έχει τεράστιες ελλείψεις αναισθησιολόγων, με αποτέλεσμα να αναβάλλονται χειρουργεία. Και μιλάτε τώρα για το θαύμα το οποίο θα κάνετε, όταν τα υπόλοιπα νοσοκομεία έχουν ξεπεράσει τα όριά τους;

Δεύτερο ζήτημα. Μπαίνει το εξής ερώτημα. Γιατί είναι αναγκαία η προσφυγή στη φιλανθρωπία και την ευεργεσία; Γιατί ακριβώς διαχρονικά όλες οι κυβερνήσεις προχώρησαν σε σημαντική περικοπή των δαπανών για την υγεία, στο όνομα της πάταξης, λέει, της διαφθοράς.

Όμως αυτή η σημαντική περικοπή των δαπανών για την υγεία είναι ακριβώς αυτή η οποία ευθύνεται για την κατάρρευση επί της ουσίας του δημόσιου συστήματος υγείας, γιατί για την υγεία δεν υπάρχουν χρήματα. Χρήματα όμως υπάρχουν για τα Ραφάλ και τις φρεγάτες που εντάσσονται στους αμερικανονατοϊκούς ιμπεριαλιστικούς σχεδιασμούς και δεν εξυπηρετούν τα κυριαρχικά δικαιώματα της χώρας μας και την προστασία τους.

Δεκάδες δισεκατομμύρια ευρώ υπάρχουν από το Ταμείο Ανάκαμψης και Ανθεκτικότητας και από το ΕΣΠΑ για τους επιχειρηματικούς ομίλους που θα τα πληρώσουν ο ελληνικός λαός και οι υπόλοιποι λαοί της Ευρώπης. Όμως δεν υπάρχουν για νοσοκομεία, για σχολεία, για υποδομές που προστατεύουν την ανθρώπινη ζωή.

Και εμείς λέμε ότι αυτή η επιλογή είναι συνειδητή επιλογή για δύο πολύ συγκεκριμένους λόγους: Πρώτον, γιατί την ευεργεσία θέλετε να την αξιοποιήσετε ως ιδεολογικό εργαλείο περί φιλάνθρωπου και ανθρώπινου καπιταλισμού. Αλήθεια, αυτά τα χρήματα των φιλανθρωπιών από πού προέρχονται; Δεν προέρχονται από την εκμετάλλευση των εργαζομένων; Δεν προέρχονται απ’ τον ιδρώτα της εργατικής τάξης;

Είναι ή δεν είναι αιτία πολέμου για τους ίδιους φιλάνθρωπους, όταν οι εργαζόμενοι στους χώρους που έχουν στις επιχειρήσεις τους, διεκδικούν τα δικαιώματά τους, προσπαθούν να συνδικαλιστούν, διεκδικούν αυξήσεις στους μισθούς, ανθρώπινα ωράρια, υγιεινή και ασφάλεια στους χώρους δουλειάς; Τότε για τους φιλάνθρωπους επιχειρηματίες αυτό είναι αιτία πολέμου και γι’ αυτό ακριβώς και η ευεργεσία γίνεται για να ξεπλύνουν την αντεργατική τους δράση. Και βεβαίως, την ξεπλένουν με ένα μικρό μέρος από τα δισεκατομμύρια τα οποία κερδίζουν κλέβοντας τον ιδρώτα των εργαζομένων.

Αυτές τις μέρες δημοσιεύθηκε από το «FORBES» η λίστα των είκοσι πέντε μεγαλύτερων φιλάνθρωπων σε παγκόσμιο επίπεδο. Στην πρώτη δεκάδα φιγουράρουν μια σειρά από διαχειριστές των Funds, αυτών των «αρπακτικών» που ζούνε και κερδίζουν μέσα από τις χρεοκοπίες, μέσα από την καταστροφή πλουτοπαραγωγικών πηγών. Όπως για παράδειγμα, ο διάσημος Τζώρτζ Σόρος που εξειδικεύεται στις χρεοκοπίες και στις χρηματοδοτήσεις περίεργων ΜΚΟ με δράση στα Βαλκάνια για αλλαγές συνόρων ή η κ. Σκοτ Μακένζι -αυτή από την «AMAZON»-, όπου η «AMAZON» απαγορεύει τον συνδικαλισμό με κάθε τρόπο και ταυτόχρονα φιγουράρει ως φιλάνθρωπη στη λίστα των είκοσι πέντε μεγαλύτερων φιλάνθρωπων σε παγκόσμιο επίπεδο.

Αλλά, αλήθεια, και οι δικοί μας ευεργέτες, κύριε Υπουργέ; Αναφέρθηκε σε δύο η Υπουργός, η κ. Γκάγκα. Για τον Ανδρέα Συγγρό, τον μεγάλο ευεργέτη. Λες και ξεχνάμε την ιστορία, την πραγματική ιστορία του Ανδρέα Συγγρού, ο οποίος ήταν υπεύθυνος για τα Λαυρεωτικά, που οδήγησε στη χρεοκοπία και στην καταστροφή χιλιάδων Ελλήνων, που οδήγησε σε μαζικές αυτοκτονίες. Τιμάτε τον Ανδρέα Συγγρό, αυτόν που αποτέλεσε έναν απ’ τους βασικούς παράγοντες για να οδηγηθεί η χώρα στη χρεοκοπία το 1893, μόνο και μόνο για να κερδίσει και να αποκτήσει νέα τραπεζικά προνόμια και την πρόσβασή του στην Εθνική Τράπεζα. Τιμάται, δηλαδή, αυτός ο οποίος έχει χαρακτηριστεί μηχανορράφος, επιδέξιος πολιτικάντης και ο Τύπος της εποχής τον έλεγε λωποδύτη φιλάνθρωπο.

Και θα σας πω τι είχε γράψει ο κ. Ροΐδης, κύριε Υπουργέ, έτσι, για να μένει στην ιστορία. Ο συγγραφέας Ροΐδης είχε γράψει: «Εξετάζοντας τις δοσοληψίες που αφορούσαν τον ευγενέστατο Συγγρό, βρίσκουμε ότι δώρισε ένα πτωχοκομείο, τη στιγμή που άρπαξε μόνο από εμάς τουλάχιστον 16 εκατομμύρια, με τα οποία θα μπορούσαν να χτιστούν εκατόν σαράντα τρία πτωχοκομεία». Αυτό έγραφε τότε, εκείνη την εποχή ο Εμμανουήλ Ροΐδης, ο οποίος έχασε την περιουσία του απ’ τα Λαυρεωτικά.

Για να μην μιλήσουμε για άλλους, όπως ο ευεργέτης Τοσίτσας. Ο Μπραΐμης είχε έναν πολύτιμο συνεργάτη, τον μεγαλέμπορο της Αιγύπτου Τοσίτσα. Ήταν φίλος του πατέρα του, του Μεχμέτ Αλή και είχε στην Αίγυπτο ολόκληρες εκτάσεις. Αυτός, λοιπόν, ο Τοσίτσας, στάθηκε το δεξί χέρι του Μπραΐμη, όταν ήρθε στον Μοριά και έγραφε δεξιά και αριστερά καλώντας τον λαό να προσκυνήσει. Ήταν ο αρχηγός της επιμελητείας του αιγυπτιακού στόλου που είχε εκστρατεύσει στον Μοριά. Κι αυτός ο άνθρωπος θησαύριζε σκοτώνοντας Έλληνες και σήμερα είναι ευεργέτης για την Ελλάδα. Θα μπορούσαμε να αναφερθούμε και σε χιλιάδες άλλα παραδείγματα.

Ο δεύτερος λόγος είναι η διεύρυνση της επιχειρηματικής δραστηριότητας μέσα από αυτό το εργαλείο στον τομέα της υγείας και της εμπορευματοποίησής της η οποία θα οδηγήσει στην ακόμη μεγαλύτερη διεύρυνση του χάσματος ανάμεσα στις υπαρκτές δυνατότητες όσον αφορά τις παροχές υγείας και στην πραγματική κατάσταση την οποία βιώνουν τα λαϊκά στρώματα, όσον αφορά την υγεία. Για τους πολλούς είναι κανόνας τα ράντζα στους διαδρόμους. Είναι κανόνας οι τεράστιες χρονικές αναμονές για να κάνουν έστω κάποιες τυπικές εξετάσεις. Αν έχεις όμως οικονομική δυνατότητα τότε όλα αυτά προσπερνιούνται. Να γιατί δεν μπορεί να υπάρξει ποτέ στον καπιταλισμό το δικαίωμα της πλήρους πρόσβασης στις υπηρεσίες υγείας για όλο τον λαό. Γιατί υπάρχει ο κόφτης της οικονομικής κατάστασης. Και αυτή άλλωστε την επιλογή της εμπορευματοποίησης υπηρέτησαν όλες οι προηγούμενες κυβερνήσεις και του ΣΥΡΙΖΑ και η συγκυβέρνηση Νέας Δημοκρατίας - ΠΑΣΟΚ και το ΠΑΣΟΚ.

Πίσω ακριβώς από αυτή την εμπορευματοποίηση βρίσκεται ο ανορθολογισμός της Κυβέρνησης όσον αφορά την εγκληματική διαχείριση της πανδημίας όταν εναποθέτει τα πάντα στην ατομική ευθύνη του κόσμου. Το αποτέλεσμα είναι οι εκατόμβες των νεκρών και η διάδοση της πανδημίας με τόσο μεγάλους ρυθμούς.

Αλήθεια, κύριε Υπουργέ και εκπρόσωποι των υπόλοιπων κομμάτων, δεν λείπουν από το Εθνικό Σύστημα Υγείας, από τα νοσοκομεία, οι δέκα χιλιάδες κλίνες που χάθηκαν μόνο και μόνο από το κλείσιμο των νοσοκομείων που έκανε η κυβέρνηση Νέας Δημοκρατίας - ΠΑΣΟΚ συγκυβέρνηση αλλά και ο ΣΥΡΙΖΑ; Δεν λείπουν όλες αυτές; Δεν θα ήταν πολύ καλύτερη και διαφορετική η κατάσταση αν υπήρχαν αυτές οι δέκα χιλιάδες κλίνες; Δεν θα υπήρχε αυτή η συσσώρευση, δεν θα υπήρχε η μετατροπή των νοσοκομείων σε νοσοκομεία απλά και μόνο μιας νόσου.

Αλλά αντί να θωρακίσετε και να αναβαθμίσετε τα νοσοκομεία, αντί να επαναλειτουργήσετε τα νοσοκομεία που κλείσατε, αντί να προχωρήσετε σε προσλήψεις μόνιμου προσωπικού και να μονιμοποιήσετε όλους αυτούς τους εργαζόμενους στα νοσοκομεία με τις διαφορετικές μορφές απασχόλησης, εσείς εξακολουθείτε και προχωράτε στην ίδια κατεύθυνση της εμπορευματοποίησης της υγείας. Αυτά ακριβώς τα σαθρά υλικά της εμπορευματοποίησης είναι που οδήγησαν στη χρεοκοπία το σύστημα υγείας και στη χώρα μας αλλά και στις πλέον ανεπτυγμένες οικονομίες. Είναι η πρωτοβάθμια φροντίδα υγείας που όχι μόνο είναι ανεπαρκής αλλά επί της ουσίας είναι και ανύπαρκτη, έτσι όπως έχει οδηγηθεί, η οποία όμως θα μπορούσε να είχε πολύ μεγάλη συμβολή αν ήταν συνολικά ανεπτυγμένη χωρικά και με κοινωνικά κριτήρια, να λειτουργούσε σε εικοσιτετράωρη βάση. Μια τέτοια πρωτοβάθμια φροντίδα υγείας και τα νοσοκομεία θα είχαν αποσυμφορήσει αλλά θα είχε και πολλαπλάσια αποτελέσματα στην προσπάθεια του εμβολιασμού.

Και βεβαίως αρνείστε πεισματικά την επιστράτευση χωρίς αποζημίωση του ιδιωτικού τομέα της υγείας. Εμείς λέμε καθαρά ότι δεν μπορεί να συνυπάρξει ο δημόσιος με τον ιδιωτικό τομέα της υγείας. Αυτό με μαθηματική ακρίβεια οδηγεί στην υποβάθμιση του δημόσιου τομέα της υγείας για να μπορούν οι επιχειρηματίες της υγείας να κερδίσουν μέσα από τις επενδύσεις τους. Και αυτό κάνανε αξιοποιώντας τις σημερινές συνθήκες της πανδημίας. Κερδίζουν πολλαπλά από ό,τι το προηγούμενο χρονικό διάστημα.

Αντί να προχωρήσετε σε τέτοια μέτρα που θα αναβαθμίζουν τον ρόλο του υγειονομικού στα δημόσια νοσοκομεία, τι κάνετε; Κλείνετε το μάτι. Του λέτε «κοιτάξτε, θα μελετήσουμε την κατάργηση του ασυμβίβαστου για τους γιατρούς των νοσοκομείων του ΕΣΥ». Έτσι είπε η Αναπληρώτρια Υπουργός. Αντί να δώσετε πραγματικές αυξήσεις και να μπορούν να επιβιώνουν, τι τους λέτε; «Μη φωνάζετε, μη διαμαρτύρεστε. Θα σας δώσουμε τη δυνατότητα να έχετε τα δικά σας ιδιωτικά ιατρεία και να κερδίζετε από κει». Τους μετατρέπετε σε εμπόρους υγείας.

Απέναντι σε αυτή την κατάσταση που διαμορφώνεται είναι καθαρό ότι μόνο η πάλη των εργαζομένων, των υγειονομικών πρώτα και κύρια αλλά και συνολικά των εργαζομένων μπορεί να οδηγήσει σε σημαντικά αποτελέσματα, όσον αφορά την αναβάθμιση του δημόσιου συστήματος υγείας και πάνω απ’ όλα την προστασία της δημόσιας υγείας.

Διαφορετικά κανένα κόμμα, το οποίο έχει ως προμετωπίδα του την εμπορευματοποίηση δεν πρόκειται να δώσει απαντήσεις και λύσεις στα προβλήματα που αντιμετωπίζει ο λαός μας και στη διεύρυνση της ψαλίδας ανάμεσα στις δυνατότητες και στην πραγματική κατάσταση.

Γι’ αυτόν ακριβώς τον λόγο και στη συζήτηση, η οποία γίνεται πάνω σε αυτό το συγκεκριμένο νομοσχέδιο δεν έχουν εκλείψει οι άναρθρες κραυγές, η αντιπολίτευση για την αντιπολίτευση για να συγκαλυφθεί ακριβώς η συμπόρευση των κομμάτων του ευρωμονόδρομου σε μια πολιτική που θυσιάζει την ικανοποίηση των λαϊκών αναγκών στο βωμό της κερδοφορίας του κεφαλαίου.

Στο κάτω - κάτω της γραφής δοκιμασμένα κόμματα στην εξαγορά συνειδήσεων δεν είναι μόνο η Νέα Δημοκρατία, είναι και ο ΣΥΡΙΖΑ, είναι και το ΠΑΣΟΚ, γιατί ακριβώς μέσα από την εξαγορά των συνειδήσεων προσπαθούν να εγκλωβίσουν την λαϊκή δυσαρέσκεια κάτω από το προσωπείο του οποιουδήποτε σωτήρα που θα σώσει τον λαό από τα προβλήματα. Όλοι αυτοί, όμως, οι σωτήρες αποδείχτηκαν ότι είναι σωτήρες για τους επιχειρηματικούς ομίλους και για το κεφάλαιο.

Και αυτό που δείχνει η ίδια η ζωή, αυτό που δείχνουν οι τελευταίες εξελίξεις με τα μπλόκα της αγροτιάς όπου στήνονται σε όλη την Ελλάδα, με τους αγώνες τους οποίους κάνουν οι εργαζόμενοι στο λιμάνι του Πειραιά απέναντι στην «COSCO», με τους αγώνες των εργαζομένων στη «ΛΑΡΚΟ» για να μην προχωρήσει το κλείσιμο της επιχείρησης, το εγκληματικό σχέδιο της Κυβέρνησης δείχνει ότι μόνο ο λαός έχει την δύναμη να σώσει τον λαό μέσα από την οργάνωση της πάλης του, η οποία θα στοχεύει συνολικά στην αντιλαϊκή πολιτική που ευθύνεται για την ραγδαία επιδείνωση της θέσης των λαϊκών στρωμάτων. Γιατί το δίκιο στα μπλόκα θα κριθεί, κύριε Υπουργέ. Δεν θα κριθεί στις κάλπες. Αυτό είναι σίγουρο.

Και πλέον σε αυτή την κατεύθυνση και σε αυτόν τον δρόμο καλούμε τον λαό μέσα από τέτοιους αγώνες να σημαδέψει τον πραγματικό αντίπαλο και να συμπορευτεί με το ΚΚΕ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα ήθελα να ρωτήσω τους εισηγητές εάν θέλουν να δευτερολογήσουν.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ναι, βέβαια. Κανονική δευτερολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να σας πω, κύριε Τριανταφυλλίδη, ότι έχετε μιλήσει είκοσι λεπτά. Ο κ. Λαμπρούλης έχει μιλήσει δεκαοκτώ λεπτά. Άρα για να είμαι δίκαιος απόλυτα μαζί σας έχετε δυόμισι λεπτά.

**ΣΤΕΡΓΙΑΝΗ (ΣΤΕΛΛΑ) ΜΠΙΖΙΟΥ:** Ας μιλήσουμε όλοι από δύο λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα μιλήσετε και εσείς; Ωραία. Όλοι θα μιλήσετε. Εγώ ξέρετε προέρχομαι από το ΠΑΣΟΚ και πιστεύω στη δημοκρατία και στο διάλογο.

Τον λόγο τώρα έχει ο κ. Παναγιώτης Κουρουμπλής μέσω Webex.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, κυρίες και κύριοι συνάδελφοι, θα ήθελα να ξεκινήσω με μια παρατήρηση που έχει γίνει κοινός τόπος. Η ακρίβεια πραγματικά βυθίζει τον κόσμο σε απόγνωση. Σήμερα η κ. Λαγκάρντ σηματοδότησε για άλλη μια φορά τη δυνατότητα μείωσης του ειδικού φόρου, αλλά η Κυβέρνηση περί άλλων τυρβάζει.

Έρχομαι στο νομοσχέδιο. Κύριε Υπουργέ, θα ήθελα να κάνω δύο παρατηρήσεις που θεωρώ καλοπροαίρετα ότι αδικούν τις νομικές σας γνώσεις. Όταν λέτε ότι ο ΣΥΡΙΖΑ έπρεπε εδώ και πέντε χρόνια να καταθέσει την αγωγή κατά της «NOVARTIS» νομίζω ότι μιλάτε από μια θέση γνωρίζοντας ότι αυτό δεν μπορούσε να γίνει και μπορεί να γίνει από τη στιγμή που υπήρξε ο συμβιβασμός, η απόφαση του Νομικού Συμβουλίου του Κράτους. Παρατηρούμε μια καθυστέρηση που θα ήθελα το ταχύτερο να εκδηλωθεί με πολύ συγκεκριμένο τρόπο αυτή η πρωτοβουλία του ελληνικού κράτους και της ελληνικής Κυβέρνησης με τη στήριξη όλων των πολιτικών κομμάτων.

Δεύτερη παρατήρηση. Όταν απευθύνεστε στον ΣΥΡΙΖΑ και λέτε ότι «γιατί δεν τους νομιμοποιήσατε;», κύριε Υπουργέ, πάλι μιλάτε στη Βουλή γνωρίζοντας ότι δεν λέτε την αλήθεια -δεν θέλω να χρησιμοποιήσω βαριές κουβέντες- διότι ξέρετε πάρα πολύ καλά ότι ήμασταν όλα αυτά τα χρόνια σε περίοδο μνημονίων που περιόριζαν τις προσλήψεις.

Πήγα στις Βρυξέλλες εγώ ως Υπουργός Υγείας και δεν μας έδωσαν ούτε συμβασιούχους να πάρουμε. Και μου λέτε τώρα ότι θα μπορούσε τότε να μονιμοποιηθεί κόσμος;

Σε ό,τι αφορά την κατάσταση στην υγεία, κύριε Υπουργέ, θα πρέπει όλοι μας, και εσείς ως Κυβέρνηση, να έχετε ένα μέτρο σε αυτόν τον αυτοθαυμασμό ότι όλα τα κάνετε τόσο καλά, όταν, μάλιστα, καθημερινά, έχουμε εκατό και πλέον απουσίες συνανθρώπων μας.

Με πληροφόρησαν ότι κυκλοφορήσατε ένα βίντεο περί μύθων. Θα ήθελα, αν θα δευτερολογήσετε ή σε κάποια επόμενη ομιλία σας, να μας πείτε αν τελικά υπήρχαν άνθρωποι διασωληνωμένοι εκτός ΜΕΘ. Γιατί αν αυτό είναι μύθος, τότε πραγματικά όλοι όσοι υποστηρίξαμε κάτι τέτοιο είμαστε συκοφάντες. Αλλά, πρέπει να το πείτε δημόσια. Σας προκαλώ να πείτε αν υπήρχαν άνθρωποι εκτός ΜΕΘ διασωληνωμένοι. Άρα και ο κ. Τσιόδρας και ο κ. Λύτρας είναι άνθρωποι οι οποίοι πραγματικά με την έκθεσή τους, τη μελέτη τους και τα άρθρα τους είπαν ψέματα στον ελληνικό λαό.

Εγώ πιστεύω ότι η εισαγγελία που ερευνά την υπόθεση θα βρει την άκρη και θα δούμε αν, κύριε Υπουργέ, όχι μόνο υπήρχαν άνθρωποι διασωληνωμένοι εκτός ΜΕΘ, αν όχι μόνο ήταν υπό την εποπτεία ανθρώπων που δεν είχαν καμμία σχέση και καμμία γνώση στα ζητήματα των ΜΕΘ, αλλά και αν υπήρξαν περιπτώσεις που δεν υπήρξε οξυγόνο αρκετό και γινόταν επιλογή. Και το λέω δημόσια μετά λόγου γνώσεως αυτό το θέμα.

Σε ό,τι αφορά τις προσλήψεις, μας είπατε ότι θα προσλάβετε τέσσερις χιλιάδες με αυτή τη διαδικασία. Εγώ το θεωρώ, έστω και αργά, θετικό. Δεν μας είπατε, όμως, ότι κάθε χρόνο -όχι μόνο στη δική σας θητεία, στη θητεία κάθε κυβέρνησης- απ’ αυτό το σύστημα συνταξιοδοτούνται περίπου δύο χιλιάδες άνθρωποι όλων των ειδικοτήτων, γιατροί, νοσηλευτές κ.λπ.. Άρα στα δυόμισι χρόνια που είστε τώρα στην Κυβέρνηση πάνω από τέσσερις χιλιάδες άνθρωποι έχουν συνταξιοδοτηθεί.

Επτάμισι χιλιάδες ανθρώπους λόγω μη εμβολιασμού τους θέσατε εκτός συστήματος, δεν τους αντικαταστήσατε, κύριε Υπουργέ. Άρα λείπουν περίπου έντεκα χιλιάδες άνθρωποι από το σύστημα σε μια εξαιρετικά κρίσιμη περίοδο. Και όχι μόνο δεν τους αντικαταστήσατε, τουλάχιστον δεν τους υποχρεώσατε να κάνουν καθημερινά rapid test και να προσφέρουν τις υπηρεσίες τους στο σύστημα, όπως τις προσέφεραν δεκαοκτώ ολόκληρους μήνες. Και τους αφήνετε μάλιστα και χωρίς έναντι, ένα μέρος του μισθού. Και κλέφτες να ήταν και στη φυλακή να ήταν για δωροδοκία, θα έπαιρναν ένα μέρος του μισθού αυτού. Αυτό δεν συνάδει με μία δημοκρατική πολιτεία. Παρακαλώ να το εξετάσετε. Δεν ξέρω ποια είναι η απόφασή σας, τι θα τους κάνετε τους ανθρώπους αυτούς, αλλά τουλάχιστον κάποια στοιχειώδη πράγματα πρέπει να τηρούνται.

Πάμε τώρα στο θέμα της δωρεάς.

Κύριε Υπουργέ, από τις 8 Μαΐου, αν δείτε το site του Υπουργείου, επισκεφτήκαμε τη Θεσσαλονίκη με τον κ. Ξανθό και σε μια σύσκεψη για τις παιδιατρικές κλινικές ανακοινώσαμε την ανάγκη να γίνει ένα παιδιατρικό νοσοκομείο.

Η Κυβέρνηση μετά, ο κ. Ξανθός με τον κ. Πολάκη, ήρθε σε επαφή και οφείλει κανείς να τους το αναγνωρίσει αυτό. Στην πολιτική πρέπει να έχουμε γενναιότητα. Όπως και πρέπει να αναγνωρίσει κανείς ότι συνεχίζετε αυτή την προσπάθεια με τη σημερινή σας πρωτοβουλία, ανεξάρτητα αν διαφωνούμε στον χαρακτήρα του, αν είναι νομικό πρόσωπο δημοσίου ή ιδιωτικού δικαίου.

Παρεμπιπτόντως, αγαπητοί συνάδελφοι, θα έλεγα ότι κάποτε ένας καθηγητής μου στο πανεπιστήμιο, ο γνωστός καθηγητής Διοικητικού Δικαίου ο Επαμεινώνδας Σπηλιωτόπουλος, όταν τον ρώτησα για ένα ίδρυμα αν θα πρέπει να το κάνουμε με νομικό πρόσωπο δημοσίου δικαίου ή ιδιωτικού, είπε: «Το πρώτιστο είναι τι άνθρωποι θα το διοικήσουν, τι άνθρωποι θα μπουν στα διοικητικά συμβούλια για να διοικήσουν αυτού του είδους τα νομικά πρόσωπα».

Λέω, λοιπόν, ότι υπήρξε αυτή η συνεργασία με το ίδρυμα και πρέπει να ευχαριστήσουμε το ίδρυμα. Με την ευκαιρία αυτή πάλι θα επαναλάβω και θα απευθυνθώ στον εφοπλιστικό κόσμο της χώρας ο όποιος δεν ανταποκρίθηκε στο επίπεδο που θα έπρεπε ώστε να στηρίξει τον ευαίσθητο τομέα της υγείας στα χρόνια αυτής της πανδημικής κρίσης.

Θεωρώ, λοιπόν, ότι η πρωτοβουλία που λήφθηκε το 2018 ήταν εξαιρετική και είχε ως αποτέλεσμα να φτάσουμε σήμερα στο ζητούμενο που έχει να κάνει με την ανάγκη επιτέλους να γίνει ένα παιδιατρικό νοσοκομείο στη Θεσσαλονίκη και καλώς προχωρεί η όλη διαδικασία.

Σε ό,τι αφορά την τοποθέτησή σας για το «παρών», πάλι αδικείτε τον εαυτό σας. Αν ο ΣΥΡΙΖΑ δεν είχε πάρει την πρωτοβουλία το 2018 και δεν είχε κάνει τη σύμβαση, τότε θα μπορούσατε να το ισχυριστείτε. Αυτό είναι ένας υπαινιγμός ο όποιος πραγματικά δεν τιμά κανέναν και το θεωρώ λάθος στον πολιτικό λόγο να υπάρχουν αυτού του είδους οι τοποθετήσεις.

Ωστόσο, κύριε Υπουργέ, το νοσοκομείο αυτό θα ολοκληρωθεί σε πενήντα έξι μήνες, απ’ όσο μπορώ να γνωρίζω. Το πόσο χρόνο θα χρειαστεί για να στελεχωθεί είναι κι αυτό ένα επόμενο ερώτημα. Ωστόσο, θα ήθελα να σας ρωτήσω: Μέχρι τότε τα παιδιά της Μακεδονίας και της Θράκης, τα παιδιά της Ηπείρου πού θα νοσηλεύονται, όταν οι παιδιατρικές κλινικές έχουν υποστελεχωθεί σε εξαιρετικά επικίνδυνο βαθμό;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε φτάσει τα εννιά λεπτά.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Ολοκληρώνω, κύριε Πρόεδρε.

Κλείνω, λοιπόν, λέγοντας ότι εκείνο που προέχει, παράλληλα με την προσπάθεια αυτή του νοσοκομείου -που πρέπει να γίνει και πρέπει να στηρίξετε και τη λειτουργία της Παιδοψυχιατρικής Κλινικής στο «Αγία Βαρβάρα» που είναι απαραίτητη- είναι να υπάρξουν νέες προσλήψεις προκειμένου να λειτουργήσει το σύστημα. Είναι αναγκαίο να γίνει, γιατί πραγματικά οι ανάγκες υψηλού επιπέδου νοσηλείας είναι πάρα πολύ μεγάλες στον τόπο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την κ. Κωνσταντίνα Αδάμου.

**ΚΩΝΣΤΑΝΤΙΝΑ ΑΔΑΜΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα ψηφίζεται στην Ολομέλεια της Βουλής το σχέδιο νόμου για την κύρωση της δωρεάς μεταξύ του Ιδρύματος «Κοινωφελές Ίδρυμα Σταύρος Νιάρχος» και του ελληνικού δημοσίου για την ενίσχυση και αναβάθμιση των υποδομών στον τομέα της υγείας.

Το μεγάλο έργο στο οποίο αναφέρεται η εν λόγω σύμβαση δεν είναι άλλο από το Πανεπιστημιακό Παιδιατρικό Νοσοκομείο στο Φίλυρο της Θεσσαλονίκης. Η πρώτη κύρια σύμβαση υπεγράφη στις 6 Σεπτεμβρίου του 2018 και τώρα έρχεται προς ψήφιση η κύρωση της επιμέρους σύμβασης της δωρεάς, η οποία θα ολοκληρωθεί από τη νέα κυβέρνηση που θα προκύψει μετά τις επόμενες εκλογές.

Αναμφισβήτητα, πρόκειται για ένα πολύ μεγάλο έργο, ύψιστης σημασίας για την πόλη της Θεσσαλονίκης, ένα έργο που λείπει τόσα χρόνια από την Θεσσαλονίκη και το έχουν μεγάλη ανάγκη όχι μόνο οι κάτοικοι της πόλης, αλλά και οι κάτοικοι όλης της βόρειας Ελλάδας, καθώς το κοντινότερο νοσοκομείο αποκλειστικά για παιδιά είναι πεντακόσια χιλιόμετρα μακριά, δηλαδή στην Αθήνα.

Όμως, οι ελλείψεις στον τομέα της υγείας στη Θεσσαλονίκη δεν σταματούν εδώ. Είναι γνωστό πως η πόλη χτύπησε πολλές φορές κόκκινο στον επιδημιολογικό χάρτη της χώρας κατά τη διάρκεια της πανδημίας της COVID-19, λόγω της Κυβερνητικής κακοδιαχείρισης και έλλειψης ιατρικού και νοσηλευτικού προσωπικού, καθώς και υλικοτεχνικού εξοπλισμού.

Αυτό είχε ως αποτέλεσμα τα τραγικά νούμερα των νεκρών, τα οποία, δυστυχώς, αποδεικνύουν ότι τα ήδη υπάρχοντα νοσοκομεία και το υπάρχον ιατρικό και νοσηλευτικό προσωπικό δεν επαρκούν, καθώς σημειωνόταν διαρκώς πληρότητα των ΜΕΘ, των μονάδων εντατικής θεραπείας, της πόλης μας. Επίσης, υπήρχε και λίστα αναμονής για μία θέση στις ΜΕΘ, αλλά και διασωληνώσεις περιστατικών εκτός ΜΕΘ. Και όλα αυτά τη στιγμή που δύο ιστορικά νοσοκομεία της πόλης παρέμειναν πεισματικά κλειστά με απόφαση της Κυβέρνησης. Βεβαίως και αναφέρομαι στα Νοσοκομεία «Λοιμωδών» και «Παναγία», τα οποία κάλυπταν μεγάλες υγειονομικές ανάγκες της πόλης μας και έκλεισαν μετά από κυβερνητικές αποφάσεις.

Παρά τη διαρκή πίεση και από μέρους μου για άνοιγμα και επαναλειτουργία αυτών των νοσοκομείων, η Κυβέρνηση δεν λαμβάνει ορθή απόφαση για την επαναλειτουργία τους, καθώς και πρόσληψη του απαραίτητου ιατρικού και νοσηλευτικού προσωπικού. Στη μάχη κατά της πανδημίας τα δύο αυτά νοσοκομεία θα λειτουργούσαν ως μια μεγάλη ασπίδα απέναντι στον κορωνοϊό, αλλά και στην περίθαλψη περιστατικών εκτός κορωνοϊού. Σίγουρα θα μπορούσαν να είχαν σωθεί ζωές.

Η επαναλειτουργία τους οφείλει να επανεξεταστεί ακόμη και τώρα, τη στιγμή που μιλάμε. Γι’ αυτόν τον λόγο κατέθεσα και ερώτηση κοινοβουλευτικού ελέγχου στο Υπουργείο Υγείας από τις 3 Δεκεμβρίου, για την οποία απάντηση ακόμη δεν έχω λάβει.

Προχωρώντας τώρα στην εμβληματική αυτή δωρεά του Ιδρύματος «Σταύρος Νιάρχος» για την κατασκευή του Πανεπιστημιακού Παιδιατρικού Νοσοκομείου Θεσσαλονίκης ύψους 160.000.000 ευρώ, μπορούμε να πούμε πως ανοίγει τον δρόμο, επιτέλους, και γίνεται πράξη μία πολιτική δέσμευση πολλών ετών που έμενε στα συρτάρια και έβγαινε μόνο για προεκλογικούς σκοπούς. Φυσικά και πιστεύω ότι δεν θα έπρεπε κανείς να διαφωνήσει με μια τέτοια πράξη ανθρωπισμού που αφορά στην υγεία και δη των παιδιών. Ωστόσο, πιστεύω πως σε ένα οργανωμένο και ευνομούμενο κράτος είναι επιτακτική ανάγκη η πολιτική ηγεσία να μην επαναπαύεται στην ιδιωτική πρωτοβουλία και στη φιλανθρωπία αυτής για τη στήριξη της δημόσιας υγείας.

Επιπλέον, δεν δύναται να νοηθεί πως σε περίοδο πανδημίας η Κυβέρνηση μειώνει τον προϋπολογισμό για την υγεία και δεν προχωρά στις απαραίτητες προσλήψεις υγειονομικού προσωπικού στα νοσοκομεία. Τώρα, μετά από δύο έτη, προχωρά σε προσλήψεις τεσσάρων χιλιάδων νοσηλευτών μόνο και όχι ιατρών. Και ας μην ξεχνάμε πόσοι συνταξιοδοτούνται κάθε χρόνο.

Στην ανάγνωση του σχεδίου νόμου τώρα, δεν μπορώ να μη σταθώ σε δύο σημεία του άρθρου 2.6 στους όρους, δηλαδή, υλοποίησης.

Πιο συγκεκριμένα, στην παράγραφο 2.6.3 διαβάζουμε τη δέσμευση ότι εντός είκοσι τεσσάρων μηνών κατ’ ελάχιστον πριν από την προβλεπόμενη ημερομηνία πιστοποίησης - υλοποίησης του έργου, θα έχει συσταθεί νομικό πρόσωπο ιδιωτικού δικαίου που θα αναλάβει τη λειτουργία και τη διαχείριση του νοσοκομείου. Εύλογα διερωτάται κανείς το εξής: Γιατί ως Υπουργείο δεν μαθαίνετε από τα λάθη σας στην κακοδιαχείριση της πανδημίας; Τα νοσοκομεία του Εθνικού Συστήματος Υγείας είναι νομικά πρόσωπα δημοσίου δικαίου και χρειάζονται έμπρακτη στήριξη και μόνιμο, εξειδικευμένο και εκπαιδευμένο προσωπικό, με σύγχρονο εξοπλισμό και κατάλληλες εγκαταστάσεις και δεν απαιτείται αλλαγή του νομικού καθεστώτος για να λειτουργήσουν εύρυθμα.

Επίσης, διαβάζουμε στην παράγραφο 2.6.4 ότι υπάρχει δέσμευση του ελληνικού δημοσίου διά των αρμοδίων φορέων να μεριμνά έγκαιρα, όπως γράφει, για τη δημιουργία των κατάλληλων προϋποθέσεων λειτουργίας, για την οργάνωση και διοίκηση του νοσοκομείου, συμπεριλαμβανομένης της απαραίτητης στελέχωσης ιατρικού και νοσηλευτικού προσωπικού, διοικητικού και υποστηρικτικού.

Εδώ αναρωτιέται κανείς πώς θα υλοποιήσετε μία τέτοια δέσμευση, κύριε Υπουργέ, για έγκαιρη στελέχωση, όπως γράφει, από τη στιγμή που στο πάγιο αίτημα σύσσωμης της κοινωνίας για στελέχωση μόνιμου προσωπικού στο Εθνικό Σύστημα Υγείας εσείς κωφεύετε.

Πιστεύω πως θα υπάρχει ένα εξαιρετικό σύγχρονο νοσοκομείο, αλλά δεν θα έχουν καλυφθεί εγκαίρως οι θέσεις έμψυχου δυναμικού. Χαρακτηριστικό παράδειγμα σε αυτό που λέω και αποδεικτικό στοιχείο αποτελεί το Νοσοκομείο Παπανικολάου, όπου σε όλο το διάστημα της πανδημίας έχουν μείνει αναξιοποίητες δεκαοκτώ καινούργιες κλίνες ΜΕΘ, αφού δεν έχουν στελεχωθεί με το απαραίτητο προσωπικό.

Όσον αφορά στον τομέα της διοίκησης του Παιδιατρικού Νοσοκομείου δεν υπάρχει αμφιβολία ότι θα τοποθετηθούν τα δικά σας έμπιστα άτομα της κομματικής σας οικογένειας. Βέβαια ως την ολοκλήρωση του Παιδιατρικού Νοσοκομείου θα έχουν πραγματοποιηθεί εκ νέου εκλογές και οι πολίτες θα κρίνουν.

Έτσι λοιπόν αυτά που λέμε τώρα αφορούν την όποια κυβέρνηση σχηματιστεί εκείνη την περίοδο.

Πιστεύω λοιπόν πως το Πανεπιστημιακό Παιδιατρικό Νοσοκομείο Φιλύρου θα είναι με μικρή απόκλιση έτοιμο στην ώρα του σύμφωνα με το χρονοδιάγραμμα του Ιδρύματος «Σταύρος Νιάρχος», δηλαδή, εντός πενήντα έξι μηνών. Ωστόσο η οδική πρόσβαση σε αυτό καθίσταται και θα συνεχίσει να καθίσταται πολύ επικίνδυνη, εάν δεν προχωρήσει άμεσα το Υπουργείο Υποδομών και Μεταφορών στην αποκατάσταση του οδικού δικτύου. Έχοντας πραγματοποιήσει επιτόπια αυτοψία εγώ προσωπικά πολλές φορές κιόλας, αφού είναι στην περιοχή μου το εν λόγω νοσοκομείο, γνωρίζω πολύ καλά ότι οι δρόμοι και από τα δυτικά προς το Φίλυρο αλλά και από το Πανόραμα προς το Νοσοκομείο Παπανικολάου και έπειτα από το Νοσοκομείο Παπανικολάου, που θα υπάρχουν πολλές μεταφορές προς το Παιδιατρικό Νοσοκομείο, είναι σε άθλια κατάσταση και άκρως επικίνδυνη για τη μεταφορά ασθενών και επισκεπτών από και προς το Παιδιατρικό Νοσοκομείο.

Και δεν είμαι μόνο εγώ που πιέζω και απαιτώ ένα ασφαλές οδικό δίκτυο στην περιοχή αλλά και όλοι οι δήμαρχοι της περιοχής και πρωτίστως ο Δήμαρχος Νεάπολης Συκεών, κ. Σίμος Δανιηλίδης, αλλά και οι δήμαρχοι Παύλου Μελά και Πυλαίας Χορτιάτη μαζί με τον Μητροπολίτη Νεαπόλεως και Σταυρουπόλεως, οι οποίοι κρούουν τον κώδωνα του κινδύνου για το εν λόγω θέμα και μάλιστα έχουν στείλει και υπόμνημα από το 2020.

Ωστόσο, δεν έχει γίνει τίποτα απολύτως πάνω σε αυτό και είναι ντροπή για τη χώρα να υπάρχει ένα τέτοιο τριτοκοσμικό οδικό δίκτυο μέρους του οποίου οδηγεί στο Νοσοκομείο Παπανικολάου και ένα άλλο μέρος θα οδηγεί στο σύγχρονο Παιδιατρικό Νοσοκομείο στο Φίλυρο.

Ακόμη ένα φλέγον θέμα αποτελεί η υδροδότηση καθώς το Φίλυρο υδροδοτείται από τις γεωτρήσεις των Λαγυνών, είναι εκτός δικτύου ΕΥΑΘ και έτσι υπάρχει μείζον ζήτημα γιατί δεν υπάρχει ούτε επάρκεια ποσοτήτων νερού για να καλύψει τις ανάγκες μιας τέτοιας μονάδας ούτε η απαιτούμενη διασφαλισμένη ποιότητα. Με τις παρούσες συνθήκες δεν μπορεί να υδροδοτηθεί το νέο νοσοκομείο. Είναι επιτακτική ανάγκη να εξασφαλιστεί η απαιτούμενη ποσότητα και ποιότητα του νερού από την ΕΥΑΘ και η κατασκευή των δικτύων.

Κλείνοντας, κύριε Πρόεδρε, πιστεύω πως οφείλουμε να αναγνωρίσουμε όλοι αυτό το σπουδαίο έργο, αυτό το Πανεπιστημιακό Παιδιατρικό Νοσοκομείο Θεσσαλονίκης στο Φίλυρο του Δήμου Πυλαίας - Χορτιάτη. Και ακόμη σπουδαιότερο είναι ότι η δωρεά δεν περιλαμβάνει μόνο την κατασκευή των εγκαταστάσεων, αλλά και το κόστος της εκπόνησης των μελετών, τη διαμόρφωση του περιβάλλοντος χώρου, αλλά και το κόστος αγοράς, εγκατάστασης και τοποθέτησης του σταθερού και κινητού ιατρικού και ξενοδοχειακού εξοπλισμού.

Πρόκειται λοιπόν για ένα έργο που μπορεί να αποτελέσει παράδειγμα για την μελλοντική ανάπτυξη παροχών παιδιατρικής υγείας σε όλη την Ελλάδα. Και μόνο γι’ αυτόν τον λόγο πρέπει να στηριχθεί από όλους.

Ωστόσο οι πολίτες της Θεσσαλονίκης δεν μπορούν να συνεχίσουν να ακούν μόνο προεκλογικές δεσμεύσεις ότι η πόλη τους θα γίνει πρωτεύουσα των Βαλκανίων και να επαναπαύεται η Κυβέρνηση μόνο σε ιδιωτικές δωρεές. Ξέρουμε πολύ καλά ότι η πόλη μας παραμένει από τις κυβερνητικές πολιτικές ο φτωχός συγγενής και σε αυτό θα πρέπει να δοθεί ένα τέλος.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ξεκινάμε αντίστροφα με τους ειδικούς αγορητές. Θα βάλω τέσσερα λεπτά σε όλους.

**ΜΑΡΙΑ ΑΠΑΤΖΙΔΗ:** Όχι κύριε Πρόεδρε, δεν μιλήσαμε όλοι τον χρόνο μας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό να το δω, κυρία Απατζίδη. Έχετε οχτώμισι λεπτά.

Ορίστε, έχετε τον λόγο.

**ΜΑΡΙΑ ΑΠΑΤΖΙΔΗ:** Ευχαριστώ πολύ, κύριε Πρόεδρε.

Άκουσα με μεγάλη προσοχή τους Βουλευτές και τις Βουλεύτριες της Κυβερνώσας παράταξης και πραγματικά απορούν γιατί δεν υπερψηφίζουμε όλοι μας αυτή τη συμφωνία του Ιδρύματος «Σταύρος Νιάρχος». Απορούν γιατί να μην υπάρχει ομόνοια, ευγνωμοσύνη -όπως άκουσα, εάν θυμάμαι καλά- και ένας πανηγυρισμός, όπως ειπώθηκε από όλους σας. Μάλλον ήταν το non paper.

Η απάντηση είναι πάρα πολύ απλή: Η υγεία, όπως είπα προηγουμένως, είναι ένα ανελαστικό αγαθό. Ο πτωχευμένος Έλληνας, ύστερα από μια δεκαετία μνημονίων, ακόμη και τώρα μπορεί να θυσιάσει πράγματα αλλά, όπως καταλαβαίνουμε όλοι, η υγεία είναι ζήτημα ζωής και θανάτου. Γιατί στην πραγματικότητα έχει αναγκαστεί με τις μνημονιακές περικοπές και τις πολιτικές της Κυβέρνησης Νέας Δημοκρατίας, ΠΑΣΟΚ, ΣΥΡΙΖΑ κ.λπ. να περικόψει τη διασκέδαση του, τις διακοπές του, το αυτοκίνητό του, όπως είπε και ο Υπουργός σας, ο κ. Σκυλακάκης και δεν ντράπηκε κιόλας να το πει. Νομίζει ότι οι φτωχοί δεν έχουν αυτοκίνητο. Αυτό δεν το έχω ξανακούσει ποτέ από κάποιον ειδικά αρμόδιο Υπουργό, δηλαδή να θεωρεί κάτι τόσο περίεργο. Φαίνεται πραγματικά ότι δεν είστε καθόλου γειωμένοι με τον κόσμο. Η υγεία δηλαδή είναι το τελευταίο πράγμα που θα θυσιάσει ο Έλληνας, ο απελπισμένος, φτωχός συμπολίτης μας μετά από την απόγνωση που τον έχετε φέρει όλοι εσείς.

Και γι’ αυτό η υγεία είναι η πρώτη λεία που η «Μητσοτάκης Α.Ε.» θέλει να προσφέρει στους φίλους της ολιγάρχες. Εδώ, στον χώρο της υγείας είναι το μεγαλύτερο κέρδος που μπορούν να βγάλουν οι ολιγάρχες αυτή τη στιγμή. Αυτή η παράδοση δηλαδή της υγείας στους ολιγάρχες είναι η πρώτη προτεραιότητα της Κυβέρνησης.

Η Κυβέρνηση δεν είναι όμως ανίκανη, καμμία σχέση. Είναι ένοχη. Η ενοχή της βρίσκεται στην ηθελημένη ανικανότητά της. Αποτελεί βούληση δηλαδή της Κυβέρνησης να μην κάνει μόνιμες προσλήψεις στον χώρο της δημόσιας υγείας και το να μην παρέχει αναγκαίες ΜΕΘ, με αποτέλεσμα να έχουν πεθάνει πάνω από είκοσι τέσσερις χιλιάδες συμπολίτες μας και κάθε μέρα να ακούμε για εκατό νεκρούς και παραπάνω. Οπότε, κυρίες και κύριοι συνάδελφοι, έχουμε φτάσει στο σημείο όπου έχουμε κοινωνική ευθύνη έναντι του ελληνικού λαού να σταματήσουμε αυτόν τον εμπαιγμό

Τι θα κάνει η Κυβέρνηση; Κάνει μονοθεματικά τα δημόσια νοσοκομεία μόνο για COVID-19, ώστε να σπρώξει τη λοιπή νοσηρότητα στα ιδιωτικά νοσοκομεία ποιων; Των φίλων της. Με σκοπό να εμπεδωθεί συλλογικά μια νοοτροπία ότι, αν έχεις οποιοδήποτε πρόβλημα υγείας, θα πας -πού;- στους φίλους μου τους ιδιώτες. Και με την ίδια τη λογική αυτή η Κυβέρνηση εργαλειοποιεί την δωρεά του Ιδρύματος «Σταύρος Νιάρχος» για να ορισθεί το νοσοκομείο ως νομικό πρόσωπο ιδιωτικού δικαίου χωρίς να υπάρχει καμμία τέτοια απαίτηση από το δωρητή. Είναι πάρα πολύ σημαντικό αυτό. Δεν το έχει απαιτήσει ο δωρητής. Εσείς, μόνοι σας το σκεφτήκατε. Ο σκοπός δηλαδή είναι να καλλιεργήσει και να εμπεδώσει τη νοοτροπία ότι τα νοσοκομεία ανήκουν στην ιδιωτική σφαίρα.

Όμως τα αποτέλεσμα του ιδιωτικού τομέα τα είδαμε και στην κρίση ακρίβειας, που έχει ρημάξει τα νοικοκυριά ενώ τα καρτέλ ιδιωτών αισχροκερδούν. Δηλαδή κερδίζουν ακόμη περισσότερα, ενώ οι άνθρωποι δεν μπορούν να ανταπεξέλθουν στις υποχρεώσεις τους, πληρώνοντας τα βασικά αγαθά, όπως θεωρώ είναι και το ρεύμα. Τα είδαμε και στην κακοκαιρία με τους εγκλωβισμένους στην Αττική Οδό. Το βλέπουμε με την πανδημία, με τους κλινικάρχες, που δεν θέλουν να λερωθούν τα χέρια τους με COVID.

Πείτε μου, κυρίες και κύριοι συνάδελφοι, από τη στιγμή που έχουμε πάνω από είκοσι τέσσερις χιλιάδες νεκρούς και έχουμε ευθύνη απέναντι σε αυτούς τους ανθρώπους πώς με τη συγκεκριμένη ουσιαστικά συμφωνία μπορούμε εμείς ως ΜέΡΑ25 να υπερψηφίσουμε;

Αλλά το σημαντικό είναι να συγκρίνουμε και με άλλες χώρες, όπως σας άκουσα και προηγουμένως, που είπατε ότι κάπου αλλού δεν ισχύουν. Ισχύει αυτό, κύριε Υπουργέ. Θεωρώ ότι δεν διαβάζουμε λάθος την ξένη δημοσιογραφία ότι δεν υπάρχουν τα ίδια μέτρα στο εξωτερικό και ότι σε σχέση με το Ηνωμένο Βασίλειο είμαστε πολύ πιο πάνω σε νεκρούς ενώ έχουν παραπάνω κρούσματα. Έχουν καθημερινά πολύ παραπάνω κρούσματα, αλλά λιγότερους νεκρούς. Η Ελλάδα έχει τους διπλούς και είμαστε δέκα εκατομμύρια άνθρωποι. Δεν ξέρω, δείτε το.

Μπορώ να σας πω συγκεκριμένα πενήντα επτά χιλιάδες εξακόσια είκοσι τρία κρούσματα στο Ηνωμένο Βασίλειο με σαράντα πέντε θανάτους και εμείς εκατόν εννέα θανάτους με δεκαοκτώ χιλιάδες και κάτι παραπάνω κρούσματα, δηλαδή υπερδιπλάσιοι ημερήσιοι θάνατοι σε λιγότερο από ένα τρίτο, περίπου, των ημερήσιων κρουσμάτων και βέβαια σε έναν υπερεξαπλάσιο πληθυσμό.

Ο λόγος είναι ότι οι χώρες αυτές έχουν ισχυρό δημόσιο σύστημα υγείας. Οι νοσούντες δεν διασωληνώνονται εκτός ΜΕΘ ή καθόλου, όπως εδώ. Και αυτό το φωνάζουμε ότι είναι θέμα πολιτικής σας επιλογής, η μη ενίσχυση του Εθνικού Συστήματος Υγείας ή δημόσιου συστήματος υγείας, όπως θέλετε πείτε το -η ουσία μετράει, δεν μετράει το πώς θα πεις κάτι- και ότι οι θάνατοι αυτοί εν πολλοίς σας βαραίνουν.

Δυσανασχετείτε, γιατί εμείς στο ΜέΡΑ25 σας αποκαλούμε «Μητσοτάκης Α.Ε.». Δηλαδή, πώς αλλιώς θα το πούμε; Πώς αλλιώς πρέπει να σας αποκαλούμε, όταν σκάνδαλα σαν αυτά του κυρίου Υπουργού Αγροτικής Ανάπτυξης και του κ. Δούκα αποκαλύπτουν το πώς αντιλαμβάνεται το κόμμα σας την πολιτική, με μια ρουσφετολογική ψηφοθηρία εις βάρος νεκρών ανθρώπων;

Αλλά έχουμε κι άλλα εξ ίσου σημαντικά σκάνδαλα που εσείς τα θεωρείτε αυτονόητα και όχι άξια παραιτήσεων. Το Υπουργείο Παιδείας εγκρίνει αντιεπιστημονικά προγράμματα, που είναι συμφερόντων εν ενεργεία Υπουργού, του κ. Γεωργιάδη. Με λίγα λόγια, προωθούνται από κρατικούς φορείς επιχειρηματικά συμφέροντα Υπουργών της Κυβέρνησης. Ο ένας Υπουργός προωθεί από τη δημόσια θέση του τα επιχειρηματικά συμφέροντα του άλλου Υπουργού. Καταλαβαίνετε τώρα γιατί στο ΜέΡΑ25 σας λέμε «Μητσοτάκης Α.Ε.»;

Αν δεν πιστεύετε εμάς και την κατρακύλα της χώρας, πιστέψτε τον ανεξάρτητο Διεθνή Οργανισμό Δικαιοσύνης, ο οποίος προωθεί παγκοσμίως το κράτος δικαίου και ο οποίος κατατάσσει την Ελλάδα της «Μητσοτάκης Α.Ε.» στις τελευταίες θέσεις ανάμεσα σε εκατόν τριάντα εννέα κράτη. Η Ελλάδα είναι σε μία από τις τελευταίες θέσεις λόγω διαφθοράς, κατάχρησης εξουσίας, κατάχρησης δικαιωμάτων, υποβάθμισης της πολιτικής και ποινικής δικαιοσύνης. Και μάλιστα, βρίσκεται σε ελεύθερη πτώση τα τελευταία χρόνια. Δυστυχώς, αυτή είναι καταπληκτική ποιότητα ζωής, όπως είπε ο κύριος Πρωθυπουργός. Πραγματικά, το δήλωσε και δημόσια.

Για τους πολίτες, όμως, προσφέρετε καταστολή, όπως στους εργαζόμενους στην «COSCO», που στέλνετε τα ΜΑΤ, για να διαλύσουν τις δίκαιες απεργίες τους, αφού πρώτα ψηφίσατε τον αντεργατικό νόμο Χατζηδάκη, που είναι στη βάση του προβλήματος.

Για όλους αυτούς τους λόγους εμείς ως ΜέΡΑ25 θα καταψηφίσουμε αυτό το νομοσχέδιο, γιατί η υγεία είναι σύμφωνα με το Σύνταγμα ένα αγαθό, για το οποίο έχει υποχρέωση να μεριμνά το κράτος -το ξέρετε καλύτερα, κύριε Υπουργέ, ως νομικός- και να μη μετακυλίει την ευθύνη του, και κυρίως γιατί πρέπει να σταματήσει μια ολόκληρη ενορχηστρωμένη προετοιμασία των συνειδήσεων για την ιδιωτικοποίηση της υγείας, η οποία είναι η μεγαλύτερη λεία των ολιγαρχών φίλων της Κυβέρνησης ύστερα από πάνω από μια δεκαετία μνημονίων που ο φτωχός Έλληνας έχει ήδη χάσει όλα τα υπόλοιπα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Ήσασταν μέσα στον χρόνο σας.

Η κ. Απατζίδη δεν είχε μιλήσει όλο τον χρόνο της, όπως και η κ. Αθανασίου που έχει μιλήσει δεκαέξι λεπτά και άρα έχει άλλα επτά λεπτά.

Ορίστε, κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, θα ήθελα να αρχίσω κάνοντας μια παρατήρηση προς απάντηση στον κ. Κακλαμάνη ο οποίος προήδρευσε κατά την προηγούμενη τοποθέτησή μου και μας ενημέρωσε όσον αφορά τις πενήντα κλίνες ΜΕΘ, οι οποίες έγιναν με δαπάνες του ελληνικού Κοινοβουλίου, ότι έχουν ήδη προσληφθεί γιατροί και νοσηλευτές και ως εκ τούτου λειτουργούν. Θα ήθελα να τονίσω, παρακαλώ, ότι και οι δυο μας, αλλά και η πλειονότητα των παρευρισκομένων σε αυτή την Αίθουσα, ως γιατροί γνωρίζουμε πολύ καλά ότι οι ΜΕΘ λειτουργούν αποτελεσματικά μόνο με απολύτως εξειδικευμένο προσωπικό, με γιατρούς αναισθησιολόγους οι οποίοι έχουν λάβει ειδική εκπαίδευση ως εντατικολόγοι, με γνώσεις και εμπειρία στο συγκεκριμένο κλάδο. Είναι σαφές ότι δεν αρκούν οι εγκαταστάσεις και τα υπερσύγχρονα μηχανήματα. Χρειάζεται και το προσωπικό το οποίο θα επιληφθεί των εκτάκτων καταστάσεων και θα καταφέρει να σώσει ζωές, ακόμα και την ύστατη στιγμή. Οι ΜΕΘ είναι φουρτούνα και όχι παιχνιδάκι για προεκλογικές εξαγγελίες. Χρειάζονται καλοί καπετάνιοι οι οποίοι θα φανούν στη φουρτούνα των ΜΕΘ και οι οποίοι θα σώσουν όσους πιο πολλούς μπορούν. Και θα πρέπει να μπορούν να σώσουν περισσότερους ανθρώπους από αυτούς που μπορούν να σώσουν γιατροί που είναι άπειροι από τις ΜΕΘ.

Και ερωτάσθε, κύριοι της Κυβέρνησης: Φροντίσατε να προσλάβετε προσωπικό το οποίο να είναι σε θέση να ανταποκριθεί στις ανάγκες των ΜΕΘ; Προκηρύξατε θέσεις άμεσα και έγκαιρα, ούτως ώστε να μπορούν να λειτουργήσουν οι ΜΕΘ αμέσως μόλις παραδόθηκαν; Σε αντίθετη περίπτωση, οι ΜΕΘ είναι απλώς διακοσμητικές και είναι σαν να μην τις έχουμε.

Δεύτερο σημείο, στο οποίο επιτρέψτε μου να επικεντρωθώ, είναι η δυνατότητα ταχείας και ακίνδυνης πρόσβασης στο προς κατασκευή νοσοκομείο. Τονίστηκε και από άλλους συναδέλφους ομιλητές εκτός από εμένα η ιδιαιτερότητα πρόσβασης στο Φίλυρο: στενός δρόμος, με κλίσεις, υποφωτισμένος, με αμφίβολης -αν όχι κακής- ποιότητας οδόστρωμα, με κλειστές ανηφορικές στροφές, προφανώς κακοσυντηρημένος και μέσα σε όλα αυτά ημιορεινός και πολλές φορές στη χειμερινή περίοδο καλυμμένος με χιόνι και πάγο. Μιλάμε, δηλαδή, για καταστάσεις εντελώς ακατάλληλες για πρόσβαση σε νοσοκομείο και ειδικά Νοσοκομείο Παίδων.

Χρειάζεται ιδιαίτερη προσοχή. Η πρόσβαση σε νοσοκομείο δεν είναι περίπατος, είναι κεφάλαιο ζωτικής σημασίας. Φροντίστε την οδική πρόσβαση. Κατασκευάστε δρόμο αντάξιο των αναγκών που καλείται να καλύψει. Θα είναι τουλάχιστον τραγικό να σημειωθούν τροχαία ατυχήματα με ασθενοφόρα είτε με συγγενείς ασθενών λόγω μη πρόβλεψης ασφαλούς πρόσβασης.

Επίσης, φροντίστε παρακαλώ για τον έγκαιρο και αποτελεσματικό αποχιονισμό και αποπάγωση του οδοστρώματος. Είναι πολύ φρέσκο το φιάσκο της Αττικής Οδού και σε καμμία περίπτωση δεν θα πρέπει να επαναληφθεί.

Επίσης, φροντίστε παρακαλώ για την αποτελεσματική, τακτική και συνεπή συγκοινωνία με λεωφορεία αστικής γραμμής.

Τέλος, δώστε βάση και σε πρόβλεψη για ελικοδρόμιο για τις έκτακτες διακομιδές.

Επίσης, αυτονόητο είναι ότι απαιτείται ετοιμοπόλεμος στόλος οχημάτων καλοσυντηρημένων και αξιόπιστων.

Και μιας και μιλάμε για παιδιατρικό νοσοκομείο και μιας και μιλάμε για μετάλλαξη «Όμικρον», σκεφτείτε τρεις και τέσσερις και δέκα φορές τον εμβολιασμό των παιδιών από πέντε έως δώδεκα ετών. Μην παίζετε με το θέμα. Ήδη η κ. Θεοδωρίδου, Πρόεδρος της Επιτροπής Εμβολιασμών, μόλις χτες κατά την τακτική ενημέρωση της Δευτέρας ανακοίνωσε ότι δεν είναι ικανοποιητικά τα αποτελέσματα του εμβολιασμού του COVID στα παιδιά. Ακόμα και οι δύο δόσεις δεν παρέχουν επαρκή ανοσολογική ανταπόκριση. Θα πρέπει να ολοκληρωθούν οι απαραίτητες μελέτες. Αφήστε τα παιδιά εκτός εμβολιασμού. Και παρακαλώ, μην διανοηθείτε να πιέσετε είτε να εκβιάσετε έμμεσα τους γονείς με αφαίρεση προνομίων, με ποινές και -το χειρότερο- με στιγματισμό και περιθωριοποίηση, όπως κάκιστα κάνετε ατομικώς με τους ενηλίκους. Θα είναι τουλάχιστον τραγικό, κύριε Υπουργέ.

Και επειδή ζητήσατε μία χώρα Ευρωπαϊκής Ένωσης από τον Κοινοβουλευτικό μας Εκπρόσωπο που έχει βάλει τα μέτρα στο συρτάρι, είναι η Δανία. Και καταθέτω εδώ τη δημοσίευση στα Πρακτικά για να ενημερωθείτε.

Σας ευχαριστώ.

(Στο σημείο αυτό η Βουλευτής κ. Μαρία Αθανασίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε, αν θυμάμαι καλά, πρέπει να έχω πέντε λεπτά. Είχα μιλήσει δεκαεπτά και κάτι, αν θυμάμαι καλά. Θα προσπαθήσω να είμαι συνεπής στον χρόνο. Αν χρειαστεί για λίγα δευτερόλεπτα, θα μου δώσετε λίγο παραπάνω χρόνο.

Τοποθετηθήκαμε στο νομοσχέδιο και στην πρωτολογία μου και ο Κοινοβουλευτικός μας Εκπρόσωπος. Δεν θα αναφερθώ σε αυτό. Θα εστιάσω την παρέμβασή μας σε ό,τι αφορά την τροπολογία. Επαναλαμβάνω για πολλοστή φορά πλέον ότι έρχονται τροπολογίες με διαφορετικά άρθρα. Καλούμαστε να ψηφίσουμε για το σύνολο της τροπολογίας, ενώ για κάποια άρθρα έχουμε την άλφα ψήφο, δηλαδή θετικά ενδεχομένως, αλλού «παρών» ή και κατά. Έτσι συμβαίνει και σε αυτήν την τροπολογία, αλλά αυτό που θα αποτυπωθεί και μας εξαναγκάζει η Κυβέρνηση -όχι τώρα, όλο το προηγούμενο διάστημα αλλά και τα προηγούμενα χρόνια- είναι ένα ζήτημα το οποίο δεν έχει λυθεί ούτε φαίνεται να λύνεται. Στην ουσία «εκβιαστικά» –βάζω τη λέξη σε πολλά εισαγωγικά- οδηγεί στο να καταγράφεται η ψήφος μας στα άρθρα λάθος.

Τώρα, σε ό,τι αφορά λοιπόν το πρώτο άρθρο της τροπολογίας για τη μοριοδότηση του νοσηλευτικού προσωπικού, εμείς βάζουμε ένα κριτήριο σε ό,τι αφορά το ζήτημα αυτό. Ποιο είναι αυτό; Πρόσληψη μόνιμου προσωπικού σε αριθμό που να καλύπτονται οι ανάγκες των δημόσιων νοσοκομείων. Και φυσικά αυτό απαιτεί προσλήψεις χιλιάδων υγειονομικών, νοσηλευτών όλων των κλάδων υγειονομικών, άμεσα προκειμένου να καλυφθούν τα τεράστια κενά που υπάρχουν.

Έτσι, λοιπόν, επειδή ακούσαμε και τον Υπουργό, εάν η Κυβέρνηση είχε αυτόν τον προσανατολισμό, δεν υπήρχε και λόγος για καμμία μοριοδότηση, παρά ένας ανοιχτός διαγωνισμός που θα εξασφάλιζε την ικανοποίηση των τεράστιων αναγκών των δημόσιων νοσοκομείων με την πρόσληψη όλων των διαθέσιμων υγειονομικών, οι οποίοι το πιθανότερο είναι να μην έφταναν, που δεν φτάνουν κιόλας. Και μιλάμε αν θέλετε και με αριθμούς, αυτούς που λέτε πότε δεκατρείς, πότε δεκαπέντε. Εγώ να δεχθώ το δεκαπέντε. Δεκαπέντε χιλιάδες προσλήψεις τώρα. Χρειάζονταν χθες, προ πανδημίας, όχι σήμερα.

Η Κυβέρνηση, κατά τη γνώμη μας, σκόπιμα δεν απαντάει σε αυτό και μεταφέρει τη συζήτηση στο ανώδυνο πολιτικό πεδίο, σε αυτό των επιπλέον μοριοδοτήσεων και προσπαθεί μέσω αυτού να προβάλει την αναγνώριση της προσφοράς στην πανδημία. Κατά τη γνώμη μας, το κυρίως πρόβλημα δεν είναι οι προϋποθέσεις -μοριοδότηση κ.λπ.- της επιλογής στις προσλήψεις, αλλά αν οι προσλήψεις αντιστοιχούν στις ανάγκες και τέτοιο πράγμα δεν υπάρχει ούτε μέσω αυτού του άρθρου της τροπολογίας.

Συγκεκριμένα η διάταξη αναφέρεται αόριστα σε τρεις επόμενους διαγωνισμούς χωρίς να προσδιορίζεται ο αριθμός των προσλήψεων. Δηλαδή ενώ οι ανάγκες είναι πάγιες -είναι κι αυτές της πανδημίας, όπως είπα και πριν, αλλά είναι και χθεσινές, πριν καν την πανδημία-, έρχεται η Κυβέρνηση και παραπέμπει στο αόριστο μέλλον και κατά δόσεις την κάλυψη μικρού μέρους από αυτές τις ανάγκες σε προσωπικό.

Δεύτερον, το γεγονός ότι μπαίνει το σύστημα της μοριοδότησης σημαίνει από χέρι πρόσληψη ενός μέρους από τους υγειονομικούς που εργάστηκαν στην περίοδο της πανδημίας.

Τρίτον, ακόμα και όλοι να προσληφθούν δεν σημαίνει σε καμμία περίπτωση ενίσχυση των δημόσιων νοσοκομείων, αφού θα πρόκειται στην ουσία για αλλαγή εργασιακής σχέσης του ήδη ανεπαρκέστατου σε αριθμό υγειονομικού προσωπικού και τίποτα παραπάνω. Εάν δεν λάβουμε υπ’ όψιν μας τόσο το προηγούμενο, πολύ δε περισσότερο το επόμενο διάστημα, ώστε να ολοκληρωθούν οι μελλοντικοί τρεις διαγωνισμοί, θα έχει συνταξιοδοτηθεί ένα μέρος του υγειονομικού προσωπικού και το πιθανότερο είναι μετά από αυτούς τους διαγωνισμούς να προκύπτει λιγότερο προσωπικό από αυτό το ανεπαρκές που υπάρχει σήμερα.

Συνεπώς το συμπέρασμα είναι ότι η ρύθμιση αυτή είναι κομμένη και ραμμένη ώστε να μην παρεκκλίνει από την πολιτική των περικοπών για ό,τι έχει σχέση με τις λαϊκές κοινωνικές ανάγκες που η Κυβέρνηση ακολουθεί με ευλαβική προσήλωση. Τη μέθοδο των επιπλέον μοριοδοτήσεων την εφάρμοζαν οι προηγούμενες κυβερνήσεις, που και αυτές μέσω αυτής της διαδικασίας συσκότιζαν το κύριο πρόβλημα, αυτό της επαρκούς στελέχωσης των δημόσιων νοσοκομείων, διότι αυτό αποτελεί κόστος για το κράτος και τους επιχειρηματικούς ομίλους, προς όφελος των οποίων κοπιάζετε από κοινού όλα τα κόμματα που κυβερνήσατε.

Έτσι, λοιπόν, σε αυτό το άρθρο αν ήταν χώρια, θα ψηφίζαμε «παρών» με βάση την αιτιολογία που σας αναφέρθηκα.

Σε ό,τι αφορά το άρθρο 2 που αφορά τη συνδιάθεση εγκαταστάσεων στρατιωτικών νοσοκομείων και τα λοιπά, επίσης θα ψηφίζαμε «παρών». Εμείς θεωρούμε ότι η αξιοποίηση των υποδομών αυτών για τις ανάγκες της πανδημίας, εφόσον δεν είναι δυνατόν με άλλους τρόπους, είναι αιτιολογικά -όπως αναφέρεται μέσα- υποκριτική. Παίρνουμε υπ’ όψιν τον ιδιαίτερο χαρακτήρα και την αποστολή των στρατιωτικών νοσοκομείων και γι’ αυτό έχουμε σοβαρή επιφύλαξη. Βεβαίως είναι ένας επιπλέον λόγος που επιβάλλει την επίταξη του ιδιωτικού τομέα και για τους COVID ασθενείς χωρίς αποζημίωση των επιχειρηματιών. Και φυσικά συμφωνούμε στο ζήτημα της αποζημίωσης των υγειονομικών στρατιωτικών νοσοκομείων που συμμετέχουν σε εφημερίες.

Στο άρθρο 3 για το προσωπικό και για την δυνατότητα που έχουν να εργαστούν έστω άλλους τέσσερις μήνες, θα ήμασταν θετικοί. Φυσικά και εδώ οι ανάγκες για μόνιμο προσωπικό «φωνάζουν».

Στο άρθρο 4 που μιλά για την παράταση στη δυνατότητα πραγματοποίησης των εμβολιασμών από φορείς υλοποίησης του προγράμματος, είμαστε ενάντια και θα ψηφίζαμε κατά. Η ρύθμιση αυτή αντανακλά το πρόβλημα της υποστελέχωσης των δημόσιων μονάδων πρωτοβάθμιας φροντίδας υγείας, οι οποίες θα έπρεπε να έχουν την πλήρη ευθύνη των εμβολιασμών, την προετοιμασία τους την παρακολούθηση των ανθρώπων μετά τον εμβολιασμό, την οργανωμένη καταγραφή τυχόν προβλημάτων και τα λοιπά.

Η πρόβλεψη για την πραγματοποίηση του εμβολιασμού από ιδιώτες γιατρούς οποιασδήποτε ειδικότητας και με οποιοδήποτε εμβόλιο είναι, κατά τη γνώμη μας, τελείως προβληματική. Το θέμα δεν είναι το εμβόλιο, ο εμβολιασμός ως πράξη, το τσίμπημα που λέτε, αλλά όλα τα απαιτούμενα πριν και μετά τον εμβολιασμό. Είναι, λοιπόν, ρύθμιση που δεν προάγει την εμπιστοσύνη των ανθρώπων που πρέπει να εμβολιαστούν, η οποία είναι απαραίτητη στην τρέχουσα φάση.

Επίσης, έχουμε ουσιαστική διαφωνία με το άρθρο 5 σε ό,τι αφορά την αξιοποίηση ιδιωτών γιατρών για την κάλυψη των εφημεριών αντί της πρόσληψης μόνιμου ιατρικού προσωπικού. Πρόκειται για ρύθμιση που δεν έχει να κάνει με τις ανάγκες που υπάρχουν, αλλά που αξιοποιείται από την Κυβέρνηση για τον γενικότερο σχεδιασμό σχετικά με τις συμπράξεις δημόσιου-ιδιωτικού τομέα που περιλαμβάνει και τις ανατροπές στις εργασιακές σχέσεις.

Στο άρθρο 6 θα πηγαίναμε στο «παρών». Δεν είμαστε ενάντια στην αξιοποίηση της τεχνολογίας, αλλά στη συγκεκριμένη περίπτωση δεν αποτελεί πρόσθετο εργαλείο των στελεχωμένων και εξοπλισμένων δημόσιων μονάδων υγείας, αλλά στην ουσία φτηνή –στο κόστος εννοώ- και ανεπαρκή υποκατάσταση των τεράστιων ελλείψεων.

Στο άρθρο 7 για την αποζημίωση φαρμακοποιών και γιατρών και τα λοιπά, όπως αναφέρεται, θα ήμασταν κι εδώ αντίθετοι. Στην ουσία, δίνεται η αρμοδιότητα στους γιατρούς και φαρμακοποιούς να ενημερώνουν και να προγραμματίζουν τα ραντεβού για την αναμνηστική δόση έναντι 3 ευρώ ανά άτομο, με την προϋπόθεση ότι θα γίνει ο εμβολιασμός. Δηλαδή αυτοί οι υγειονομικοί που θα εργαστούν για αυτά που προβλέπονται και είτε δεν πείσουν για τον εμβολιασμό είτε κλείσουν τα ραντεβού, αλλά ο άνθρωπος δεν πάει για τον οποιοδήποτε λόγο, δεν θα αμειφθούν, λες και αυτοί έχουν την ευθύνη, πολύ περισσότερο που έχουν να αντιμετωπίσουν παράλληλα ενδοιασμούς, φοβίες, που αναπαράγονται από τις παλινωδίες και τα μέτρα-λάστιχο της Κυβέρνησης.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Στο άρθρο 8 για την παράταση παραμονής ειδικευόμενων νοσηλευτών, θα πηγαίναμε στο «παρών», με την έννοια ότι δεν θα το καταψηφίζαμε, παρ’ όλο που δίνεται η δυνατότητα σε αυτούς τους νοσηλευτές που θα θελήσουν να αξιοποιήσουν τη ρύθμιση για να έχουν μία δουλειά, έστω και με αυτούς τους όρους.

Τέλος, στο άρθρο 9 θα ήμασταν θετικοί. Δίνεται η δυνατότητα παράτασης των συμβάσεων ΙΔΟΧ στον ΕΟΠΥΥ και στον ΕΟΦ, εργαζομένων δηλαδή με συμβάσεις ιδιωτικού δικαίου ορισμένου χρόνου, επικουρικό προσωπικό, έως 31 Δεκεμβρίου του τρέχοντος έτους, προκειμένου να έχουν και εργασία αφ’ ενός και για την κάλυψη των αναγκών των υπηρεσιών αυτών. Όμως και εδώ αναδεικνύεται επίσης η αναγκαιότητα των μόνιμων προσλήψεων του μόνιμου προσωπικού που έχουν ανάγκη και αυτές τις δομές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λαμπρούλη.

Καλησπέρα σας και από εμένα.

Τον λόγο έχει τώρα ο κ. Γεώργιος Φραγγίδης από το Κίνημα Αλλαγής.

**ΓΕΩΡΓΙΟΣ ΦΡΑΓΓΙΔΗΣ:** Κύριε Πρόεδρε, πόσο χρόνο έχω;

**ΠΡΟΕΔΡΕΥΩΝ (Απόστολος Αβδελάς):** Κάνω τις προσθαφαιρέσεις, αλλά επειδή μου είστε συμπαθής, θα σας δώσω ένα εξάλεπτο. Αν κάνετε και παραπάνω, δεν θα μαλώσουμε ούτε μήνυση θα σας κάνω! Μην στεναχωριέστε καθόλου! Δεν θέλω άγχος!

Ορίστε, έχετε τον λόγο.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Τελικά η σημερινή συζήτηση εκτός από τη βαρύτητα που έχει, γιατί συζητάμε για ένα νοσοκομείο, το Πανεπιστημιακό Παιδιατρικό Νοσοκομείο της Θεσσαλονίκης, το οποίο εδώ και είκοσι χρόνια συζητιέται στη Θεσσαλονίκη και ποτέ δεν έχει γίνει –όλο υποσχέσεις, αλλά τίποτα δεν έχει γίνει-, έβγαλε και κάτι άλλο: την αναγκαιότητα και τη βαρύτητα της ύπαρξης του Εθνικού Συστήματος Υγείας, το οποίο εδώ και σαράντα χρόνια, μέσα από αντίξοες συνθήκες, μέσα από τις βαριές συνθήκες της πανδημίας, είναι αυτό που στηρίζει σε σημαντικό βαθμό, θα έλεγα στο μεγαλύτερο βαθμό, τις ανάγκες που παρουσιάζει το Εθνικό Σύστημα Υγείας και ο κάθε Έλληνας πολίτης που έχει ανάγκη για να νοσηλευτεί.

Όμως, παρ’ όλα αυτά, το ΕΣΥ, το Εθνικό Σύστημα Υγείας, χρειάζεται μετά από σαράντα χρόνια μία αναδιοργάνωση, μία αναγέννηση, για να μπορεί να ανταπεξέλθει στις σημερινές απαιτήσεις. Χαιρόμαστε δε που οι πολιτικές δυνάμεις αναγνωρίζουν το μεγάλο έργο το οποίο έκανε το κόμμα μας, το ΠΑΣΟΚ, έργο που δεν συνοδεύτηκε μόνο από τη δημιουργία του ΕΣΥ, του Εθνικού Συστήματος Υγείας, αλλά αυτό συμπαρέσυρε και κάτι ακόμα: τη δημιουργία υποδομών, δηλαδή νοσοκομείων.

Εάν εξετάσουμε και δούμε, την τελευταία δεκαετία-δεκαπενταετία δεν έχει γίνει κανένα καινούργιο νοσοκομείο. Τρία νοσοκομεία καινούργια είναι να γίνουν σήμερα και αυτά γίνονται με δωρεά του Ιδρύματος «Νιάρχος» που δίνει περίπου 400 εκατομμύρια. Είναι το Νοσοκομείο της Σπάρτης, της Κομοτηνής και το Πανεπιστημιακό Παιδιατρικό Νοσοκομείο Θεσσαλονίκης.

Το Πανεπιστημιακό Παιδιατρικό Νοσοκομείο Θεσσαλονίκης θα είναι λοιπόν ένα νοσοκομείο για τη Θεσσαλονίκη και όχι μόνο για τη Θεσσαλονίκη, αλλά και για όλη τη βόρεια Ελλάδα, το οποίο θα μπορέσει να καλύψει τις τεράστιες ελλείψεις που υπάρχουν στον παιδιατρικό και εφηβικό τομέα, σε όλο το φάσμα των ειδικοτήτων που υπάρχει και το οποίο θα είναι ένα στολίδι πραγματικά για το Εθνικό Σύστημα Υγείας που και το αναβαθμίζει και του δίνει μία άλλη αξία, αφού είναι ένα νοσοκομείο που θα ασχολείται και με την έρευνα και με την καινοτομία.

Όποια συζήτηση, λοιπόν και να κάνουμε είναι για το πώς θα βελτιωθεί η όλη κατάσταση και για το πώς σίγουρα μέσα σε πενήντα έξι μήνες θα φτάσουμε στη δημιουργία και στη λειτουργία αυτού του νοσοκομείου.

Το λέω αυτό γιατί σύμφωνα και με τους δημάρχους αλλά και με τον Μητροπολίτη Νεαπόλεως εκεί, οι προσβάσεις που έχει το νοσοκομείο, κύριε Υπουργέ, δυστυχώς, δεν είναι οι κατάλληλες. Και το λέω αυτό γιατί οι βελτιώσεις που γίνονται, γίνονται πάνω στο παλιό σύστημα των δρόμων που υπάρχει. Υπάρχει μία κατάσταση με στενούς δρόμους, με πολλές στροφές, οι οποίες, όταν θα φτάσει να λειτουργεί το νοσοκομείο, θα δημιουργούν μεγάλα προβλήματα στην πρόσβαση. Δεν υπάρχει μελέτη η οποία θα συνδέει το νοσοκομείο με τον περιφερειακό δρόμο.

Επίσης, κάποια έργα που γίνονται, γίνονται εκτός ρυμοτομικού σχεδίου και ξέρετε ότι αν γίνει κάποια προσφυγή, θα είναι πάρα πολύ εύκολο να σταματήσει η ολοκλήρωση του έργου.

Και ξέρετε, επίσης, ότι μέσα στο άρθρο 4 υπάρχει και μία παράγραφος που λέει ότι αν αργήσει πολύ, ο δωρητής μπορεί να πάρει οποιαδήποτε απόφαση. Αυτό το λέμε για να είμαστε σε εγρήγορση, ούτως ώστε να μην δημιουργηθεί κανένα πρόβλημα και μέσα σε πενήντα έξι μήνες να τελειώσει.

Τώρα, όσον αφορά την τροπολογία, εξαιτίας της πανδημίας γίνονται όλα αυτά, όλες αυτές οι προτάσεις, τα άρθρα που περιλαμβάνονται μέσα στην τροπολογία και εννοείται ότι τις ψηφίζουμε όλες, είμαστε υπέρ των τροπολογιών.

Όμως, ξέρετε κάτι; Είναι μία εμβαλωματική λύση. Δεν λύνει το πρόβλημα, δηλαδή τη στελέχωση του Εθνικού Συστήματος Υγείας δεν τη λύνει. Δεν λύνεται έτσι. Για να λυθεί αυτό το πρόβλημα της στελέχωσης χρειάζεται μια ολοκληρωμένη νομοθετική πρωτοβουλία, η οποία για να προχωρήσει θα πρέπει να στηρίζεται πάνω σε έναν ρεαλιστικό χάρτη αναγκών. Διότι, αν δεν γίνει αυτό, τότε δυστυχώς πάντα θα μιλάμε για μπαλώματα σε σχέση με τη στελέχωση.

Το λέω αυτό και για έναν άλλο λόγο, χρειάζονται κίνητρα και τα κίνητρα για να στελεχωθεί το Εθνικό Σύστημα Υγείας είναι πολλαπλά. Δεν είναι μόνο οικονομικά, είναι εκπαιδευτικά. Είναι ανάλογα με τις περιοχές τι κίνητρα θα δώσετε στο ιατρικό και το νοσηλευτικό προσωπικό για να πάει σε εκείνα τα μέρη που είναι και μακριά από τα κέντρα. Χρειάζονται, λοιπόν, πολλά είδη κινήτρων.

Εκείνο που θα ήθελα να πω, όμως –και θα σταματήσω εδώ και θα τελειώσω-είναι σε σχέση με το ιατρικό προσωπικό. Ξέρετε, όλο αυτό τον καιρό, τα δύο χρόνια της πανδημίας, επωμίσθηκαν ένα τεράστιο έργο και βάρος αυτοί οι γιατροί. Όμως, παρ’ όλα αυτά, εκτός του ότι δεν υπάρχουν τα βαρέα και ανθυγιεινά που δεν έχουν αναγνωριστεί μέχρι σήμερα, οι μισθοί των γιατρών του ΕΣΥ, του Εθνικού Συστήματος Υγείας, είναι εξευτελιστικοί. Και ξέρετε γιατί το λέω; Γιατί οι μισθοί για τις ίδιες ειδικότητες με τις ίδιες θέσεις και τα ίδια χρόνια στην Κύπρο είναι από τριπλάσιοι μέχρι πενταπλάσιοι. Και ακούστε: Στη Ρουμανία είναι διπλάσιοι! Στη Ρουμανία, δεν μιλάω για άλλες χώρες, μιλάω για τη Ρουμανία.

Τι θέλω να πω; Θέλω να πω ότι για να έχουμε ένα υψηλό επίπεδο παροχής υπηρεσιών υγείας χρειάζεται να στηρίξουμε όλους αυτούς που είναι οι λειτουργοί και οι υποστηρικτές και στηρίζουν το Εθνικό Σύστημα Υγείας για να λειτουργήσει και πόσω μάλλον μέσα σε αντίξοες συνθήκες, όπως είναι τα χρόνια της πανδημίας.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο κ. Αλέξανδρος Τριανταφυλλίδης από τον ΣΥΡΙΖΑ - Προοδευτική Συμμαχία. Ο χρόνος που του έχει απομείνει είναι ένα λεπτό και τριάντα δύο δευτερόλεπτα. Πόσο χρόνο να σας δώσω τώρα;

Ορίστε, κύριε συνάδελφε, έχετε τον λόγο για πέντε λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Υπουργέ, εκκινώ τη δευτερολογία μου από το σημείο που άφησα την πρωτολογία.

Κοιτάξτε να δείτε, διαβουλευθήκατε με τον μηχανισμό προπαγάνδας. Ενώ την περασμένη Τετάρτη είχατε όλη τη δυνατότητα να δώσετε το κείμενο της τροπολογίας που αφορά τη μοριοδότηση, ένα ζήτημα που το συζητάμε για μεγάλο χρονικό διάστημα, δεν διαβουλευτήκατε με τους συμβασιούχους, με τους επικουρικούς και με όλους αυτούς που έδωσαν τη μάχη φάτσα κάρτα με τον κορωνοϊό. Δεν έγινε κανονική διαδικασία με τέσσερις συνεδριάσεις της Επιτροπής Κοινωνικών Υποθέσεων, έτσι ώστε στη δεύτερη συνεδρίαση της ακρόασης φορέων να έρθουν οι φορείς, όπως η ΠΟΕΔΗΝ, η ΟΕΝΓΕ, οι ιατρικοί σύλλογοι, τα συντονιστικά των συμβασιούχων και των επικουρικών, και να ακούσουμε την άποψή τους.

Εσείς λέγατε να βγούμε στα μπαλκόνια και να τους χειροκροτάμε. Αυτή είναι η εκτίμηση που τους έχετε και που επανειλημμένα έχετε πει και εσείς και ο Πρωθυπουργός ότι αξίζουν συγχαρητήρια, αξίζουν επαίνους και λοιπά; Μιλάμε για ένα θέμα που αφορά το μέλλον τους, το ψωμί το δικό τους και της οικογένειάς τους, την εργασιακή προοπτική τους εντός του χώρου του Εθνικού Συστήματος Υγείας, στο οποίο οι νοσηλευτές και το λοιπό προσωπικό έδωσαν αίμα και νεκρούς. Και εσείς δεν ακούσατε καν την άποψή τους, τις θέσεις τους. Το βγάλατε Σάββατο απόγευμα, μιάμιση ημέρα, χωρίς να ακουστεί κιχ, χωρίς να ακουστούν οι διαφορετικές απόψεις, χωρίς να διαβουλευτούμε. Γιατί; Αφού εσείς θα το πιστωθείτε! Γιατί; Τόση είναι η εκτίμηση που τους τρέφετε εσείς που θα τους χειροκροτούσατε από τα μπαλκόνια;

Το λέω αυτό, κύριε Υπουργέ, γιατί αυτά τα παιδιά, οι τέσσερις χιλιάδες, εκπροσωπούν και τους δεκαέξι χιλιάδες, για τους οποίους έχω κάνει επτά ερωτήσεις. Και δεν τις έκανα μόνο εγώ, δεν τις οικειοποιούμαι εγώ, αλλά το σύνολο των κομμάτων της Αντιπολίτευσης, ακόμη και Βουλευτές της Νέας Δημοκρατίας που σας έχουν καλέσει και σας έχουν πει να τους μονιμοποιήσετε.

Καταθέτω για την ιστορία πλέον, αφού εσείς προχωράτε, την πρόταση σχεδίου τροπολογίας από τους τέσσερις χιλιάδες, την πρόταση τροπολογίας που είχαν και συγκρότησαν αυτά τα παιδιά με τους εργατολόγους τους και την έστειλαν με επιμελητή σε όλα τα κόμματα στις 5 Ιουνίου. Διαβάζω: «Κοινοβουλευτική Ομάδα Νέας Δημοκρατίας, Κοινοβουλευτική Ομάδα ΣΥΡΙΖΑ, Κοινοβουλευτική Ομάδα Κινήματος Αλλαγής, Κοινοβουλευτική Ομάδα Ελληνικής Λύσης, Κοινοβουλευτική Ομάδα ΚΚΕ, Κοινοβουλευτική Ομάδα ΜέΡΑ25». Την έστειλαν σε όλα τα κόμματα στις 5 Ιουνίου του 2021 και έχουν την πρόταση σχεδίου της τροπολογίας κανονικά και με την αιτιολογική έκθεση. Την ετοίμασαν με τη συνδρομή των δικών τους νομικών, των εργατολόγων.

Την καταθέτω, λοιπόν, στα Πρακτικά για την ιστορία πλέον, για να υπάρχει και για να υπομνήσω και να υπογραμμίσω την ανάγκη πριν λάβουμε απόψεις γι’ αυτούς που θέλουμε να νομοθετήσουμε, να τους ακούμε. Η Βουλή έχει προβλέψει ότι πρέπει να τους ακούμε, γιατί αφορά το μέλλον τους, τη ζωή τους.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Υπουργέ, μιλάμε γι’ αυτούς που μας είπαν ότι κοιμόντουσαν πάνω σε μια καρέκλα, γιατί φοβόντουσαν να πάνε σπίτι τους και κολλήσουν τον άντρα τους, τη γυναίκα τους ή τα παιδιά τους, για τους μαχητές στις ΜΕΘ και στα δημόσια νοσοκομεία του Εθνικού Συστήματος Υγείας. Γι’ αυτούς μιλάμε! Το λιγότερο που θα μπορούσαμε να κάνουμε, λοιπόν, γι’ αυτούς είναι να τους ακούσουμε.

Διά της παρουσίασης του προγράμματος υγείας του ΣΥΡΙΖΑ στις 2-3-’21 η δέσμευση του Αλέξη Τσίπρα -η οποία μας δεσμεύει όλους- είναι η μονιμοποίηση στο ΕΣΥ του συνόλου -το τονίζω, του συνόλου!- του υγειονομικού προσωπικού που έδωσε τη μάχη της πανδημίας στην πρώτη γραμμή.

Για την ιστορία το καταθέτω και αυτό στα Πρακτικά για να υπάρχει!

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και έρχομαι σε αυτό που είπατε, κύριε Πλεύρη, ότι είναι εκτός συνταγματικού πλαισίου. Τι μου λέτε; Το σκεφτήκατε και το είπατε αυτό; Όταν ο Πρωθυπουργός, ο κ. Μητσοτάκης, στη συνάντηση στις 24 Νοεμβρίου του 2020 έλεγε ότι είναι μια δέσμευση την οποία είχαμε αναλάβει για όλους τους νοσηλευτές οι οποίοι προσελήφθησαν, τι εννοούσε; Τι εννοούσε όταν έλεγε «για όλους τους νοσηλευτές που προσελήφθησαν»; Δεν αφορούσε και δεν είχε να κάνει με το σύνολο του προσωπικού που είναι δεκαπέντε χιλιάδες; Αν λάβουμε υπ’ όψιν ότι τα κενά προ πανδημίας, όπως έλεγε η ΠΟΕΔΗΝ, είναι σαράντα χιλιάδες, αντιλαμβάνεστε καλά ότι μια προκήρυξη των πέντε χιλιάδων δεν καλύπτει επ’ ουδενί το επικουρικό και συμβασιουχικό προσωπικό.

Και έρχομαι τώρα στο δεύτερο επιχείρημα. Άλλωστε, επιχειρήματα ανταλλάσσουμε, βουλευόμαστε, διαβουλευόμαστε.

Ο προκάτοχός σας, ο κ. Κοντοτζαμάνης, έφερε τα Χριστούγεννα του 2020 προς το 2021 το άρθρο 67 στον ν.4764 που έδωσε τη δυνατότητα απευθείας μονιμοποίησης χωρίς προκήρυξη στους τριακόσιους γιατρούς που είχαν προσληφθεί στις ΜΕΘ. Εκεί δεν υπήρχε 103/8 του Συντάγματος και προσλήφθηκαν χωρίς προκήρυξη απευθείας; Θα με ρωτήσετε «Καλά κάναμε και τους προσλάβαμε;». Όπως είπα τότε και στον κ. Κοντοζαμάνη, καλά κάνατε γιατί είναι ενίσχυση του ΕΣΥ.

Έρχομαι στο δεύτερο επιχείρημα. Μετά από αυτό που σας είπα, δηλαδή τον Δεκέμβριο του 2020, έγινε κατανοητό στη Βουλή -και ήταν ο ίδιος προεδρεύων, ο κ. Αβδελάς- που παρουσίασα την καταλυτική απόφαση του ευρωπαϊκού δικαστηρίου, του έβδομου τμήματος -μιλώ σε νομικό- της 11ης Φεβρουαρίου που τα νομικά κείμενα και τα έγκριτα νομικά περιοδικά γράφουν:

«Έτσι η μετατροπή της σύμβασης αορίστου χρόνου, με βάση το άρθρο 8 παράγραφος 3 του ν.2112/90, στην πραγματικότητα αποτελεί το μόνο μέτρο για την αποτελεσματική αντιμετώπιση της καταχρηστικής χρησιμοποίησης ορισμένου χρόνου συμβάσεων που προβλέπει η ελληνική νομοθεσία», δηλαδή γι’ αυτούς που καλύπτουν πάγιες και διαρκείς ανάγκες και έχουν συνεχείς ανανεώσεις από το 2016, το 2017, το 2018, το 2019. Και καταλήγει «Το δε άρθρο 103 παράγραφος 8 του Συντάγματος, μετά τη νέα αυτή απόφαση του Ευρωπαϊκού Δικαστηρίου του έβδομου τμήματος δεν μπορεί πια να χρησιμοποιηθεί ώστε να αποκλειστεί η μετατροπή αυτή».

Και το λέει μόνο ο συριζαίος Βουλευτής; Και θα τα καταθέσω για τα Πρακτικά.

Ο ευπατρίδης Αντιπρόεδρος της Βουλής ο Νικήτας Κακλαμάνης δήλωσε ότι έστειλε δελτίο Τύπου: «Αυτό το ευχαριστώ», λέει ο Νικήτας Κακλαμάνης, «τα παλαμάκια δηλαδή, πρέπει να συνοδευτεί από την υλοποίηση της υπόσχεσης από την Κυβέρνηση σχετικά με τη μονιμοποίηση των τεσσάρων χιλιάδων επικουρικών γιατρών και νοσηλευτών που δουλεύουν σήμερα». Το είπε μόνο ο Κακλαμάνης;

Μάξιμος Χαρακόπουλος. Καταθέτω στα Πρακτικά την ανακοίνωσή του της 24ης Μαΐου του 2021, σε ερώτηση που έκανε στον κ. Κικίλια και σε εσάς λέει: «Όλα τα παραπάνω συνηγορούν στο αίτημα για τη μετατροπή των συμβάσεών τους σε αορίστου χρόνου προς όφελος πρωτίστως του δημόσιου τομέα». ο κ. Χαρακόπουλος, Βουλευτής της Νέας Δημοκρατίας. Κι αυτός εκτός συνταγματικού πλαισίου;

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επιστολή με το σήμα της Νέας Δημοκρατίας του κ. Γιώργου Κοτρωνιά, Βουλευτή Φθιώτιδας: «Επιθυμώ να σας κοινοποιήσω το ζήτημα των τεσσάρων χιλιάδων. Παρακαλώ να εξετάσετε το ενδεχόμενο της μετατροπής των συμβάσεων σε αορίστου χρόνου, μιας και πρόκειται για εργαζόμενους υψηλού επιπέδου» και λοιπά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Σιγά σιγά να το μαζεύουμε, κύριε συνάδελφε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω.

Επειδή εσείς θα κάνετε αυτό το οποίο έχετε αποφασίσει και ούτε θα διαβουλευτείτε ούτε τίποτα, άλλωστε διαβουλευτήκατε με τα μέσα προπαγάνδας, από εκεί που τα μάθαμε, από τα site, και δεν διαβουλευτήκατε με τη Βουλή, θα ήθελα να μας διευκρινίσετε τουλάχιστον -μιλάμε για ψωμί, για οικογένειες- ότι η αυξημένη μοριοδότηση δίνεται στους συμβασιούχους ανεξάρτητα από το πότε προσλήφθηκαν, δηλαδή και πριν τις 25-2-2020 και μετά από το χρονικό διάστημα της πανδημίας.

Κύριε Πλεύρη, κοιτάξτε με, θυμίζω τη δέσμευσή σας σε δική μου ερώτηση, στις 14 Σεπτεμβρίου, ότι η αυξημένη μοριοδότηση θα αφορά όλους τους επικουρικούς, ανεξάρτητα από το πότε διορίστηκαν.

Επίσης, δεν καλύπτετε τους ΥΕ. Ακτινολόγοι, φυσικοθεραπευτές, προσωπικό εργαστήριων, τραυματιοφορείς, τεχνικοί, διοικητικοί: όλοι κρίσιμοι κρίκοι μιας αλυσίδας ζωής που λέγεται Εθνικό Σύστημα Υγείας.

Πράξτε κατά συνείδηση ως Έλληνας πολίτης, ως πολιτικός και κοιτάξτε τους στα μάτια. Ξεχάστε τις ψηφοθηρίες. Κάντε αυτό που σας είπε ο Ανδρέας Ξανθός. Φέρτε μια κανονική ρύθμιση και ομόφωνα όλα τα κόμματα να πούμε «ναι, το αξίζετε». Διότι είναι παιδιά που προσλήφθηκαν με ΑΣΕΠ. Τους πήραμε ως επικουρικούς και συμβασιούχους με ΑΣΕΠ. Κάλυπταν όλα τα δεδομένα.

**ΠΡΟΕΔΡΕΥΩΝ (Απόστολος Αβδελάς):** Κλείστε με αυτό, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Λόγω της πανδημίας που υπάρχει μία φορά στα εκατό χρόνια, η Βουλή των Ελλήνων με Πρωθυπουργό τον Μητσοτάκη και Υπουργό Υγείας τον Πλεύρη παίρνει ομόφωνα αυτή την απόφαση και μονιμοποιεί αυτούς που έδωσαν τη μάχη κατά του κορωνοϊού. Όχι παιχνιδάκια με μόρια, λίγο πριν, λίγο μετά και λοιπά. Δείξτε τους ότι η ελληνική πολιτεία που καλώς ή κακώς –κακώς λέμε εμείς- την εκπροσωπείτε τιμά τον αγώνα, το αίμα και τους νεκρούς που έδωσαν κόντρα στον κορωνοϊό για να σώσουν ψυχές, για να σώσουν ανθρώπους.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Τα καταφέρνεις πάντα και μου παίρνεις τον διπλάσιο χρόνο.

Τον λόγο έχει η εισηγήτρια της Νέας Δημοκρατίας κ. Στεργιανή Μπίζιου, η μόνη που έχει όλη τη δευτερολογία της.

**ΣΤΕΡΓΙΑΝΗ (ΣΤΕΛΛΑ) ΜΠΙΖΙΟΥ:** Ευχαριστώ πολύ, κύριε Πρόεδρε, αλλά δεν θα μακρηγορήσω. Άλλωστε, είναι εδώ παρών και ο αρμόδιος Υπουργός. Νομίζω ότι έχουν ακουστεί σε αυτή την Αίθουσα όλα τα επιχειρήματα, φαντάζομαι στην πορεία ο Υπουργός θα καλύψει όλα τα ερωτήματα και όλες τις απορίες σας.

Κυρίες και κύριοι συνάδελφοι, εμείς δεν διεκδικούμε το αλάθητο. Αντιθέτως, είμαστε ανοικτοί σε προτάσεις, ακόμη και τώρα, που μπορεί να βελτιώσουν και να συμπληρώσουν το έργο. Αυτός, άλλωστε, είναι και ο σκοπός της κοινοβουλευτικής διαδικασίας, αυτός είναι ο σκοπός της συζήτησης των νομοσχεδίων τόσο στην επιτροπή όσο και στην Ολομέλεια.

Ο διάλογος ή η αντιπαράθεση, όταν γίνονται με γνώμονα το δημόσιο συμφέρον -που φαντάζομαι όλοι μας αυτό έχουμε- μπορούν να επιφέρουν ένα γόνιμο αποτέλεσμα. Ακούστηκαν, βεβαίως, σήμερα από ορισμένους συναδέλφους προτάσεις που θα μπορούσαν να συνεισφέρουν σε ακόμη ποιοτικότερη παροχή υπηρεσιών υγείας. Θα τις εξετάσουμε και θα τις αξιοποιήσουμε.

Δυστυχώς, όμως, υπάρχει και η άλλη πλευρά του νομίσματος, η στείρα αντιπαράθεση, φορτισμένη με ιδεολογικές αγκυλώσεις, που τίποτα δεν προσφέρει στον πολίτη. Είναι λυπηρό να γίνονται αντιπαραθέσεις για λόγους μικροκομματικής πολιτικής και τελικά στον βωμό αυτής της μικροπολιτικής να θυσιάζεται το τεράστιο όφελος του πολίτη από αυτό το έργο.

Είναι λυπηρό να γράψει η ιστορία ότι είπατε «όχι» και σ’ αυτό το νομοσχέδιο, με το οποίο δίνουμε στη χώρα ένα νοσοκομείο - πρότυπο. Με αυτές τις σκέψεις σάς καλώ όλους, κυρίες και κύριοι, να σταθείτε στο ύψος των περιστάσεων, σας καλώ να είστε μέρος αυτού του έργου, σας καλώ να υπερψηφίσετε σήμερα το σχέδιο νόμου του Υπουργείου Υγείας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κυρία Μπίζιου.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Πρόεδρε, δεν θα έπαιρνα τον λόγο, αλλά πρέπει να απαντήσουμε σε αυτονόητα πράγματα τα οποία λέγονται εδώ πέρα.

Πρώτα απ’ όλα, αναφορικώς με το νομοσχέδιο, η ψήφος του καθενός θα καταγραφεί εδώ πέρα και η ιστορία θα γράψει ότι ο ΣΥΡΙΖΑ ψήφισε «παρών» και είναι απών απ’ ό,τι γίνεται στη Θεσσαλονίκη για το συγκεκριμένο νοσοκομείο.

Κι οφείλω εγώ, όπως ευχαριστήσαμε το Ίδρυμα «Νιάρχος», να ευχαριστήσω κι όσους εργάστηκαν γι’ αυτή τη σύμβαση η οποία έρχεται σήμερα και την έχει επιμεληθεί ο Γενικός Γραμματέας, ο κ. Θεμιστοκλέους, με όλους τους συνεργάτες του. Και είναι πάρα πολύ σημαντικό ότι σήμερα ήρθαμε να ψηφίσουμε μία σύμβαση που πραγματικά θα δώσει τη δυνατότητα να έχουμε ένα πρότυπο παιδιατρικό νοσοκομείο στη Θεσσαλονίκη.

Αναφορικώς τώρα με το θέμα των επικουρικών και του ΟΑΕΔ, πραγματικά μιλάμε για πρόκληση. Οι τέσσερις χιλιάδες του ΟΑΕΔ από πότε είναι; Από πότε είναι; Πείτε μου από πότε είναι οι συγκεκριμένοι. Δεν είναι σε όλη τη δική σας θητεία και κάθε χρόνο τους ανανεώνατε τη σύμβαση;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Από το 2017.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Από το 2017. Γιατί δεν τους μονιμοποιήσατε; Αφού μπορούσατε, γιατί δεν τους μονιμοποιήσατε;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Καλά, δεν ξέρετε τη δέσμευση της τρόικα;

**ΠΡΟΕΔΡΕΥΩΝ (Απόστολος Αβδελάς):** Όχι, κύριε Τριανταφυλλίδη, δεν σας διέκοψε. Τον προκαλέσατε και δεν σας διέκοψε. Σας παρακαλώ, αφήστε τον να ολοκληρώσει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τώρα θα ακούσετε, για να δούμε ποιος εμπαίζει τον κόσμο. Τους συγκεκριμένους ανθρώπους, τους ανανεώνατε χρόνο παρά χρόνο την ετήσια σύμβαση με τον ΟΑΕΔ -αυτό κάνετε- κι ερχόμαστε εμείς για πρώτη φορά να τους δώσουμε τη δυνατότητα να συμμετάσχουν σε μία προκήρυξη με αυξημένη μοριοδότηση.

Κροκοδείλια, λοιπόν, τα δάκρυα για τους τέσσερις χιλιάδες, διότι όταν ήσασταν κυβέρνηση δεν κάνατε ούτε μία προσπάθεια για να πάρουν μόνιμη θέση.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Στο είπα, αλλά δεν το θυμάσαι.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εσείς, λοιπόν, τους πηγαίνατε χρόνο παρά χρόνο, αυτό συνεχίστηκε να γίνεται και για πρώτη φορά οι συγκεκριμένοι άνθρωποι θα χρησιμοποιήσουνόλο τον χρόνο που ήταν στο Εθνικό Σύστημα Υγείας παίρνοντας ειδική εμπειρία και θα μπορέσουν να την αξιοποιήσουν με μοριοδότηση.

Δεύτερον, υπάρχει απόφαση του Συμβουλίου της Επικρατείας. Διαβάστε την εκεί στον ΣΥΡΙΖΑ, απλώς πάρτε την και κάντε την ανάγνωση. Δεν χρειάζεται τίποτα άλλο, δεν χρειάζεται να γνωρίζετε νομικά, μόνο ανάγνωση για την αυξημένη μοριοδότηση στην 2Κ του 2019 που έρχεται και αναφέρεται για τα προβλήματα τα οποία υπάρχουν.

Εμείς, λοιπόν, γι’ αυτούς τους ανθρώπους, από την πρώτη στιγμή συνάντησα τους φορείς που έχουν και τους είπα πώς είναι η διαδικασία.

Η διαδικασία είναι μια και συγκεκριμένη. Δεν ορίζει άλλη το Σύνταγμα. Θα βγαίνουν προκηρύξεις και παράλληλα αναλόγως των θέσεων που υπάρχουν δίνεται η παράταση που δίνεται και βλέπετε και θα έχουν τη δυνατότητα για μια αυξημένη μοριοδότηση. Το τονίζω και ξαναλέω ως Υπουργός γιατί εγώ έχω ευθύνη απέναντί τους. Εσείς εδώ μπορεί να λέτε πράγματα που θα τα χρησιμοποιήσουν αυτοί που θα πάνε στο Συμβούλιο της Επικρατείας εις βάρος τους. Το να έρχεστε εδώ και να λέτε «να τους καλούσατε στη Βουλή για να μιλήσετε μαζί τους πώς θα κάνετε έτσι τη διάταξη για να μπορέσουν να πάρουν τις θέσεις» είναι το σκεπτικό του Συμβουλίου της Επικρατείας στο οποίο ουσιαστικά αναφέρεται ότι κάμπτεται η αρχή της ισότητας. Εμείς, λοιπόν, ερχόμαστε και λέμε ότι υπάρχει αυξημένη μοριοδότηση επειδή έλαβαν ειδική εμπειρία λόγω COVID και γι’ αυτό υπάρχει διαφορά ανάμεσα στα νοσοκομεία, όταν κάποιος είναι στα νοσοκομεία…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Λόγω της πανδημίας είπα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Τριανταφυλλίδη, θέλετε να διακόπτετε συνέχεια. Είναι φοβερό αυτό. Ο κ. Ξανθός και ο κ. Τριανταφυλλίδης δεν με έχουν αφήσει μια φορά να μιλήσω. Τόσο πολύ τους ενοχλεί.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ρώτησε ο κ. Ξανθός κάποια πράγματα. Υπάρχει αυξημένη μοριοδότηση στα νοσοκομεία γιατί η προκήρυξη είναι για τα νοσοκομεία. Το Συμβούλιο της Επικρατείας στη σκέψη του λέει ότι θα πρέπει να αναφέρεται η κάθε κατηγορία, ποια είναι η εμπειρία που έχει πάρει και δεν μπορεί να είναι η αυτή ουσιαστικά μοριοδότηση. Πράγματι αυτοί που είναι στην πρωτοβάθμια έχουν διαφορετική μοριοδότηση. Όταν έγινε η μετακίνησή τους θα μετράει ο χρόνος. Για τον χρόνο σας είπα. Είναι σαφής. Γιατί πήγε εκεί να υπάρξει μια υπόνοια. Αναφέρεται στα συγκεκριμένα μόρια που υπάρχουν. Η αυξημένη είναι για το χρονικό διάστημα από την έναρξη της πανδημίας μέχρι τη δημοσίευση του παρόντος που είναι αυξημένη η μοριοδότηση.

Μέσα σε όλο αυτό το πλαίσιο πρέπει και έπρεπε να δώσουμε αυτές τις δυνατότητες σε άτομα τα οποία βρέθηκαν στις ίδιες συνθήκες. Γι’ αυτό έχουν μπει μέσα στρατιωτικά, πανεπιστημιακά ακόμα και ιδιωτικές κλινικές για τον έναν ή δυο μήνες, όσο η κάθε μία βρέθηκε σε συνθήκες και υπήρχε νοσηλευτικό προσωπικό με έναν και μοναδικό γνώμονα: Να είναι μια τροπολογία αυξημένης μοριοδότησης που θα είναι συνταγματικά ανεκτή και θα μπορέσει να σταθεί στον νομικό μας κόσμο.

Σε αυτούς τους ανθρώπους μπορούμε να κατεβάσουμε οποιαδήποτε τροπολογία θέλουμε όπως τις φέρνετε. Μπορούμε να κάνουμε οποιαδήποτε δήλωση κάνετε, όπως τις κάνετε, αλλά στο τέλος της ημέρας αυτοί οι άνθρωποι περιμένουν συνταγματικά ορθά να αξιολογηθεί η παρουσία που έχουν και να μπορέσουν να διεκδικήσουν τη θέση. Δίνουμε αυτή τη δυνατότητα στους τέσσερις χιλιάδες που δεν τη δώσατε ποτέ, στους δώδεκα χιλιάδες που μπήκαν στο σύστημα. Υπάρχει σειρά προκηρύξεων που μπορεί να γίνουν και να υπάρχουν τα ίδια χαρακτηριστικά.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κηρύσσεται περαιωμένη η συζήτηση επί της αρχής, των άρθρων και της τροπολογίας του σχεδίου νόμου του Υπουργείου Υγείας: «Κύρωση της από 29.7.2021 Επιμέρους Σύμβασης Δωρεάς - Έργο ΙΙ, Παράρτημα 11 της από 6.9.2018 κύριας Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες επείγουσες διατάξεις για την αντιμετώπιση της πανδημίας του κορωνοϊού COVID-19».

Εισερχόμαστε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, το άρθρο πρώτο, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Βεβαιωθείτε ότι έχετε ψηφίσει όλα τα άρθρα, την τροπολογία, καθώς και το ακροτελεύτιο άρθρο και το σύνολο του νομοσχεδίου. Αφού καταχωρισθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Εφόσον έχετε ολοκληρώσει την ψηφοφορία παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 29.7.2021 Επιμέρους Σύμβασης Δωρεάς -Έργο ΙΙ, Παράρτημα 11 της από 6.9.2018 κύριας Σύμβασης Δωρεάς μεταξύ του Ιδρύματος ''Κοινωφελές Ίδρυμα Σταύρος Σ. Νιάρχος'' και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες επείγουσες διατάξεις για την αντιμετώπιση της πανδημίας του κορωνοϊού COVID-19 |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Υπ. τροπ. 1206/182 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Υγείας: «Κύρωση της από 29.7.2021 Επιμέρους Σύμβασης Δωρεάς - Έργο ΙΙ, Παράρτημα 11 της από 6.9.2018 κύριας Σύμβασης Δωρεάς μεταξύ του Ιδρύματος "Κοινωφελές Ίδρυμα Σταύρος Σ. Νιάρχος" και του Ελληνικού Δημοσίου για την ενίσχυση και αναβάθμιση των υποδομών στον τομέα της Υγείας και άλλες επείγουσες διατάξεις για την αντιμετώπιση της πανδημίας του κορωνοϊού COVID-19» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελίδα 385α)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 18.31΄ λύεται η συνεδρίαση για αύριο, ημέρα Τετάρτη 9 Φεβρουαρίου 2022και ώρα 10.00΄, με αντικείμενο εργασιών του Σώματος, α) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της από 28.1.2022 Πράξης Νομοθετικού Περιεχομένου “Επείγουσες φορολογικές, τελωνειακές και συναφείς ρυθμίσεις, επείγουσες διατάξεις για τη διασφάλιση του δικαιώματος αποτελεσματικής δικαστικής προστασίας” (Α΄14)», σύμφωνα με τη συμπληρωματική ημερήσια διάταξη, και β) αιτήσεις άρσης της ασυλίας Βουλευτών: συζήτηση και λήψη απόφασης για τις αιτήσεις άρσης της ασυλίας των Βουλευτών κυρίων Μάριου Σαλμά και Διονυσίου Σταμενίτη (δύο δικογραφίες), σύμφωνα με την ειδική ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**